
Martorul mut 


CAPITOLUL 1 -Stăpâna de la Littlegreen House 
Domnişoara Arundell muri pe 1 mai. Deşi boala ei fusese 
scurtă, decesul său nu provocă multă surprindere în micul 
orăşel Market Basing, unde locuise de la vârsta de şaisprezece 
ani. Pentru că Emily Arundell trecuse bine de şaptezeci de ani, 
era ultima dintr-o familie de cinci persoane, se ştia de mulţi 
ani că avea o sănătate precară şi fusese cât pe-aci să moară cu 
vreo optsprezece luni în urmă, de o criză similară celei care îi 
pusese capăt zilelor. 

Dar, deşi moartea domnişoarei Arundell nu mirase pe 
nimeni, ceva îi surprinse totuşi pe toţi. Prevederile 
testamentului său generară atât emoție, cât şi uimire, 
încântare, dezaprobare, furie, disperare, mânie şi bârfa 
generală. Săptămâni, chiar luni de zile, în Market Basing nu se 
discută despre altceva! Fiecare se implicase în dezbaterea 
subiectului, începând cu domnul Jones, băcanul, care susţinea 
că „sângele apă nu se face”, până la doamna Lamphrey de la 
oficiul poştal, care repeta ad nauseam {1}: „Se ascunde ceva 
în spatele întregii poveşti, e ceva în legătură cu testamentul! 
Ţineţi minte cuvintele mele”. 

Ceea ce dădea savoare speculațiilor legate de acest subiect 
era faptul că testamentul fusese întocmit abia pe 21 aprilie. 

Dacă la asta mai adăugăm faptul că rudele apropiate ale lui 
Emily Arundell o vizitaseră chiar înainte de această dată, în a 
doua zi de Paşte, ne dăm seama că puteau fi emise cele mai 
scandaloase teorii, alungând într-un mod plăcut monotonia 
vieţii cotidiene din Market Basing. 

Exista o persoană despre care se bănuia că ştia despre 
această problemă mai multe decât voia să recunoască. Aceasta 
era domnişoara Wilhelmina Lawson, doamna de companie a 


domnişoarei Arundell. Dar domnişoara Lawson susţinea că ştia 
la fel de puţine ca toţi ceilalţi. Afirma că rămăsese cu gura 
căscată când fusese citit testamentul. 

Bineînţeles, o mulţime de oameni nu credeau aşa ceva. Însă, 
indiferent dacă domnişoara Lawson era sau nu atât de 
neştiutoare pe cât susţinea, doar o singură persoană cunoscuse 
cu siguranţă adevărul. Această persoană era chiar femeia 
moartă. Emily Arundell făcuse totul de capul ei, aşa cum 
obişnuia întotdeauna. Nu-i spusese nici măcar avocatului său 
nimic în legătură cu motivele care o determinaseră să 
procedeze astfel. Se mulțumise doar să-şi exprime limpede 
dorinţele. 

Această acţiune tăinuită lăsa să se vadă clar nota dominantă 
a caracterului lui Emily Arundell. Era, în toate privinţele, un 
produs tipic al generaţiei sale. Avea atât virtuțile, cât şi viciile 
acesteia. Era autoritară şi deseori tiranică, dar şi deosebit de 
cordială. Avea limba ascuţită, dar acţiunile ei erau 
binevoitoare. Văzută din exterior, părea sentimentală, dar în 
adâncul ei era o persoană dură. Avusese o serie de doamne de 
companie pe care le teroriza fără milă, dar pe care totodată le 
trata cu generozitate. Acordase mare importanţă obligaţiilor 
de familie. 


În vinerea de dinaintea Paştelui, Emily Arundell stătea în 
salonul din Littlegreen House, dându-i diferite dispoziţii 
domnişoarei Lawson. Emily Arundell fusese o fată frumoasă, şi 
acum era o doamnă în vârstă arătoasă şi care se ţinea bine, cu 
spatele drept şi cu gesturi energice. O uşoară paloare a pielii 
sale avertiza că nu se putea bucura de o masă consistentă fără 
să aibă de suportat consecințele. 

Domnişoara Arundell spuse: 

— Minnie, cum i-ai repartizat? 

— Ei bine, m-am gândit — sper că am procedat cum trebuie — 
ca doctorul şi doamna Tanios să stea în camera de stejar, 
Theresa în camera albastră, domnul Charles în vechea cameră 
a copiilor... 

Domnişoara Arundell o întrerupse: 


— Theresa poate să stea în fosta cameră a copiilor, iar 
Charles va sta în camera albastră. 

— Oh, da, îmi pare rău, mă gândisem că încăperea copiilor e 
mai nepotrivită... 

— E foarte bună pentru Theresa. 

În vremea domnişoarei Arundell, femeile ocupau un loc 
secundar. Bărbaţii erau membrii importanţi ai societăţii. 

— Îmi pare atât de rău că nu vin dragii de copilaşi, murmură 
domnişoara Lawson, sentimentală. 

Iubea copii şi era incapabilă să-i stăpânească. 

— Patru vizitatori sunt îndeajuns, spusese domnişoara 
Arundell. Oricum, Bella îşi creşte groaznic copiii. Odraslele ei 
nici măcar nu visează să facă întocmai ce li se spune. 

Minnie Lawson murmură: 

— Doamna Tanios e o mamă foarte devotată. 

Domnişoara Arundell zise, aprobând-o cu gravitate: 

— Bella e o femeie bună. 

Domnişoara Lawson oftă şi spuse: 

— Trebuie să-i fie tare greu uneori — să trăieşti într-un loc 
din străinătate precum Smyrna... 

Emily Arundell replică: 

— Cum îţi aşterni, aşa dormi. Şi, aceste vorbe de duh fiind 
spuse, continuă: Acum o să mă duc în oraş, ca să discut despre 
comenzile pentru weekend. 

— Oh, domnişoară Arundell, Lăsaţi-mă pe mine. Vreau să 
zic... 

— Aiurea! Prefer să mă duc singură. Rogers trebuie luat tare. 
Necazul cu tine, Minnie, e că nu eşti destul de autoritar ă. 
Bob! Bob! Unde e câinele? 

Un terrier sârmos cobori furios scările. Se învârti în jurul 
stăpânei sale, scoțând lătrături scurte, sacadate, de încântare 
şi de aşteptare. 

Împreună, stăpâna şi câinele ieşiră pe uşa din faţă şi merseră 
pe aleea ce ducea către poartă. 

Domnişoara Lawson rămase în prag, zâmbind cam prosteşte 
în urma lor, cu gura întredeschisă. În spatele ei, un glas spuse 
sarcastic: 


— Domnişoară, feţele de pernă pe care mi le-aţi dat nu se 
potrivesc. 

— Poftim? Ce prostie din partea mea... 

Minnie Lawson se cufundă din nou în rutina menajeră. 

Emily Arundell, însoţită de Bob, merse ca o regină pe strada 
principală din Market Basing. 

Şi chiar era tratată ca o regină. În fiecare magazin în care 
intra, proprietarii se grăbeau să-i iasă în întâmpinare. 

Ea era domnişoara Arundell din Littlegreen House. Era „una 
dintre cei mai vechi clienţi ai noştri”. Era „una de şcoală 
veche. Nu mai sunt mulţi ca ea în zilele astea”. 

— Bună dimineaţa, domnişoară. Ce aş putea face pentru... 
Nu-i moale? Îmi pare rău să aud asta. Am crezut că era o şa 
drăguță... Sigur, bineînţeles, domnişoară Arundell. Dacă 
spuneţi dumneavoastră înseamnă că aşa este... Nu, într- 
adevăr, nu m-aş gândi să trimit Canterbury-ul la 
dumneavoastr ă, domnişoară Arundell... Da, o să mă ocup 
chiar eu, domnişoară Arundell. 

Bob şi Spot, câinele măcelarului, îşi dădeau încet târcoale, cu 
părul zburlit, mârâind uşor. Spot era un câine solid, de rasă 
nedefinită. Ştia că nu trebuia să se bată cu câinii clienţilor, dar 
îşi permitea să le arate, prin indicaţii subtile, ce tocătură ar 
face din ei, dacă i s-ar permite. 

Bob, un câine spiritual, replicase în acelaşi fel. 

Emily Arundell îl chemă tăios „Bob!” şi plecă. 

În prăvălia de legume şi fructe avu loc o întâlnire ca între 
corpuri cereşti. Altă doamnă în vârstă, sferică la înfăţişare, dar 
la fel de distinsă prin aerul său regesc, zise: — 'Neaţa, Emily. 

— Bună dimineaţa, Caroline. 

Caroline Peabody spuse: 

— Aştepţi pe vreunul dintre tineri? 

— Da, pe toţi. Theresa, Charles şi Bella. 

— Deci Bella e acasă? Şi soţul ei? 

— Da. 

Fu o simplă monosilabă, dar amândouă doamnele ştiau ce se 
ascundea dincolo de ea. 

Bella Biggs, nepoata lui Emily Arundell, se măritase cu un 


grec. Iar cei din familia lui Emily Arundell, care erau 
cunoscuţi drept „oameni din armată”, nu se căsătoreau cu 
greci. 

Simţindu-se bine, dar nelăsând să se vadă asta (pentru că 
acest lucru nu putea fi recunoscut în mod deschis), 
domnişoara Peabody spuse: 

— Soţul Bellei are minte. Şi maniere fermecătoare. 

— Manierele lui sunt încântătoare, recunoscu domnişoara 
Arundell. 

leşind în stradă, domnişoara Peabody întrebă: 

— Ce-i cu zvonul că Theresa s-a logodit cu tânărul 
Donaldson? Domnişoara Arundell ridică din umeri. 

— Tinerii de azi sunt atât de nepăsători. Mi-e teamă că va fi 
o logodnă lungă — dacă se va alege ceva din ea. Tânărul n-are 
bani. 

— Bineînţeles, Theresa are banii ei, zise domnişoara 
Peabody. 

Domnişoara Arundell ripostă cu îngâmfare: 

— Un bărbat nu-şi poate dori să trăiască din banii nevestei 
sale. 

Domnişoara Peabody scoase un chicotit gros, din adâncul 
gâtului. 

— Oamenii din ziua de azi nu se jenează să facă asta. Noi 
două suntem depăşite, Emily. Ce nu înţeleg eu e ce vede 
copila la el. Dintre toţi tinerii ăia fără coloană vertebrală, l-a 
ales tocmai pe el! 

— Cred că-i un doctor priceput. 

— Pince-nez-ul ăla — şi modul băţos de a vorbi! Pe vremea 
tinereţii mele, spuneam de unul ca ăsta că a înghiţit un par! 
Urmă o pauză, în care mintea domnişoarei Peabody, 
cufundată în trecut, scotea la iveală imagini ale unor tineri 
eleganţi, cu favoriţi... Apoi spuse, cu un oftat: Trimite-l pe 
cățelul ăla de Charles să mă vadă -— dacă vine. 

— Sigur. O să-i spun. 

Cele două doamne se despărţiră. 

Se cunoşteau de mai bine de cincizeci de ani. Domnişoara 
Peabody avea cunoştinţă de anumite greşeli regretabile din 


viaţa generalului Arundell, tatăl lui Emily. Ştia exact ce şoc 
fusese pentru surorile lui Thomas Arundell căsătoria acestuia, 
îşi făcuse o idee foarte clară despre anumite necazuri ce aveau 
legătură cu generaţia mai tânără. 

Dar cele două doamne nu schimbaseră o vorbă despre 
vreunul dintre aceste subiecte. Ambele erau susținătoare ale 
demnităţii şi solidarităţii familiei şi ale reticenţei complete în 
discutarea problemelor de familie. 

Domnişoara Arundell se îndreptă spre casă, cu Bob alergând 
potolit în urma sa. Emily Arundell recunoscuse faţă de sine 
însăşi ceea ce n-ar fi recunoscut niciodată faţă de o altă fiinţă 
omenească, anume, că era nemulțumită de generaţia mai 
tânără a familiei sale. 

Theresa, de exemplu. Domnişoara Arundell nu avusese nici 
un control asupra Theresei din momentul în care aceasta 
începuse să aibă propriii bani, la vârsta de douăzeci şi unu de 
ani. De atunci, fata îşi câştigase o anumită notorietate. 
Fotografia ei apărase deseori în ziare. Făcea parte dintr-o 
gaşcă tânără, strălucită, dinamică din Londra — o gaşcă de 
tineri care organizau petreceri bizare şi care ajungeau uneori 
la tribunal. Nu era soiul de notorietate pe care o dorea Emily 
pentru un Arundell. De fapt, domnişoara Arundell dezaproba 
din toată inima stilul de viaţă al Theresei. În privinţa logodnei 
fetei, simţămintele ei erau uşor confuze. Pe de o parte, nu-l 
considera pe parvenitul doctor Donaldson suficient de bun 
pentru o Arundell. Pe de altă parte, era conştientă că Theresa 
ar fi fost o soţie foarte nepotrivită pentru un doctor de ţară 
liniştit. 

Cu un oftat, trecu apoi la Bella. Nu puteai să găseşti nici un 
defect la Bella. Aceasta era o femeie bună — o soţie şi o mamă 
devotată, exemplară în comportare — şi extrem de grea de cap! 
Dar şi despre Bella se găsea ceva de comentat. Pentru că Bella 
se măritase cu un străin — şi nu cu un străin oarecare, ci cu un 
grec! În mintea plină de prejudecăţi a domnişoarei Arundell, 
un grec era aproape la fel de rău ca un argentinian sau ca un 
turc. Faptul că doctorul Tanios avea maniere încântătoare şi 
că se spunea despre el că era extrem de priceput în meseria sa 


nu făcea decât să o întărâte şi mai mult pe bătrâna doamnă 
împotriva lui. Nu avea încredere în farmec şi în complimente 
gratuite. Şi, din acest motiv, îi era greu să-i placă pe cei doi 
copii. Amândoi semănau cu tatăl lor — nu aveau nimic 
englezesc în ei. 

Cât despre Charles... 

Da, Charles... 

Nu avea nici un rost să faci pe orbul. Charles, cu toate că era 
încântător, nu merita să ai încredere în el... 

Emily Arundell oftă. Se simţi brusc obosită, bătrână, 
deprimată... 

Bănuia că n-avea să mai trăiască mult... 

În minte i se ivi testamentul pe care îl făcuse cu câţiva ani în 
urmă. 

Legate pentru servitori — pentru acte de caritate — iar partea 
principală a averii sale considerabile urma să fie împărţită în 
mod egal între cele trei rude care aveau să-i supravieţuiască... 

I se părea şi acum că procedase corect şi echitabil. Îi trecu 
prin minte întrebarea dacă nu exista totuşi vreo cale de a pune 
în siguranţă partea de bani a Bellei, astfel încât soţul ei să nu 
se poată atinge de ea... Trebuia să-l întrebe pe domnul Purvis. 

Şi intră pe poarta de la Littlegreen House. 


Charles şi Theresa Arundell veniră cu maşina, familia Tanios, 
cu trenul. 

Fratele şi sora sosiră primii. Charles, înalt şi arătos, cu un aer 
un pic ironic, spuse: 

— Salutare, mătuşă Emily, ce face fata? Arăţi bine! 

Şi o sărută. 

Theresa lipi un obraz tânăr şi indiferent de cel ridat al ei. 

— Ce mai faci, mătuşă Emily? 

Mătuşa îşi spuse că Theresa nu arăta deloc bine. Faţa ei, sub 
machiajul abundent, era stranie, şi tânăra avea cearcăne în 
jurul ochilor. 

Băură ceai în salon. Bella Tanios, cu părul ciufulit ce tindea 
să-i iasă de sub pălăria la modă, pe care o purta înclinată 
altfel decât cum ar fi fost normal, se uita la verişoara ei 


Theresa cu o dorinţă patetică de a-i asimila şi a-i ţine minte 
hainele. Soarta sărmanei Bella fusese să fie absolut înnebunită 
după haine, fără să aibă însă şi simţ estetic. Îmbrăcămintea 
Theresei era scumpă, uşor bizară, ea însăşi fiind o prezenţă 
şarmantă. 

Când venise din Smyrna în Anglia, Bella încercase cu 
încrâncenare să copieze eleganța Theresei, la un preţ mai mic 
şi cu o croială pe măsura preţului. 

Doctorul Tanios, care era un bărbat solid, bărbos şi vesel, 
discuta cu domnişoara Arundell. Vocea sa era caldă şi gravă — 
o voce atrăgătoare, care fermeca ascultătorul aproape 
împotriva voinţei lui. Şi o fermeca şi pe domnişoara Arundell, 
în ciuda intenţiei acesteia. 

Domnişoara Lawson era foarte agitată. Sărea de colo-colo, 
înmâna farfurii, îşi făcea de lucru la măsuţa de ceai. Charles, 
care avea maniere excelente, se ridică de mai multe ori ca s-o 
ajute, dar ea nu-şi exprimase în vreun fel recunoştinţa. 

Când, după ceai, grupul ieşi ca să facă un tur al grădinii, 
Charles îi şopti surorii sale: 

— Lawson nu mă place. Ciudat, nu-i aşa? 

Theresa spuse, batjocoritoare: 

— Foarte ciudat. Deci există o persoană care rezistă 
fascinaţiei tale fatale! 

Charles rânji — un rânjet fermecător — şi zise: 

— Din fericire, e doar Lawson... 

În grădină, domnişoara Lawson se plimba cu doamna Tanios, 
punându-i întrebări despre copii. Figura mai degrabă 
posomorâtă a Bellei Tanios se lumină. Bella uită să o mai 
privească pe Theresa. Vorbea cu ardoare şi cam precipitat. 
Mary spusese o chestie atât de bizar ă pe vapor... Găsi în 
Minnie Lawson un ascultător foarte înțelegător. 

În momentul acela apăru în grădină, venind din casă, un 
tânăr cu păr blond, cu figură solemnă şi pince-nez. Părea 
destul de stânjenit. Domnişoara Arundell îl salută, politicoasă. 

Theresa zise: 

— Salutare, Rex. 

ÎI luă de braţ şi plecară împreună să se plimbe. 


Charles se strâmbă. Se furişă apoi să schimbe o vorbă cu 
grădinarul, un aliat al său de demult. 

Când domnişoara Arundell reintră în casă, Charles se juca 
împreună cu Bob. Câinele stătea în capul scării, cu mingea în 
gură, dând uşor din coadă. 

— Haide, bătrâne, zise Charles. 

Bob se lăsă pe fund şi împinse mingea cu botul încet, încet, 
către marginea scării. Apoi, imediat ce-o împinse în jos pe 
trepte, sări în picioare, foarte aţâţat. Mingea ţopăi încet până 
jos. Charles o prinse şi i-o aruncă. Bob o prinse fără ezitare în 
gură. Treaba fu repetată. 

— Jocul lui obişnuit, spuse Charles. 

Emily Arundell zâmbi. 

— E în stare să-l joace ore în şir, zise ea. 

Se întoarse în salon, iar Charles o urmă. Bob lătra dezamăgit. 

În timp ce privea pe fereastră, Charles zise: 

— Uită-te la Theresa şi la tânărul ei. Sunt un cuplu ciudat. 

— Crezi că Theresa ia lucrurile în serios? 

— Oh, e nebună după el, spuse Charles, încrezător. Gusturi 
ciudate, dar asta e. Cred că totul e din cauza felului în care 
individul se uită la ea, de parcă ar fi un cobai, nu o femeie vie. 
Asta-i ceva nou pentru Theresa. Păcat că tipul e atât de sărac. 
Theresa are gusturi scumpe. 

Domnişoara Arundell zise sec: 

— Nu mă îndoiesc că Theresa poate să-şi schimbe modul de 
viaţă — dacă vrea! La urma urmei, are propriii bani. 

— Eh? Oh, da, da, bineînţeles, zise Charles, aruncându-i o 
privire aproape vinovată. 

În seara aceea, în timp ce ceilalţi se strânseră în salon, 
aşteptând să se ducă la cină, se auziră paşi grăbiţi şi o 
izbucnire de înjurături pe scări. Charles intră în încăpere, cam 
roşu la faţă. 

— Scuze, mătuşă Emily, am întârziat? Câinele tău a fost cât 
pe-aci să mă facă să mă dau de-a dura. Şi-a lăsat mingea în 
capul scărilor. 

— Căţel neglijent! Strigă domnişoara Lawson, aplecându-se 
spre Bob. 


Bob o privi cu dispreţ şi-şi întoarse capul. 

— Ştiu, spuse domnişoara Arundell. E foarte periculos. 
Minnie, ia mingea şi pune-o deoparte. 

Domnişoara Lawson se grăbi să facă întocmai. 

Doctorul Tanios aproape că monopoliză conversaţia din 
timpul cinei. Povesti întâmplări amuzante din viaţa sa din 
Smyrna. 

Grupul se duse devreme la culcare. Domnişoara Lawson, 
cărând nişte sculuri, ochelari, o sacoşă mare de catifea şi o 
carte, o însoţi pe stăpâna ei în dormitor, pălăvrăgind fericită. 

— Doctorul Tanios este foarte amuzant. E o companie atât de 
bun ă! Nu că mi-aş dori un asemenea stil de viaţă... Presupun 
că apa trebuie fiartă... Şi laptele de capră, probabil — ce gust 
groaznic... 

Domnişoara Arundell se răsti: 

— Minnie, nu fi proastă! I-ai spus lui Ellen să mă trezească la 
şase şi jumătate? 

— Oh, da, domnişoară Arundell. I-am spus că fără ceai, dar 
nu credeţi că ar fi mai înțelept... Ştiţi, vicarul de la 
Southbridge — un om foarte cinstit, mi-a spus clar că nu-i 
nevoie să postiţi... 

Încă o dată, domnişoara Arundell o întrerupse: 

— Nu am mâncat niciodată înainte de slujbă, şi n-o să încep 
s-o fac acum. Tu poţi să faci cum vrei. 

— Oh, nu... N-am vrut să... Sunt convinsă... 

Domnişoara Lawson era agitată şi tulburată. 

— Scoate zgarda lui Bob, spuse domnişoara Arundell. 

Servitoarea se grăbi să se supună. 

Dornică să fie pe plac, spuse: 

— Ce seară minunată. Toţi păreau încântați să fie aici. 

— Hmm, făcu Emily Arundell. Au venit toţi ca să înhaţe ce 
se poate. 

— Oh, dragă domnişoară Arundell... 

— Buna mea Minnie, indiferent ce-s, proastă nu-s. Mă întreb 
care dintre ei are să deschidă primul discuţia. 

Nu avu prea mult de aşteptat până să afle. Se întoarse 
împreună cu domnişoara Lawson de la slujbă imediat după 


ora nouă. Doctorul şi doamna Tanios erau în sufragerie, dar 
nici urmă de cei doi Arundelli. După micul dejun, ceilalţi 
plecară, iar domnişoara Arundell rămase singură, trecând 
nişte cheltuieli în registru. 

Charles intră în încăpere pe la zece. 

— Scuze că am întârziat, mătuşă Emily. Dar Theresa e mai 
ceva ca mine. Nici măcar n-a deschis ochii încă. 

— La zece şi jumătate, micul dejun va fi luat de aici, zise 
domnişoara Arundell. Ştiu că-i la modă să-i consideri pe 
servitori nişte nimicuri, dar nu aşa stau lucrurile în casa mea. 

— Foarte bine. Ăsta-i adevăratul spirit al celor conservatori! 

Charles se servi cu rinichi şi se aşeză lângă ea. 

Rânjetul lui era atrăgător, ca de obicei. Emily Arundell se 
pomeni curând zâmbindu-i cu îngăduinţă. Îmboldit de acest 
semn de bunăvoință, Charles atacă. 

— Mătuşă Emily, uite ce-i, îmi cer scuze că te sâcâi, dar sunt 
într-o situaţie financiară foarte proastă. Poţi să mă ajuţi să 
depăşesc momentul? O sută ar fi de ajuns. 

Figura mătuşii sale nu mai fu deloc încurajatoare. În expresia 
de pe chipul ei apăru o urmă de furie. 

Emily Arundell nu se temea să spună ce gândea. Şi exact asta 
făcu. 

Domnişoara Lawson, care venea grăbindu-se pe hol, aproape 
că se ciocni de Charles când acesta părăsi sufrageria. Femeia 
se uită curioasă la el. Apoi intră în sufragerie şi o găsi pe 
domnişoara Arundell stând foarte ţeapănă şi roşie la faţă. 

CAPITOLUL 2 — Rudele 


Charles fugi iute pe scări şi bătu la uşa surorii sale. Se auzi 
imediat răspunsul ei „Intră”, iar el se conformă. 

Theresa stătea în pat şi căsca. 

Charles se aşeză pe pat. 

— Ce femeie frumoasă eşti, Theresa, remarcă el, apreciativ. 

Theresa zise tăios: 

— Care-i problema? 

Charles rânji. 

— Faci pe deşteapta, nu-i aşa? Ţi-am luat-o înainte, fetiţo! 


Credeam că o să dau lovitura înainte să te apuci tu de treabă. 

— Şi? 

Charles îşi întinse mâinile în lături, a negare. 

— N-am obţinut nimic! Mătuşa Emily m-a făcut cu ou şi cu 
oţet. Mi-a mărturisit că nu-şi mai face iluzii în privinţa 
motivului pentru care familia sa plină de afecţiune se strânge 
în jurul ei. Şi mi-a mai mărturisit că respectiva familie aparent 
plină de afecţiune are să fie dezamăgită. Nu se va alege decât 
cu afecţiune -— şi nici asta prea multă. 

— Ai fi putut să mai aştepţi un pic, zise Theresa sec. 

Charles rânji din nou. 

— Mi-a fost frică să nu mi-o luaţi înainte, tu sau Tanios. 
Scumpă Theresa, mi-e teamă că de data asta nu mai se poate 
face nimic. Bătrâna Emily nu-i proastă. 

— Nici n-am crezut vreodată că este. 

— Am încercat chiar s-o scot din sărite. 

— Ce vrei să spui? Întrebă tăios sora sa. 

— l-am spus că face tot ce se poate ca să fie omorâtă. La 
urma urmei, nu poate să-şi ia paralele în cer cu ea. De ce n-o 
lasă mai moale? 

— Charles, eşti un tâmpit! 

— Nu, nu sunt. Sunt, în felul meu, un psiholog. Nu foloseşte 
la nimic s-o linguşeşti pe bătrână. Ea preferă s-o înfrunţi. Şi, la 
urma urmei, am spus lucruri de bun-simţ. Oricum o să primim 
banii când o să moară mătuşa — aşa că ar putea să ne dea o 
parte anticipat! Altfel, tentaţia de o ajuta să părăsească lumea 
asta ar putea să devină prea puternică. 

— Şi ţi-a înţeles aluzia? Întrebă Theresa, strtâmbându-şi 
dispreţuitoare gura sa delicată. 

— Nuss convins. Oricum, mătuşa n-a recunoscut că am 
dreptate. Mi-a mulţumit cam tăios pentru sfat şi a spus că-i în 
stare să-şi poarte singură de grijă. „Foarte bine!” i-am zis eu, 
te-am avertizat. „O să ţin minte”, mi-a spus ea. 

Theresa zise furioasă: 

— Charles, dar chiar eşti prost! 

— Ce naiba, Theresa, eram şi eu furios. Bătrâna e bogată, e 
foarte bogată. Pun pariu că nu-şi cheltuie nici măcar a zecea 


parte din venit — şi pe ce ar putea cheltui la urma urmei? Noi 
suntem tineri, dispuşi să ne bucurăm de viaţă, iar ea e în stare 
să trăiască până la o sută de ani, ca să ne facă în ciudă... 
Vreau să mă distrez acum... Şi tu la fel... 

Theresa dădu din cap. Apoi spuse în şoaptă: 

— Ei nu înţeleg — bătrânii nu înţeleg... Nu pot să înţeleagă. 
Nu ştiu ce înseamnă să trăieşti! 

Fratele şi sora rămaseră tăcuţi câteva minute. 

Charles se ridică. 

— Iubito, îţi doresc mai mult succes decât am avut eu. Însă 
mă îndoiesc că vei avea. 

— Mă bazez pe Rex să facă treaba, spuse Theresa. Dacă 
reuşesc s-o conving pe bătrâna Emily de cât e el de genial şi că 
e groaznic de important să aibă şi el o şansă şi să nu se 
înfunde în rutina medicinei generale... Oh, Charles, câteva mii 
de lire în clipa asta ne-ar schimba complet vieţile! 

— Sper să obţii ceva, dar nu cred că vei avea succes. Ai irosit 
cam prea mulţi bani ducând o viaţă agitată. Theresa, crezi că 
Bella cea îngrozitoare şi Tanios cel dubios se vor alege cu 
ceva? 

— Nu văd la ce i-ar folosi Bellei banii. Umblă şleampătă şi 
nu este preocupată decât de chestii domestice. 

— Oh, spuse Charles, presupun că vrea tot felul de lucruri 
dinţii lor din faţă şi lecţii de muzică. Şi, oricum, nu despre 
Bella e vorba - ci despre Tanios. Pun pariu că se pricepe să 
adulmece banii! Un grec e bun la aşa ceva. Ştii că a venit de 
hac majorităţii banilor Bellei? A jucat la bursă şi i-a pierdut pe 
toţi. 

— Crezi că o să obţină ceva de la bătrâna Emily? 

— Nu dacă pot să împiedic asta, zise Charles, rânjind. 

Apoi părăsi camera şi coborî scara. Bob era în hol. Se gudură 
pe lângă Charles. Câinii îl plăceau pe Charles. 

Bob alergă către salon şi se uită în urmă, către tânărul 
Arundell. 

— Care-i problema? Zise Charles, ducându-se după el. 

Bob intră grăbit în salon şi rămase aşteptând, lângă un birou 


mic. 

Charles se duse alături de el. 

— Despre ce-i vorba? 

Bob dădu din coadă, se uită insistent la sertarele biroului şi 
scoase un chelălăit implorator. 

— Vrei ceva care-i acolo? 

Charles deschise sertarul de sus. Ridică din sprâncene. 

— Măi, măi, zise el. 

Într-o parte o sertarului era un teanc mic de bancnote. 

Charles luă teancul şi numără banii. Rânji şi luă trei hârtii de 
câte o liră şi una de zece şilingi. Le puse în buzunar. Aşeză cu 
grijă restul bancnotelor în sertarul în care le găsise. 

— Bună idee, Bob, zise el. Unchiul Charles va fi în stare să-şi 
acopere cheltuielile. Câţiva bani gheaţă pică bine întotdeauna. 

Bob scoase un lătrat slab, de reproş, când Charles închise 
sertarul. 

— Îmi pare rău, bătrâne, se scuză Charles şi deschise 
următorul sertar; mingea lui Bob era în colţul acestuia, iar 
Charles o luă. Gata! Distrează-te cu ea! 

Bob prinse mingea, ieşi alergând din încăpere şi de pe scări 
se auzi bump, bump, bump. 

Charles ieşi în grădină. Era o dimineaţă frumoasă, însorită, şi 
o mireasmă de liliac plutea în aer. 

Domnişoara Arundell îl avea alături pe doctorul Tanios. 
Acesta vorbea despre avantajele învăţământului englezesc 
pentru copii — un învăţământ bun — spunând cât de rău îi 
părea că nu-şi permitea un asemenea lux pentru copiii săi. 

Charles zâmbi răutăcios şi mulţumit. Se alătură binedispus 
conversaţiei, îndreptând-o cu măiestrie în cu totul altă 
direcţie. 

Emily Arundell îi zâmbi destul de binevoitoare. Charles 
presupuse că o amuza tactica lui şi că-l încuraja, subtil. 

Charles deveni binedispus. Poate că, la urma urmei, înainte 
să plece... 

Charles era un optimist incurabil. 


Doctorul Donaldson veni cu maşina după Theresa, în după- 


amiaza aceea, şi o duse la Worthem Abbey, unul dintre 
locurile deosebit de frumoase din zonă. Se plimbară prin 
pădure, îndepărtându-se de Abbey. Acolo, Rex Donaldson îi 
povesti pe larg Theresei despre teoriile lui şi despre unele 
dintre experimentele sale recente. Tânăra nu înţelese mare 
lucru, dar ascultă ca vrăjită, spunându-şi în gând: „Cât de 
deştept e Rex, şi cât de adorabil!” 

Logodnicul ei se opri şi zise, cu oarecare îndoială: 

— Theresa, mi-e teamă că toată chestia asta te plictiseşte. 

— Dragule, e de-a dreptul fascinant, îl asigură Theresa cu 
hotărâre. Continuă! Ai luat nişte sânge de la şoarecele infectat 
şi?... Apoi Theresa adăugă, oftând: Iubitule, munca ta 
înseamnă mult pentru tine. 

— Normal că aşa e, spuse doctorul Donaldson. 

Theresei nu i se părea un lucru la fel de normal. Foarte 
puţini dintre prietenii ei munceau, iar cei care făceau asta se 
văitau de zor. 

Tânăra îşi zise, aşa cum mai făcuse o dată sau de două ori 
până atunci, că dragostea ei pentru Rex Donaldson era extrem 
de nepotrivită. De ce se întâmpla aşa ceva cuiva, o asemenea 
nebunie uluitoare şi absurdă? O întrebare fără nici un rost. 
Pentru că aşa ceva i se întâmplase ei. 

Theresa se încruntă, uimită de ea însăşi. Gaşca ei fusese atât 
de veselă — atât de cinică. Sigur, poveştile de dragoste erau 
necesare în viaţă, dar de ce să le iei în serios? Iubeai, şi apoi 
treceai mai departe. 

Dar ce simţea ea pentru Rex Donaldson era cu totul deosebit, 
ceva mult mai profund. Theresa simţea instinctiv că nu se 
punea problema să treacă mai departe... Nevoia de a-l avea 
aproape era simplă şi profundă. O fascina totul la el. Calmul şi 
detaşarea lui, atât de diferite de viaţa ei febrilă, avidă, 
judecata logică a minţii lui de savant, şi mai era ceva ce 
Theresa nu putea înţelege prea bine, o forţă secretă ce se 
ascundea în spatele stilului său rezervat, uşor pedant, dar pe 
care ea o simţea instinctiv. 

În Rex Donaldson exista o sclipire de geniu, iar faptul că 
profesia lui reprezenta pentru el principala preocupare, şi 


Theresa era doar o parte — dar o parte necesară — a existenţei 
sale nu făcea decât să sporească atracţia lui pentru ea. Theresa 
se pomenise că, pentru prima oară în viaţa ei egoistă şi 
dedicată plăcerilor, era mulţumită să ocupe locul al doilea. 
Perspectiva o fascina. Era în stare să facă orice pentru Rex — 
orice! 

— Ce belea afurisită sunt banii, zise ea, arţăgoasă. Dacă 
mătuşa Emily ar muri, ne-am putea căsători imediat, iar tu ai 
veni la Londra şi ai avea un laborator plin cu eprubete şi cu 
cobai, şi nu te-ai mai sinchisi de copiii cu oreion şi de babele 
cu boli la ficat. 

— Nu există nici un motiv pentru care mătuşa ta n-ar mai 
trăi mulţi ani de aici înainte — dacă are grijă de ea, zise 
Donaldson. 

Iar Theresa răspunse, abătută: 

— Ştiu... 


În camera cu pat mare, dublu, cu mobilă de modă veche din 
stejar, doctorul Tanios îi spuse soţiei sale: 

— Cred că am pregătit suficient terenul. Acum e rândul tău, 
draga mea. 

Doctorul turna apă din carafa de modă veche, din cupru, în 
ligheanul de porțelan, împodobit cu trandafiri. 

Bella Tanios stătea în faţa mesei de toaletă, întrebându-se — 
în timp ce-şi pieptăna părul aşa cum făcea Theresa — de ce 
acesta nu arăta ca al Theresei! 

Trecu un timp înainte să răspundă: 

— Nu cred că vreau să-i cer bani mătuşii Emily. 

— Nu ceri pentru tine, Bella, e pentru binele copiilor. 
Investiţiile noastre au fost atât de ghinioniste... 

Bărbatul stătea cu spatele, şi nu văzu privirea pe care i-o 
aruncă soţia sa în grabă - o privire scurtă, pe furiş. 

Femeia spuse, cu o încăpățânare blândă: 

— Tot aia e, cred că n-o să-i cer... Mătuşa Emily e destul de 
dificilă. Poate fi generoasă, dar nu-i place să i se ceară. 

Tanios se întoarse de la lavoar, ştergându-şi mâinile. 

— Bella, nu-ţi stă în fire să fii atât de încăpăţânată. La urma 


urmei, de ce am venit aici? 

— Eu nu... Niciodată nu m-am gândit... Să-i cer bani... 
Murmură femeia. 

— Cu toate acestea, ai fost de acord că singura speranţă 
pentru a ne instrui copiii cum se cuvine este să primim 
sprijinul mătuşii tale. 

Bella Tanios nu răspunse. Se foi stânjenită. 

Dar pe chip i se citea încăpăţânarea blândă şi totodată 
îndărătnică pe care o descoperiseră pe pielea lor mulţi soţi 
deştepţi cu soțiile lor proaste. 

— Poate că mătuşa Emily ne va propune singură... Spuse 
Bella. 

— Tot ce se poate, dar n-am văzut vreun semn că 
intenţionează să facă aşa ceva. 

— Dacă am fi adus copiii cu noi... Mormăi Bella. Mătuşa 
Emily s-ar fi îndrăgostit de Mary. lar Edward e atât de 
inteligent... 

— Nu cred că mătuşa ta e o mare iubitoare de copii, zise sec 
Tanios. Probabil că pentru ea nu contează că nu sunt aici şi 
copiii. 

— Oh, Jacob, dar... 

— Da, da, draga mea. Îţi cunosc simţămintele. Dar 
englezoaicele astea bătrâne şi prăfuite — ptiu, astea nu-s 
oameni! Vrem să facem tot ce putem — nu-i aşa? 

— Pentru Mary şi pentru Edward. Pentru domnişoara 
Arundell n-ar fi un mare efort să ne ajute un pic. 

Doamna Tanios se întoarse, roşie în obraji. 

— Oh, Jacob, te rog, nu de data asta! Sunt convinsă că n-ar 
fi un lucru înţelept. Aş prefera foarte, foarte mult să nu fac 
asta. 

Tanios rămase în spatele ei, cu braţul pe umerii femeii. 
Aceasta tremură câteva clipe, apoi rămase nemişcată, aproape 
rigidă. 

Bărbatul spuse, cu voce încă plăcută: 

— Oricum, Bella, cred... Cred că o să faci ce-ţi cer... Ştii că 
de obicei faci, până la urmă, ce-ţi cer... Da, cred că o să faci 
ce ţi-am spus... 


CAPITOLUL 3 — Accidentul 


Era marţi după-amiază. Uşa laterală ce dădea spre grădină 
rămăsese deschisă. Domnişoara Arundell stătea în prag şi-i 
arunca mingea lui Bob de-a lungul aleii din grădină. Terrierul 
fugi după ea. 

— Încă o dată, Bob, spuse Emily Arundell. Una bună. 

Din nou, mingea se rostogoli pe alee, cu Bob alergând în 
goana mare în urmărirea ei. 

Domnişoara Arundell se aplecă, luă mingea de la picioarele 
sale, unde o lăsase Bob, şi intră în casă. Bob o urmă 
îndeaproape. Domnişoara Arundell închise uşa laterală, se 
duse în salon — cu Bob după ea — şi puse mingea în sertar. 

Se uită la ceasul de pe dulap. Era şase şi jumătate. 

— Bob, cred că-i cazul să ne odihnim un pic înainte de cină. 

Urcă scările spre dormitorul său. Bob o însoţi. Întinsă pe 
patul mare, tapiţat cu creton, domnişoara Arundell oftă. Era 
bucuroasă că era marţi şi că oaspeţii ei aveau să plece a doua 
zi. Nu pentru că ar fi aflat în weekend ceva ce n-ar fi ştiut 
până atunci. Ci pentru că nu fusese lăsată să uite ceea ce ştia. 

— Presupun că am îmbătrânit, îşi spuse ea, apoi adăugă, un 
pic surprinsă. Sunt bătrână... 

Rămase întinsă, cu ochii închişi, cam o jumătate de oră, apoi 
Ellen, fata în casă, o femeie în vârstă, aduse apă fierbinte, iar 
domnişoara Arundell se sculă şi se pregăti pentru cină. 

Doctorul Donaldson avea să cineze cu ei în acea seară. Emily 
Arundell voia să aibă ocazia să-l cerceteze îndeaproape, încă i 
se părea incredibil faptul că Theresa cea exotică voia să se 
mărite cu tânărul acela destul de rigid şi de pedant. Şi i se 
părea de asemenea un pic ciudat faptul că tânărul acela rigid 
şi pedant voia să se însoare cu Theresa. 

Deşi orele treceau, domnişoara Arundell simţea că n-avea să- 
] cunoască mai bine pe doctorul Donaldson. Acesta era foarte 
politicos, foarte oficial şi, după părerea ei, extrem de plicticos, 
în sinea ei, era de acord cu opinia domnişoarei Peabody. 
Gândul îi trecu din nou prin minte: „Când eram noi tineri 
existau oameni mai de calitate”. 


Doctorul Donaldson nu rămase până târziu. Se ridică şi se 
retrase la ora zece. După plecarea acestuia, Emily Arundell 
anunţă că se ducea să se culce. Urcă la etaj, iar rudele sale 
tinere o urmară. Păruseră cu toţii destul de blânzi în seara 
aceea. Domnişoara Lawson rămase jos, îndeplinindu-şi 
ultimele sarcini, îl scoase pe Bob afară să alerge, răscoli jarul 
cu vătraiul, ridică grilajul şi strânse covoraşul din faţa 
căminului, să nu ia foc. 

Peste cinci minute ajunse, gâfâind, în camera patroanei sale. 

— Cred că am luat tot ce trebuia, zise ea, punând jos lâna, 
sacul de lucru şi o carte de la bibliotecă. Sper să fie o carte 
bună. Fata n-a avut niciuna de pe lista dumneavoastră, dar 
zicea că-i sigură că are să vă placă aceasta pe care v-a ales-o 
ea. 

— Fata asta e o neroadă, zise Emily Arundell. N-am mai 
cunoscut pe cineva care să aibă gusturi mai proaste la cărţi. 

— Oh! Îmi pare rău. Poate ar fi trebuit... 

— Nu-ţi face griji, nu-i vina ta, zise Emily Arundell şi 
adăugă, amabilă: Sper că te-ai distrat în după-amiaza asta. 

Domnişoara Lawson se lumină la faţă. Păru înflăcărată şi 
aproape însufleţită. 

— Oh, da, mulţumesc foarte mult. Aţi fost atât de bună să-mi 
daţi liber. Am petrecut momente foarte interesante. Am avut o 
planşetă de spiritism {2}, şi a scris lucruri foarte interesante. 
Au fost mai multe mesaje... Sigur că nu-i chiar acelaşi lucru ca 
şedinţele de spiritism... Julia Tripp a avut mult succes cu 
scrierea automată. Multe mesaje de la Cei Decedaţi. Te fac să 
fii atât de recunoscător, încât aceste lucruri n-ar trebui 
interzise... 

Domnişoara Arundell spuse, zâmbind uşor: 

— Ar fi bine să nu te audă vicarul. 

— Oh, dar, domnişoară Arundell, sunt convinsă - foarte 
convinsă — că nu-i nimic rău în asta. Îmi doresc doar ca dragul 
domn Lonsdale să cerceteze acest subiect. Mi se pare un semn 
de îngustime a minţii să condamni un lucru pe care nu l-ai 
investigat. Atât Julia, cât şi Isabel Tripp sunt cu adevărat 
femei spirituale. 


— Cam prea spirituale ca să fie vii, zise domnişoara 
Arundell. 

Nu-i păsa prea mult de Julia şi de Isabel Tripp. Considera că 
se îmbrăcau ridicol, că meniurile lor ce constau din fructe şi 
legume negătite erau absurde, iar purtarea — prefăcută. Erau 
femei fără tradiţii, fără rădăcini, de fapt, fără educaţie. Însă o 
amuzau, cumva, cu ardoarea lor, iar domnişoara Arundell era, 
în adâncul sufletului, prea bună la suflet ca să-i strice 
sărmanei Minnie plăcerea pe care i-o producea prietenia 
acelor femei. 

Sărmana Minnie! Emily Arundell o privea pe însoţitoarea ei 
cu un amestec de dispreţ şi afecţiune. Avusese atât de multe 
femei de felul ăsta, ignorante, de vârstă medie, care s-o 
slujească - toate la fel, amabile, pisăloage, servile şi aproape 
complet lipsite de minte. 

Dar sărmana Minnie arăta cu adevărat emoţionată în seara 
aceea. Ochii îi străluceau. Se fâţâia prin cameră, atingând ici- 
colo lucruri, fără să ştie prea bine ce făcea, iar ochii îi erau 
luminoşi şi strălucitori. 

Începu să bâiguie, destul de nervoasă: 

— Eu... Îmi doresc să fi fost acolo... Ştiţi, simt că nu credeţi 
încă. Dar în seara asta a existat un mesaj — pentru E. A., 
inițialele au fost foarte clare. Era din partea unui bărbat care a 
decedat cu mulţi ani în urmă — un militar care arăta foarte 
bine - Isabel l-a văzut foarte clar. Trebuie să fi fost scumpul 
general Arundell. Un mesaj atât de minunat, atât de plin de 
dragoste şi de mângâiere, care spunea că prin răbdare se poate 
realiza orice. 

— Asemenea sentimente nu-i sunt nicicum specifice tatălui 
meu, zise domnişoara Arundell. 

— Oh, dar Dragii Noştri decedați se schimbă -— în cealaltă 
parte. Totul e dragoste şi înţelegere. Apoi planşeta a dezvăluit 
ceva despre o cheie — cred că-i cheia de la dulapul Boule. Ar 
putea fi? 

— Cheia de la dulapul Boule? Întrebă Emily Arundell, iar 
vocea ei sună tăios şi plină de interes. 

— Cred că despre ea era vorba. Poate că acolo sunt hârtii 


importante — ceva de genul ăsta. Există un caz recunoscut în 
care un mesaj zicea să se caute într-o anumită mobilă, şi s-a 
descoperit acolo un testament. 

— Nu există nici un testament în dulapul Boule, zise 
domnişoara Arundell, apoi adăugă, brusc: Du-te la culcare, 
Minnie! 

Eşti obosită. Şi eu sunt. O să le invităm pe surorile Tripp într- 
o seară, în curând... 

— Oh, ar fi frumos! Noapte bună, draga mea. Sunteţi sigură 
că aveţi tot ce vă trebuie? Sper că nu v-aţi obosit prea mult, 
cu atâţia oameni aici. O să-i spun lui Ellen să aerisească mâine 
salonul foarte bine şi să scuture perdelele — tot fumatul ăla 
lasă un miros... Aţi fost prea bună că le-aţi permis să fumeze 
în salon! 

— Trebuie să fac anumite concesii modernităţii, spuse Emily 
Arundell. Noapte bună, Minnie. 

În timp ce femeia părăsea încăperea, Emily Arundell se 
întreba dacă treaba aia cu spiritismul era cu adevărat bună 
pentru Minnie. Îi ieşiseră ochii din cap, arăta neliniştită şi 
aţâţată. 

Ciudată era şi chestia cu dulapul Boule, îşi spuse Emily 
Arundell, în timp ce se băga în pat. Zâmbi cu mânie 
amintindu-şi scena petrecută cu mult timp în urmă. Cheia 
apăruse la lumină după moartea tatălui ei, şi ce cascadă de 
sticle goale de brandy cursese când dulapul fusese descuiat! 
Dar asemenea lucruri mărunte, lucruri despre care — cu 
siguranţă — nu aveau cum să ştie nici Minnie Lawson, nici 
Isabel şi nici Julia Tripp, te puteau face să te întrebi dacă, la 
urma urmei, nu era totuşi ceva în treaba asta cu spiritismul... 

Rămase veghind în patul ei mare, cu baldachin. Îi era din ce 
în ce mai greu să doarmă. Dar refuzase cu dispreţ tentativa 
doctorului Grainger de a-i sugera folosirea pastilelor pentru 
dormit. Acestea erau pentru cei slabi, pentru oameni care nu 
puteau îndura o durere la deget, o mică durere de dinţi sau 
plictiseala unei nopţi fără somn. 

Deseori se scula şi se plimba prin casă, fără să facă zgomot, 
lua o carte, pipăia un ornament, rearanja un vas cu flori, scria 


o scrisoare, două... În orele acelea din miez de noapte, casa 
prin care hoinărea i se părea însufleţită. Plimbările acelea 
nocturne nu erau dezagreabile. Era ca şi cum alături de ea 
mergeau fantome, fantomele surorilor sale, Arabella, Matilda 
şi Agnes, fantoma fratelui ei Thomas, dragul de el, aşa cum 
fusese înainte să pună mâna pe el Femeia Aia! Chiar şi 
fantoma generalului Charles Laverton Arundell, tiranul casnic 
cu maniere încântătoare care răcnea şi-şi teroriza fiicele, dar 
care rămânea obiectul mândriei acestora datorită 
experienţelor sale din timpul Răscoalei din India şi datorită 
cunoştinţelor despre lume pe care le avea. Şi ce dacă existau 
zile în care „nu se simţea tocmai bine”, după cum se exprimau 
în mod evaziv fiicele lui? 

Amintindu-şi de logodnicul nepoatei sale, domnişoara 
Arundell îşi zise: 

— Nu cred că el o să se apuce vreodată de băutură! Zice că-i 
bărbat, şi a băut apă chioară toată seara! Apă chioară! Iar eu 
desfăcusem o sticlă din vinul de Porto special al tatălui meu! 

Charles avusese mare grijă de vinul ăla. Oh! Dacă Charles ar 
fi fost de încredere! Dacă n-ar fi ştiut atâtea despre el... 

Îşi întrerupse şirul gândurilor. Rememoră evenimentele din 
weekend. 

Totul părea uşor neliniştitor... 

Încercă să-şi alunge grijile din minte. 

Nu reuşi. 

Se ridică în cot şi, la lumina lumânării care ardea 
întotdeauna într-o farfurioară, se uită la ceas. 

Unu noaptea, şi nu-i era deloc somn. 

Se ridică din pat şi îşi puse papucii şi halatul ei călduros. 
Avea de gând să coboare şi să verifice facturile săptămânale, 
pregătite pentru a fi plătite în dimineaţa următoare. 

Se strecură din încăpere ca o umbră şi ieşi pe coridor, unde 
un mic bec era lăsat aprins toată noaptea. 

Ajunse în capul scărilor, puse mâna pe balustradă, şi atunci, 
pe neaşteptate, se împletici, căută să-şi recapete echilibrul, 
însă nu reuşi, aşa că se prăbuşi pe scări, cu capul înainte. 

Zgomotul căderii, strigătul pe care îl scoase treziră casa la 


viaţă. Uşile se deschiseră, se aprinseră lumini. 

Domnişoara Lawson ţâşni din încăperea ei de la capul scării. 

Scoţând strigăte de dezolare, cobori treptele. Unul câte unul, 
veniră şi ceilalţi: Charles, căscând, într-un halat splendid, 
Theresa înfăşurată în mătase de culoare întunecată, Bella într- 
un chimono de un albastru-închis, cu părul pus pe moate. 

Emily Arundell zăcea grămadă, ameţită şi zăpăcită. O dureau 
umărul şi glezna - tot trupul ei era o masă nedesluşită de 
durere. Era conştientă de prezenţa oamenilor de lângă ea, de 
proasta aia de Minnie Lawson care plângea şi dădea inutil din 
mâini, de Theresa cu ochii ei negri plini de uimire, de Bella 
care stătea cu gura deschisă, părând a aştepta ceva; auzea 
vocea lui Charles care spunea -— avea impresia că de undeva, 
de departe: 

— A fost mingea câinelui ăluia afurisit! Probabil că a lăsat-o 
aici, iar mătuşa a călcat pe ea. Vedeţi? Ia uitaţi-o! 

Apoi Emily Arundell fu conştientă de cineva cu autoritate, 
care-i împinse în lături pe ceilalţi, îngenunche lângă ea, o 
atinse cu mâini care nu bâjbâiau, ci cunoşteau. 

O cuprinse un simţământ de uşurare. Acum totul avea să fie 
bine. 

Doctorul Tanios spuse cu un ton ferm, liniştitor: 

— Nu, e în regulă. Nu-s oase rupte... Doar zgâlţâituri 
zdravene şi vânătăi — şi, bineînţeles, a suferit un şoc puternic. 
Dar a avut noroc că n-a fost ceva mai rău. 

Apoi îi îndepărtă un pic pe ceilalţi şi o ridică fără nici un 
efort, o duse în dormitorul ei, unde o ţinu un minut de 
încheietura mâinii, numărând, după care dădu din cap şi o 
trimise pe Minnie (care plângea încă şi, în general, încurca pe 
toată lumea) să aducă nişte brandy şi o sticlă cu apă fierbinte. 

Zăpăcită, zguduită şi copleşită de durere, Emily Arundell 
simţi, pentru moment, o profundă recunoştinţă faţă de Jacob 
Tanios. Era uşurată ştiindu-se îngrijită de un om priceput. 
Tanios îi dădea acel sentiment de siguranţă — de încredere — 
pe care trebuie să ţi-l dea un medic. 

Mai era ceva, ceva de care nu-şi dădea prea bine seama, ceva 
oarecum neliniştitor, dar nu se gândi acum la asta. Avea să 


bea ce-i dădea şi să meargă la culcare, aşa cum o sfătuiau cu 
toţii. 
Însă era sigură că lipsea ceva - cineva. 
Ei bine, nu credea... O durea umărul... Bău ce i se dăduse. 
Îl auzi pe doctorul Tanios zicând — şi cu ce voce liniştitoare! 
— O să fie bine. 
Emily Arundell închise ochii. 


Se trezi din cauza unui sunet pe care-l recunoscu — un lătrat 
uşor, estompat. 

De îndată se trezi complet. 

Bob — neastâmpăratul de Bob! Câinele lătra lângă uşa din 
faţă — lătratul lui aparte gen „am fost afară toată noaptea, mi- 
e foarte ruşine”, în surdină, dar repetat cu optimism. 

Domnişoara Arundell îşi ciuli urechile. Ah, da, era totul în 
regulă. O auzi pe Minnie ducându-se să-i dea drumul în casă. 
Auzi scârţâitul uşii din faţă, un murmur neclar — reproşurile 
inutile ale lui Minnie: „Oh, câine neastâmpărat, micul Bobsie 
a fost foarte rău”. Auzi deschizându-se uşa de la debara. Patul 
lui Bob era sub masa din încăperea aceea. 

În momentul acela, Emily îşi dădu seama ce i se păruse, în 
mod inconştient, că lipsea în momentul accidentului ei. Bob. 
La tot scandalul acela — căderea ei, oamenii care alergaseră — 
Bob ar fi răspuns, în mod normal, printr-un crescendo de 
lătrături din interiorul debaralei. 

Deci asta o preocupase în subconştientul ei. Dar acum totul 
se explica — Bob, atunci când fusese lăsat afară seara trecută, 
plecase în mod deliberat şi neruşinat într-o plimbare de 
plăcere. Din timp în timp, avea câte o asemenea escapadă însă 
scuzele sale ulterioare erau întotdeauna exact ce se aştepta de 
la el. 

Deci totul era în regulă. Oare chiar era? Ceva o îngrijora 
încă, îi tot umbla prin minte. Accidentul ei — era ceva legat de 
accidentul ei. 

Ah, da, cineva spusese — Charles — că alunecase pe mingea 
lui Bob, pe care câinele o lăsase în capul scărilor... 

Mingea fusese acolo — Charles o ţinuse în mână... 


Pe Emily Arundell o dureau capul şi trupul plin de vânătăi. 
Umărul îi pulsa. 

Dar, în ceața suferinţei, mintea ei rămăsese limpede şi 
lucidă. Emily Arundell nu mai era zăpăcită de şoc. Memoria 
nu o înşela. 

Repetă în minte toate evenimentele din seara trecută, 
începând cu ora şase... Revăzu totul, pas cu pas... Până ajunse 
la momentul în care se afla în capul scărilor şi începea să 
coboare treptele... 

O străbătu un fior de groază plină de neîncredere. 

Sigur, probabil că se înşela... După o întâmplare, oamenii îşi 
închipuie tot felul de lucruri. Încercă — încercă în mod sincer — 
să-şi amintească rotunjimea alunecoasă a mingii lui Bob sub 
piciorul ei... 

Dar nimic de felul acesta nu-i veni în minte. 

În loc de asta... 

— Nevricale, zise Emily Arundell. Imaginaţii ridicole! 

Dar mintea ei construită în spirit victorian, ageră, înţeleaptă 
nu admise pentru o fracțiune de secundă aşa ceva. La 
victorieni nu există optimism prostesc. Ei puteau crede ce-i 
mai rău cu o uşurinţă extraordinară. 

Iar Emily Arundell credea că se întâmplase ceva foarte rău. 

CAPITOLUL 4 - Domnişoara Arundell scrie o scrisoare 


Era vineri. 

Rubedeniile plecaseră. 

Plecaseră miercuri, aşa cum stabiliseră de la bun început. Se 
oferiseră cu toţii să mai rămână. Domnişoara Arundell 
refuzase însă ferm, explicându-le că prefera să „stea liniştită”. 

În cele două zile care trecuseră de la plecarea lor, Emily 
Arundell fusese alarmant de gânditoare. Deseori nu auzea ce-i 
zicea Minnie Lawson. Se uita la aceasta şi-i spunea s-o ia de la 
început. 

— E din cauza şocului, sărmana de ea, zicea domnişoara 
Lawson. 

Şi adăuga, cu acel soi de încântare sumbră, provocată de 
dezastre, care luminează multe vieţi, altfel monotone: 


— Aş zice că n-o să mai fie niciodată ea însăşi. 

Pe de altă parte, doctorul Grainger o lua în zeflemea. 

Îi spuse că va putea cobori din nou scările pe la sfârşitul 
săptămânii, că trebuia să-i fie ruşine că nu-şi rupsese nici un 
os; ce fel de pacient era ea pentru un medic truditor? Dacă toţi 
pacienţii ar fi fost ca ea, ar ajunge rapid la sapă de lemn. 

Emily Arundell replica spiritual — ea şi bătrânul doctor 
Grainger erau aliaţi în rezistenţa îndelungată. El teroriza, şi ea 
provoca — se simţiseră întotdeauna bine unul în compania 
celuilalt! 

Dar acum, după ce doctorul plecase, bătrâna doamnă zăcea 
încruntată, gândindu-se şi tot gândindu-se, răspunzând 
absentă la pălăvrăgelile bine intenţionate ale lui Minnie 
Lawson, apoi redevenind brusc ea însăşi şi sfâşiindu-i inima cu 
vorbele ei muşcătoare. 

— Sărmanul Bobsie, ciripea domnişoara Lawson, aplecată 
spre Bob, care avea un covoraş întins lângă colţul patului 
stăpânei sale. Micul Bobsie n-ar fi nefericit dacă ar şti ce i-a 
făcut sărmanei domnişoare? 

Domnişoara Arundell se răsti: 

— Minnie, nu fi idioată! Unde-i simţul tău englezesc al 
dreptăţii? Nu ştii că în ţara asta fiecare este considerat 
nevinovat, până când i se dovedeşte vinovăția? 

— Oh, dar ştim că... 

Emily se răţoi: 

— Nu ştim nimic! Termină cu fâţâiala, Minnie! Tragi de aia, 
tragi de aialaltă! N-ai idee cum trebuie să te porţi în camera 
unui bolnav? Du-te şi trimite-o pe Ellen încoace! 

Domnişoara Lawson plecă, umilă. 

Emily Arundell se uită după ea, cu un uşor regret că fusese 
prea dură. Oricât era Minnie de înnebunitoare, se străduia 
totuşi să facă totul cât mai bine. 

Apoi încruntarea îi reveni pe figură. 

Era complet nefericită. Avea reacţia specifică unei doamne în 
vârstă cu mintea mergându-i în continuare brici, căreia nu-i 
place inactivitatea sub nici o formă. Iar în această situaţie 
aparte nu putea să decidă cum să acţioneze. 


Existau momente în care nu avea încredere în propriile 
capacităţi, în amintirile pe care le avea despre evenimente. Şi 
nu exista nimeni, absolut nimeni, căruia să i se poată 
destăinui. După o jumătate de oră, domnişoara Lawson intră 
în vârful picioarelor în încăpere, făcând podeaua să scârţâie, 
aducând un bol cu supă de vită, dar se opri nehotărâtă 
văzându-şi stăpâna întinsă cu ochii închişi; Emily Arundell 
spuse dintr-odată două cuvinte, cu o asemenea forţă şi 
hotărâre, încât domnişoara Lawson fu gata-gata să scape bolul 
din mână. 

— Mary Fox, zise domnişoara Arundell. 

— O cutie 43), draga mea? Întrebă domnişoara Lawson. 
Vreţi o cutie? 

— Ai surzit, Minnie. N-am zis nimic de vreo cutie. Am spus 
Mary Fox. Femeia pe care am întâlnit-o anul trecut la 
Cheltenham. Era sora unuia dintre preoţii de la Catedrala 
Exeter. Dă-mi ceaşca. Ai vărsat-o în farfurie. Şi să nu te mai 
strecori în vârful picioarelor într-o cameră. Nu-ţi dai seama 
cât de enervant e. Du-te jos şi adu-mi cartea de telefon a 
Londrei. 

— Dragă, nu pot să caut eu numărul? Sau adresa? 

— Dacă aş fi vrut să faci asta, ţi-aş fi cerut. Fă ce ţi-am zis. 
Adu-o aici şi pune-mi lucrurile pentru scris lângă pat. 

Domnişoara Lawson se supuse ordinelor. 

În timp ce ieşea din încăpere, după ce făcuse tot ce i se 
ceruse, Emily Arundell îi spuse, pe neaşteptate: 

— Minnie, eşti o făptură bună şi credincioasă. Nu te sinchisi 
de lătratul meu. E mult mai rău decât muşcătura mea. Eşti 
foarte răbdătoare şi foarte bună cu mine. 

Domnişoara Lawson ieşi din încăpere cu chipul împurpurat, 
bâlbâind cuvinte incoerente. 

Stând în continuare în pat, domnişoara Arundell scrise o 
scrisoare. O scrise încet şi cu grijă, oprindu-se din când în 
când ca să se gândească şi făcând din belşug sublinieri. 
Corectă şi recorectă pagina — pentru că fusese învățată în 
şcoală să nu irosească hârtia de scris. În cele din urmă, cu un 
oftat de satisfacţie, o semnă şi o puse într-un plic pe care 


scrise un nume. Apoi luă o foaie curată de hârtie. De data asta 
făcu o ciornă şi, după ce o reciti şi făcu o serie de modificări şi 
de ştergeri, o trecu pe curat. Citi totul cu multă atenţie, apoi, 
mulțumită că-şi exprimase gândurile, închise foaia într-un plic 
şi scrise adresa lui William Purvis, Esq., la domnii Purvis, 
Purvis, Charlesworth şi Purvis, avocaţi, Harchester. 

Luă din nou primul plic, care îi era adresat domnului 
Hercule Poirot, şi deschise cartea de telefon. După ce găsi 
adresa, o trecu pe plic. 

Cineva bătu în uşă. 

Domnişoara Arundell vârî iute scrisoarea căreia abia îi 
scrisese adresa — cea către Hercule Poirot — în mapa ei de 
scris. 

Nu avea intenţia să provoace curiozitatea lui Minnie. Minnie 
era mult prea indiscretă. 

Spuse „Intră!” şi se lăsă pe pernă, cu un oftat de uşurare. 

Făcuse paşii necesari ca să rezolve situaţia. 

CAPITOLUL 5 -Hercule Poirot prime şte o scrisoare 


Se înţelege de la sine că evenimentele pe care tocmai vi le- 
am povestit nu mi-au devenit cunoscute decât la mult timp 
după aceea. Dar, întrebând amănunţit diferiţi membri ai 
familiei, cred că am reuşit să le expun destul de limpede. 

Eu şi Poirot am participat la acest caz abia după ce am 
primit scrisoarea domnişoarei Arundell. 

Îmi amintesc bine ziua. Era o dimineaţă fierbinte, fără aer, 
către sfârşitul lui iunie. 

Poirot îndeplinea o anumită rutină când deschidea 
corespondenţa de dimineaţă. Lua fiecare scrisoare, o privea cu 
atenţie, apoi deschidea plicul, despicându-l cu cuțitul de tăiat 
hârtie. Conţinutul plicului era citit, apoi plasat în una dintre 
cele patru teancuri din spatele ceştii cu ciocolată. (Poirot bea 
întotdeauna ciocolată la micul dejun — un obicei revoltător.) 
Toate acestea cu precizia unui ceas! 

Lucrul acesta se întâmpla întotdeauna, iar cea mai mică 
întrerupere a ritmului atrăgea atenţia. 

Eu stăteam lângă fereastră, uitându-mă la trafic. Mă 


întorsesem recent din Argentina, şi eram deosebit de 
emoţionant să mă aflu din nou în gălăgia Londrei. 

Am întors capul şi am spus, zâmbind: 

— Poirot, eu, umilul Watson, am să mă hazardez să fac o 
deducție. 

— Sunt încântat, prietene. Ce deducție? 

Am luat o poză teatrală şi am spus pompos: 

— Ai primit în dimineaţa aceasta o scrisoare care prezintă un 
interes aparte. 

— Eşti un adevărat Sherlock Holmes! Da, ai perfectă 
dreptate. 

Am râs. 

— Ştii, Poirot, îţi cunosc metodele. Dacă citeşti o scrisoare de 
două ori înseamnă că prezintă un interes aparte. 

— Judecă singur situaţia, Hastings. 

Cu un zâmbet, prietenul meu îmi întinse scrisoarea 
respectivă. 

Am luat-o, foarte curios, dar imediat după aceea m-am 
strâmbat uşor. Era scrisă de mână, cu o caligrafie de modă 
veche, şi, mai mult, se întindea pe două pagini. 

— Poirot, trebuie s-o citesc? M-am plâns eu. 

— Ah, nu, nu-i nevoie. În mod cert. 

— Nu poţi să-mi spui ce scrie în ea? 

— Preferam să-ţi faci singur o părere. Dar nu te obosi, dacă 
te plictiseşte. 

— Nu, nu. Vreau să ştiu despre ce-i vorba, am protestat eu. 

Prietenul meu remarcă sec: 

— Nu prea poţi să faci asta. De fapt, scrisoarea nu spune 
chiar nimic. 

Am considerat vorbele sale drept o exagerare, aşa că m-am 
cufundat fără multă zarvă în citirea scrisorii. 


Domnului Hercule Poirot, 

Dragă domnule, 

După multă îndoială şi nehotărâre, v-am scris (ultimele 
cuvinte erau tăiate, şi scrisoarea continuase), mi-am făcut 
curaj să vă scriu în speranţa că veţi putea să mă ajutaţi într-o 


problemă strict personală. (Cuvintele „strict personală” erau 
subliniate de trei ori.) Trebuie să vă spun că numele 
dumneavoastră nu mi-e necunoscut. Mi-a fost menţionat de o 
anume domnişoară Fox din Exeter, cu toate că domnişoara 
Fox nu vă cunoaşte personal, mi-a menţionat că sora 
cumnatului său (al cărui nume nu pot să mi-l reamintesc, îmi 
pare rău că trebuie să spun asta) a vorbit despre amabilitatea 
şi discreţia dumneavoastră în termenii cei mai elevaţi 
(„elevaţi” era subliniat o singură dată). Bineînţeles, nu m-am 
interesat care a fost natura (cuvântul „natura” era subliniat) 
anchetei pe care aţi efectuat-o în favoarea ei, dar am înţeles 
de la domnişoara Fox că a fost ceva dureros şi confidenţial 
(ultimele patru cuvinte fuseseră subliniate de mai multe ori). 


Mi-am întrerupt sarcina dificilă de a descifra scrisul de mână. 

— Poirot, am spus eu. Trebuie să continui? Trece într-un 
final la subiect? 

— Continuă, prietene. Ai răbdare. 

— Răbdare! Am mormăit eu. Scrisul ăsta arată ca şi cum un 
păianjen ar fi intrat într-o călimară, apoi s-a plimbat pe o 
foaie de hârtie! Îmi amintesc că mătuşa mea Mary avea cam 
acelaşi scris. 

M-am avântat încă o dată în citirea epistolei. 


În dilema mea prezentă, mi-am dat seama că aţi putea face 
pentru mine investigaţiile necesare. După cum vă daţi seama, 
problema necesită cea mai mare discreţie şi, de fapt, s-ar 
putea - nu trebuie să vă spun cât de sincer sper şi mă rog 
(„mă rog” era subliniat de două ori) să fie aşa — să mă înşel. 
Oamenii sunt în stare uneori să atribuie prea multă 
semnificaţie faptelor pretabile la explicaţii normale. 

— N-am sărit cumva o pagină? Am murmurat eu, cu 
oarecare nedumerire. 

Poirot chicoti. 

— Nu, nu. 

— Pentru că n-are nici un înţeles! Despre ce vorbeşte? 

— Continuez toujours {4}. 


— După cum vă daţi seama, problema... Nu, am citit deja 
asta. Oh! Da, aici eram! 


În circumstanţele pe care sunt convinsă că veţi fi primul care 
le va aprecia, îmi e imposibil să consult pe cineva din Market 
Basing (m-am uitat la antetul scrisorii — Littlegreen House, 
Market Basing, Berks), dar, în acelaşi timp, sunt sigură că veţi 
înțelege că mă simt stânjenită („stânjenită” subliniat). În 
timpul ultimelor zile mi-am reproşat că am avut o imaginaţie 
exagerată („imaginaţie” subliniat de trei ori), dar m-am simţit 
doar din ce în ce mai neliniştită. Poate că acord prea multă 
importanţă unui lucru care, la urma urmei, e doar un fleac 
(„fleac” subliniat de două ori), dar tulburarea mea rămâne. 
Simt foarte clar că mintea trebuie să mi se potolească în 
privinţa asta. Grija îmi cuprinde mintea şi-mi afectează 
sănătatea, şi, bineînţeles, sunt într-o situaţie dificilă, pentru că 
nu pot să spun nimic nimănui („nimic nimănui” era subliniat 
cu o linie groasă). Bineînţeles că în înţelepciunea 
dumneavoastră aţi putea să spuneţi că toată treaba nu-i decât 
o iluzie. Faptele ar putea avea o explicaţie complet nevinovată 
(„nevinovată” subliniat). Cu toate acestea, oricât de banale ar 
fi fost ele, de la incidentul cu mingea câinelui mă simt din ce 
în ce mai mult cuprinsă de îndoieli şi alarmată. De aceea aş 
primi cu bucurie opiniile şi sfatul dumneavoastră în această 
privinţă. Sunt convins că mi-ar lua o mare greutate de pe 
suflet. Poate că veţi avea amabilitatea să-mi comunicaţi care 
sunt tarifele dumneavoastră şi ce mă sfătuiţi să fac în această 
privinţă. 

Trebuie să înţelegeţi că nimeni de aici nu ştie nimic. Ştiu că 
faptele sunt foarte banale şi lipsite de importanţă, dar 
sănătatea mea nu-i prea bună, şi nervii mei („nervii” era 
subliniat de trei ori) nu mai sunt ce-au fost. Sunt convinsă că 
griji de felul ăsta îmi fac foarte rău, şi, cu cât mă gândesc mai 
mult la problemă, cu atât sunt mai convinsă că am dreptate şi 
că nu-i posibil să greşesc. Sigur, nici nu visez să spun ceva 
(subliniat) cuiva (subliniat). 

În speranţa că voi primi cât mai curând sfatul 


dumneavoastră în această privinţă, Rămân a dumneavoastră 
sinceră, 
Emily Arundell 


Am întors scrisoarea şi am privit atent fiecare pagină. 

— Dar, Poirot, am protestat eu, despre ce-i vorba? Prietenul 
meu ridică din umeri. 

— Chiar, despre ce-i vorba? 

Am bătut cu degetul în foi, cu oarecare nerăbdare. 

— Ce femeie! De ce doamna sau domnişoara Arundell... 

— Cred că domnişoară. E o scrisoare tipică de fată bătrână. 

— Da, am zis eu. O adevărată fată bătrână sâcâitoare. De ce 
nu spune la ce se referă? 

Poirot oftă. 

— După cum ai spus, un eşec regretabil în folosirea ordinii şi 
metodei în procesele mintale, iar fără ordine şi metodă, 
Hastings... 

— Bine, l-am întrerupt eu în grabă. Micile celule cenuşii 
practic nu există. 

— Prietene, n-aş zice asta. 

— Eu aş zice. Care-i rostul scrierii unei asemenea epistole? 

— Adevărat, nu prea există, recunoscu Poirot. 

— O îndelungă pălăvrăgeală despre nimic, am continuat eu. 
Vreo indispoziţie a câinelui ei gras — probabil un căţeluş 
astmatic sau un pechinez care latră mereu. Cu toate astea, ai 
citit scrisoarea de două ori, am spus eu, uitându-mă curios la 
prietenul meu. Poirot, nu te înţeleg. 

Poirot zâmbi. 

— Tu, Hastings, ai fi aruncat-o direct la coş? 

— Cred că da, am recunoscut, privind scrisoarea încruntat. 
Probabil că-s greu de cap, ca de obicei, dar eu nu văd nimic 
interesant în scrisoarea asta. 

— Şi totuşi, există ceva de mare interes — ceva ce mi-a atras 
imediat atenţia. 

— Aşteaptă, am strigat eu. Nu-mi spune. Să vedem dacă pot 
să-mi dau seama singur. 

Poate că era o copilărie din partea mea. Am examinat 


scrisoarea foarte atent. Apoi am clătinat din cap. 

— Nu, nu văd nimic. Bătrâna era preocupată, îmi dau seama 
de asta, dar aşa sunt deseori bătrânele. Poate să nu fi existat 
nici un motiv = s-ar putea să existe vreunul, dar nu văd ce te- 
ar face să spui că există. Doar dacă nu-i vorba de instinctul 
tău... 

Poirot ridică mâna, ofensat. 

— Instinct! Ştii că nu-mi place cuvântul ăsta. „Ceva pare să- 
mi spună” — asta sugerezi tu. Jamais de la vie! {5} Eu ra 
ționez. Eu folosesc micile celule cenuşii. Hastings, există un 
lucru interesant în scrisoare, pe care l-ai ignorat complet. 

— Foarte bine, am spus eu, fără chef. Mă dau bătut. 

— Bătut? Bătut de cine? 

— E o expresie. Care înseamnă că-ţi dau voie să te bucuri 
spunându-mi din ce cauză am fost un prost. 

— Hastings, n-ai fost prost, ci neatent. 

— Bine, dă-i drumul! Care-i lucrul acela interesant? 
Presupun că, la fel ca în cazul „incidentului cu mingea 
câinelui”, lucrul interesant e că nu există nimic interesant! 

Poirot ignoră această ieşire a mea. Spuse calm: 

— Lucrul interesant este data. 

— Data? 

Am luat scrisoarea. În partea de sus din stânga era scris 17 
aprilie. 

— Da, am zis eu încet. Asta-i ciudat. 17 aprilie. 

— Iar acum suntem în 28 iunie. C'est curieux, n'est ce pas? 
16) Cu mai bine de două luni în urmă. 

Am clătinat din cap a îndoială. 

— Probabil că nu înseamnă nimic. O greşeală. A vrut să scrie 
iunie, şi a scris aprilie. 

— Chiar şi aşa, scrisoarea ar fi veche de zece, unsprezece zile 
— un lucru ciudat. Dar greşeşti. Uită-te la culoarea cernelii! 
Scrisoarea a fost scrisă cu mai mult de zece sau unsprezece 
zile în urmă. Nu, 17 aprilie e data corectă. Dar de ce n-a fost 
trimisă la timp? 

Am ridicat din umeri. 

— E uşor de răspuns. Bătrânica s-a răzgândit. 


— Atunci de ce n-a distrus scrisoarea? De ce a păstrat-o două 
luni şi a trimis-o acum? Am fost silit să recunosc că era greu 
să găsesc un motiv. De fapt, nu-mi venea în minte nici un 
răspuns satisfăcător. M-am mulțumit să clatin din cap şi n-am 
spus nimic. 

Poirot a dat şi el din cap. 

— Vezi, există ceva. Da, este, categoric, un lucru ciudat. 

— O să răspunzi la scrisoare? L-am întrebat eu. 

— Oui, mon ami. 47) 

Încăperea era tăcută, cu excepţia scârţâitului tocului lui 
Poirot. Era o dimineaţă fierbinte, înăbuşitoare. Pe fereastră 
venea miros de praf şi de asfalt încins. 

Poirot se ridică de la birou, cu scrisoarea terminată în mână. 
Deschise un sertar şi scoase o cutiuţă pătrată. Din ea luă un 
timbru. Îl umezi cu un burete mic şi se pregăti să-l lipească de 
scrisoare. 

Apoi se opri brusc, cu timbrul în mână, clătinând cu hotărâre 
din cap. 

— Non! Exclamă. Ar fi o greşeală, spuse, rupând scrisoarea şi 
aruncând-o în coşul de gunoi. Nu aşa trebuie să procedăm. Ne 
vom duce acolo, prietene. 

— Adică să ne ducem în Market Basing? 

— Exact. De ce nu? Nu te sufoci azi în Londra? N-ar fi mai 
plăcut aerul de ţară? 

— Dacă pui problema aşa... Am zis eu. Mergem cu maşina? 

Cumpărasem un Austin la mâna a doua. 

— Excelent. O zi foarte plăcută pentru o călătorie cu 
automobilul. Şi nici nu-i nevoie de fular. Un pardesiu subţire, 
o eşarfă de mătase... 

— Amice, nu te duci la Polul Nord! Am protestat eu. 

— Trebuie să fii atent să nu răceşti, spuse sentenţios Poirot. 

— Într-o zi ca asta? 

În ciuda protestelor mele, Poirot se înveşmânta cu un 
pardesiu cafeniu şi-şi înfăşură gâtul cu o eşarfa de mătase 
albă. După ce aşeză cu grijă timbrul umezit pe o sugativă, cu 
faţa în jos, să se usuce, am părăsit împreună încăperea. 

CAPITOLUL 6 -Mergem la Littlegreen House 


Nu ştiu cum s-a simţit Poirot cu pardesiul şi cu fularul, dar 
eu eram asudat înainte să ieşim din Londra. O maşină 
decapotabilă blocată în trafic nu-i deloc o alegere răcoroasă 
într-o zi fierbinte de vară. 

Dar, odată ce am ieşit din Londra şi am prins ceva viteză pe 
Great West Road, starea mea de spirit se îmbunătăţi. 

Călătoria noastră dură cam o oră şi jumătate, şi era aproape 
de ora douăsprezece când am ajuns în orăşelul Market Basing. 
Aflat cândva pe drumul principal, oraşul era acum la vreo 
cinci kilometri de nebunia din trafic, datorită drumului 
ocolitor recent construit, aşa că îşi păstrase un aer de 
demnitate şi de linişte de modă veche. Singura sa stradă, lată, 
şi piaţa întinsă pentru târguri păreau a spune: „Eu am fost 
cândva un loc important, şi am rămas la fel pentru orice 
persoană erudită şi cu bun-simţ. Lumea asta modernă şi 
grăbită n-are decât să alerge pe drumul nou croit, eu am fost 
construit să dăinuiesc, într-o zi când solidaritatea şi 
frumuseţea mergeau mână-n mână”. 

În mijlocul pieţii era o parcare în care se aflau doar câteva 
maşini, aşa că am parcat frumos Austinul; Poirot îşi lepădă 
veşmintele inutile, se asigură că mustăţile îi erau aranjate 
astfel încât să iasă în evidenţă strălucirea lor simetrică, şi cu 
asta am fost gata să ne apucăm de treabă. 

Prima noastră întrebare nu avu parte de răspunsul obişnuit: 
„îmi pare rău, dar nu-s din locurile astea”. Probabil că în 
Market Basing nu existau străini! Localitatea avea această 
calitate! De fapt, am remarcat că eu şi Poirot (mai ales Poirot) 
ieşeam cumva în evidenţă. Nu ne potriveam cu mediul potolit 
al unui târg englezesc, adâncit în tradiţiile sale. 

— Littlegreen House? Zise bărbatul, un individ solid cu ochi 
de bovină, care se uita gânditor la noi. Mergeţi drept pe High 
Street şi n-o s-o rataţi. E pe partea stângă. Nu-i nici un nume 
pe poartă, dar e prima casă mare după bancă, spuse el şi 
repetă: N-o s-o rataţi. 

Privirea sa ne urmări în timp ce ne începeam drumul. 

— Vai, vai, m-am plâns eu. Există ceva în locul ăsta care mă 


face să mă simt foarte băgat în seamă. Cât despre tine, Poirot, 
arăţi foarte exotic. 

— Crezi că se observă că sunt străin? 

— Chestia asta e strigătoare la cer, l-am asigurat eu. 

— Şi totuşi hainele mele sunt făcute de un croitor englez, 
bombăni Poirot. 

— Hainele nu-s totul, am zis eu. Poirot, nu se poate nega 
faptul că ai un fel de-a fi care nu poate trece neobservat. M- 
am întrebat deseori dacă asta nu te-a stânjenit în cariera ta. 

Poirot oftă. 

— Asta e din cauză că în capul tău e întipărită ideea greşită 
că un detectiv trebuie să fie obligatoriu un om cu barbă falsă 
care se ascunde după un stâlp! Barba falsă e vieux jeu {8} şi 
urmărirea cuiva e un lucru pe care în meseria mea, îl fac 
trepăduşii. Oamenii de teapa mea, prietene, nu trebuie decât 
să stea pe un scaun şi să gândească. 

— Ceea ce explică de ce mergem pe strada asta groaznic de 
fierbinte într-o dimineaţă exagerat de caldă. 

— Hastings, mi-ai dat un răspuns foarte potrivit. Recunosc 
că, de data asta, m-ai învins. 

Am găsit destul de uşor Littlegreen House, dar ne aştepta o 
chestie şocantă: un anunţ al unui agent imobiliar. 

În timp ce ne uitam la el, mi-a atras atenţia lătratul unui 
câine. 

În locul acela, tufişurile erau rare, iar câinele putea fi văzut 
cu uşurinţă. Era un terrier cu blana sârmoasă şi zburlită. Avea 
picioarele depărtate, uşor într-o parte, şi lătra cu o bucurie 
evidentă, încântat de el însuşi, ceea ce demonstra că era 
mânat de cele mai binevoitoare motive. 

„Nu-i aşa că sunt un câine de pază bun? Părea el a spune. Nu 
vă sinchisiţi de mine! O fac doar ca să mă distrez. Sigur, îmi 
fac şi datoria. Trebuie să arăt că-i un câine aici! O dimineaţă 
foarte plicticoasă. Ce noroc că am ceva de făcut! Veniţi la noi? 
Sper că da. E al naibii de plictisitor. Mi-ar prinde bine un pic 
de conversaţie.” 

— Salut, bătrâne, am zis eu şi am întins un pumn. 

Câinele îşi strecură capul prin gard, adulmecă bănuitor, apoi 


dădu blând din coadă, scoțând câteva lătrături sacadate. 

— Desigur, n-am fost prezentaţi cum se cuvine, trebuie să 
mai exersăm! Dar văd că faci progrese! 

— Eşti un câine bun, i-am zis eu. 

— Ham, făcu terrierul, amabil. 

— Ei bine, Poirot, am spus eu, întrerupând conversaţia şi 
întorcându-mă către prietenul meu. 

Pe figura sa era o expresie ciudată — una pe care n-o puteam 
identifica exact. Un soi de aţâţare stăpânită — asta părea a fi 
descrierea cea mai potrivită. 

— Incidentul cu mingea câinelui, murmură Poirot. Cel puţin 
avem un câine. 

— Ham, făcu noul nostru prieten, apoi se aşeză, căscă 
zdravăn şi se uită la noi plin de speranţă. 

— Ce facem în continuare? Am întrebat eu. 

Câinele părea să pună aceeaşi întrebare. 

— Parbleu, mergem la domnii — cum îi cheamă? 

— Domnii Gabler şi Stretcher. 

— Aşa mi se pare normal, l-am aprobat eu. 

Ne-am întors pe unde veniserăm; cunoştinţa noastră canină 
trimise câteva lătrături dezgustate după noi. 

Sediul domnilor Gabler şi Stretcher se afla în Piaţa Târgului. 
Am intrat într-un birou întunecat, unde am fost întâmpinați de 
o tânără cu polipi şi cu ochi spălăciţi. 

— Bună dimineaţa, zise politicos Poirot. 

Tânăra vorbea în momentul acela la telefon, dar ne arătă un 
scaun, iar Poirot se aşeză. Am găsit alt scaun şi l-am tras mai 
în faţă. 

— Nu ştiu, nu-s sigură, spuse tânăra la telefon. Nu, nu ştiu 
cât vor fi ratele... Pardon? Oh, apă curentă, cred, dar, 
bineînţeles, nu pot să fiu sigură... Îmi pare foarte rău... Nu, e 
plecat... Nu, nu pot să vă spun... Da, sigur că o să-l întreb... 
Da... 8135? Cred că n-am înţeles. Oh... 8935... 39... Oh, 
5135... Da, o să-i spun să vă sune... După ora şase. Oh, mă 
scuzaţi, înainte de şase... Mulţumesc foarte mult. 

Puse receptorul în furcă, mâzgăli 5319 pe un bloc de notițe 
şi aruncă o privire întrebătoare, dar lipsită de interes către 


Poirot. 

Acesta începu să vorbească, plin de vioiciune: 

— Am observat că există o casă de vânzare chiar la marginea 
oraşului. Cred că se numeşte Littlegreen House. 

— Pardon? 

— O casă de vânzare, spuse Poirot lent şi clar. Littlegreen 
House. 

— Oh, Littlegreen House, zise tânăra, neclar. Littlegreen 
House aţi spus? 

— Aşa am spus. 

— Littlegreen House, zise tânăra, făcând un efort mintal 
evident. Da, cred că domnul Gabler ştie despre ea. 

— Pot să-l văd pe domnul Gabler? 

— E plecat, spuse tânăra cu un soi de satisfacţie slabă, 
anemică, satisfacția celui care zice „unu zero pentru mine”. 

— Ştiţi când se întoarce? 

— Nu ştiu, spuse tânăra. 

— Înţelegeţi, caut o casă în zona aceea, îi explică Poirot. 

— Oh, da, zise tânăra, fără a părea interesată. 

— Iar Littlegreen House pare să fie exact ceea ce caut. Puteţi 
să-mi daţi nişte informaţii? 

— Informaţii? Întrebă tânăra, părând uimită. 

— Informaţii despre Littlegreen House. 

Fără nici un chef, femeia deschise un sertar şi scoase un 
dosar cu hârtii în dezordine. Apoi strigă: 

— John! 

Un tânăr deşirat, care stătea într-un colţ, îşi ridică privirea. 

— Da, domnişoară. 

— Avem ceva informaţii despre... Cum i-aţi spus? 

— Littlegreen House, zise Poirot foarte clar. 

— Aveţi un anunţ mare despre ea aici, am comentat eu, 
arătând spre perete. 

Tânăra mă privi cu răceală. „Doi la unu”, păru ea că-şi 
spune, însă nu-mi plăceau regulile după care juca. Îşi chemă 
întăriri. 

— John, ştii ceva despre Littlegreen House? 

— Nu, domnişoară. Trebuie să fie în dosar. 


— Îmi pare rău, spuse tânăra, fără ca măcar să arunce o 
privire pe hârtii. Cred că am expediat toate informaţiile. 

— C'est dommage. 

— Pardon? 

— Păcat. 

— Avem un bungalow drăguţ la Hemel End, două 
dormitoare, o sufragerie. 

Femeia vorbea fără entuziasm, dar cu aerul cuiva care vrea 
să-şi facă datoria faţă de patronul său. 

— Nu, mulţumesc. 

— Şi o casă din mai multe corpuri lipite între ele, cu o mică 
seră. Pot să vă dau informaţii despre asta. 

— Nu, mulțumesc. Voiam să ştiu ce chirie cereţi pentru 
Littlegreen House. 

— Nu-i de închiriat, zise tânăra, hotărând să fie mai 
cooperantă în legătură cu Littlegreen House, de dragul de a 
marca un punct. E doar de vânzare. 

— Pe anunţ scrie: „De închiriat sau de vânzare”. 

— Nu ştiu nimic în legătură cu asta, dar e doar de vânzare. 

În momentul acela, uşa se deschise, şi în cameră pătrunse În 
grabă un bărbat de vârstă medie, cu păr cenuşiu. Ne examină 
cu ochi scânteietori şi neiertători. Uitându-se încruntat înspre 
angajata sa, o întrebă ceva din priviri. 

— Acesta e domnul Gabler, zise tânăra. 

Domnul Gabler deschise uşa biroului său cu un gest elegant. 

— Pe aici, domnilor. 

Ne conduse înăuntru, ne invită să luăm loc cu un gest amplu, 
iar el însuşi se aşeză în faţa noastră, în spatele unui birou cu 
tăblie netedă. 

— Ce pot să fac pentru dumneavoastră? 

Poirot începu din nou, perseverent. 

— Aş dori câteva amănunte despre Littlegreen House... 

Nu apucă să continue. Domnul Gabler preluă comanda. 

— Ah! Littlegreen House - asta da, proprietate! O afacere 
nemaipomenită. De abia a pătruns pe piaţă. Domnilor, vă pot 
spune că nu oferim des o casă de categoria asta la un 
asemenea preţ. Gusturile se schimbă. Oamenilor li se bagă pe 


gât clădiri din materiale ieftine. Ei vor ceva zdravăn. Clădiri 
bune, case în adevăratul sens al cuvântului. O proprietate 
frumoasă — cu caracter, cu simţire — de preferinţă în stil 
georgian. Asta vor oamenii — există o pasiune pentru casele de 
epocă, dacă înţelegeţi ce vreau să spun. Ah, da, Littlegreen 
House n-o să fie mult timp pe piaţă. Va fi înhăţată. Înhăţată! 
Un membru al parlamentului a venit sâmbăta trecută să se 
uite la ea. I-a plăcut atât de mult, încât o să vină din nou în 
acest weekend. Şi o mai doreşte un domn de la bursă. Oamenii 
vor linişte când vin la ţară, vor să fie departe de aglomeraţie. 
Drumurile principale sunt bune pentru unii, dar noi îi atragem 
aici pe cei care au clasă. Şi asta are casa. Clasă! Trebuie să 
recunoaşteţi, mai demult ştiau cum să ridice edificii pentru 
domni! Da, n-o să avem mult timp Littlegreen House pe listele 
noastre! 

Domnul Gabler {9}, căruia, după cum mi-am dat seama, i se 
potrivea de minune numele, se opri să-şi tragă răsuflarea. 

— Şi-a schimbat de multe ori proprietarul în ultimii ani? 
Întrebă Poirot. 

— Dimpotrivă. A aparţinut unei singure familii timp de peste 
cincizeci de ani. Familia Arundell. Foarte respectată în oraş. 
Doamne de şcoală veche. Se ridică, deschise uşa şi strigă: 
Domnişoară Jenkins, informaţiile despre Littlegreen House! 
Iute! Se întoarse la birou. 

— Am nevoie de o casă aflată cam la distanţa aceasta de 
Londra, zise Poirot. La ţară, dar nu în fund de ţară, dacă mă 
înțelegeţi... 

— Perfect, perfect. Dacă-i prea la ţară, nu merge. Printre 
altele, servitorilor nu le place asta. Aici aveţi avantajele de la 
țară, dar nu şi dezavantajele. 

Domnişoara Jenkins pătrunse înăuntru cu o foaie de hârtie 
dactilografiată, pe care o puse în faţa patronului. Acesta îi 
făcu semn din cap să plece. 

— Asta e, spuse domnul Gabler, citind cu o rapiditate 
exersată. Casă de epocă: patru saloane, opt dormitoare şi 
camere de toaletă, camerele de serviciu obişnuite, bucătărie 
spațioasă, anexe încăpătoare, grajduri etc. Apă curentă, 


grădini de modă veche, întreţinere ieftină, suprafaţă de trei 
acri, două case de vară, etc., etc. Preţ 2 850 de lire sau o 
ofertă apropiată. 

— Puteţi să-mi daţi un permis ca s-o vizitez? 

— Sigur, dragă domnule, spuse domnul Gabler şi începu să 
scrie cu o caligrafie plină de înflorituri. Numele şi adresa 
dumneavoastră? 

Spre surpriza mea, Poirot se prezentă drept domnul Parotti. 

— Mai avem pe lista noastră alte două proprietăţi care ar 
putea să vă intereseze, continuă domnul Gabler. 

Poirot îi permise să le adauge pe permis. 

— Littlegreen House poate fi vizitată oricând? Se interesă el. 
— Sigur, dragă domnule. In reşedinţă există servitori. Poate 
că-i mai bine să-i sun, ca să fim siguri. Vreţi să vă duceţi acolo 

imediat? Sau după prânz? 

— Poate că după prânz ar fi mai bine. 

— Sigur, sigur. O să sun şi o să le spun să vă aştepte pe la 
ora două... E bine aşa? 

— Mulţumesc. Vorbeaţi despre proprietarul casei — o 
domnişoară Arundell, parcă aşa aţi spus... 

— Lawson. Domnişoara Lawson. Acesta este numele 
actualului proprietar. Îmi pare rău că trebuie să vă spun, dar 
domnişoara Arundell a murit cu puţin timp în urmă. De aceea 
a ajuns casa la vânzare. Şi vă asigur că va fi înhăţată de 
îndată. Fără nici o îndoială. Între noi fie vorba, dacă vreţi să 
faceţi o ofertă, trebuie s-o faceţi iute. După cum v-am spus, 
doi domni umblă deja după ea, şi n-aş fi surprins să primesc 
oricând o ofertă de la vreunul din ei. Ştiu unul de celălalt. 
Competiţia îmboldeşte oamenii, nu-i nici o îndoială în privinţa 
asta. Ha, ha! N-aş vrea să fiţi dezamăgit. 

— Presupun că domnişoara Lawson abia aşteaptă să vândă. 

Domnul Gabler coborî glasul şi spuse, confidenţial: 

— Exact. Locuinţa e mai mare decât şi-ar dori — e o doamnă 
de vârstă medie, singură. Vrea să scape de ea şi să-şi ia o casă 
la Londra. E de înţeles. De aceea locuinţa e ridicol de ieftină. 

— Poate că domnişoara e deschisă unei oferte? 

— Asta-i ideea, domnule. Faceţi o ofertă şi lăsaţi bila să se 


rostogolească. Dar credeţi-mă că nu va fi nici o problemă să 
obţineţi un preţ apropiat de cel pe care vi l-am spus. E un preţ 
ridicol! Dacă aţi construi o casă ca asta, v-ar costa fix şase mii, 
bănuţ cu bănuţ, fără să mai punem la socoteală valoarea 
terenului şi amplasarea stradală. 

— Domnişoara Arundell a murit subit, nu-i aşa? 

— Oh, n-aş spune asta. Anno domini, anno domini. Trecuse 
şaptezeci de ani de ceva vreme. Şi era suferindă de mult timp. 
Ultima din familia sa — poate ştiţi câte ceva despre familie? 

— Cunosc nişte oameni cu acelaşi nume, care aveau rude în 
partea asta a lumii. Presupun că s-ar putea să fie aceeaşi 
familie. 

— Posibil. Au fost patru surori. Una s-a măritat destul de 
târziu, iar celelalte trei au trăit aici. Doamne de şcoală veche. 
Domnişoara Emily a fost ultima dintre ele. Foarte apreciată în 
oraş. Se întinse şi-i dădu permisul lui Poirot. Să vă întoarceţi 
şi să-mi spuneţi ce credeţi, da? Sigur, trebuie modernizat câte 
ceva pe ici, pe colo. E de aşteptat. Dar eu spun întotdeauna: 
„Ce înseamnă o baie, două? Se fac uşor”. 

Ne-am luat rămas-bun, şi ultimul lucru pe care l-am auzit a 
fost vocea absentă a domnişoarei Jenkins care spunea: 

— Domnule, a sunat doamna Samuels. Ar vrea să-i daţi un 
telefon — Olanda 5391. Din câte îmi aminteam, acesta nu era 
nici numărul pe care îl mâzgălise domnişoara Jenkins pe 
blocul ei de notițe, nici numărul care-i fusese transmis prin 
telefon. 

Eram convins că domnişoara Jenkins se răzbuna pentru că 
fusese obligată să găsească informaţiile despre Littlegreen 
House. 

CAPITOLUL 7 -Prânz la George 


Când am ajuns în piaţă, am repetat cu voce tare cum că 
domnului Gabler i se potrivea de minune numele. Poirot m-a 
aprobat, zâmbind. 

— O să fie dezamăgit dacă n-ai să te întorci, am zis eu. Cred 
că are impresia că după această discuţie casa e ca şi vândută. 

— Da, chiar aşa, mă tem că-l aşteaptă o mare dezamăgire. 


— Presupun că putem prânzi aici, înainte să pornim spre 
Londra, sau putem să mâncăm într-un local mai potrivit, în 
drumul de întoarcere. 

— Dragă Hastings, nu intenţionez să părăsesc atât de iute 
Market Basing. Nu am dus încă la bun sfârşit lucrul pentru 
care am venit aici. 

M-am uitat la el. 

— Ce vrei să spui? Dragă prietene, problema s-a rezolvat. 
Bătrâna e moartă. 

— Exact. 

Tonul pe care spusese acest unic cuvânt mă făcu să-l privesc 
mai atent ca înainte. Era evident că-l frământa ceva de când 
citise scrisoarea aceea incoerentă. 

— Dar e moartă, Poirot! Am spus eu cu blândeţe. Ce rost are 
să ne agităm? Femeia nu mai poate să ne spună nimic. 
Indiferent ce necazuri a avut, s-au terminat. 

— Cu câtă uşurinţă şi nepăsare dai deoparte problema! Dă- 
mi voie să-ţi spun că nici o problemă nu-i terminată până 
când Hercule Poirot nu încetează să mai fie preocupat de ea! 

Ar fi trebuit să ştiu din proprie experienţă că n-are nici un 
rost să-l contrazici pe Poirot. Cu toate acestea, am continuat: 

— Din moment ce e moartă... 

— Exact, Hastings. Exact, exact, exact. Repeţi acest aspect 
important cu o nepăsare înfiorător de mare şi de nejustificată 
având în vedere însemnătatea lui. Nu vezi semnificaţia acestui 
fapt? Domnişoara Arundell e moart ă. 

— Dar, dragul meu Poirot, moartea ei a fost naturală şi cât 
se poate de obişnuită. N-a existat nimic ciudat şi inexplicabil, 
în privinţa asta avem cuvântul bătrânului Gabler. 

— Avem cuvântul lui că Littlegreen House e o afacere de 2 
850 de lire. Accepţi spusele lui ca pe Sfânta Evanghelie? 

— Nu. Am impresia că Gabler vrea neapărat să vândă casa 
aia — probabil că trebuie modernizată din pod până-n pivniţă. 
Aş fi gata să jur că el — sau mai degrabă clientul său - ar fi 
dispus să accepte un preţ mult mai mic. Trebuie să fie tare 
greu să scapi de casa aceea mare în stil georgian, cu faţada 
chiar la stradă. 


— Eh bien, zise Poirot, atunci să nu mai spui: „Aşa a zis 
Gabler”, de parcă ar fi un profet care nu poate să mintă. 

Voiam să protestez din nou, dar în momentul acela am trecut 
pragul localului George, iar Poirot puse capăt conversaţiei cu 
un „Ssst!” energic. Am fost îndrumați către salonul pentru 
cafea, o încăpere cu proporţii frumoase, cu ferestre bine 
închise şi cu duhoare de mâncare râncedă. Ne întâmpină un 
chelner bătrân care respira greu. Se părea că eram singurii 
clienţi care prânzeau. Am avut parte de o friptură excelentă de 
oaie, porţii mari de varză apoasă şi nişte cartofi sfrijiţi. Au 
urmat nişte fructe fierte, cam fără gust, şi cremă de ouă. După 
brânza gorgonzola şi biscuiţi, chelnerul ne aduse două ceşti cu 
un lichid dubios, căruia îi spunea cafea. 

În momentul acela, Poirot scoase permisul de vizitare şi 
solicită ajutorul chelnerului. 

— Da, domnule. Ştiu unde se află majoritatea acestor case. 
Hemel Down e la vreo cinci kilometri — pe drumul Much 
Benham; e o locuinţă mică. Naylor's Farm e cam la un 
kilometru jumătate. Există un soi de cărare care duce până la 
ea, aproape imediat după King's Head. Bisset Grange? Nu, n- 
am auzit niciodată de casa asta. Littlegreen House e foarte 
aproape, la doar câteva minute de mers pe jos. 

— Cred că am văzut-o deja, din exterior. Probabil că are cele 
mai mari şanse s-o cumpăr. E în bună stare, nu-i aşa? 

— Oh, da, domnule. E în bună stare — acoperişul, jgheaburile 
şi toate celelalte. Sigur, de modă veche. N-a fost niciodată 
modernizată în vreun fel. Grădinile sunt adevărate tablouri. 
Domnişoara Arundell era foarte pasionată de grădina sa. 

— Văd că aparţine unei domnişoare Lawson. 

— Adevărat, domnule. Domnişoara Lawson a fost doamna de 
companie a domnişoarei Arundell, şi, când bătrâna doamnă a 
murit, ei i-a fost lăsat totul — casa şi tot restul. 

— Adevărat? Presupun că nu avea rude cărora să le lase 
averea... 

— Ei, n-a fost chiar aşa, domnule. Avea nepoate şi nepoti în 
viaţă. Dar, bineînţeles, domnişoara Lawson era cu dânsa tot 
timpul. Şi, bineînţeles, era o doamnă bătrână şi, ei bine, aşa a 


fost. 

— Probabil că a fost doar casa şi ceva bănuţi. 

Am avut deseori ocazia să observ că, în timp ce o întrebare 
directă nu duce la obţinerea unui răspuns, o presupunere 
greşită aduce informaţii imediate, sub forma unei contraziceri. 

— Nici pe departe, domnule. Nici pe departe. Toată lumea a 
fost surprinsă de mărimea moştenirii lăsate de bătrâna 
doamnă. 

Testamentul era pus pe hârtie, şi suma, totul. Se pare că nu 
cheltuise niciodată pe măsura venitului. A lăsat vreo trei, 
patru sute de mii de lire. 

— Mă uluieşti! Strigă Poirot. E ca într-un basm! Sărmana 
doamnă de companie devine brusc incredibil de bogată. 
Această domnişoară Lawson e încă tânără? Poate să se bucure 
de bogăţia picată din cer? 

— Oh, nu, domnule, e o persoană între două vârste. 

Modul în care chelnerul pronunţase cuvântul „persoană” 
reprezentase un adevărat spectacol. Era evident că 
domnişoara Lawson, fosta doamnă de companie, nu devenise 
o persoană de seamă în Market Basing. 

— Probabil că nepoatele şi nepoţii au fost dezamăgiţi, cugetă 
Poirot. 

— Da, domnule, cred că a fost un şoc pentru ei. Un lucru 
complet neaşteptat. Au fost resentimente şi aici, în Market 
Basing. Există unii care susţin că nu-i drept să laşi moştenire 
celor care nu-s sânge din sângele tău. Dar, bineînţeles, există 
şi alţii care susţin că fiecare are dreptul să facă întocmai ce 
vrea cu ce-i aparţine. Desigur, ambele puncte de vedere au 
oarecare dreptate. 

— Domnişoara Arundell a locuit mulţi ani aici, nu-i aşa? 

— Da, domnule. Dânsa a locuit aici, surorile dânsei şi 
bătrânul general Arundell, tatăl ei, înaintea lor. Bineînţeles, eu 
nu mi-l amintesc, dar cred că a fost un personaj interesant. A 
luptat în Răscoala din India. 

— Au fost mai multe surori? 

— Pe trei dintre ele mi le amintesc, şi cred că a mai fost o a 
patra, care s-a măritat. Da, domnişoara Matilda, domnişoara 


Agnes şi domnişoara Emily. Domnişoara Matilda a murit 
prima, apoi domnişoara Agnes şi, în cele din urmă, 
domnişoara Emily. 

— Asta s-a întâmplat recent? 

— La începutul lui mai — sau poate la sfârşitul lui aprilie. 

— A zăcut o vreme? 

— Se simţea când mai bine, când mai rău. Era o fire 
bolnăvicioasă. Fusese gata să moară, cu un an în urmă, de 
hepatită. Un timp după aceea a fost galbenă ca o lămâie. Da, 
în ultimii cinci ani din viaţă a avut o sănătate şubredă. 

— Presupun că aveţi medici buni aici... 

— Mda, există doctorul Grainger. E aici de aproape patruzeci 
de ani, şi cei mai mulţi oameni se duc la el. E cam excentric şi 
are ciudăţeniile lui, dar e un medic bun, nu e altul mai 
priceput ca el. Are un asociat tânăr, doctorul Donaldson. Are 
încă dinţi de lapte. Unii îl preferă. Şi mai există doctorul 
Harding, dar nu are prea mulţi clienţi. 

— Presupun că doctorul Grainger era medicul domnişoarei 
Arundell. 

— Oh, da. A scos-o din multe belele. E genul acela de om 
care te obligă să rămâi în viaţă, fie că vrei, fie că nu. 

Poirot dădu din cap. 

— Trebuie să afli câte ceva despre o localitate înainte să te 
stabileşti acolo, declară el. Un doctor bun e unul dintre 
oamenii cei mai importanţi. 

— Foarte adevărat, domnule. 

Poirot ceru apoi nota şi lăsă un bacşiş substanţial. 

— Mulţumesc, domnule. Mulţumesc foarte mult, domnule. 
Sper să vă stabiliţi aici, domnule. 

— Şi eu sper, minţi Poirot. 

Am plecat din localul George. 

— Eşti mulţumit, Poirot? L-am întrebat eu, în timp ce ieşeam 
în stradă. 

— Nici pe departe, prietene. 

Şi se îndreptă într-o direcţie la care nu mă aşteptam. 

— Poirot, unde ne ducem acum? 

— La biserică, prietene. S-ar putea să fie interesant. Nişte 


plăci funerare — un monument funerar vechi. 

Am clătinat din cap cu îndoială. 

Poirot cercetă iute interiorul bisericii. Cu toate că era un 
model interesant pentru ceea ce ghidurile turistice numesc 
„stilul timpuriu”, fusese atât de conştiincios restaurată în 
zilele vandalice din perioada victoriană, încât rămăseseră prea 
puţine lucruri interesante. 

În continuare, Poirot păru a se plimba la întâmplare prin 
cimitirul bisericii, citind unele dintre epitafe, comentând 
numărul de decese din anumite familii, scoțând uneori câte o 
exclamaţie din cauza bizareriei unui nume. 

Însă n-am fost surprins când, în cele din urmă, se opri în faţa 
a ceea ce eram convins că fusese obiectivul său de la bun 
început. 

Pe o placă impunătoare de marmură se afla o inscripţie 
parţial ştearsă: 

CONSACRAT 

AMINTIRII LUI 

JOHN LAVERTON ARUNDELL GENERAL REGIMENTUL 24 

SIKH CARE A ADORMIT ÎNTRU HRISTOS LA 19 MAI 1888 
ÎN VÂRSTĂ DE 69 DE ANI 

„LUPTĂ DE PARTEA BINELUI CU TOATĂ PUTEREA TA” 
ŞI A 

MATILDEI ANN ARUNDELL DECEDATĂ LA 10 MARTIE 1912 
„MĂ VOI SCULA ŞI MĂ VOI DUCE LA TATĂL MEU” 

ŞI A LUI 

AGNES GEORGINA MARY ARUNDELL DECEDATĂ LA 20 

NOIEMBRIE 1921 

„CERE ŞI ŢI SE VA DA” 


Urmau apoi şiruri noi de litere. Se vedea limpede că nu erau 
făcute de mult timp: 

ŞI A LUI 

EMILY HARRIET LAVERTON ARUNDELL DECEDATĂ LA 1 
MAI 1936 

„FACĂ-SE VOIA TA” 


Poirot rămase un timp locului, privind. Murmură încet. 

— 1 mai... 1 mai... lar astăzi, 28 iunie, am primit scrisoarea 
ei. Nu vezi, Hastings, că acest fapt trebuie explicat? Vedeam. 

De fapt, vedeam că Poirot decisese că trebuia explicat. 

CAPITOLUL 8 -Interiorul din Littlegreen House 


Când am părăsit cimitirul, Poirot o luă drept spre Littlegreen 
House. Am presupus că rolul său era încă acela de posibil 
cumpărător. Ţinând cu grijă în mână diferitele permise, la 
vedere, cu cel referitor la Littlegreen House deasupra, deschise 
poarta şi merse pe alee către uşa din faţă. 

Cu această ocazie, prietenul nostru terrierul nu apăru, dar 
lătratul său se auzi în interiorul casei, însă undeva departe — 
am presupus că în zona bucătăriei. 

Am auzit sunet de paşi care traversau holul, iar uşa fu 
deschisă de o femeie cu figură plăcută, având între cincizeci şi 
şaizeci de ani, care părea, evident, tipul de servitoare de modă 
veche care se întâlneşte rar în zilele noastre. 

Poirot îşi prezentă povestea. 

— Da, domnule, agentul imobiliar a telefonat. Pe aici, vă 
rog. 

Jaluzelele care erau închise la prima noastră vizită, atunci 
când veniserăm pentru a arunca un ochi pe furiş, erau acum 
deschise, în aşteptarea vizitei noastre. Am remarcat că totul 
era imaculat şi bine întreţinut. Se vedea că ghidul nostru era o 
femeie deosebit de conştiincioasă. 

— Domnule, aceasta este camera pentru dimineaţă. 

Am privit în jur, aprobator. O încăpere plăcută, cu ferestre 
lungi, cu vedere la stradă. Avea mobilă bună, solidă, de modă 
veche, în cea mai mare parte în stil victorian, dar exista şi o 
bibliotecă Chippendale şi un set atrăgător de scaune 
Hepplewhite. 

Eu şi Poirot ne-am purtat în modul în care se poartă de 
obicei oamenii cărora li se arată o casă. Am rămas nemişcaţi, 
părând cam stânjeniţi şi murmurând remarci de felul „foarte 
drăguţ”, „o cameră foarte plăcută”, „camera pentru dimineaţă, 
aţi spus?” 


Servitoarea ne conduse prin hol, într-o cameră din cealaltă 
latură a casei. Aceasta era mult mai mare. 

— Domnule, aceasta este sufrageria. 

Încăperea era evident în stil victorian. O masă grea din 
mahon, un bufet masiv dintr-un mahon aproape purpuriu, cu 
ciorchini mari de fructe sculptate, scaune de sufragerie solide, 
capitonate cu piele. Pe perete atârnau tablouri, evident 
portrete de familie. 

Terrierul continua să latre în locul în care fusese sechestrat. 
Brusc, sunetul păru să crească în intensitate. Câinele putu fi 
auzit galopând pe hol, cu un crescendo de lătrături. 

„Cine a intrat în casă? O să-l sfâşii bucată cu bucată!” Acesta 
era laitmotivul cântecului pe care-l interpreta. 

Ajunse în prag, adulmecând zgomotos. 

— Oh, Bob, câine neastâmpărat ce eşti! Exclamă călăuza 
noastră. Nu-l băgaţi în seamă, domnule. Nu vă va face „ici un 
rău. 

Într-adevăr, după ce îi analiză pe intruşi, Bob îşi schimbă 
comportamentul. Se strecură înăuntru şi se prezentă într-un 
mod plăcut. 

„Încântat să vă întâlnesc, domnule, spuse el, în timp ce le 
mirosea gleznele de jur împrejur. Scuzaţi zgomotul, vă rog, 
dar trebuie să-mi fac meseria. Ştiţi, trebuie să fii atent pe cine 
laşi să intre. Dar duc o viaţă plicticoasă, şi-s cu adevărat 
încântat să văd un vizitator. Am impresia că şi dumneavoastră 
aveţi câini.” 

Ultima propoziţie îmi fusese adresată. M-am oprit şi l-am 
mângâiat. 

— Drăguţ flăcău, i-am spus eu femeii. Dar ar trebui tuns un 
pic... 

— Da, domnule, de obicei e tuns de trei ori pe an. 

— E bătrân? 

— Oh, nu, domnule, Bob n-are decât şase ani. Iar uneori se 
poartă ca un căţeluş. Ia papucii bucătăresei şi fuge cu ei. Dar e 
foarte blând, cu toate că n-aţi crede asta când auziţi gălăgia pe 
care o face uneori. Singura persoană cu care are ceva e 
poştaşul, care-i îngrozit de el. 


Bob investiga acum crăcii pantalonilor lui Poirot. După ce 
află tot ce se putea printr-un adulmecat îndelung („Nu-i prea 
rău, dar nu-i cu adevărat o persoană care îndrăgeşte câinii”), 
se întoarse la mine, lăsându-și capul într-o parte şi uitându-se 
plin de speranţă. 

— Nu ştiu ce au câinii cu poştaşii, continuă ghidul nostru. 

— E o chestie de raționament, zise Poirot. Câinele latră 
dintr-un motiv. E inteligent şi-şi face deducţiile din punctul 
său de vedere. Există oameni care pot intra în casă şi oameni 
care nu pot — un câine învaţă iute lucrul acesta. Eh bien, care-i 
persoana care încearcă des şi cu încăpățânare să fie primită, 
sunând la uşă de două, trei ori pe zi — şi care nu-i primită 
niciodată? Poştaşul. Deci este evident că este un oaspete 
nedorit, din punctul de vedere al stăpânului casei. Poştaşul e 
trimis să-şi vadă de treburi, dar se încăpăţânează să revină şi 
să încerce din nou să intre. Datoria câinelui e clară: să ajute la 
izgonirea indivizilor nedoriți, dacă se poate să-i şi muşte. Un 
lucru foarte logic, spuse Poirot şi se uită la Bob. Îmi închipui 
că-i un individ foarte inteligent. 

— Oh, da, domnule, este. Bob e aproape ca un om. 

Servitoarea deschise altă uşă. 

— Salonul, domnule. 

Salonul invoca amintirile trecutului. În el plutea o vagă 
aromă de plante ornamentale parfumate. Tapiţeria era uzată, 
modelul cu ghirlande de trandafir fiind decolorat. Pe pereţi 
atârnau gravuri şi picturi în acuarelă. Existau o mulţime de 
porţelanuri — ciobani şi ciobăniţe — fragile. Şi perne brodate cu 
o lână fină. Fotografii decolorate în rame arătoase de argint. 
Multe cutii incrustate, pentru lucrul de mână şi cutii pentru 
ceai. Dar mie mi s-au părut că, dintre toate, cele mai 
fascinante erau două doamne, decupate minunat din hârtie de 
mătase, pe un suport din sticlă. Una cu o roată de tors, alta cu 
o pisică pe genunchi. 

Atmosfera zilelor trecute, zilelor de trândăveală, de 
rafinament, a „doamnelor şi domnilor” mă învălui. Era, într- 
adevăr, o cameră în care să te retragi. Aici stăteau doamnele 
şi brodau, iar dacă se fuma vreo ţigară, de către un membru 


favorizat al sexului masculin, ce scuturat de perdele şi aerisire 
generală a încăperii urma după aceea! 

Atenţia mi-a fost atrasă de Bob. Câinele stătea lângă o 
măsuţă elegantă, cu două sertare, părând extrem de 
concentrat. 

Când văzu că-l observasem, scoase un scâncet scurt, 
implorator, uitându-se la mine de sub masă. 

— Ce vrea? Am întrebat eu. 

Interesul nostru pentru Bob păru să o încânte pe servitoare, 
care era în mod evident topită după el. 

— Mingea lui, domnule. Era păstrată întotdeauna în acest 
sertar. De aceea stă acolo şi o cere. 

Vocea femeii se schimbă. I se adresă lui Bob într-un falset 
strident. 

— Nu mai e acolo, frumosule. Mingea lui Bob e în bucătărie. 
În bucătărie, Bobsie. 

Bob îşi îndreptă privirea, nerăbdător, spre Poirot. 

„Femeia asta e o proastă, părea el a spune. Tu pari un tip cu 
creier. Mingile sunt ţinute în anumite locuri — sertarul ăsta 
este unul dintre ele. Întotdeauna e fost o minge acolo. Deci 
trebuie să fie şi acum una. E conform logicii câineşti, nu-i 
aşa?” 

— Acum nu mai e acolo, băiete, i-am spus eu. 

Câinele se uită la mine, neîncrezător. Apoi, când am ieşit din 
încăpere, ne urmă fără prea mult chef. 

Ne-au fost arătate diferite bufete, un vestiar la parter şi o 
cămăruţă „pe care stăpâna o folosea ca să facă flori, 
domnule”. 

— Ai lucrat pentru stăpâna ta mult timp? O întrebă Poirot. 

— Douăzeci şi doi de ani, domnule. 

— Eşti singura care are grijă de casă? 

— Eu şi bucătăreasa, domnule. 

— Şi ea a lucrat mult timp pentru domnişoara Arundell? 

— Patru ani, domnule. Bucătăreasa cea veche a murit. 

— Presupunând că aş cumpăra casa, ai fi dispusă să rămâi? 

Femeia se înroşi un pic. 

— Foarte amabil din partea dumneavoastră, domnule, dar 


am să renunţ să muncesc. Vedeţi dumneavoastră, stăpâna mi-a 
lăsat o sumă bunicică, şi am să mă duc la fratele meu. Am 
rămas aici doar ca să-i fac un serviciu domnişoarei Lawson, 
până când locuinţa are să fie vândută, ca să am grijă de toate. 

Poirot dădu din cap. 

În tăcerea aceea de moment se auzi un sunet nou. 

„Bum, bum, BUM.” 

Un sunet monoton, ce creştea în intensitate şi care părea să 
coboare de undeva, de sus. 

— E Bob, domnule, spuse femeia, zâmbind. Şi-a luat mingea 
şi i-a dat drumul pe scări. E un fel de joc al lui. 

Când am ajuns la capătul scării, o minge neagră de cauciuc 
ajunse cu un sunet surd pe ultima treaptă. Am prins-o şi m-am 
uitat în sus. Bob zăcea întins pe ultima treaptă, cu labele 
întinse, dând încet din coadă. I-am aruncat mingea. A prins-o 
cu uşurinţă, a molfăit-o un minut, două, cu evidentă plăcere, 
apoi a pus-o între labe şi a împins-o uşor cu botul până când, 
în cele din urmă, a căzut peste marginea treptei şi a ţopăit din 
nou pe scară. Bob dădea cu furie din coadă, în timp ce 
urmărea mingea coborând. 

— Stă acolo ore în şir, domnule. E jocul lui obişnuit. L-ar 
juca toată ziua. Gata, Bob. Domnii au altceva de făcut, nu să 
se joace cu tine. 

Un câine ajută uneori la iniţierea unor relaţii de prietenie. 
Interesul nostru pentru Bob şi faptul că-l plăceam alungase 
rigiditatea naturală a unui bun servitor. In timp ce urcam la 
etajul la care se aflau dormitoarele, ghidul nostru pălăvrăgea 
de zor, prezentându-ne dovezi ale isteţimii fără pereche a lui 
Bob. Mingea rămăsese la piciorul scării. În timp ce treceam pe 
lângă el, câinele ne aruncă o privire de dezgust profund şi 
coborî ţanţoş scara, să-şi recupereze mingea. Când am cotit 
spre dreapta, l-am văzut urcând încet, cu mingea în bot, 
arătând ca un om extrem de bătrân, silit de persoane 
nechibzuite să se obosească peste măsură. 

În timp ce colindam dormitoarele, Poirot începu, treptat, s-o 
tragă de limbă pe călăuza noastră. 

— Aici au locuit patru domnişoare Arundell, nu-i aşa? 


— Da, domnule, la început, dar asta a fost înainte de venirea 
mea. Când am venit eu, mai erau doar domnişoara Agnes şi 
domnişoara Emily, iar domnişoara Agnes a murit la scurt timp 
după aceea. Era cea mai tânără din familie. A fost ciudat că a 
decedat înaintea surorii sale. 

— Presupun că nu era la fel de rezistentă ca sora sa. 

— Nu, domnule, tocmai asta e ciudat. Domnişoara Arundell 
a mea, domnişoara Emily, a fost cea delicată. Toată viaţa a 
avut de-a face cu doctorii. Domnişoara Agnes a fost 
întotdeauna puternică şi robustă, şi, cu toate acestea, a murit 
prima, iar domnişoara Emily, care fusese delicată din 
copilărie, a supravieţuit întregii familii. Ciudat cum se 
întâmplă lucrurile... 

— Uluitor cât de des se întâmplă aşa ceva... 

Poirot se cufundă într-o poveste complet mincinoasă (sunt 
sigur de asta) despre un unchi invalid, poveste pe care n-o să 
mă obosesc s-o repet aici. E suficient să vă spun că a avut 
efect. Discuţiile despre moarte şi despre probleme de acest fel 
dezleagă limbile mai mult decât oricare alt subiect. Poirot a 
ajuns deci în situaţia în care putea să pună întrebări care ar fi 
fost privite cu ostilitate bănuitoare dacă ar fi fost puse cu 
douăzeci de minute mai devreme. 

— Boala domnişoarei Arundell a fost una lungă şi 
chinuitoare? 

— Nu, domnule, n-aş spune aşa ceva. A fost suferindă mult 
timp, dacă ştiţi ce vreau să spun, încă de acum două ierni. 
Atunci a fost foarte rău — a avut hepatită. Era galbenă la faţă, 
îi era galben până şi albul ochilor... 

— Ah, da, într-adevăr... (Anecdotă a lui Poirot despre un văr 
care părea să fie Pericolul Galben în persoană.) — Da, chiar aşa 
cum spuneţi, domnule. A fost teribil de bolnavă, draga de ea. 
Vomita tot. După părerea mea, doctorul Grainger n-a crezut că 
domnişoara Emily avea să scape cu viaţă. Însă obţine rezultate 
minunate cu sâcâitul lui. „Te-ai hotărât să zaci întinsă pe 
spate şi ţi-ai comandat piatra de mormânt?” a zis el. Şi ea a 
răspuns: „Doctore, cred că mai sunt în stare să mai lupt un 
pic”, iar el a zis: „Foarte bine, asta voiam să aud”. Am avut 


aici o soră de la spital, iar ea era convinsă că totul se 
terminase — chiar i-a spus doctorului o dată că ar fi mai bine 
să n-o mai chinuie pe bătrâna doamnă, obligând-o să 
mănânce, dar doctorul s-a răţoit la ea. „Aiurea! A zis el. O 
chinui? Tu ar trebui s-o sâcâi să se hrănească.” Supă de vită 
Valentine de atâtea ori, Brand's essence {10} şi câteva 
lingurite de brandy. Iar la sfârşit i-a spus surorii ceva ce n-am 
uitat niciodată. „Eşti tânără, fata mea, a zis el, nu-ţi dai seama 
câtă putere de luptă îţi dă vârsta. Tinerii renunţă şi mor, 
pentru că nu-s destul de interesaţi să trăiască. Dacă îmi arăţi 
pe cineva care are mai mult de şaptezeci de ani, îmi arăţi un 
luptător, pe cineva care a avut voinţa de a trăi.” Şi e adevărat, 
domnule, spunem întotdeauna cât de minunati sunt bătrânii, 
ce vitalitate au şi cât de bine şi-au păstrat aptitudinile, dar 
doctorul a subliniat de ce au trăit atât de mult şi au ajuns să 
fie atât de bătrâni. 

— Ce lucru profund ai spus! Foarte profund! Iar domnişoara 
Arundell aşa era? Foarte vie, foarte interesată de viaţă? 

— Oh, da, într-adevăr, domnule. Sănătatea ei era şubredă, 
dar mintea îi era ageră. Şi, după cum spuneam, a depăşit 
boala, surprinzând-o pe soră. Sora aia era o tânără arogantă, 
numai gulere şi manşete apretate, care aştepta să-i vină rândul 
să facă rapid ce avea de făcut, şi până atunci bea ceai la orice 
oră. 

— O vindecare minunată. 

— Da, domnule. Sigur, stăpâna a trebuit să fie la început 
foarte atentă cu dieta, totul fiert sau înăbuşit, fără untură, şi 
nu avea voie să mănânce ouă. Pentru ea era foarte plictisitor. 

— Insă lucrul principal a fost că se simţea bine. 

— Da, domnule. Sigur, avea şi mici căderi. Ceea ce aş numi 
crize de fiere. După un timp, stăpâna nu a mai fost atentă 
întotdeauna la ce mânca. Dar n-a fost nimic serios până la 
ultima criză. 

— A fost precum boala pe care o avusese cu doi ani în urmă? 

— Da, cam acelaşi lucru, domnule. Gălbinarea asta afurisită 
- avea din nou culoarea aia galbenă groaznică — şi greţuri 
teribile, şi toate celelalte. A luat-o din nou, sărmana de ea. A 


mâncat o grămadă de lucruri pe care nu avea voie să le 
mănânce. Chiar în seara în care s-a îmbolnăvit a mâncat ceva 
care conţinea curry la cină, şi, după cum ştiţi, domnule, curry 
cade greu. 

— Boala ei a apărut brusc? 

— Aşa a părut, domnule, dar doctorul Grainger spune că 
trebuie să se fi molipsit de ceva timp. O răceală — vremea a 
fost foarte schimbătoare — şi mâncare prea grasă. 

— Insă doamna de companie - domnişoara Lawson nu era 
doamna sa de companie? 

— Ar fi trebuit s-o sfătuiască să renunţe la mâncărurile 
grele... 

— Oh, nu cred că vorbele domnişoarei Lawson contau în 
vreun fel. Domnişoara Arundell nu era genul de om care să 
primească ordine de la cineva. 

— Domnişoara Lawson fusese cu ea în timpul bolii 
precedente? 

— Nu, a venit după aceea. A fost cu domnişoara Emily cam 
un an. 

— Presupun că a avut şi înainte doamne de companie. 

— Oh, o grămadă, domnule. 

— Doamnele ei de companie n-au rămas atât de mult timp ca 
servitoarele, zise Poirot, zâmbind. 

Femeia se înroşi. 

— Vedeţi, domnule, erau lucruri diferite. Domnişoarei 
Arundell nu prea îl plăcea să aibă mult timp de-a face cu 
acelaşi lucru... Spuse femeia, apoi se opri. 

Poirot o privi un timp, apoi zise: 

— Înţeleg un pic mentalitatea doamnelor în vârstă. Sunt 
dornice de noutate. Şi probabil că, până la urmă, ajung să se 
sature de o persoană. 

— Domnule, aţi spus o chestie tare deşteaptă. Aţi nimerit 
exact la ţintă. Când venea o doamnă nouă, domnişoara 
Arundell era întotdeauna curioasă — să afle despre viaţa ei, 
despre copilărie, unde a fost, ce credea despre tot felul de 
lucruri, iar apoi, după ce ştia totul despre ea... Presupun că se 
plictisea, ca să spunem lucrurilor pe nume. 


— Exact. Între noi fie vorba, persoanele care se angajează ca 
doamne de companie nu-s de obicei foarte interesante — 
amuzant, nu? 

— Aveţi dreptate, domnule, nu sunt. Majoritatea sunt făpturi 
sărace cu duhul. Unele chiar proaste. Domnişoara Arundell se 
plictisea repede de ele, ca să zicem aşa. Şi atunci făcea o 
schimbare şi angaja pe altcineva. 

— Totuşi, trebuie să fi fost neobişnuit de ataşată de 
domnişoara Lawson. 

— Nu cred, domnule. 

— Domnişoara Lawson nu era o femeie deosebită? 

— N-aş zice, domnule. Mai degrabă era o persoană obişnuită. 

— O plăceai, da? 

Femeia ridică uşor din umeri. 

— Nu era vorba să-ţi placă sau să nu-ţi placă. Era aferată — o 
fată bătrână obişnuită, care credea în aiurelile alea spiritiste. 

— Spiritiste? Întrebă Poirot, devenind brusc atent. 

— Da, domnule, spiritiste. Stai în întuneric, în jurul mesei, 
iar morţii se întorc şi-ţi vorbesc. O chestie complet 
nereligioasă, zic eu, pentru că ştim cu toţii că sufletele care 
ne-au părăsit au locul lor cuvenit şi nu pot să plece de acolo. 

— Deci domnişoara Lawson credea în spiritism! Şi 
domnişoara Arundell credea în aşa ceva? 

— l-ar fi plăcut domnişoarei Lawson să creadă! Se răsti 
femeia, cu un strop de răutate în glas. 

— Nu era spiritistă? Insistă Poirot. 

— Stăpâna avea prea mult bun-simţ, mârâi servitoarea. Nu 
spun că n-o amuza. „Vreau să fiu convinsă”, spunea ea. Dar se 
uita deseori la domnişoara Lawson ca şi cum ar fi spus: 
„Sărmana de tine, tare proastă trebuie să fii ca să crezi în aşa 
ceva!” 

— Înţeleg. Nu credea în spiritism, dar acesta era pentru ea 
un motiv de amuzament. 

— Exact, domnule. Uneori mă întrebam dacă nu împingea 
masa şi făcea chestii de felul ăsta, doar ca să se distreze un 
pic, ca să zicem aşa. Iar ceilalţi erau toţi serioşi ca moartea. 

— Ceilalţi? 


— Domnişoara Lawson şi cele două domnişoare Tripp. 

— Domnişoara Lawson era o spiritistă convinsă? 

— Credea în chestia asta ca în evanghelie, domnule. 

— Iar domnişoara Arundell era foarte ataşată de domnişoara 
Lawson, bineînţeles. 

Era a doua oară când Poirot făcea această remarcă, şi obţinu 
acelaşi răspuns. 

— Greu de spus asta, domnule. 

— Dar aşa trebuie să fie, zise Poirot. I-a lăsat totul. Nu-i aşa? 

Schimbarea fu imediată. Fiinţa omenească dispăru. 
Servitoarea cea corectă reveni. Femeia deveni brusc ţeapănă şi 
spuse cu un glas fără intonaţie, ca o dojană pentru 
familiaritatea anterioară: 

— Nu-i treaba mea cui şi-a lăsat stăpâna banii, domnule. 

Am simţit că Poirot stricase toată treaba. O adusese pe 
femeie într-o dispoziţie prietenoasă, iar apoi renunţase la 
avantajul obţinut. Dar era suficient de deştept ca să nu încerce 
imediat să recucerească terenul pierdut. După o remarcă 
banală despre mărimea şi numărul dormitoarelor, Poirot se 
îndreptă spre capul scărilor. 

Bob dispăruse, dar, când am ajuns la capătul scării, m-am 
împiedicat şi am fost gata să cad. M-am prins de balustradă ca 
să mă sprijin, m-am uitat în jos şi am văzut că, din neatenţie, 
pusesem piciorul pe mingea lui Bob, care o lăsase pe treapta 
de sus a scării. 

Femeia îşi ceru scuze imediat. 

— Îmi pare rău, domnule. E vina lui Bob. Îşi lasă mingea 
aici. Şi nu poţi s-o vezi, din cauza covorului de culoare 
închisă. Într-o zi o să moară cineva din cauza asta. Sărmana 
mea stăpână a căzut rău de tot din cauza mingii. Ar fi putut 
foarte uşor să-i provoace moartea. 

Poirot se opri brusc pe trepte. 

— Spui că doamna a avut un accident? 

— Da, domnule. Bob şi-a lăsat mingea aici, aşa cum face de 
multe ori, iar stăpâna a ieşit din camera ei, s-a împiedicat de 
ea şi a căzut jos, pe scară. Putea să moară. 

— S-a lovit rău? 


— Nu atât de rău cât ai fi crezut. A avut noroc, aşa a zis 
doctorul Grainger. S-a tăiat un pic la cap, s-a julit pe spinare, 
bineînţeles că s-a ales cu o grămadă de vânătăi şi cu o 
sperietură pe cinste. A zăcut în pat vreo săptămână, dar n-a 
păţit nimic serios. 

— S-a întâmplat cu mult timp în urmă? 

— Doar cu o săptămână, două înainte de a muri. 

Poirot se aplecă să ridice ceva ce-i scăpase din mână. 

— Scuze, stiloul meu, ah, uite-l. Apoi se ridică. Conaşul Bob 
e cam neglijent, spuse el. 

— Ah, da, face şi el ce poate, zise femeia, cu glas indulgent. 
O fi el aproape om, dar nu le poţi avea pe toate. Vedeţi, 
stăpâna nu prea dormea bine noaptea, şi deseori se scula şi se 
plimba prin toată casa. 

— Făcea lucrul ăsta des? 

— Aproape în fiecare noapte. Dar nu voia ca domnişoara 
Lawson sau altcineva să se ţină după ea. 

Poirot intră din nou în salon. 

— O încăpere minunată, remarcă el. Mă întreb dacă în nişa 
asta e suficient spaţiu pentru biblioteca mea. Ce crezi, 
Hastings? 

Am răspuns, destul de zăpăcit, că-i greu să-ţi faci o părere. 

— Da, dimensiunile sunt atât de înşelătoare. Ia, te rog, rigla 
mea şi măsoară lăţimea, iar eu am s-o notez. 

Ascultător, am luat rigla pliantă pe care mi-a dat-o Poirot şi 
am făcut diferite măsurători, la îndrumarea sa, în timp ce el 
nota pe spatele unui plic. 

Tocmai mă întrebam de ce apelase la o asemenea metodă 
incomodă şi care nu-i stătea în fire, în loc să scrie în carneţelul 
său, când îmi înmână plicul şi-mi spuse: 

— E bine, nu-i aşa? Poate ar trebui să le verifici. 

Pe plic nu era nici o cifră. În locul acestora, scria: „Când o să 
urcăm la etaj, prefă-te că aveai o întâlnire şi întreabă dacă 
poţi da un telefon. Fă astfel încât femeia să vină cu tine şi 
tine-o acolo cât mai mult timp”. 

— E bine, am zis eu, punând plicul în buzunar. Cred că 
ambele biblioteci o să intre în nişă. 


— E întotdeauna bine să verifici. Şi, dacă nu deranjez prea 
mult, aş dori să mă uit din nou la dormitorul principal. Nu-s 
prea sigur în privinţa nişei de acolo. 

— Sigur, domnule. Nu-i nici un deranj. 

Am urcat din nou. Poirot măsură o porţiune de perete, şi 
tocmai comentam despre posibila poziţie a patului, respectiv a 
şifonierului şi a mesei de scris, când m-am uitat la ceas, am 
scos un mormăit cam exagerat şi am exclamat: 

— Doamne, ştii că e deja ora trei? Ce-o să creadă Anderson? 
Trebuie să-i telefonez, am încheiat eu şi m-am întors către 
servitoare. Aş putea să folosesc telefonul dumneavoastră, dacă 
aveţi aşa ceva? 

— Sigur, domnule. E în cămăruţa de lângă hol. Vă conduc. 

Femeia coborî împreună cu mine, îmi arătă aparatul şi apoi 
mă ajută să găsesc numărul în cartea de telefon. În cele din 
urmă, am sunat la un domn Anderson din Harchester, un oraş 
din vecinătate. Din fericire, acesta lipsea de acasă, şi am putut 
să-i las un mesaj, prin care îi transmiteam că nu era vorba 
despre nimic important şi că aveam să-l sun din nou mai 
târziu. 

Când am terminat, Poirot coborâse scara şi stătea pe hol. 
Ochii săi aveau o nuanţă uşor verzuie. Nu ştiam ce se 
întâmplase, dar mi-am dat seama că era tulburat. 

— Căderea din capul scării trebuie să fi provocat un şoc 
puternic stăpânei tale, zise Poirot. După aceea a părut 
îngrijorată în legătură cu Bob şi cu mingea acestuia? 

— Ce ciudat că mă întrebaţi aşa ceva, domnule! Da, a fost 
foarte îngrijorată. Tocmai când era pe moarte şi delira, a 
aiurat mult despre Bob şi mingea lui. Şi ceva despre o pictură 
care era întredeschisă. 

— O pictură care era întredeschisă, zise Poirot gânditor. 

— Sigur că nu are nici un sens, domnule, dar aiura. 

— O clipă. Trebuie să mă mai duc o dată în salon. 

Se plimbă prin încăpere, privind atent ornamentele. Atenţia 
păru să-i fie atrasă în special de un vas mare, cu capac. Dacă 
nu greşesc, era un porțelan de-o calitate deosebită. Un 
exemplu de umor victorian — pe el era imaginea destul de 


simplistă a unui buldog care stătea posomorât în faţa uşii din 
faţă a casei. Dedesubt scria: „Afară toată noaptea, fără cheie”. 

Poirot — am fost întotdeauna convins că, din nefericire, 
gusturile sale erau burgheze — părea copleşit de admiraţie. 

— Afară toată noaptea, fără cheie”, murmură el. Amuzant! E 
valabilă chestia asta şi pentru Conaşul Bob? Rămânea uneori 
afară toată noaptea? 

— Foarte rar, domnule. Oh, foarte rar. Bob e un câine extrem 
de bun. 

— Sunt convins. Dar chiar şi câinii cei mai buni... 

— Adevărat, domnule. O dată sau de două ori a dispărut, şi 
s-a întors acasă pe la patru dimineaţa. Apoi s-a aşezat pe 
trepte şi a lătrat până i s-a dat drumul înăuntru. 

— Cine i-a deschis? Domnişoara Lawson? 

— Cine l-a auzit, domnule. Ultima oară a fost domnişoara 
Lawson, domnule. Era în noaptea în care stăpâna a avut 
accidentul. Iar Bob s-a întors pe la cinci. Domnişoara Lawson 
s-a grăbit să coboare şi să-l lase să intre, înainte să apuce să 
facă gălăgie. Îi era teamă că avea s-o trezească pe stăpână. Nu- 
i spusese că Bob lipsea, ca să nu fie îngrijorată. 

— Înţeleg. Crezuse că era mai bine ca domnişoara Arundell 
să nu afle. 

— Aşa a spus, domnule. A zis: „Sunt sigură că o să se 
întoarcă. Întotdeauna se întoarce, dar domnişoara Emily şi-ar 
face griji, şi nu vreau să se întâmple aşa ceva”. Ca urmare, nu 
i-am spus nimic stăpânei. 

— Bob o plăcea pe domnişoara Lawson? 

— Mai degrabă era obraznic cu ea, dacă înţelegeţi ce vreau 
să spun. Câinii pot fi astfel. Ea era bună cu el. Îi zicea căţeluş 
bun şi căţeluş drăguţ, dar el se uita la ea dispreţuitor şi nu se 
sinchisea de ce-i cerea ea să facă. 

— Înţeleg, zise Poirot, dând din cap. 

Apoi făcu ceva ce mă uimi. 

Scoase din buzunar o scrisoare — scrisoarea pe care o primise 
în dimineaţa aceea. 

— Ellen, ştii ceva despre asta? Întrebă el. 

Schimbarea care se văzu pe figura lui Ellen fu impresionantă. 


Femeia deveni dintr-odată palidă şi se uită la Poirot cu o 
expresie de uluire aproape comică. 

— N-am făcut nimic! Exclamă ea. 

Răspunsul nu avea logică, dar nu lăsă nici o îndoială în 
privinţa a ceea ce intenţionase servitoarea să spună. 

Apoi femeia îşi reveni şi întrebă încet: 

— Sunteţi domnul căruia îi fusese adresată scrisoarea? 

— Da, sunt Hercule Poirot. 

După cum ar fi făcut majoritatea oamenilor, Ellen nu se 
uitase la numele scris pe permisul de vizitare pe care i-l 
arătase Poirot când sosise. Femeia dădu încet din cap. 

— Acesta era. Hercules Poirot. Servitoarea adăugase un s la 
pronume şi rostise t-ul din coada numelui de familie. Pe 
cuvântul meu, bucătăreasa va fi tare surprinsă! Adăugă ea. 

— Nu ar fi mai înţelept din partea noastră să mergem la 
bucătărie şi să discutăm în prezenţa prietenei tale? Întrebă 
iute Poirot. 

— Sigur, dacă nu vă deranjează, domnule. 

Ellen părea cam neîncrezătoare. Dilema socială în care se 
găsea era, evident, ceva nou pentru ea. Dar comportamentul 
pragmatic al lui Poirot o linişti, şi ne îndreptarăm către 
bucătărie, iar Ellen îi explică situaţia unei femei masive, cu 
figură plăcută, care tocmai lua un ceainic de pe plita cu gaz. 

— N-o să crezi, Annie! Acesta este domnul căruia îi era 
adresată scrisoarea! Ştii, cea pe care am găsit-o în mapa 
pentru scris. 

— Amintiţi-vă că eu nu ştiu nimic, interveni Poirot. Poate 
îmi spuneţi de ce a fost expediată scrisoarea atât de târziu. 

— Sincer vorbind, domnule, n-am ştiut ce să fac. Niciuna din 
noi n-a ştiut. 

— Da, n-am ştiut, confirmă bucătăreasa. 

— Vedeţi, domnule, când domnişoara Lawson a rearanjat 
totul după moartea stăpânei, multe lucruri bune au fost 
dăruite sau aruncate. Printre acestea era şi o bucată de 
mucava, căreia i se spune mapă pentru scris. Foarte frumoasă, 
cu crini pe ea. Stăpâna o folosea întotdeauna când scria în pat. 
Domnişoara Lawson n-a vrut-o, şi mi-a dat-o mie, împreună cu 


multe alte obiecte care îi aparținuseră stăpânei. Am pus-o într- 
un sertar şi am scos-o abia ieri. Voiam să pun nişte sugativă 
nouă în ea, ca să o pot folosi. Înăuntrul ei era un fel de 
buzunar, şi, când mi-am strecurat mâna în el, am găsit 
ascunsă acolo o scrisoare, cu scrisul de mână al stăpânei. După 
cum am spus, nu ştiam ce să fac cu ea. Era scrisul stăpânei, şi 
mi-am dat seama că o scrisese şi o pusese acolo, așteptând s-o 
trimită cu poşta de a doua zi, dar uitase, lucru pe care l-a 
făcut de multe ori, sărmana de ea. O dată a fost vorba despre 
o procură pentru dobânzi, către banca ei, şi nimeni nu-şi 
putea închipui unde se rătăcise, iar în cele din urmă am găsit- 
o căzută într-o despărţitură a biroului. 

— Era o persoană neglijentă? 

— Nu, domnule, dimpotrivă! Întotdeauna scotea lucrurile de 
la locul lor, să le şteargă. Asta provoca jumătate din necazuri. 
Dacă le-ar fi lăsat peste tot, ar fi fost mai bine. Numai că 
întotdeauna se apuca să facă ordine şi uita pe unde punea 
lucrurile. 

— Aşa făcea şi cu mingea lui Bob? Întrebă Poirot. 

Terrierul cel inteligent abia venise alergând de afară şi ne 
salutase într-o manieră foarte prietenească. 

— Da, domnule. De îndată ce Bob termina să se joace, 
stăpâna punea mingea deoparte. Dar totul era în regulă, 
pentru că mingea avea locul ei — în sertarul pe care vi l-am 
arătat. 

— Înţeleg. Te-am întrerupt, te rog să continui. Deci ai 
descoperit scrisoarea în mapă. 

— Da, domnule. Aşa a fost, şi am întrebat-o pe Annie ce 
credea că ar fi fost mai bine să fac. Nu voiam s-o arunc în foc, 
şi bineînţeles că nu-mi puteam permite s-o deschid. Dar nici 
eu, nici Annie nu consideram că era treaba domnişoarei 
Lawson, aşa că, după ce am discutat un pic despre scrisoare, 
am lipit pur şi simplu un timbru pe ea, am fugit până la cutia 
poştală şi am pus-o în ea. 

Poirot se întoarse uşor spre mine. 

— Voila, murmură el. 

Nu m-am putut stăpâni să nu-i spun cu răutate: 


— Uimitor cât de simplă poate fi explicaţia! 

Am avut impresia că Poirot era cam abătut, aşa că mi-a părut 
rău că mi-o luase gura pe dinainte. 

Poirot se întoarse din nou către Ellen. 

— Cum a spus şi prietenul meu: cât de simplă poate fi 
explicaţia! Vă daţi seama că am fost oarecum surprins când 
am primit o scrisoare datată cu mai mult de două luni în 
urmă. 

— Da, presupun că trebuia să fiţi surprins, domnule. Nu ne- 
am gândit la asta. 

— Totodată, zise Poirot şi-şi drese glasul, am o mică dilemă. 
Scrisoarea asta se referea la o însărcinare pe care voia să mi-o 
încredinţeze domnişoara Arundell. O problemă cu caracter 
particular, spuse el şi-şi drese din nou glasul. Acum nu ştiu 
cum să procedez, având în vedere faptul că domnişoara 
Arundell e moartă. Ar fi dorit domnişoara Arundell să-mi 
îndeplinesc însărcinarea şi în aceste condiţii? E dificil, foarte 
dificil să iau o decizie. 

Cele două femei îl priviră cu respect. 

— Cred că ar trebui să mă consult cu avocatul domnişoarei 
Arundell. Avea un avocat, nu-i aşa? 

Ellen răspunse iute: 

— Oh, da, domnule. Domnul Purvis din Harchester. 

— Cunoştea toate treburile dânsei? 

— Aşa cred, domnule. El s-a ocupat de tot pentru dânsa, de 
când îmi amintesc eu. După el a trimis, atunci după ce a 
căzut. 

— După ce a căzut de pe scări? 

— Da, domnule. 

— Poţi să-mi spui cu exactitate când s-a întâmplat asta? 

— A fost în ziua de marţi după Paşte, domnule, interveni 
bucătăreasa. Îmi amintesc bine. Am rămas să lucrez în lunea 
Paştelui, văzând că era atâta lume aici, şi mi-am luat liber 
miercuri. 

Poirot îşi scoase calendarul de buzunar. 

— Lunea de Paşte a fost exact în data de treisprezece, anul 
acesta. Asta înseamnă că domnişoara Arundell a avut 


accidentul în ziua de paisprezece. Scrisoarea către mine a fost 
întocmită trei zile mai târziu. Păcat că n-a fost expediată. Şi 
totuşi, s-ar putea să nu fie prea târziu, spuse el şi tăcu un 
timp. Presupun că... Acea însărcinare pe care voia să mi-o 
încredinţeze avea legătură cu... Unul dintre oaspeţii pe care i- 
aţi menţionat. 

Această remarcă — care putea să fie un simplu foc tras în vânt 
— primi răspuns imediat. Pe figura lui Ellen apăru o expresie 
cunoscătoare. Femeia se întoarse către bucătăreasă, care-i 
răspunse printr-o privire. 

— Trebuie să fie domnul Charles, zise ea. 

— Poate ar fi bine să-mi spui cine a fost aici... Îi sugeră 
Poirot. 

— Doctorul Tanios cu soţia sa, domnişoara Bella, şi au mai 
fost domnişoara Theresa şi domnul Charles. 

— Toţi erau nepoți şi nepoate? 

— Exact, domnule. Sigur, doctorul Tanios nu era rudă. De 
fapt, e un străin, un grec, sau aşa ceva. S-a însurat cu 
domnişoara Bella, nepoata domnişoarei Arundell, fiica surorii 
acesteia. Domnul Charles şi domnişoara Theresa sunt frate şi 
soră. 

— Înţeleg. O petrecere în familie. Şi când au plecat? 

— În dimineaţa zilei de miercuri, domnule. Iar doctorul 
Tanios şi domnişoara Bella s-au întors în următorul weekend, 
pentru că erau îngrijoraţi de starea domnişoarei Arundell. 

— Iar domnul Charles şi domnişoara Theresa? 

— Au venit în weekendul celălalt, de dinainte de moartea ei. 

Aveam impresia că Poirot suferea de-o curiozitate nepotolită. 
Nu vedeam rostul acestor întrebări continue. Găsise deja 
explicaţia misterului, şi, după părerea mea, era mai bine să ne 
retragem cu demnitate cât mai devreme cu putinţă. 

Gândul păru să i se transmită şi lui. 

— Eh bien, zise el, informaţiile pe care mi le-aţi dat îmi sunt 
foarte folositoare. Trebuie să mă consult cu acest domn Purvis 
— parcă aşa aţi spus că-l cheamă. Mulţumesc foarte mult 
pentru ajutor. 

Se aplecă şi-l mângâie pe Bob. 


— Brave chien, ça! {11} Ţi-ai iubit stăpâna. 

Bob răspunse amabil acestor laude şi, sperând că va avea 
parte de puţină joacă, se duse şi luă o bucată mare de 
cărbune. Pentru asta se alese cu mustrări, iar cărbunele îi fu 
luat. Câinele îmi aruncă o privire, căutând o urmă de 
simpatie. 

„Femeile astea, păru că spune el. Sunt generoase cu 
mâncarea, dar nu-s deloc nişte sportive!” 

CAPITOLUL 9 -Reconstituirea incidentului cu mingea 
câinelui 

— Ei, Poirot, am spus eu, după ce poarta de la Littlegreen 


House se închise în urma noastră. Sper că acum eşti satisfăcut. 


— Da, prietene, sunt satisfăcut. 
— Slavă Domnului! Toate misterele au fost explicate. 


Misterul cu Bătrâna Bogată şi Doamna de Companie Ticăloasă 
a fost elucidat. Scrisoarea întârziată, chiar şi faimosul incident 
cu mingea câinelui şi-au găsit o explicaţie. Totul e satisfăcător 


şi conform regulilor! 

Poirot tuşi uşor şi zise: 

— Hastings, eu n-aş folosi cuvântul „satisfăcător”. 

— L-ai folosit cu un minut în urmă. 

— Nu, nu. N-am spus că totul e satisfăcător. Am spus doar 
că, din punctul meu de vedere, curiozitatea mi-a fost satisf 
ăcut ă. Ştiu adevărul în legătură cu incidentul cu mingea 
câinelui. 

— Care a fost ceva foarte simplu. 

— Nu chiar atât de simplu pe cât crezi, zise Poirot, apoi 
dădu de câteva ori din cap şi continuă. Vezi, eu ştiu un 
lucruşor pe care tu nu-l ştii. 

— Şi care ar fi acela? Am întrebat eu, sceptic. 

— Ştiu că există un cui înfipt în plinta de la cap ătul sc 
ărilor. 

M-am uitat la el. Părea foarte serios. 

— Bine, am spus eu după un minut, două. De ce n-ar fi? 

— Hastings, întrebarea este de ce este acolo. 

— De unde să ştiu? Probabil din vreun motiv care ţine de 
întreţinerea casei. Are vreo importanţă? 


— Bineînţeles. Şi cred că nu există nici un motiv legat de 
întreţinerea casei pentru înfigerea unui cui în partea de sus a 
plintei din locul acela anume. Şi a fost lăcuit cu grijă, ca să nu 
se vadă. 

— Unde vrei să ajungi, Poirot? Tu ştii motivul? 

— Pot să mi-l imaginez cu uşurinţă. Dacă vrei să întinzi o 
bucată de sfoară rezistentă sau de sârmă la capul scărilor, cam 
la treizeci de centimetri deasupra podelei, poţi să o legi într-o 
parte de balustradă, dar în partea dinspre perete ai nevoie de 
ceva, cum ar fi un cui, de care să prinzi sfoara. 

— Poirot! Am strigat eu. Despre ce naiba vorbeşti? 

— Mon cher ami, fac reconstituirea „incidentului cu mingea 
câinelui”. Vrei să auzi reconstituirea mea? 

— Dă-i drumul! 

— Eh bien, iată! Cineva a observat obiceiul lui Bob de a-şi 
lăsa mingea la capătul de sus al scărilor. Un lucru foarte 
periculos, care poate să ducă la un accident. Poirot tăcu un 
timp, apoi spuse, cu voce uşor schimbată: Hastings, dacă ai 
vrea să ucizi pe cineva, cum ai proceda? 

— Sincer vorbind, nu ştiu. Presupun că aş falsifica un alibi, 
sau ceva de genul ăsta. 

— Te asigur că-i un lucra şi dificil, şi periculos. Asta 
înseamnă că nu eşti genul de ucigaş prudent şi cu sânge-rece. 
Nu ţi-a trecut prin minte că metoda cea mai u şoară de a 
lichida pe cineva care-ţi stă în cale este să profiţi de un 
accident? Tot timpul au loc accidente. Hastings, uneori se 
poate da o mână de ajutor pentru ca accidentul s ă aib ă loc. 
Tăcu preţ de un minut, apoi continuă: Cred că mingea pe care 
câinele o lăsa atât de neglijent în capătul de sus al scărilor i-a 
dat o idee criminalului. Domnişoara Arundell obişnuia să iasă 
din încăperea sa în timpul nopţii şi să se plimbe prin casă — 
dar vederea ei nu mai era bună, şi exista o probabilitate destul 
de mare să se împiedice de minge şi să cadă pe scări. Dar un 
asasin prudent nu lasă lucrurile la voia întâmplării. O sfoară 
întinsă în partea de sus a scării ar fi avut şanse mai mari de 
reuşită. Ar fi făcut-o pe bătrână să cadă. Apoi, când cei din 
casă ar fi ieşit în grabă, ar fi văzut cu toţii cauza accidentului 


— mingea lui Bob! 

— Ce oribil! Am strigat eu. 

Poirot zise, grav: 

— Da, a fost oribil... Şi n-a avut succes... Domnişoara 
Arundell n-a păţit mare lucru, deşi ar fi putut foarte uşor să-şi 
rupă gâtul. Un lucru foarte dezamăgitor pentru prietenul 
nostru necunoscut. Dar domnişoara Arundell era o doamnă în 
vârstă foarte ageră la minte. Toată lumea îi spunea că 
alunecase pe minge, mingea era la vedere, dar ea îşi amintea 
că accidentul se petrecuse altfel. Nu alunecase pe minge. Şi, în 
plus, îşi mai amintea ceva. Îşi amintea c ă-l auzise pe Bob 1 
ătrând ca s ă i se dea drumul în cas ă, la cinci diminea ţa. 
Recunosc că tot ce urmează e mai degrabă o presupunere, dar 
cred că am dreptate. Domni şoara Arundell pusese ea îns ăşi 
mingea lui Bob în sertar, în seara precedentă. După aceea, 
câinele ieşise afară şi nu se mai întorsese. În acest caz, nu Bob 
lăsase mingea în capul scărilor. 

— Poirot, asta e doar o simplă presupunere, am obiectat eu. 

Prietenul meu rămase calm. 

— Nu e chiar aşa. Există nişte cuvinte semnificative rostite 
de domnişoara Arundell pe când delira — ceva referitor la 
mingea lui Bob şi la o „pictură întredeschisă”. Înţelegi despre 
ce-i vorba? 

— Nici un pic. 

— Ciudat. Cunosc limba voastră destul de bine ca să-mi dau 
seama că nu se spune despre o pictură c ă-i întredeschis ă. 

O uşă e întredeschisă. Un tablou e mişcat. 

— Sau atârnat strâmb. 

— Sau atârnat strâmb, după cum ai spus tu. Deci mi-am dat 
seama că Ellen înţelesese greşit sensul cuvintelor pe care le 
auzise. Nu era vorba despre întredeschis, ci despre un vas 
{12}. Iar în salon există un vas de porțelan, demn de a fi 
remarcat. Am observat că pe el e pictura unui câine. 
Amintindu-mi de aiurelile sale din timpul delirului, m-am dus 
şi l-am privit mai atent. Am descoperit că pictura de pe vas 
avea ca subiect un câine care lipsise din cas ă toat ă noaptea. 
Vezi care fusese cursul gândurilor femeii copleşite de febră? 


Bob era precum câinele din pictura de pe vas - fusese plecat 
toată noaptea — deci nu el | ăsase mingea pe sc ări. 

Am scos un strigăt de admiraţie, fără să mă pot stăpâni. 

— Ai o minte plină de resurse, Poirot! Nu-mi pot imagina 
cum de te gândeşti la asemenea lucruri. 

— Nu mă gândesc la ele. Ele sunt aici, evidente, să le vadă 
oricine. Eh bien, îţi dai seama care e situaţia? Domnişoara 
Arundell a devenit bănuitoare, în timp ce zăcea în pat, după 
ce căzuse. Bănuiala sa era probabil caraghioasă şi absurdă, dar 
exista. „De la incidentul cu mingea câinelui am fost tot mai 
cuprinsă de îndoieli”. Şi atunci, atunci îmi scrie, dar ghinionul 
face ca scrisoarea să nu ajungă la mine decât la două luni 
după moartea ei. Spune-mi, nu crezi că scrisoarea se 
potriveşte perfect cu aceste fapte? 

— Da, am recunoscut eu. Se potriveşte. 

— Mai există un lucru care merită luat în consideraţie, 
continuă Poirot. Domnişoara Lawson se temea foarte mult să 
nu ajungă la urechile domnişoarei Arundell faptul că Bob 
fusese plecat toată noaptea. 

— Crezi că ea... 

— Cred că acest fapt trebuie reţinut cu multă grijă. 

M-am gândit un timp la cele auzite. 

— Bine, am zis în cele din urmă, oftând. Totul e foarte 
interesant, ca exerciţiu al minţii. Şi-mi ridic pălăria în faţa ta. 
E o reconstituire admirabilă. Păcat că bătrâna a murit. 

— Da, păcat. Mi-a scris că a încercat cineva s-o asasineze (la 
urma urmei, acesta este conţinutul scrisorii), şi la foarte scurt 
timp după aceea a murit. 

— Exact, am zis eu. Şi eşti foarte dezamăgit că a murit din 
cauze naturale, nu-i aşa? Hai, recunoaşte! 

Poirot ridică din umeri. 

— Sau crezi că a fost otrăvită? Am întrebat eu, maliţios. 

Poirot clătină din cap, oarecum dezamăgit, şi recunoscu: 

— Se pare că domnişoara Arundell a murit din cauze 
naturale. 

— Deci ne întoarcem la Londra cu coada între picioare. 

— Îmi pare rău, prietene, dar nu ne întoarcem la Londra. 


— Poirot, ce vrei să spui? Am sărit eu. 

— Prietene, dacă arăţi câinelui un iepure, câinele se va 
întoarce la Londra? Nu, o să intre în vizuina iepurelui. 

— Ce vrei să spui? 

— Câinii hăituiesc iepuri. Hercule Poirot hăituieşte asasini. 
Avem de-a face cu un asasin — un asasin care a dat greş, da, 
dar tot avem de-a face cu un asasin. Iar eu, prietene, o să intru 
în vizuina lui — sau a ei, după cum va fi cazul. 

Şi se opri în poarta unei case. 

— Unde te duci, Poirot? 

— In vizuină, prietene. Aceasta este locuinţa doctorului 
Grainger, cel care a îngrijit-o pe domnişoara Arundell în 
timpul ultimei sale boli. 

Doctorul Grainger era un bărbat de vreo şaizeci de ani. Avea 
o figură slabă, osoasă, cu o bărbie agresivă, sprâncene 
stufoase şi ochi foarte ageri. Se uită tăios de la mine la Poirot. 

— Ei bine, ce pot face pentru dumneavoastră? Întrebă el 
brusc. 

Poirot începu să vorbească într-un mod foarte plăcut: 

— Îmi cer scuze, domnule doctor, pentru deranj. Vă 
mărturisesc cinstit că n-am venit ca pacient. 

Doctorul Grainger zise sec: 

— Mă bucur. Păreţi destul de sănătos. 

— Trebuie să vă explic scopul vizitei mele, continuă Poirot. 
Adevărul este că scriu o carte — despre viaţa răposatului 
general Arundell. Am înţeles că a locuit în Market Basing 
pentru o vreme, înaintea morţii sale. 

Doctorul păru destul de surprins. 

— Da, generalul Arundell a locuit aici până la moartea sa. La 
Littlegreen House - vizavi de bancă — probabil că aţi fost deja 
acolo. 

Poirot dădu din cap, aprobator. 

— Dar asta s-a întâmplat cu ceva timp înainte să profesez eu 
aici. Am venit abia în 1919. 

— Dar aţi cunoscut-o pe fiica sa, răposata domnişoară 
Arundell? 

— Am cunoscut-o bine pe Emily Arundell. 


— Înţelegeţi-mă, pentru mine a fost un şoc puternic să aflu 
că domnişoara Arundell a murit recent. 

— La sfârşitul lui aprilie. 

— Am aflat asta. Vedeţi, mă bazam că-mi va da tot felul de 
amănunte şi-mi va povesti mai multe despre tatăl dânsei. 

— Da, da... Dar nu văd ce pot face eu în această privinţă. 

— Generalul Arundell nu are şi alţi fii sau fiice în viaţă? 
Întrebă Poirot. 

— Nu. Au murit toţi. 

— Câţi au fost? 

— Cinci. Patru fiice şi un fiu. 

— Şi din generaţia următoare? 

— Charles Arundell şi sora sa, Theresa. Puteţi să-i găsiţi. Dar 
mă îndoiesc că vă vor fi de prea mare folos. Tânăra generaţie 
nu prea manifestă interes față de bunicii săi. Mai există şi 
doamna Tanios, dar nu cred că veţi afla mare lucru nici de la 
ea. 

— Poate au hârtii de familie, documente... 

— S-ar putea. Dar mă îndoiesc. Ştiu că multe lucruri au fost 
aruncate şi arse după moartea domnişoarei Emily. 

Poirot scoase un geamăt de durere. 

Grainger se uită curios la el. 

— Ce-i cu interesul ăsta pentru bătrânul Arundell? N-am 
auzit niciodată să fi fost mare lucru de capul lui. 

— Dragă domnule, zise Poirot, iar ochii săi aveau sclipirea 
unui fanatic. Nu există o zicală care spune că istoria nu ştie 
nimic despre cei mai mari oameni ai săi? De curând, anumite 
hârtii care au ieşit la iveală aruncă o cu totul altă lumină 
asupra întregului subiect al Răscoalei din India. Există o 
istorie secretă a acesteia. Iar în acea istorie secretă John 
Arundell a jucat un rol important. Toată chestia e fascinantă — 
fascinantă! Şi, dacă-mi daţi voie să vă spun, dragă domnule, 
toată povestea e de mare interes la momentul actual. India — 
politica externă a Angliei în acea ţară — este chestiunea 
arzătoare a momentului. 

— Hmm, făcu doctorul. Am auzit că bătrânul general 
Arundell vorbea mult despre răscoală. De fapt, îi plictisea pe 


toţi cu subiectul ăsta. 

— Cine v-a spus asta? 

— O oarecare domnişoară Peabody. De fapt, puteţi s-o 
sunaţi. E cea mai în vârstă locuitoare din oraş — şi a cunoscut 
îndeaproape familia Arundell. Iar bârfa este distracţia ei 
favorită. Merită s-o vedeţi pentru ea în sine, e un personaj 
aparte. 

— Mulţumesc. E o idee excelentă. Îmi puteţi da şi adresa 
tânărului domn Arundell, nepotul răposatului general 
Arundell? 

— A lui Charles? Da, pot să v-o dau. Însă e un tânăr 
nerespectuos. Istoria familiei nu înseamnă nimic pentru el. 

— E tânăr? 

— Este ceea ce un boşorog ca mine consideră tânăr, spuse 
doctorul, făcând cu ochiul. Treizeci şi ceva de ani. E genul de 
tânăr care s-a născut ca să aducă necazuri familiei sale. Şarm 
şi nimic altceva. A călătorit prin toată lumea, şi n-a făcut 
nimic bun nicăieri. 

— Mătuşa sa îl îndrăgea? Riscă o părere Poirot. Se întâmplă 
deseori asta. 

— Hmm... Nu ştiu. Emily Arundell nu era proastă. Din câte 
ştiu eu, Charles n-a reuşit niciodată să obţină bani de la ea. 
Bătrâna asta era cam afurisită. Mie îmi plăcea. Şi o respectam. 
Era un adevărat luptător, din cap până în picioare. 

— A murit subit? 

— Da, într-un fel. Sigur, avusese o sănătate şubredă în 
ultimii câţiva ani. Dar reuşise să depăşească nişte momente 
dificile. 

— Există vorbe — îmi cer scuze că repet nişte zvonuri, zise 
Poirot, întinzându-şi mâinile în lături a scuză — că s-a certat cu 
familia sa. 

— Nu s-a certat, în adevăratul sens al cuvântului, spuse 
doctorul Grainger. Nu, din câte ştiu eu n-a existat nici o ceartă 
făţişă. 

— Îmi cer scuze. Probabil că am fost indiscret. 

— Nu, nu. La urma urmei, informaţia e de domeniul public. 

— Am înţeles că şi-a lăsat banii cuiva care nu face parte din 


familie. 

— Da, i-a lăsat unei doamne de companie, o găinuşă speriată 
şi agitată. O chestie ciudată. N-am înţeles de ce a făcut asta. 
Un gest care nu o caracteriza deloc. 

— Ah, da, zise Poirot gânditor. Ne putem imagina cum s-a 
întâmplat. O doamnă în vârstă, debilă şi bolnăvicioasă. Foarte 
dependentă de persoana care o îngrijeşte. O femeie deşteaptă 
şi cu personalitate poate ajunge să aibă o mare autoritate 
asupra bătrânei. 

Cuvântul „autoritate” păru să aibă acelaşi efect pe care o 
capă roşie îl are asupra unui taur. 

Doctorul Grainger pufni dispreţuitor. 

— Autoritate? Autoritate? Nici vorbă! Emily Arundell o trata 
pe Minnie Lawson mai rău decât pe un câine. O chestie 
caracteristică acelei generaţii. Oricum, femeile care îşi câştigă 
existenţa ca doamne de companie sunt, de obicei, nişte 
proaste. Dacă ar avea minte, şi-ar găsi ceva mai bun de făcut. 
Emily Arundell nu putea suporta prostia. De obicei le expedia 
pe sărmanele femei după un an. Autoritate? Nici vorbă! 

Poirot se grăbi să părăsească terenul acela nesigur. 

— Poate că există documente vechi şi scrisori de familie care 
au rămas în posesia domnişoarei Lawson, sugeră el. 

— S-ar putea, fu de acord Grainger. De obicei, într-o casă de 
fată bătrână sunt rătăcite o grămadă de lucruri. Nu cred că 
domnişoara Lawson a apucat să vadă măcar jumătate din ele. 

— Mulţumesc foarte mult, domnule doctor, spuse Poirot, 
ridicându-se. Aţi fost foarte amabil. 

— N-aveţi de ce să-mi mulţumiţi, spuse doctorul. Îmi pare 
rău că nu v-am putut fi de folos. Domnişoara Peabody este cea 
mai bună soluţie. Locuieşte la Morton Manor -— la vreun 
kilometru şi jumătate în afara oraşului. 

Poirot mirosi un buchet mare de trandafiri, de pe masa 
doctorului. 

— Încântător, murmură el. 

— Da, presupun că aveţi dreptate. Nu pot să-i miros. Mi-am 
pierdut simţul mirosului când am avut gripă, acum patru ani. 
O chestie drăguță pentru un doctor, nu-i aşa? „Doctore, 


vindecă-te pe tine însuţi.” Ce belea! Nu mai pot să mă bucur 
de o ţigară, ca înainte. 

— Din nefericire, aşa e. Apropo, îmi daţi adresa tânărului 
Arundell? 

— Da, fac imediat rost de ea, zise doctorul, apoi ne conduse 
în hol şi strigă: Donaldson! E asociatul meu, ne explică el. 
Trebuie să aibă adresa. E ca şi logodit cu Theresa, sora lui 
Charles. Donaldson! Strigă el din nou. 

Un tânăr ieşi dintr-o încăpere din spatele casei. Era de 
înălţime medie şi avea un aspect insipid. Părea un tip pedant. 
Nu se putea imagina cineva care să fie mai diferit de doctorul 
Grainger. 

Acesta îi explică rapid ce voia. 

Ochii doctorului Donaldson, de-un albastru foarte deschis şi 
uşor bulbucaţi, ne priviră cercetător. Când doctorul vorbi, o 
făcu într-un fel sec, pedant. 

— Nu ştiu exact unde poate fi găsit Charles, zise el. Pot să vă 
dau adresa domnişoarei Theresa Arundell. Fără îndoială că 
dânsa va putea să vă pună în legătură cu fratele ei. 

Poirot îl asigură că aşa era foarte bine. 

Doctorul scrise adresa pe o pagină din carnetul său, o rupse 
şi i-o înmână lui Poirot. 

Acesta îi mulţumi şi-şi luă rămas-bun de la ambii doctori, în 
timp ce ieşeam, mi-am dat seama că doctorul Donaldson 
stătea pe coridor şi se uita după noi, având pe chip o expresie 
uşor speriată. 

CAPITOLUL 10 -Vizita la domni şoara Peabody 

— Poirot, chiar e nevoie să spui asemenea minciuni 
complicate? L-am întrebat eu, în timp ce mergeam. 

Poirot ridică din umeri. 

— Dacă tot trebuie să spui o minciună — apropo, am observat 
că firea ta e foarte pornită împotriva minciunilor — lucru care 
pe mine nu mă deranjează... 

— Am observat asta, l-am întrerupt eu. 

— Deci, după cum am spus, dacă tot trebuie să minţi, atunci 
e mai bine să fie o minciună artistică, o minciună romantică, o 
minciună convingătoare. 


— Şi crezi că a fost o minciună convingătoare? Crezi că l-ai 
convins pe doctorul Donaldson? 

— Tânărul e o fire sceptică, recunoscu Poirot, gânditor. 

— Mie mi s-a părut de-a dreptul bănuitor. 

— Nu văd de ce ar fi. În fiecare zi se găseşte un imbecil care 
să scrie despre un alt imbecil. Asta-i viaţa. 

— E prima oară când te aud spunând că eşti un imbecil, am 
zis eu, rânjind. 

— Pot să joc un rol la fel de bine ca oricare altul, replică rece 
Poirot. Îmi pare rău că ai impresia că povestioara mea n-a fost 
bine gândită. Eu eram încântat de ea. 

Am schimbat subiectul. 

— Ce facem în continuare? 

— Răspunsul e simplu. Ne urcăm în maşina ta şi facem o 
vizită la Morton Manor. 

Morton Manor se dovedi a fi o casă mare, urâtă, din perioada 
victoriană. Un majordom decrepit ne primi oarecum bănuitor 
şi se întoarse să ne întrebe dacă „aveam stabilită o întâlnire”. 

— Te rog să-i spui domnişoarei Peabody că venim din partea 
doctorului Grainger, zise Poirot. 

După o aşteptare de câteva minute, uşa se deschise şi în 
încăpere pătrunse o femeie scundă. Părul ei rar, alb, avea o 
cărare dreaptă pe mijloc. Femeia purta o rochie de catifea 
neagră, al cărui pluş era ros complet în unele locuri, şi o 
dantelă cu adevărat minunată, care era prinsă la gâtul ei cu o 
broşă mare cu camee. 

Femeia străbătu încăperea şi ne privi cu ochi miopi. Primele 
ei cuvinte ne surprinseră. 

— Vindeţi ceva? 

— Nimic, doamnă, zise Poirot. 

— Sigur? 

— Absolut sigur. 

— Nici aspiratoare? 

— Nu. 

— Nici ciorapi? 

— Nu. 

— Nici covoare? 


— Nu. 

— Foarte bine, spuse domnişoara Peabody, aşezându-se pe 
un scaun. Atunci luaţi loc! 

Ne-am supus, ascultători. 

— Scuzaţi-mi întrebările, zise domnişoara Peabody, 
încercând să se justifice. Trebuie să fii atent. Nici nu vă 
închipuiţi cu ce oameni am de-a face. Servitorii nu-s buni de 
nimic. Nu-şi dau seama că au de-a face cu nişte impostori. De 
fapt, nici nu pot să-i condamn. Vorbă blândă, haine potrivite, 
nume pe măsură. De unde să ştie ei? Comandorul Ridgeway, 
domnul Scot Edgerton, căpitanul d'Arcy Fitzherbert. Unii 
arătau chiar bine. Dar, înainte să-ţi dai seama ce se întâmpla, 
te trezeai că-ţi vâră sub nas o maşină de făcut frişcă. 

Poirot zise, foarte convingător: 

— Vă asigur, doamnă, că noi nu avem aşa ceva. 

— Dumneavoastră ştiţi mai bine, zise domnişoara Peabody. 

Poirot începu să-şi spună povestea. Domnişoara Peabody îl 
ascultă fără nici un comentariu, clipind din când în când din 
ochişorii ei. La sfârşit, zise: 

— Vrei să scrii o carte? 

— Da. 

— În engleză? 

— Sigur că în engleză. 

— Dar eşti un străin! Ei? Nu-i aşa că eşti străin? 

— Aşa e. 

Femeia îşi îndreptă privirea spre mine. 

— Presupun că tu eşti asistentul lui. 

— Mda... Am mormăit eu. 

— Tu ştii să scrii într-o engleză decentă? 

— Sper că da. 

— Unde ai făcut şcoala? 

— La Eton. 

— Atunci nu ştii. 

Am fost obligat să las fără răspuns acest atac împotriva unui 
vechi şi onorabil centru educaţional, iar domnişoara Peabody 
îşi îndreptă din nou atenţia către Poirot. 

— Vrei să scrii despre viaţa generalului Arundell, da? 


— Da. Presupun că l-aţi cunoscut. 

— Da, l-am cunoscut pe John Arundell. Bea. Urmă o pauză, 
apoi domnişoara Peabody trecu la cu totul alte lucruri. 

Răscoala din India, da? Am impresia că umbli după potcoave 
de cai morţi. Dar e treaba ta. 

— Ştiţi, doamnă, există o modă în chestiile astea. În acest 
moment, India e la modă. 

— Tot ce se poate. Moda veche revine. Uită-te la mâneci! 

Am păstrat o tăcere plină de respect. 

— Mânecile „picioarele de miel” au fost urâte, zise 
domnişoara Peabody. Dar am arătat întotdeauna bine cu cele 
Bishops {13}, adăugă ea şi-şi îndreptă privirea către Poirot. 
Acum spune-mi ce vrei să ştii. 

Poirot îşi desfăcu larg braţele. 

— Orice! Istoria familiei. Bârfe. Viaţă de familie. 

— Nu pot să-ţi spun nimic despre India, zise domnişoara 
Peabody. Adevărul e că nu-l ascultam. Bătrânii şi poveştile lor 
sunt mai degrabă plictisitoare. Era un bărbat foarte prost — dar 
îndrăznesc să spun că asta nu însemna că pentru asta a fost şi 
un general prost. Am auzit că inteligenţa nu te ajută să 
promovezi în armată. Fii politicos cu nevasta colonelului, 
ascultă respectuos ce spun ofiţerii superiori, şi o să-ţi meargă 
bine — aşa zicea tatăl meu. 

Poirot, acordând respectul cuvenit acestei zicale, lăsă să 
treacă un timp înainte să întrebe: 

— Aţi cunoscut bine familia Arundell, nu-i aşa? 

— l-am cunoscut pe toţi, răspunse domnişoara Peabody. 
Matilda era cea mai mare. O fată plină de coşuri. Preda la 
şcoala de duminică. Îi făcea ochi dulci unuia dintre diaconi. 
Mai era şi Emily. Stătea bine pe cal. Era singura care putea să- 
l ţină în frâu pe taică-său când o lua razna. Din casa lor erau 
scoase lăzi de sticle goale. Le îngropau noaptea. Stai să văd 
cine urma. Arabella sau Thomas? Cred că Thomas. Mi-a fost 
milă de Thomas. Un bărbat şi patru femei. Asta face un bărbat 
să pară prost. Thomas se purta ca o babă uneori. Nimeni nu 
credea că avea să se însoare. A cam şocat lumea când a făcut- 
o. 


Bătrâna chicoti — un chicotit zdravăn, dens, victorian. 

Era clar că domnişoara Peabody se distra. Uitase de noi, ca 
ascultători. Domnişoara Peabody se cufundase în trecut. 

— Următoarea era Arabella. O fată banală. Cu faţa ca o 
plăcintă. S-a măritat, cu toate că era cea mai insipidă din 
familie. Cu un profesor de la Cambridge. Un bărbat cam 
bătrân. Trebuie să fi avut vreo şaizeci de ani, cum te văd şi 
cum mă vezi. A ţinut o serie de prelegeri aici, cred că despre 
minunile chimiei moderne. M-am dus şi eu. Îmi amintesc că 
mormăia. Avea barbă. Nu se auzea mare lucru din ce spunea. 
Arabella stătea în spate şi punea întrebări. Nu mai era o 
puştoaică. Trebuie să fie avut vreo patruzeci de ani. Da, acum 
sunt morţi amândoi. A fost o căsnicie destul de fericită. 
Trebuie spus ceva în legătură cu mariajul cu o femeie banală: 
ştii de la început tot ce-i mai rău în privinţa ei, şi nu are să fie 
fluşturatică. Şi mai era şi Agnes. Ea era cea mai mică — şi cea 
mai frumoasă. Cam obraznică ni se părea. Aproape uşuratică! 
Ciudat, dacă te-ai fi întrebat care dintre ele avea să se mărite, 
ai fi pus pariu că avea să fie Agnes, dar nu s-a măritat. A murit 
la scurt timp după război. 

Poirot murmură: 

— Aţi spus că mariajul domnului Thomas a fost neaşteptat... 

Domnişoara Peabody scoase din nou chicotitul acela gros, 
din gât. 

— Neaşteptat? Chiar a fost neaşteptat! A provocat un scandal 
teribil! Nu m-aş fi gândit niciodată că-i în stare de aşa ceva — 
un bărbat atât de liniştit, timid, retras şi devotat surorilor sale. 

Bătrâna tăcu un timp. 

— Vă amintiţi un caz care a produs multă vâlvă la sfârşitul 
anilor 1890? Cel al doamnei Varley, bănuită că şi-a otrăvit 
soţul cu arsenic. O femeie care arăta bine. Cazul ăla a 
provocat mare tărăboi. Femeia a fost achitată. Ei bine, 
Thomas Arundell şi-a pierdut capul. Cumpăra toate ziarele şi 
citea totul despre cazul respectiv, decupa fotografiile doamnei 
Varley. N-o să mă credeţi, dar, după ce procesul s-a terminat, 
s-a dus la Londra şi a cerut-o de nevastă. Thomas, liniştitul 
Thomas, cel care stătea numai în casă! Niciodată nu poţi fi 


sigură cu bărbaţii. Sunt gata întotdeauna să-şi piardă minţile! 

— Şi ce s-a întâmplat? 

— Oh, ea s-a măritat cu el. 

— Pentru surorile lui a fost un şoc puternic? 

— Cred şi eu! N-au vrut s-o primească în casa lor. Ţinând 
seama de tot ce se întâmplase, nici nu pot să le condamn. 
Thomas a fost jignit de moarte. S-a dus să locuiască în Insulele 
Normande şi n-a mai auzit nimeni de el. Nu ştiu dacă soţia lui 
şi-a otrăvit primul soţ. Pe Thomas nu l-a otrăvit. Acesta i-a 
supravieţuit cu trei ani. Au avut doi copii, un băiat şi o fată. O 
pereche arătoasă — semănau cu mama lor. 

— Presupun că au vizitat-o des pe mătuşa lor. 

— Doar după ce au murit părinţii lor. Erau la şcoală, erau 
aproape adulţi. Obişnuiau să vină în vacanțe. Emily era 
singură pe lume atunci, şi Bella Biggs era singura rudă pe care 
o mai avea. 

— Biggs? 

— Fiica Arabellei. O fată searbădă, cu câțiva ani mai mare 
decât Theresa. S-a făcut de râs. S-a măritat cu un venetic care 
era la universitate. Un doctor grec. Un bărbat cu aspect 
înfiorător — dar trebuie să recunosc că avea maniere 
fermecătoare. Oricum, nu cred că săraca Bella avea multe 
şanse să se mărite. Şi-a petrecut timpul ajutându-şi tatăl sau 
tinând lâna pentru maică-sa. Individul era exotic. O atrăgea. 

— E o căsătorie fericită? 

Domnişoara Peabody se rățoi: 

— Nu pot spune asta despre nici o căsătorie! Par să fie 
fericiți. Au doi copii cam gălbejiți. Locuiesc în Smyrna. 

— Dar acum sunt în Anglia, nu-i aşa? 

— Da, au venit în martie. Presupun că o să se ducă înapoi 
cât mai curând. 

— Domnişoara Emily Arundell ținea la nepoata ei? 

— Să ţină la Bella? Oarecum. Bella e o femeie searbădă, 
preocupată doar de copiii ei şi de lucruri de felul ăsta. 

— Dar îl acceptase pe soţul Bellei? 

Domnişoara Peabody chicoti. 

— Nu-l accepta, dar cred că îi plăcea ticălosul. Ştii, individul 


avea minte. După părerea mea, tipul o cam ducea de nas. 
Individul ştia să adulmece banii. 

Poirot tuşi şi murmură: 

— Înţeleg că domnişoara Arundell era bogată, atunci când a 
murit... 

Domnişoara Peabody se aşeză mai bine pe scaun. 

— Da, asta a provocat tot tărăboiul. Nimeni nu-şi închipuia 
că era atât de bogată. Treaba ei cum a reuşit să strângă 
averea. Bătrânul general Arundell a lăsat un venit mic, 
împărţit egal între fiul şi fiicele sale. O parte din el a fost 
reinvestit, şi cred că fiecare investiţie a fost bine făcută. 
Existau nişte acţiuni la Mortauld. Sigur, Thomas şi Arabella şi- 
au luat acţiunile cu ei, când s-au căsătorit. Celelalte trei surori 
au locuit aici, şi n-au cheltuit nici a zecea parte din venitul lor 
total, iar restul banilor i-au reinvestit. Când Matilda a murit, 
şi-a lăsat banii moştenire lui Emily şi lui Agnes, iar când 
Agnes a murit, i-a lăsat banii lui Emily. lar Emily a continuat 
să cheltuie foarte puţin. Ca urmare, a murit bogată - iar 
muierea aia, Lawson, a primit totul! 

Domnişoara Peabody rosti ultima propoziţie de parcă 
atinsese punctul culminant. 

— Domnişoară Peabody, acest lucru a reprezentat o surpriză 
pentru dumneavoastră? 

— Sincer vorbind, da! Emily declarase întotdeauna deschis 
că, la moartea sa, banii aveau să se împartă în mod egal între 
nepoatele şi nepotul ei. De fapt, aşa se menţiona în 
testamentul iniţial. Legate pentru slujitori şi alte chestii de 
felul ăsta, iar restul să se împartă între Theresa, Charles şi 
Bella. Doamne, a fost cu adevărat o surpriză când, după 
moartea ei, s-a descoperit că făcuse un nou testament şi lăsase 
totul sărmanei domnişoare Lawson! 

— Testamentul a fost făcut chiar înainte de moartea sa? 

Domnişoara Peabody îi aruncă o privire tăioasă. 

— Te gândeşti că a fost influenţată. Nu, nici vorbă. Şi nu 
cred că sărmana Lawson avea mintea şi curajul să încerce ceva 
de felul ăsta. Sincer vorbind, domnişoara Lawson a părut la fel 
de surprinsă ca toţi ceilalţi — sau a spus că era surprinsă. 


Poirot zâmbi, auzind completarea frazei. 

— Testamentul a fost făcut cu zece zile înainte de moartea 
sa, continuă domnişoara Peabody. Avocatul zice că-i în regulă. 
Aşa o fi. 

— Vreţi să spuneţi... Începu Poirot, aplecându-se spre 
bătrână. 

— E ceva necurat, asta spun, zise domnişoara Peabody. E 
ceva suspect la mijloc. 

— Şi dumneavoastră ce bănuiţi? 

— N-am nici o idee. De unde să ştiu eu ce-i necurat în 
povestea asta? Nu-s avocat. Dar e ceva ciudat în treaba asta, 
ţineţi minte ce vă spun! 

Poirot întrebă încet: 

— S-a pus problema contestării testamentului? 

— Cred că Theresa i-a cerut părerea avocatului ei. Mare 
brânză! Care-i opinia unui avocat, în nouă cazuri din zece? 
„Nu face asta!” Cinci avocaţi m-au sfătuit, cândva, să nu 
intentez un proces. Şi ce-am făcut? Nu le-am dat nici o 
atenţie. Şi am câştigat. M-au adus în boxa martorilor, şi un 
tânăr spilcuit din Londra a încercat să mă facă să mă 
contrazic. Dar n-a reuşit. „Nu puteţi să identificaţi aceste 
blănuri, domnişoară Peabody, a zis el. Pe ele nu există marca 
furnizorului.” „Tot ce se poate, i-am răspuns eu. Dar există o 
cârpeală pe căptuşeală, şi, dacă poate cineva să facă o 
asemenea cârpeală în ziua de azi, atunci îmi mănânc 
umbrela.” Iar el s-a prăbuşit definitiv. 

Domnişoara Peabody chicoti, încântată. 

— Presupun că relaţiile dintre domnişoara Lawson şi 
membrii familiei domnişoarei Arundell nu-s prea grozave, zise 
Poirot, alegându-şi cuvintele cu grijă. 

— Şi la ce te-ai aştepta? Ştii cum e firea omului. Întotdeauna 
există probleme după un deces. Mortul nici nu apucă să se 
răcească în coşciug, iar cei care îl jelesc încep să-şi scoată 
ochii între ei. 

Poirot oftă. 

— Extrem de adevărat... 

— Asta-i natura omenească, zise domnişoara Peabody, plină 


de înţelegere. 

Poirot atacă alt subiect. 

— E adevărat că domnişoara Arundell era adeptă a 
spiritismului? 

Privirea pătrunzătoare a domnişoarei Peabody se aţinti 
asupra lui. 

— Dacă îţi închipui că spiritul lui John Arundell s-a întors în 
lumea asta şi i-a ordonat lui Emily să-i lase banii lui Minnie 
Lawson şi că Emily s-a supus unui asemenea ordin, atunci 
greşeşti foarte mult. Emily nu era proastă. După părerea mea, 
considera spiritismul un pic mai amuzant decât jocul de 
cribagge {14} sau decât pasienţele. Le-ai văzut pe surorile 
Tripp? 

— Nu. 

— Dacă le-ai fi văzut, ţi-ai fi dat seama ce prostie e 
spiritismul. Nişte femei enervante. Tot timpul îţi transmit 
mesaje de la vreo rudă - şi întotdeauna unul greşit. Ele cred în 
chestia asta. La fel şi Minnie Lawson. Oricum, presupun că-i 
un mijloc la fel de bun ca multe altele pentru a-ţi petrece 
seara. 

Poirot încercă altceva. 

— Cred că îl cunoaşteţi pe tânărul Charles. Ce fel de om 
este? 

— Nu-i bun de nimic. E un tip încântător. Întotdeauna falit, 
întotdeauna dator — şi apare întotdeauna în locurile cele mai 
nepotrivite. Ştie cum să se pună bine cu femeile, zise ea şi 
chicoti. Am văzut prea mulţi de felul ăsta ca să mă las 
fraierită. Amuzantă chestie, tocmai Thomas să aibă un 
asemenea fiu! Thomas era de modă veche, aş putea spune. Un 
model de corectitudine. Mda, trebuie să existe undeva nişte 
sânge stricat... Mie îmi place canalia — dar e tipul de om care 
şi-ar omorî cu bucurie bunica, pentru un ban, doi. E total 
lipsit de scrupule. Ciudat lucru, unii oameni par să se nască 
fără aşa ceva. 

— Şi sora lui? 

— Theresa? Întrebă domnişoara Peabody, apoi clătină din 
cap şi spuse încet: Nu ştiu. E o făptură exotică. Nu-i una 


obişnuită. S-a logodit cu doctorul ăla caraghios de aici. 
Probabil că l-ai cunoscut. 

— Doctorul Donaldson. 

— Da. Bun în profesia lui, aşa se zice. Nu-i tipul de tânăr 
care mi-ar plăcea, dacă aş fi fată. Probabil că Theresa ştie ce 
vrea. Pun pariu că are destulă experienţă. 

— Doctorul Donaldson a îngrijit-o pe domnişoara Arundell? 

— Făcea asta atunci când Grainger lipsea sau era în vacanţă. 

— Dar nu şi când a fost bolnavă ultima oară. 

— Nu cred. 

Poirot zise, zâmbind: 

— Domnişoară Peabody, am impresia că nu aveţi o părere 
prea bună despre el, ca doctor. 

— N-am spus asta. De fapt, greşeşti. Donaldson e destul de 
ager şi-i deştept, în felul lui — care nu-i şi felul meu. De 
exemplu, pe vremuri, când un copil mânca prea multe mere 
verzi, avea o criză de bilă, şi doctorul spunea că are o criză de 
bilă. Se ducea acasă şi-ţi trimitea nişte pilule de la farmacie. 
Acum ţi se spune că puştiul suferă de aciditate pronunţată, că 
dieta lui trebuie supravegheată, şi primeşti acelaşi 
medicament, numai că sub forma unor pastile mici, albe, 
drăguţe, făcute într-o fabrică de chimicale, care te costă de 
trei ori mai mult. Donaldson aparţine acestei şcoli, şi multe 
mame tinere preferă stilul ăsta. Dă mai bine. Numai că tânărul 
ăsta n-o să rămână prea mult aici, având grijă de cei bolnavi 
de pojar sau cu crize biliare. E cu ochii îndreptaţi spre Londra. 
E ambițios. Vrea să se specializeze. 

— Într-un anumit domeniu? 

— Terapeutică prin seruri. Cred că am reţinut bine. Adică te 
trezeşti cu unul dintre acele acelea hipodermice îngrozitoare, 
înfipt în tine, indiferent cum te simţi, doar pentru că te-ai 
putea molipsi de ceva. Eu n-am nici un chef de injecţiile de- 
astea aiuristice. 

— Doctorul Donaldson face experimente în legătur ă cu o 
anumit ă boal ă? 

— Nu mă întreba pe mine. Tot ce ştiu e că practica de medic 
generalist nu-i suficient de bună pentru el. Vrea să se 


stabilească în Londra. Dar pentru asta îi trebuie bani, iar el e 
sărac lipit pământului. 

— Păcat că talentul adevărat este deseori nevalorificat din 
lipsă de bani, murmură Poirot. Şi există oameni care nu 
cheltuiesc nici măcar un sfert din veniturile pe care le au... 

— Emily Arundell era unul dintre aceştia, spuse domnişoara 
Peabody. Au existat oameni care au avut o adevărată surpriză 
când a fost deschis testamentul. Mă refer la sumă, nu la 
persoana căreia i-a fost lăsată moştenirea. 

— Credeţi că a fost o surpriză şi pentru membrii familiei 
răposatei? 

— E discutabil, spuse domnişoara Peabody. N-aş zice da, dar 
n-aş zice nici nu. Unul dintre ei avea oarecare idee despre ce 
avea să se întâmple. 

— Cine? 

— Conaşul Charles. Îşi făcuse nişte socoteli. Charles nu-i 
prost. 

— Dar cam canalie, nu-i aşa? 

— Oricum, nu-i un îngâmfat ţeapăn, zise domnişoara 
Peabody cu răutate. Bătrâna tăcu un timp, apoi întrebă: O să 
iei legătura cu el? 

— Asta intenţionez, răspunse solemn Poirot. Cred că-i posibil 
să aibă vreun document sau ceva care să fi avut legătură cu 
bunicul său. 

— Dacă le-a avut, le-a pus pe foc. Tânărul ăsta n-are pic de 
respect pentru înaintaşii lui. 

— Trebuie încercate toate căile, zise Poirot sentenţios. 

— Aşa se pare, replică sec domnişoara Peabody. 

În ochii ei albaştri apăru, pentru moment, o lucire care păru 
că-i displace lui Poirot. Acesta se ridică. 

— Nu vreau să vă mai rețin, doamnă. Vă sunt foarte 
recunoscător pentru tot ce aţi putut să-mi spuneţi. 

— Am făcut tot ce mi-a stat în putinţă, spuse domnişoara 
Peabody. Se pare că suntem încă departe de Răscoala din 
India, nu-i aşa? 

Ne strânse mâinile amândurora. 

— Să-mi daţi de veste când apare cartea, fu remarca ei de 


despărţire. Mă interesează atât de mult. 

Iar ultimul lucru pe care l-am auzit când am părăsit 
încăperea a fost un chicotit gros, din străfundul gâtlejului. 

CAPITOLUL 11 -Vizit ă la domni şoarele Tripp 

— Şi acum ce facem? Întrebă Poirot, când am urcat din nou 
în maşină. 

Ştiind ce se întâmplase mai devreme, de data asta n-am 
sugerat să ne întoarcem. La urma urmei, dacă Poirot se distra 
în felul lui, de ce să obiectez? 

Am propus să bem nişte ceai. 

— Hastings, ceai? Ce idee! Uită-te la ceas! 

— M-am uitat. E cinci şi jumătate. Cea mai potrivită oră 
pentru ceai. 

Poirot oftă. 

— Voi, englezii, întotdeauna vă gândiţi la ceaiul de după- 
amiază! Nu, mon ami, n-avem timp de ceai. Am citit ieri, într- 
o carte de bune maniere, că nu trebuie să faci vizite după- 
amiaza după ora şase. Asta ar fi o adevărată dovadă de 
impoliteţe. Aşa că avem la dispoziţie o jumătate de oră pentru 
a ne îndeplini ce ne-am propus. 

— Cât de sociabil eşti azi, Poirot! Şi pe cine vom vizita 
acum? 

— Pe demoazelele Tripp. 

— Acum scrii o carte despre spiritism? Sau tot despre viaţa 
generalului Arundell? 

— Prietene, va fi ceva mult mai simplu. Însă trebuie să aflăm 
unde locuiesc aceste doamne. 

Am aflat destul de repede încotro trebuia să ne îndreptăm, 
însă am fost cam zăpăciţi din cauza drumului întortocheat. 
Domiciliul domnişoarelor Tripp se dovedi a fi o vilă pitorească 
— atât de veche şi de pitorească, încât părea gata să se 
prăbuşească în orice clipă. 

O puştoaică de vreo paisprezece ani deschise uşa şi, cu 
oarecare dificultate, reuşi să se lipească de perete, cât să ne 
permită să intrăm. 

Interiorul era plin de grinzi vechi de stejar. Mai exista un 
cămin mare şi nişte ferestre extrem de mici, aşa că interiorul 


nu era prea luminat. Toată mobila era de-o falsă simplitate — 
mobila veche de stejar a locuitorilor unui conac de ţară: o 
grămadă de fructe în vase de lemn şi o mulţime de fotografii; 
am remarcat că majoritatea înfăţişau aceleaşi două persoane, 
în diferite ipostaze — de obicei cu buchete de flori strânse la 
piept sau ţinând pălării mari de paie, italieneşti. 

Fetiţa care ne primise în casă murmură ceva şi dispăru, dar 
vocea i se auzi limpede la etaj. 

— Domnişoară, doi domni vor să vă vadă. 

Îi răspunse un ciripit de voci feminine, apoi, printre 
scârţâituri şi trosnituri, o doamnă cobori scara şi veni 
graţioasă către noi. 

Avea peste patruzeci de ani — aproape cincizeci — părul 
pieptănat cu cărare pe mijloc şi ochii căprui uşor bulbucaţi. 
Purta o rochie de muselină cu broderii în formă de crenguţă, 
care părea mai degrabă un costum potrivit pentru un bal 
mascat. 

Poirot făcu un pas înainte şi începu conversaţia în felul său 
plin de înflorituri. 

— Îmi cer scuze pentru că vă deranjez, domnişoară, dar sunt 
la ananghie. Am venit aici ca să găsesc o anumită doamnă, dar 
dumneaei a părăsit Market Basing şi mi s-a spus că 
dumneavoastră trebuie să aveţi adresa dânsei. 

— Adevărat? Despre cine e vorba? 

— Despre domnişoara Lawson. 

— Oh, Minnie Lawson! Sigur! Suntem cele mai bune 
prietene. Luaţi loc, domnule... 

— Parotti. Dânsul este prietenul meu, căpitanul Hastings. 

Prezentările fiind făcute, domnişoara Tripp începu să se agite 
un pic. 

— Luaţi loc, nu, vă rog, chiar prefer un scaun cu spătar. 
Sunteţi sigur că staţi confortabil acolo? Draga de Minnie 
Lawson... Oh, iat-o pe sora mea! 

După alte trosnituri şi scârţâituri, ni se alătură o a doua 
doamnă, îmbrăcată într-o rochie de în cu dungi verzi, care ar 
fi fost potrivită pentru o fată de şaisprezece ani. 

— Sora mea Isabel, domnul... Parrot şi... Căpitanul Hawkins. 


Dragă Isabel, aceşti domni sunt prieteni ai lui Minnie Lawson. 

Domnişoara Isabel Tripp era mai puţin dolofană decât sora 
sa. Putea fi descrisă chiar ca fiind slăbănoagă. Avea părul 
foarte blond, coafat într-o mulţime de bucle destul de 
încâlcite. Se comporta ca o fetiţă, şi am recunoscut-o uşor ca 
fiind subiectul celor mai multe fotografii cu flori. Bătu din 
palme, cu o încântare copilărească. 

— Ce minunat! Draga de Minnie! Aţi văzut-o de curând? 

— N-am văzut-o de câţiva ani, explică Poirot. N-am reuşit să 
păstrăm legătura. Eu am călătorit. De aceea am fost uimit şi 
încântat să aud de norocul de care a avut parte vechea mea 
prietenă. 

— Da, un adevărat noroc. Şi atât de meritat! Minnie e un 
suflet deosebit. Atât de simplă, atât de sinceră. 

— Julia! Strigă Isabel. 

— Da, Isabel. 

— Ce interesant! P. Îţi aminteşti că planşeta a insistat în mod 
deosebit aseară asupra literei P. Un vizitator de peste mări, cu 
inițiala P. 

— Aşa a fost, admise Julia. 

Ambele doamne se uitară la Poirot captivate, plăcut 
surprinse. 

— Planşeta nu minte niciodată, spuse încet domnişoara 
Julia. 

— Sunteţi interesat de ocultism, domnule Parrot? 

— Domnişoară, am puţină experienţă în acest domeniu, dar 
— ca orice persoană care a călătorit mult în Orient — trebuie să 
recunosc că există multe lucruri de neînțeles şi care nu pot fi 
explicate prin mijloace naturale. 

— Adevărat, zise Julia. Teribil de adevărat. 

— Orientul, murmură Isabel. Leagănul misticismului şi al 
ocultismului. 

Din câte ştiam eu, peregrinările lui Poirot prin Orient se 
reduceau la o călătorie în Siria, prelungită până în Irak, care 
durase doar câteva săptămâni. Dacă ar fi fost să judeci după 
conversaţia la care asistam, puteai să juri că-şi petrecuse cea 
mai mare parte a vieţii în jungle şi în bazaruri sau prins în 


discuţii personale cu dervişi, fachiri şi diverşi mahatma. 

Din câte mi-am dat seama, domnişoarele Tripp erau 
vegetariene, specialiste în teozofie, israelite britanice, 
scientoloage creştine, spiritiste şi fotografe amatoare 
entuziaste. 

— Uneori ai impresia că Marker Basing e un loc în care-i 
imposibil să trăieşti, zise Julia, oftând. Nu-i pic de frumuseţe 
aici, locul ăsta nu are suflet. Trebuie să ai suflet, nu credeţi, 
căpitane Hawkins? 

— Sigur, am zis eu, un pic stânjenit. Sigur. 

— Când nu există nici o viziune, oamenii pier”, cită Isabel, 
oftând. Am încercat deseori să discut cu vicarul, dar am găsit 
că-i groaznic de îngust la minte. Domnule Parrot, nu credeţi 
că orice credinţă definită îngusteaz ă? 

— Şi totul e atât de simplu, afirmă sora ei. După cum ştim, 
totul e bucurie şi dragoste. 

— Da, da, cum spuneţi dumneavoastră, zise Poirot. Ce păcat 
că apar mereu neînțelegeri şi certuri — mai ales din cauza 
banilor. 

— Banii sunt ceva sordid, oftă Julia. 

— Presupun că răposata domnişoară Arundell era una dintre 
prozeliţii dumneavoastră, zise Poirot. 

Cele două surori se priviră. 

— M-ar mira, spuse Isabel. 

— N-am fost niciodată lămurite, şopti Julia. La un moment 
dat, părea convinsă, apoi spunea ceva... Neruşinat. 

— Ah, îţi aminteşti ultima manifestare? Zise Julia. A fost 
ceva cu adevărat remarcabil. S-a petrecut în noaptea în care 
draga domnişoară Arundell s-a îmbolnăvit, spuse ea, 
întorcându-se spre Poirot. Eu şi sora mea ne-am dus la ea 
imediat după cină, şi am avut o şedinţă de spiritism — doar noi 
patru. Şi am văzut — am văzut toate trei — foarte clar, un fel de 
aureol ă rotundă în jurul capului domnişoarei Arundell. 

— Comment? 415) 

— Da. Un fel de ceaţă luminoasă, spuse ea, întorcându-se 
spre sora sa. Isabel, nu ai descrie-o aşa? 

— Da. Da, exact aşa. O ceaţă luminoasă care înconjura 


treptat capul domnişoarei Arundell — un fel de aureolă. Era un 
semn — acum ştim asta un semn că avea să treacă în cealaltă 
lume. 

— Impresionant, spuse Poirot, cu o voce intenţionat 
emoţionată. Era întuneric în încăpere? 

— Oh, da, întotdeauna avem rezultate mai bune pe 
întuneric, şi era o seară caldă, aşa că focul nu fusese aprins. 

— Un spirit foarte interesant ne-a vorbit, zise Isabel. Se 
numea Fatima. Ne-a spus că decedase pe vremea Cruciadelor. 
Ne-a transmis un mesaj minunat. 

— Vă vorbea? 

— Nu, nu prin voce. Prin ciocănituri. Dragoste. Speranţă. 
Viaţă. Cuvinte frumoase. 

— Şi domnişoara Arundell s-a îmbolnăvit în timpul şedinţei 
de spiritism? 

— Imediat după aceea. Au fost aduse nişte sandvişuri şi nişte 
vin de Porto, iar draga domnişoară Arundell a spus că nu voia 
nimic, că nu se simţea foarte bine. A fost începutul bolii sale. 
Din fericire, n-a trebuit să sufere mult. 

— A decedat după patru zile, spuse Isabel. 

— Şi am primit deja mesaje de la ea, zise iute Julia. Spunea 
că-i foarte fericită, că totul e minunat şi că speră că toţi cei 
dragi ei vor avea parte de pace şi de dragoste. 

Poirot tuşi. 

— Mă tem că nu aşa stau lucrurile. 

— Rudele ei s-au purtat jalnic cu sărmana Minnie, spuse 
Isabel, înroşindu-se la faţă din cauza indignării. 

— Minnie este o fiinţă lipsită de interese materiale, interveni 
Julia. 

— Oamenii au spus lucruri neplăcute despre ea — că a uneltit 
astfel încât să-i fie lăsaţi ei banii! 

— Când, de fapt, asta a fost o mare surpriză pentru ea... 

— Nu-i venea să-şi creadă urechilor când avocatul a citit 
testamentul... 

— Ne-a spus chiar ea. „Julia, mi-a zis ea mie, puteai să mă 
dărâmi dacă mă atingeai cu o pană. Doar câteva legate pentru 
servitori, apoi Littlegreen House şi restul proprietăţilor pentru 


Wilhelmina Lawson.” Era atât de emoţionată, încât abia putea 
scoate vreun sunet. Iar când a reuşit să vorbească, a întrebat 
cât de mare era restul averii — se gândea la vreo câteva mii de 
lire — iar domnul Purvis, după ce a mormăit, şi-a dres glasul şi 
a vorbit despre lucruri zăpăcitoare, precum venit net şi brut, a 
spus că-i vorba de în jur de trei sute şaptezeci şi cinci de mii 
de lire. Sărmana Minnie a fost gata să leşine, aşa ne-a spus ea. 

— Nu avea nici cea mai mică idee, repetă cealaltă soră. Nu 
se gândise niciodată că s-ar putea întâmpla aşa ceva. 

— Aşa v-a spus ea? 

— Da, a repetat de mai multe ori. Iar asta face şi mai 
groaznic modul în care s-au purtat cei din familia Arundell — 
au primit-o cu răceală şi au tratat-o cu suspiciune. La urma 
urmei, trăim într-o ţară liberă... 

— Poporul englez pare să aibă această impresie greşită, 
murmură Poirot. 

— Şi sper că oricine poate să-şi lase banii exact cui vrea! Eu 
cred că domnişoara Arundell a acţionat foarte în ţelept. Era 
evident că nu avea încredere în rudele sale, şi îndrăznesc să 
spun că avea şi motive. 

— Ah! Exclamă Poirot, interesat. Chiar aşa? 

Această atenţie măgulitoare o încurajă pe Isabel să continue. 

— Da, chiar aşa. Domnul Charles Arundell, nepotul ei, e un 
individ îngrozitor. E un lucru bine cunoscut! Cred chiar că-i 
căutat de poliţie, în unele ţări străine. Nu-i un personaj cu 
care să vrei să ai de-a face. Cât despre sora lui, nu vreau s-o 
bârfesc, e o fată care arată foarte bine. Sigur, ultramodernă şi 
teribil de fardată. Mi se face rău numai când îi văd gura. Arată 
ca sângele! Şi bănuiesc că se droghează — uneori se poartă 
foarte ciudat. E logodită cu tânărul şi drăguţul doctor 
Donaldson, dar am impresia că şi lui i se face scârbă uneori. 
Sigur, e atrăgătoare, în felul ei, dar sper că doctorul îşi va veni 
în fire şi se va căsători cu o englezoaică drăguță, îndrăgostită 
de viaţa de la ţară şi de îndeletnicirile în aer liber. 

— Iar celelalte rude? 

— Nici ele nu-s altfel. Sunt de nedorit. Nu că aş avea ceva de 
spus împotriva doamnei Tanios — e chiar o femeie drăguță, dar 


e absolut tâmpită şi complet sub papucul bărbatului ei. Cred 
că individul e turc — groaznic pentru o fată englezoaică să se 
mărite cu un turc, nu credeţi? Asta arată o oarecare lips ă de 
preten ţii. Sigur, doamna Tanios e o mamă foarte bună, deşi 
copiii ei sunt deosebit de respingători, sărmanii de ei. 

— Deci credeţi că domnişoara Lawson merita mai mult să 
primească averea domnişoarei Arundell? 

Julia spuse cu seninătate: 

— Minnie Lawson e o femeie cu adevărat bună. Şi lipsită de 
interese materiale. Nu se gândeşte niciodată la bani. Niciodat 
ă n-a fost lacomă. 

— S-a gândit să refuze moştenirea? 

Isabel dădu înapoi. 

— Hmm... E greu să faci aşa ceva... 

Poirot zâmbi. 

— Cred că aveţi dreptate... 

— Domnule Parrot, interveni Julia, ea consideră că-i vorba 
despre un depozit, un depozit sacru. 

— Şi vrea să facă totuşi ceva pentru doamna Tanios sau 
pentru copiii lui Tanios, continuă Isabel, dar nu vrea să pună 
el mâna pe bani. 

— A spus că s-a gândit să-i asigure o rentă Theresei. 

— Şi cred că-i un lucru foarte generos din partea ei — având 
în vedere modul în care a tratat-o fata asta. 

— Da, domnule Parrot, Minnie e cea mai generoasă făptură. 
Dar o cunoaşteţi deja. 

— Da, spuse Poirot. O cunosc deja. Dar tot nu ştiu adresa ei. 

— Sigur! Ce prostie din partea mea! Vreţi să o scriu pe ceva? 

— Pot să o notez eu. 

Poirot îşi scoase nelipsitul său carneţel. 

— Clanroyden Mansions 17, W.2. Nu-i departe de Whiteley. 
Vă rugăm să-i transmiteţi dragostea noastră. N-am primit nici 
o ştire de la ea în ultimul timp. 

Poirot se ridică, iar eu l-am urmat. 

— Vă mulţumesc amândurora foarte mult, zise el, atât 
pentru încântătoarea conversaţie, cât şi pentru amabilitatea de 
a-mi oferi adresa prietenei mele. 


— Mă întreb de ce nu v-au dat-o cei din casă, exclamă Isabel. 
Ellen e de vină! Servitorii sunt atât de gelo şi şi de m ărgini ţi! 
Servitoarele astea au fost uneori chiar grosolane cu Minnie. 

Julia ne strânse mâinile ca o adevărată aristocrată. 

— Mi-a făcut plăcere vizita dumneavoastră, spuse ea 
amabilă. Mă întreb... 

Aruncă o privire întrebătoare către sora ei. 

— Poate că... Zise Isabel, roşind un pic, poate că acceptaţi să 
rămâneţi şi să cinaţi cu noi? O cină foarte simplă — legume 
tocate, pâine neagră şi unt, fructe... 

— Pare delicios, zise iute Poirot, dar, din nefericire, eu şi 
prietenul meu trebuie să ne întoarcem la Londra. 

După noi strângeri de mână şi noi mesaje de transmis 
domnişoarei Lawson, am reuşit să plecăm. 

CAPITOLUL 12 -Poirot discut ă cazul 

— Slavă Domnului, am exclamat eu, că am scăpat de 
morcovii cruzi! Ce femei îngrozitoare! 

— Pour nous, un bon bifteck 416) cu cartofi prăjiţi, plus o 
sticlă de vin bun. Mă întreb ce am fi putut bea acolo. 

— Cred că apă, i-am răspuns eu, ridicând din umeri. Sau 
cidru fără alcool. O locuinţă potrivită pentru aşa ceva. Pun 
pariu că n-are baie, nici instalaţii sanitare, cu excepţia unui 
closet în grădină. 

— Ciudat, dar femeilor le place să ducă o viaţă lipsită de 
confort, zise gânditor Poirot. Nu-i întotdeauna vorba despre 
sărăcie, deşi femeile se pricep să obţină tot ce se poate când 
sunt strâmtorate. 

— Ce ordine dai acum şoferului? Am întrebat eu, în timp ce 
parcurgeam ultima curbă a unei cărărui şerpuitoare şi 
pătrundeam pe drumul spre Market Basing. Asupra cărui 
element local ne vom îndrepta atenţia? Sau ne întoarcem la 
George, ca să-l interogăm încă o dată pe chelnerul astmatic? 

— Hastings, o să fii încântat să afli că am terminat cu Market 
Basing... 

— Splendid! 

— Pentru moment. Trebuie să revin. 

— Eşti încă pe urmele criminalului care n-a avut succes? 


— Exact. 

— Ai aflat ceva din mulţimea de aiureli pe care tocmai le-am 
ascultat? 

Răspunsul lui Poirot veni foarte exact: 

— Au fost anumite lucruri care meritau ascultate cu atenţie. 
Diferitele personaje ale dramei noastre încep să se contureze 
ceva mai clar. Într-un fel, seamănă cu un roman din vechime, 
nu-i aşa? Doamna de companie umilă, cândva dispreţuită, 
ajunge bogată şi joacă acum rolul unei doamne desăvârşite. 

— Îmi imaginez că treaba asta îi înveninează pe cei care se 
considerau moştenitori de drept. 

— Da, chiar aşa, Hastings. 

Am mers în tăcere timp de câteva minute. Trecuserăm prin 
Market Basing şi ne aflam din nou pe drumul principal. 
Fredonam încet melodia Omule tule, ai avut o zi plin ă. În cele 
din urmă, am întrebat: 

— Ţi-a făcut plăcere, Poirot? 

Poirot răspunse sec: 

— Hastings, nu ştiu ce vrei să spui. 

— Am impresia că ţi-ai cam oferit un fel de vacanţă. 

— Nu crezi că sunt serios? 

— Oh, eşti destul de serios. Dar treaba asta pare a fi una de 
interes pur teoretic. O faci doar pentru satisfacția ta 
intelectuală. Adică nu-i ceva adev ărat. 

— Au contraire, e ceva deosebit de adevărat. 

— M-am exprimat greşit. Voiam să zic că, dacă ar fi fost 
vorba să o ajutăm pe bătrâna doamnă sau să o apărăm de 
viitoare atacuri, ar fi fost ceva interesant. Dar nu pot să nu mă 
întreb de ce ne ostenim, din moment ce e moartă. 

— În acest caz, mon ami, ar trebui să nu anchetăm un caz de 
crimă? 

— Nu, nu, nu! Dimpotrivă. Adică, dacă ai avea un cadavru... 
Oh, la naiba! 

— Nu te înfuria! Te înţeleg perfect. Faci o deosebire între un 
cadavru şi un simplu decedat. Dacă presupunem că 
domnişoara Arundell a murit în urma unui act violent subit şi 
alarmant, nu ca urmare a unei boli de durată, atunci ai 


rămâne indiferent la eforturile mele de a descoperi adevărul? 

— Sigur că nu. 

— Totuşi, cineva a încercat s-o omoare. 

— Da, dar n-a reuşit. În asta constă diferenţa. 

— Nu eşti dornic să afli cine a încercat s-o ucidă? 

— Ba da, oarecum. 

— Avem un cerc foarte restrâns de suspecți, spuse Poirot, 
gânditor. Firul acela... 

— Firul despre care presupui că a fost legat de un cui din 
plintă! L-am întrerupt eu. Cuiul ăla poate să fi fost acolo de 
ani de zile! 

— Nu. Vopseaua era destul de proaspătă. 

— Cred totuşi că pot să existe tot felul de explicaţii pentru 
existenţa lui. 

— Dă-mi una singură! 

Pentru moment, nu mi-a trecut prin minte nimic suficient de 
plauzibil. Poirot profită de tăcerea mea ca să-şi înceapă un 
discurs. 

— Da, un cerc restrâns. Firul putea fi întins de-a latul scării 
doar după ce toată lumea se dusese la culcare. Deci trebuie s 
ă-i lu ăm în considera ţie doar pe cei din cas ă. Adică 
vinovatul este unul dintre cei şapte oameni. Doctorul Tanios. 
Doamna Tanios. Theresa Arundell. Charles Arundell. 
Domnişoara Lawson. Ellen. Bucătăreasa. 

— Sunt sigur că poţi să nu iei în calcul şi slujitoarele. 

— Mon cher, au primit legate. Şi s-ar putea să existe şi alte 
motive — pizmă, o ceartă, necinste — nu poţi să fii sigur de 
nimic. 

— Dar mi se pare puţin probabil. 

— Sunt de acord că-i puţin probabil. Dar trebuie luate în 
consideraţie toate posibilităţile. 

— În acest caz, trebuie să socoteşti opt oameni, nu şapte. 

— Cum aşa? 

Îmi dădeam seama că eram pe cale să marchez un punct. 
— Trebuie s-o incluzi şi pe domnişoara Arundell. De unde 
ştii că n-a întins chiar ea firul de-a curmezişul scării, ca să se 

împiedice de el alţi membri ai grupului din casă? 


Poirot ridică din umeri. 

— Prietene, asta-i o betise 417). Dacă domnişoara Arundell 
ar fi întins o capcană, ar fi avut grijă să nu cadă în ea. 
Aminteşte-ţi că ea a fost cea care s-a prăbuşit pe scări. 

Am abandonat discuţia, descurajat. 

Dar Poirot continuă, cu glas gânditor: 

— Desfăşurarea evenimentelor este limpede: căderea, 
scrisoarea către mine, vizita avocatului... Dar există un punct 
rămas sub semnul întrebării. Domnişoara Arundell a reţinut în 
mod deliberat scrisoarea, ezitând s-o expedieze prin poştă? 
Sau, după ce a scris-o, a presupus că fusese expediată? 

— Nu avem de unde să ştim, am zis eu. 

— Nu. Putem doar să presupunem. Personal, bănuiesc că era 
convinsă că a fost expediată. Cred că a fost surprinsă 
neprimind răspuns... 

Mintea mea era ocupată de alte probleme. 

— Crezi că aiureala aia spiritistă a contat în vreun fel? Am 
întrebat eu. Adică, în ciuda faptului că domnişoara Peabody a 
ridiculizat o asemenea sugestie, crezi că în una dintre 
şedinţele de spiritism i s-a dat ordin să-şi modifice testamentul 
şi să-şi lase banii numitei Lawson? 

Poirot clătină din cap a îndoială. 

— Aşa ceva nu se potriveşte cu imaginea pe care mi-am 
format-o deja despre firea domnişoarei Arundell. 

— Surorile Tripp spuneau că domnişoara Lawson a fost 
foarte surprinsă când a fost citit testamentul, am zis eu, 
gânditor. 

— Da, aşa le-a spus ea, mă aprobă Poirot. 

— Şi nu crezi că-i adevărat? 

— Mon ami, ştii că am o fire bănuitoare. Nu cred nimic din 
ce spune cineva până când acest lucru nu-i confirmat. 

— Ai dreptate, bătrâne, am spus eu cu afecţiune. Ai o fire 
plăcută, foarte încrezătoare! 

— El a spus”, „ea a spus”, „ei au spus”. Şi ce înseamnă asta? 
Nimic. S-ar putea să fie cât se poate de adevărat. S-ar putea să 
fie însă complet fals. Eu iau în consideraţie doar fapte. 

— Şi care-s faptele? 


— Domnişoara Arundell a căzut pe scări. Acest lucru nu-i 
contrazis de nimeni. Căderea n-a fost una normală — a fost 
provocată. 

— Iar dovada acestui lucru constă în faptul că Hercule Poirot 
spune că-i aşa! 

— Nici vorbă. Dovadă este cuiul. Dovadă este scrisoarea pe 
care mi-a trimis-o domnişoara Arundell. Dovadă este câinele 
care a lipsit din casă toată noaptea. Dovadă sunt cuvintele 
domnişoarei Arundell despre vas, despre pictură, precum şi 
mingea lui Bob. Toate astea sunt fapte. 

— Şi care-i faptul următor? 

— Faptul următor este răspunsul la întrebarea noastră 
obişnuită. Cine beneficiază de pe urma morţii domnişoarei 
Arundell? Răspuns: Domnişoara Lawson. 

— Doamna de companie cea ticăloasă! Pe de altă parte, 
ceilalţi credeau că ei au să beneficieze de moartea bătrânei. 
Iar în momentul accidentului chiar ar fi beneficiat. 

— Exact, Hastings. De aceea sunt cu toţii la fel de suspecți. 
Mai există un fapt mărunt: Domnişoara Lawson şi-a dat toată 
osteneala să împiedice ca domnişoara Arundell să afle că Bob 
lipsise din casă toată noaptea. 

— Crezi că asta e ceva care trezeşte bănuieli? 

— Nici vorbă. Doar rețin acest aspect. S-ar putea să fie doar 
grija normală pentru liniştea bătrânei doamne. Aceasta este 
explicaţia cea mai probabilă. 

M-am uitat urât la Poirot. Este mereu zăpăcitor de subtil. 

— Domnişoara Peabody şi-a exprimat opinia că testamentul 
era „ceva necurat”, am zis eu. Ce crezi că a vrut să spună? 

— Cred că e modul ei de a-şi exprima diferite bănuieli vagi şi 
neformulate. 

— Se pare că putem exclude alt gen de influenţe, am zis eu, 
gânditor. Şi sunt convins că Emily Arundell avea prea mult 
bun-simţ ca să creadă în aiureli de genul spiritismului. 

— Hastings, ce te face să crezi că spiritismul e o aiureală? 

M-am uitat uimit la el. 

— Dragă Poirot, femeile alea îngrozitoare... 

Prietenul meu zâmbi. 


— Sunt de acord cu caracterizarea pe care o faci 
domnişoarelor Tripp. Dar simplul fapt că dumnealor au 
adoptat cu entuziasm scientologia creştină, vegetarianismul, 
teozofia şi spiritismul nu constituie cu adevărat o incriminare 
a acestor lucruri. Faptul că o femeie proastă ţi-ar putea spune 
o grămadă de aiureli despre un scarabeu fals pe care l-a 
cumpărat de la un negustor escroc nu implică în mod 
obligatoriu discreditarea tematicei generale a egiptologiei. 

— Vrei să spui că tu crezi în spiritism? 

— Am mintea deschisă pentru acest subiect. N-am studiat eu 
însumi nici o manifestare a sa, dar trebuie acceptat faptul că 
mulți oameni de ştiinţă şi învăţaţi au declarat că există 
anumite fenomene care nu pot fi explicate — putem deci să 
condamnăm credulitatea unei oarecare domnişoare Tripp? 

— Atunci crezi în caraghioslâcul ăla cu aureola ce înconjura 
capul domnişoarei Arundell? 

Poirot făcu semn cu mâna. 

— Vorbeam la modul general, respingeam atitudinea ta de 
scepticism nemotivat. Dar, făcându-mi o anumită părere 
despre domnişoara Tripp şi despre sora sa, voi examina cu 
foarte mare grijă orice fapt prezentat de ele. Mon ami, femeile 
proaste sunt proaste indiferent despre ce vorbesc: despre 
spiritism, despre politică, despre relaţiile între sexe sau despre 
dogmele credinţei budiste. 

— Şi, cu toate acestea, ai ascultat cu multă atenţie tot ce-au 
avut de spus. 

— Asta a fost sarcina mea pentru ziua de azi: să ascult. Să 
aud ce are fiecare să-mi spună despre aceste şapte persoane — 
şi, în principal, despre cele cinci persoane implicate 
îndeaproape. Cunoaştem deja anumite aspecte. S-o luăm pe 
domnişoara Lawson! Am aflat de la domnişoarele Tripp că e 
devotată, altruistă, fără interese materiale şi cu o fire 
minunată. De la domnişoara Peabody am aflat că-i credulă, 
proastă, fără curajul sau mintea de a încerca vreun lucru 
ilegal. De la doctorul Grainger am aflat că era înjosită, că 
situaţia ei era precară, că era o „găinuşă speriată şi zăpăcită”, 
cred că astea au fost cuvintele pe care le-a folosit. De la 


chelner am aflat că domnişoara Lawson e „o persoană”, iar de 
la Ellen că Bob, câinele, o dispreţuia! După cum vezi, fiecare o 
privea dintr-un unghi uşor diferit. Acelaşi lucru e valabil şi 
pentru ceilalţi. Nimeni nu are o opinie prea grozavă despre 
moralitatea lui Charles Arundell, dar lumea vorbeşte diferit 
despre el. Doctorul Grainger îl numeşte cu indulgență „un 
derbedeu obraznic”. Domnişoara Peabody spune că şi-ar 
omorî bunica pentru doi bani, dar că preferă un ticălos unui 
„băţos”. Domnişoara Tipp sugerează nu numai că individul 
poate fi în stare de o treabă ilegală, ci şi că a săvârşit una — 
sau mai multe. Aceste puncte de vedere sunt toate foarte 
folositoare şi extrem de interesante. Şi ne conduc către pasul 
următor. 

— Care-i acesta? 

— Să vedem noi înşine despre ce-i vorba, prietene. 

CAPITOLUL 13 -Theresa Arundell 


În dimineaţa următoare ne-am îndreptat către adresa pe care 
ne-o dăduse doctorul Donaldson. 

I-am sugerat lui Poirot că ar fi un lucru bun să-l vizităm pe 
domnul Purvis, avocatul, dar Poirot a respins categoric ideea. 

— Nu, prietene. Ce-am putea să-i spunem, ce motiv am putea 
să invocăm ca să obţinem informaţii? 

— Poirot, de obicei ai pregătite tot felul de motive. Poţi 
folosi orice minciună dintre cele vechi, nu-i aşa? 

— Dimpotrivă, prietene, „orice minciună dintre cele vechi”, 
cum ai zis tu, n-ar ţine. Nu când ai de-a face cu un avocat. Ar 
însemna — cum se zice? 

— Să-l scoatem din ţâţâni. 

— Bine, am spus eu, ai dreptate, nu putem risca aşa ceva. 

Aşa că, după cum am spus, ne-am îndreptat spre 
apartamentul ocupat de Theresa Arundell. 

Apartamentul respectiv era situat într-un bloc din Chelsea, 
cu vedere spre râu. Avea mobilă scumpă şi la modă, cu crom 
lucitor, şi covoare groase, cu modele geometrice. 

Am aşteptat câteva minute, apoi în încăpere a intrat o 
tânără, care ne-a privit întrebător. 


Theresa Arundell părea să aibă douăzeci şi opt, douăzeci şi 
nouă de ani. Era înaltă şi foarte zveltă, aducea mai mult a 
schiţă în negru şi alb. Avea părul negru ca pana corbului, iar 
faţa machiată zdravăn, palidă, ca de mort. Sprâncenele, 
pensate bizar, îi dădeau un aer de-o ironie batjocoritoare. 
Buzele ei erau singura pată de culoare, o crestătură stacojie pe 
faţa albă. În acelaşi timp lăsa impresia — nu ştiu cum reuşea 
asta, pentru că atitudinea ei era de-o indiferenţă fără vlagă — 
că-i cel puţin de două ori mai plină de viaţă decât majoritatea 
oamenilor. Părea că deasupra ei plutea energia reţinută a unui 
şfichi de bici. 

Se uită de la mine la Poirot, cu un aer de-un calm întrebător. 

Sătul de minciuni (aşa speram eu), Poirot prezentă de data 
aceasta propria carte de vizită. Tânăra o ţinea între degete, 
răsucind-o de pe o parte pe alta. 

— Presupun că dumneavoastră sunteţi domnul Poirot, zise 
ea. 

Poirot făcu o plecăciune, cât se pricepu de bine. 

— Servitorul dumneavoastră, domnişoară. Îmi permiteţi să 
vă răpesc câteva clipe din timpul dumneavoastră preţios? 

Tânăra răspunse, imitând comportamentul lui Poirot. 

— Încântată de cunoştinţă, domnule Poirot. Vă rog să luaţi 
loc. 

Poirot se aşeză, destul de prudent, pe un fotoliu scund, 
pătrat. Eu am luat un scaun cu spetează, din panglici şi crom. 
Theresa se aşeză neglijentă pe un taburet scund, în faţa 
căminului. Ne oferi amândurora ţigări. Am refuzat-o, dar ea 
şi-a aprins una. 

— Domnişoară, poate că numele meu vă sună cunoscut... 

Tânăra dădu din cap. 

— Un prieten al Scotland Yardului, nu-i aşa? 

Cred că Poirot n-a fost foarte încântat de această definiţie. 
Zise, cu oarecare emfază: 

— Domnişoară, mă ocup de crime. 

— Ce lucru teribil de emotionant, replică Theresa Arundell, 
cu voce plictisită. Şi când mă gândesc că mi-am pierdut 
carneţelul pentru autografe! 


— lată care-i problema de care mă ocup acum, continuă 
Poirot. Ieri am primit o scrisoare de la mătuşa dumneavoastră. 

Ochii Theresei — ochi foarte mari, migdalaţi — se deschiseră 
un pic. Tânăra expiră un nor de fum. 

— Domnule Poirot, de la mătuşa mea? 

— Aşa am spus, domnişoară. 

Theresa murmură: 

— Îmi pare rău că vă stric distracţia, dar nu există o 
asemenea persoană. Toate mătuşile mele sunt decedate. 
Ultima a murit acum două luni. 

— Domnişoara Emily Arundell? 


— Da, domnişoara Emily Arundell. Doar nu primiţi scrisori 
de la cadavre, domnule Poirot! 

— Uneori primesc, domnişoară. 

— Ce macabru! 

Dar în glasul ei apăruse o tonalitate nouă — care lăsa să se 
vadă că devenise alarmată şi atentă. 

— Şi ce spunea mătuşa mea, domnule Poirot? 

— Domnişoară, nu pot să vă spun, în acest moment. Vedeţi, 
zise el şi-şi drese glasul, e „o problemă delicată”. 

Urmă o tăcere de un minut, două. Theresa Arundell fuma. 
Apoi zise: 

— Totul pare încântător de tainic. Dar ce legătură am eu cu 
toată povestea asta? 

— Speram, domnişoară, că veţi fi de acord să-mi răspundeţi 
la câteva întrebări. 

— Întrebări? Despre ce? 

— Întrebări de natură familială. 

Am observat din nou că ochii Theresei se măriseră. 

— Asta sună destul de pompos. Poate îmi daţi un exemplu. 

— Bineînţeles. Puteţi să-mi spuneţi care-i adresa actuală a 
fratelui dumneavoastră Charles? 

Ochii ei se îngustară din nou. Energia ei latentă deveni mai 
puţin vizibilă. De parcă Theresa s-ar fi retras într-o cochilie. 

— Din nefericire, nu pot. Nu prea corespondăm. Cred că a 
părăsit Anglia. 

— Înţeleg... 

Poirot rămase tăcut un minut, două. 

— Asta-i tot ce doreaţi să ştiţi? 

— Oh, am şi alte întrebări. De exemplu, sunteţi mulţumită de 
felul în care a procedat mătuşa dumneavoastră cu averea sa? 
Şi altă întrebare: De cât timp sunteţi logodită cu doctorul 
Donaldson? 

— V-aţi şi repezit la chestiile astea, nu-i aşa? 

— Eh bien? 

— Ei bine, din moment ce suntem străini, răspunsul meu la 
ambele întrebări e că nu-i treaba dumneavoastră! Ca ne vous 


regarde pas, M. Hercule Poirot. (18) 

Poirot o privi atent o clipă, apoi, fără nici un semn de 
dezamăgire, se ridică. 

— Deci aşa! Ei bine, poate că nu-i un lucru surprinzător. 
Daţi-mi voie, domnişoară, să vă felicit pentru accentul 
dumneavoastră francez. Şi să vă urez o dimineaţă minunată. 
Hai, Hastings! 

Ajunseserăm la uşă, când tânăra vorbi. Comparaţia cu 
şfichiul de bici îmi veni din nou în minte. Theresa nu se 
mişcase din poziţia în care fusese, dar cele două cuvinte fură 
ca o plesnitură de bici. 

— Veniţi înapoi! Zise ea. 

Poirot se supuse încet. Se aşeză şi se uită întrebător la ea. 

— Hai să nu ne mai prostim, zise ea. S-ar putea să-mi fiţi de 
folos, domnule Hercule Poirot. 

— Cu plăcere, domnişoară, dar cum? 

Între două pufăieli din ţigară, Theresa trecu foarte calm la 
subiect: 

— Spuneţi-mi cum să anulez testamentul. 

— Cred că un avocat... 

— Da, sigur, un avocat — dacă aş cunoaşte avocatul potrivit. 
Dar singurii avocaţi pe care-i cunosc sunt oameni respectabili! 
Opinia lor e că testamentul e valabil din punct de vedere legal 
şi că orice încercare de a-l contesta e o cheltuială inutilă. 

— Dar dumneavoastră nu-i credeţi. 

— Cred că întotdeauna există o cale ca să faci ceva — dacă 
eşti lipsit de scrupule şi eşti dispus să plăteşti. Ei bine, eu sunt 
dispus ă să plătesc. 

— Şi sunteţi convinsă că eu sunt gata să renunţ la scrupule 
dacă voi fi plătit? 

— Am descoperit că acest lucru este valabil pentru 
majoritatea oamenilor. Nu văd de ce aţi face excepţie. Sigur, 
oamenii încep întotdeauna prin a protesta, dacă li se pun la 
îndoială onestitatea şi corectitudinea. 

— Dar asta face parte din joc, nu-i aşa? Să presupunem că 
sunt gata să renunţ la scrupulele mele. Ce credeţi că aş putea 
să fac? 


— Nu ştiu. Dar sunteţi un om deştept. Toată lumea ştie asta. 
Puteţi să inventaţi un plan. 

— De exemplu? 

Theresa Arundell ridică din umeri. 

— Asta-i treaba dumneavoastră. Furaţi testamentul şi 
înlocuiţi-l cu un fals... Răpiţi-o pe Lawson şi speriaţi-o, 
spunându-i că a silit-o pe mătuşa Emily să-i lase moştenirea. 
Fabricaţi un testament ulterior, care ar fi fost făcut de bătrâna 
Emily pe patul morţii. 

— Domnişoară, imaginaţia dumneavoastră bogată îmi taie 
răsuflarea! 

— Ei bine, care-i răspunsul dumneavoastră? Am fost sinceră. 
Dacă mă refuzaţi, uşa e acolo. 

— Nu-i vorba de refuz — încă, zise Poirot. 

Theresa Arundell râse, apoi se uită la mine. 

— Prietenul dumneavoastră pare şocat, remarcă ea. Să-l 
trimitem să se plimbe în jurul blocului? 

Poirot mi se adresă, cu o uşoară enervare: 

— Hastings, te rog să-ţi stăpâneşti firea minunată şi corectă. 
Domnişoară, îmi cer scuze în numele prietenului meu. El este, 
după cum aţi remarcat, un om cinstit. Dar este şi loial. 
Loialitatea sa faţă de mine este deplină. În orice caz, daţi-mi 
voie să subliniez — spuse el şi se uită direct către Theresa — că 
tot ce vom face va fi complet legal. 

Tânăra ridică uşor din sprâncene. 

— Legea, zise gânditor Poirot, are o oarecare marjă de 
libertate. 

— Înţeleg, spuse Theresa, zâmbind uşor. Bine, ne-am înţeles. 
Vreţi să discutăm despre partea dumneavoastră din pradă — 
dacă va exista vreo pradă? 

— Şi în privinţa asta ne putem înţelege. Nişte mărunţiş, asta- 
i tot ce cer. 

— De acord, zise Theresa. 

Poirot se aplecă spre ea. 

— Ascultaţi, domnişoară, de obicei — în nouăzeci şi nouă 
dintr-o sută din cazuri — sunt de partea legii. Dar în cel de-al o 
sutălea caz... Lucrurile stau altfel. De obicei acesta e mult mai 


rentabil. Dar lucrurile trebuie făcute în linişte. Înţelegeţi, în 
mare linişte. Reputația mea nu trebuie să sufere. Trebuie să 
fiu atent. 

Theresa Arundell dădu din cap. 

— Şi trebuie să cunosc toate aspectele cazului. Trebuie să 
ştiu adevărul! Înţelegeţi că atunci când ştii adevărul e mai 
uşor să-ţi dai seama ce minciună poţi să spui? 

— Mi se pare un lucru extrem de raţional. 

— Foarte bine, atunci. Pe ce dată a fost întocmit 
testamentul? 

— Pe 21 aprilie. 

— Şi testamentul anterior? 

— Mătuşa Emily îl întocmise cu cinci ani înainte. 

— Şi acesta prevedea? 

— Un legat pentru Ellen şi unul pentru fosta bucătăreasă, iar 
restul proprietăţilor sale urmau să se împartă între copiii 
fratelui său Thomas şi cei ai surorii sale Arabella. 

— Banii erau lăsaţi într-un fond administrat prin procură? 

— Nu, ne erau lăsaţi nouă, fără nici un fel de condiţii. 

— Fiţi foarte atentă la ce vă întreb. Cunoşteaţi cu toţii 
prevederile acestui testament? 

— Oh, da. Eu şi Charles ştiam. Ştia şi Bella. Mătuşa Emily nu 
făcuse un secret din asta. De fapt, dacă îi ceream un 
împrumut, ne răspundea întotdeauna: „O să primiţi toţi banii 
mei după ce o să mor. Mulţumiţi-vă cu asta”. 

— V-ar fi refuzat un împrumut şi dacă ar fi fost vorba despre 
o boală sau despre o nenorocire? 

— Nu, nu cred, răspunse încet Theresa. 

— Dar domnişoara Emily considera că aveţi din ce să trăiţi? 

— Da, aşa considera ea. 

În glasul Theresei se simţise amărăciunea. 

— Şi nu aveţi? 

Theresa aşteptă un minut, două, înainte să vorbească. Apoi 
zise: 

— Tatăl meu ne-a lăsat fiecăruia câte treizeci de mii de lire. 
Dobânda acestor bani, investiţi sigur, era de circa o mie două 
sute pe an. Taxele pe venit luau o parte din bani. Era un venit 


frumuşel, cu care te puteai descurca foarte bine. Dar eu — 
vocea ei se schimbă, trupul său zvelt se îndreptă, capul i se 
înălţă, şi toată vioiciunea aceea minunată pe care o simţisem 
la ea ieşi la iveală — eu voiam ceva mai mult de la viaţă. 
Voiam tot ce-i mai bun. Cea mai bună mâncare, cele mai bune 
haine - ceva elegant, frumos, nu doar un veşmânt acceptabil 
şi oarecum la modă. Voiam să mă bucur de viaţă, să mă duc la 
Mediterană şi să stau la soarele fierbinte al verii, să stau la o 
masă de joc şi să risc sume aţâţătoare de bani, să dau 
petreceri, petreceri sălbatice, absurde, extravagante, voiam tot 
ce se putea din lumea asta putredă, şi nu le voiam într-o zi, ci 
chiar atunci! 

Glasul ei era minunat de aţâţător, era fierbinte, înveselitor, 
îmbătător. 

Poirot o privi atent. 

— Presupun că aţi avut tot ce-aţi vrut. 

— Da, Hercule, am avut! 

— Şi cât a rămas din cele treizeci de mii? 

Theresa izbucni în râs. 

— Două sute douăzeci şi una de lire, paisprezece şilingi şi 
patru penny. Aceasta-i bilanţul exact. Deci, omuleţule, o să fii 
plătit în funcţie de rezultat. Nu există rezultat, nu va exista 
nici răsplată. 

— In cazul acesta vor exista în mod obligatoriu rezultate, 
spuse Poirot liniştit. 

— Hercule, eşti un omuleţ grozav. Mă bucur că lucrăm 
împreună. 

Poirot continuă, pe un ton preocupat: 

— Există câteva lucruri pe care trebuie să le ştiu. Vă drogaţi? 

— Nu, nu m-am drogat niciodată. 

— Beţi? 

— Zdravăn, dar nu pentru că îmi place. Gaşca mea bea, iar 
eu beau împreună cu ea, dar pot să renunţ oricând. 

— Foarte bine. 

Theresa izbucni în râs. 

— Hercule, n-o să-mi dezvălui secretele la un pahar! 

Poirot continuă: 


— Poveşti de dragoste? 

— Au fost destule, în trecut. 

— Şi în prezent? 

— Doar Rex. 

— Adică doctorul Donaldson? 

— Da. 

— Acesta pare, cumva, foarte străin de felul de viaţă pe care 
l-aţi menţionat. 

— Da, aşa e. 

— Şi totuşi, ţineţi la el. Mă întreb de ce. 

— Oh, există motive? De ce s-a îndrăgostit Julieta de 
Romeo? 

— Cu tot respectul cuvenit lui Shakespeare, Romeo a fost 
primul bărbat pe care l-a văzut Julieta. 

— Rex nu-i primul bărbat pe care l-am văzut, nici pe 
departe, spuse încet Theresa, apoi adăugă: Dar cred — simt — 
că va fi ultimul bărbat pe care-l voi vedea. 

— Şi e un om sărac, domnişoară. 

Theresa dădu din cap. 

— Şi el are, de asemenea, nevoie de bani? 

— Cu disperare. Oh, nu din motivele pentru care aveam eu 
nevoie. Nu vrea lux — sau frumuseţe, adrenalină sau alte 
lucruri de acest fel. Poartă acelaşi costum până se găureşte, 
mănâncă mulţumit cotlet congelat la fiecare prânz şi se spală 
într-o cadă de tablă crăpată. Dacă ar avea bani, i-ar cheltui pe 
toţi pe eprubete, dotarea unui laborator şi alte lucruri de felul 
ăsta. E ambițios. Profesia sa înseamnă totul pentru el. 
Înseamnă mai mult decât însemn eu. 

— Ştia că urma să primiţi bani după moartea domnişoarei 
Arundell? 

— Aşa i-am spus eu. După ce ne-am logodit. Nu se 
căsătoreşte cu mine pentru bani, dacă la asta te-ai gândit. 

— Mai sunteţi logodiţi? 

— Sigur că suntem. 

Poirot nu zise nimic. Tăcerea lui păru s-o neliniştească pe 
Theresa. 

— Sigur că suntem, repetă ea tăios, apoi adăugă: L-ai văzut? 


— L-am văzut ieri, la Market Basing. 

— De ce? Ce i-ai spus? 

— Nimic. l-am cerut doar să-mi dea adresa fratelui 
dumneavoastră. 

— Charles? Zise ea, cu vocea din nou tăioasă. Ce vrei de la 
Charles? 

— Charles? Cine vrea ceva de la Charles? 

Era o voce nouă — o voce plăcută de bărbat. 

Un tânăr cu faţa bronzată şi cu un rânjet plăcut pătrunse în 
încăpere. 

— Cine vorbeşte despre mine? Întrebă el. Mi-am auzit 
numele de pe hol, dar n-am tras cu urechea. La Borstal erau 
foarte atenţi în privinţa trasului cu urechea. Theresa, fetiţo, 
ce-i toată povestea asta? Spune tot! 

CAPITOLUL 14 -Charles Arundell 


Trebuie să mărturisesc că mi-a plăcut Charles Arundell din 
momentul în care l-am zărit. Avea ceva vesel şi un aer de 
nepăsare. Ochii săi aveau o lucire plăcută şi plină de umor, iar 
zâmbetul său era cel mai dezarmant pe care l-am văzut 
vreodată. 

Charles traversă încăperea şi se aşeză pe braţul unuia dintre 
fotoliile masive, capitonate. 

— Despre ce-i vorba, fato? Întrebă el. 

— Acesta este domnul Hercule Poirot. Este gata să — hmm — 
să facă o treabă murdară pentru noi, în schimbul unei mici 
răsplăţi. 

— Protestez! Strigă Poirot. Nu o treabă murdară — să zicem o 
mică înşelătorie nevătămătoare, încât să se revină la intenţia 
iniţială a autorului testamentului. Hai să punem astfel 
problema. 

— Faceţi întocmai cum doriţi, zise Charles amabil. Mă întreb 
ce-a determinat-o pe Theresa să se gândească la 
dumneavoastră... 

— Nu m-a chemat ea, răspunse Poirot liniştit. Am venit din 
proprie iniţiativă. 

— Ca să vă oferiţi serviciile? 


— Nu chiar. Vă căutam pe dumneavoastră. Sora 
dumneavoastră mi-a spus că sunteţi plecat. 

— Theresa este o soră foarte grijulie, zise Charles. Rareori 
face vreo greşeală. De fapt, e foarte bănuitoare. 

Zâmbi către sora sa, plin de afecţiune, dar aceasta nu-i 
răspunse la zâmbet. Theresa părea îngrijorată şi gânditoare. 

— Sigur, zise Charles. Am luat-o pe o cale greşită. Domnul 
Poirot nu-i celebru pentru prinderea criminalilor? N-am auzit 
să-i ajute şi să-i încurajeze. 

— Noi nu suntem criminali, replică tăios Theresa. 

— Dar am vrea să fim, spuse binevoitor Charles. M-am 
gândit să falsific un testament — chestia asta se potriveşte cu 
firea mea. Am fost eliminat de la Oxford din cauza unei mici 
neînţelegeri în legătură cu un cec. Fusese o chestie copilăresc 
de simplă — adăugasem doar un zero. Şi a mai fost un mic 
fracas {19} cu mătuşa Emily şi banca locală. Sigur, a fost o 
prostie din partea mea. Ar fi trebuit să-mi dau seama că 
bătrâna era foarte perspicace. Însă toate aceste incidente au 
fost simple mărunţişuri — erau în joc sume de cinci, zece lire. 
Un testament întocmit pe patul morţii ar însemna ceva foarte 
riscant. Trebuie să ai de-a face cu Ellen, servitoarea aia rigidă 
şi băţoasă şi s-o mituieşti, parcă ăsta-i termenul, oricum, s-o 
faci să spună că a fost martoră la întocmirea testamentului. 
Mă tem că treaba asta e cam dificilă. Aş putea să mă însor cu 
ea, pentru ca după aceea să nu poată să depună mărturie 
împotriva mea. {20} 

Şi rânji amabil către Poirot. 

— Sunt sigur că aţi instalat un microfon secret şi că Scotland 
Yardul ne ascultă, adăugă el. 

— Problema dumneavoastră mă interesează, spuse Poirot, cu 
un pic de reproş în glas. Evident că nu pot să săvârşesc nimic 
împotriva legii. Dar există mai multe căi, nu una singură... 
spuse el şi tăcu sugestiv. 

Charles Arundell ridică din umerii săi frumoşi. 

— Nu mă îndoiesc că există căi lăturalnice în cadrul legii, 
spuse el, amabil. Dumneavoastră ştiţi mai bine decât mine. 

— Cine au fost martorii testamentului? Mă refer la cel 


întocmit în data de 21 aprilie. 

— Purvis a adus cu el un funcţionar, iar al doilea martor a 
fost grădinarul. 

— A fost semnat în prezenţa domnului Purvis? 

— Da. 

— Presupun că domnul Purvis este un om foarte respectabil. 

— Purvis, Purvis, Charlesworth şi încă o dată Purvis sunt la 
fel de respectabili şi de impecabili ca Banca Angliei, răspunse 
Charles. 

— Nu i-a plăcut faptul că a trebuit să întocmească 
testamentul, zise Theresa. Cred că, într-un mod foarte elegant, 
a încercat chiar s-o convingă pe mătuşa Emily să renunţe. 

Charles zise tăios: 

— Ţi-a spus el asta? 

— Da, răspunse Theresa. M-am dus ieri să-l revăd. 

— Nu foloseşte la nimic, draga mea. Ar fi trebuit să-ţi dai 
seama. 

Theresa ridică din umeri. 

Poirot spuse: 

— Vă cer să-mi daţi toate informaţiile posibile despre 
ultimele zile din viaţa domnişoarei Arundell. Se începem cu 
faptul că, după câte am înţeles, dumneavoastră, fratele 
dumneavoastră, dar şi doctorul Tanios împreună cu soţia lui 
aţi fost acolo de Paşte. 

— Da, am fost. 

— S-a întâmplat ceva semnificativ în timpul acelui weekend? 

— Nu cred. 

— Nimic? Credeam... 

Charles interveni: 

— Ce făptură preocupată doar de sine, asta eşti, Theresa! Nu 
ţi s-a întâmplat nimic semnificativ ţie! Erai cufundată în visul 
tău de dragoste. Daţi-mi voie să vă spun, domnule Poirot, că 
Theresa are un iubit cu ochi albaştri în Market Basing. Unul 
dintre tăietorii locali de oase. Ca urmare, Theresa nu prea mai 
are simţul realităţii. De fapt, respectata mea mătuşă s-a 
prăvălit cu capul înainte pe scări şi a fost gata să dea ortul 
popii. Îmi doresc să fi reuşit. Ne-ar fi scutit de toată chestia 


asta. 

— A căzut pe scări? 

— Da, s-a împiedicat de mingea câinelui. Fiara aia 
inteligentă o lăsase în capătul de sus al scării, şi mătuşa a 
alunecat pe ea, în timpul nopţii. 

— Când s-a întâmplat asta? 

— Să vedem... Marţi, seara dinaintea plecării noastre. 

— Mătuşa dumneavoastră a fost rănită grav? 

— Din nefericire, n-a căzut în cap. Dacă s-ar fi întâmplat 
asta, am fi putut susţine în instanţă că şi-a zdruncinat creierul 
— sau cum se cheamă chestia asta în termeni medicali. Nu, n-a 
păţit nimic grav. 

— Foarte dezamăgitor pentru dumneavoastră, zise sec 
Poirot. 

— Poftim? Da, înţeleg ce vreţi să spuneţi. Da, după cum aţi 
spus, foarte dezamăgitor. Sunt ţicnite, femeile astea în 
vârstă... 

— Şi aţi plecat miercuri dimineaţa? 

— Exact. 

— Asta a fost miercuri, în data de cincisprezece. Când aţi 
revăzut-o pe mătuşa dumneavoastră? 

— N-a fost în weekendul imediat următor, ci în cel de după. 

— Asta a fost... Să vedem... În data de douăzeci şi cinci, nu-i 
aşa? 

— Da, cred că da. 

— Şi mătuşa dumneavoastră când a murit? 

— În vinerea următoare. 

— După ce s-a îmbolnăvit în noaptea de luni? 

— Da. 

— Asta a fost lunea în care aţi plecat? 

— Da. 

— Şi nu v-aţi întors în timpul bolii sale? 

— Nu ne-am întors până vineri. Nu ne-am dat seama că era 
atât de grav bolnavă. 

— Aţi ajuns la timp s-o vedeţi în viaţă? 

— Nu, a murit înainte să sosim noi. 

Poirot îşi îndreptă privirea către Theresa Arundell. 


— L-aţi însoţit pe fratele dumneavoastră în ambele ocazii? 

— Da. 

— Şi nu s-a spus nimic în timpul acestui al doilea weekend 
despre faptul că a fost făcut un testament nou? 

— Nimic, răspunse Theresa. 

Dar Charles răspunse în acelaşi moment. 

— Ba da, zise el. S-a spus. 

Vorbise la fel de afectat ca până atunci, dar în glasul său era 
ceva silit, ca şi cum afectarea sa era mai artificială decât de 
obicei. 

— S-a spus? Întrebă Poirot. 

— Charles! Strigă Theresa. 

Charles păru că se teme să-şi privească sora în ochi. Vorbi 
fără să se uite la ea. 

— Cred că-ţi aminteşti, surioară! Ţi-am povestit. Mătuşa 
Emily a făcut din asta un soi de ultimatum. Stătea ca un 
judecător la tribunal. Mi-a ţinut un soi de discurs. A zis că nu 
era de acord cu rudele sale — era vorba despre mine şi despre 
Theresa. A spus că nu avea nimic cu Bella, dar nu-l plăcea şi 
nu avea încredere în soţul ei. Deviza mătuşii Emily era: 
„Cumpără produse englezeşti”. Dacă Bella avea să 
moştenească o sumă considerabilă, atunci era convinsă că 
Tanios avea să pună mâna pe bani, într-un fel sau altul. Poţi 
să fii sigur că un grec ştie să facă asta. „E mai în siguranţă aşa 
cum e”, a spus mătuşa. Apoi a zis că nici eu, nici Theresa nu 
suntem oameni cărora să li se încredinţeze bani. I-am pierde 
la jocuri de noroc. De aceea, a încheiat ea, a făcut un nou 
testament şi avea să lase toată averea domnişoarei Lawson. „E 
proastă, a zis mătuşa Emily, dar are un suflet credincios. Şi 
cred că mi-e devotată. N-are nici o vină că n-are minte. 
Charles, am considerat că-i mai corect să-ţi spun, ca să-ţi dai 
seama că nu va mai fi posibil să faci rost de bani în baza 
moştenirii pe care sperai s-o primeşti de la mine.” Chestia asta 
a fost o lovitură nasoală. Pentru că tocmai asta încercam să 
fac. 

— Charles, de ce nu mi-ai spus? Întrebă Theresa, furioasă. 

Poirot fu curios: 


— Şi ce-aţi răspuns, domnule Arundell? 

— Eu? Zise Charles cu nepăsare. Oh, m-am mulţumit să râd. 
Nu folosea la nimic să mă omor cu firea. „Fă ce vrei, mătuşă 
Emily”, i-am zis eu. „Sigur, e un şoc pentru mine, dar, la urma 
urmei, sunt banii tăi, şi poţi să faci cu ei ce pofteşti.” 

— Şi cum a reacţionat mătuşa la spusele dumneavoastră? 

— Oh, s-a potolit imediat. A zis: „Trebuie să recunosc că ştii 
să pierzi, Charles”. Iar eu i-am zis: „Trebuie să suporţi 
vicisitudinile sorții. Apropo, dacă tot nu mai am speranţă să te 
moştenesc, ce-ar fi să-mi dai zece lire?” Iar ea a zis că-s un 
neruşinat, şi până la urmă m-am ales cu o bancnotă de cinci 
lire. 

— V-aţi ascuns simţămintele foarte bine. 

— De fapt, nu am luat-o în serios. 

— Nu? 

— Nu. Am crezut că bătrâna îşi juca rolul. Că voia să ne 
sperie. Presupuneam că, după câteva săptămâni sau luni, avea 
să rupă testamentul. Mătuşa Emily ţinea foarte mult la familia 
ei. Şi, de fapt, cred că asta ar fi făcut, dacă n-ar fi murit subit. 

— Ah! Exclamă Poirot. Asta-i o idee interesantă. Rămase 
tăcut un minut, două, după care continuă: Discuţia 
dumneavoastră a putut fi auzită de altcineva — de exemplu, de 
domnişoara Lawson? 

— Desigur. Nu vorbeam deloc încet. De fapt, neruşinata de 
Lawson stătea lângă uşă când am ieşit din încăpere. Cred că 
trăsese cu urechea. 

Poirot aruncă o privire pătrunzătoare spre Theresa. 

— Şi dumneavoastră n-aţi ştiut nimic din toate astea? 

Înainte ca tânăra să apuce să răspundă, Charles interveni: 

— Theresa, fetiţo, sunt sigur că ţi-am spus — sau ţi-am dat de 
înţeles. 

Urmă un soi de pauză bizară. Charles se uita fix la Theresa, 
iar în privire i se citea teama, era ceva ce părea total exagerat 
în raport cu problema în discuţie. 

Theresa spuse încet: 

— Dacă mi-ai fi spus — ceea ce nu cred că s-a întâmplat — aş 
fi putut să uit? Ce ziceţi, domnule Poirot? 


Şi-şi îndreptă ochii negri către el. 

Poirot răspunse, tot încet: 

— Nu, domnişoară Arundell, nu cred că aţi fi uitat. Apoi se 
întoarse brusc spre Charles. Să lămurim un lucru! Domnişoara 
Arundell v-a spus că intenţionează să-şi modifice testamentul 
sau a afirmat fără urmă de tăgadă că l-a modificat deja? 

Charles răspunse iute: 

— Oh, a fost foarte limpede. De fapt, mi-a arătat 
testamentul. 

Poirot se aplecă spre el. Făcu ochii mari. 

— E un lucru foarte important. Spuneţi că domnişoara 
Arundell v-a arătat testamentul? 

Charles se făcu mic, ca un băieţel certat — un gest dezarmant. 
Seriozitatea lui Poirot nu-l făcea să se simtă în largul lui. 

— Da, spuse el. Mi l-a arătat. 

— Puteţi să juraţi că-i aşa? 

— Sigur că pot, răspunse Charles, uitându-se nervos la 
Poirot. Nu văd ce-i atât de important în asta. 

Atunci Theresa se puse brusc în mişcare. Se ridică şi se duse 
lângă cămin. Îşi aprinse iute o altă ţigară. 

— Şi dumneavoastră, domnişoară? Întrebă Poirot, răsucindu- 
se către ea. Mătuşa dumneavoastră nu v-a spus nimic 
important în timpul weekendului? 

— Nu cred. A fost destul de amabilă. Adică la fel de amabilă 
ca de obicei. M-a bătut la cap în legătură cu modul meu de 
viaţă, şi alte chestii de genul ăsta. Dar asta făcea întotdeauna. 
Părea însă un pic mai nervoasă decât de obicei. 

Poirot zise, zâmbind: 

— Presupun, domnişoară, că eraţi ocupată cu logodnicul 
dumneavoastră... 

Theresa răspunse tăios: 

— Nu era acolo. Era plecat, se dusese la un congres medical. 

— Şi nu l-aţi văzut din weekendul Paştelui? Atunci a fost 
ultima oară când l-aţi văzut? 

— Da - în seara dinaintea plecării noastre venise la cină. 

— Scuzaţi-mă, v-aţi certat cumva cu el atunci? 

— Bineînţeles că nu. 


— M-am gândit la asta din moment ce lipsea din localitate în 
timpul celei de-a doua vizite a dumneavoastră... 

Charles interveni: 

— Ah, vedeţi, acest al doilea weekend a fost ceva spontan. 
Ne-am dus în urma unei decizii de moment... 

— Adevărat? 

— Oh, hai să spunem adevărul, zise Theresa, fără vlagă. 
Vedeţi, Bella şi soţul ei se duseseră în weekendul anterior, se 
fâţâiseră pe lângă mătuşa Emily din cauza accidentului. Ne- 
am gândit că aveau să dea mai bine în ochii ei decât noi. 

— Ne-am spus că ar fi bine să părem şi noi preocupaţi de 
sănătatea mătuşii Emily, zise Charles rânjind. De fapt, bătrâna 
doamnă era prea deşteaptă ca să se lase amăgită de tot circul 
ăla cu îngrijorarea. Ştia prea bine cu cine avea de-a face. 
Mătuşa Emily nu era deloc proastă. 

Theresa izbucni în râs. 

— O poveste frumoasă, nu-i aşa? Noi toţi, alergând cu limba 
scoasă după bani... 

— Acelaşi lucru era valabil şi pentru verişoara 
dumneavoastră şi soţul ei? 

— Oh, da, Bella e întotdeauna lefteră. Modul în care încearcă 
să-mi imite stilul vestimentar, dar la o optime din preţ, e chiar 
patetic. Cred că Tanios i-a tocat banii la bursă. Reuşesc cu 
greu să facă faţă cheltuielilor curente. Au doi copii, şi vor să-i 
dea la şcoală în Anglia. 

— Aţi putea să-mi daţi adresa lor? Zise Poirot. 

— Locuiesc la hotelul Durham, din Bloomsbury. 

— Cum arată verişoara dumneavoastră? 

— Bella? E o femeie înfiorătoare. Ce zici, Charles? 

— E într-adevăr o femeie înfiorătoare. Seamănă cu o 
urechelniţă. E o mamă devotată. Cred că toate urechelnițele 
sunt. 

— Şi soţul ei? 

— Tanios? Arată cam ciudat, dar e un tip drăguţ. Deştept, 
amuzant şi băiat bun. 

— Sunteţi de acord, domnişoară? 

— Da, trebuie să recunosc că-l prefer Bellei. E un doctor al 


naibii de bun. Dar nu i-aş acorda prea multă încredere. 

— Theresa nu are încredere în nimeni, zise Charles şi-i puse 
braţul pe umeri. N-are încredere nici în mine. 

— Cine are încredere în tine, dragule, e bolnav mintal, 
declară Theresa cu amabilitate. 

Fratele şi sora se îndepărtară şi se uitară la Poirot. 

Poirot făcu o plecăciune şi se îndreptă spre uşă. 

— Mă apuc de treabă. E o chestiune dificilă, dar domnişoara 
are dreptate. Întotdeauna există o cale. Apropo, această 
domnişoară Lawson e genul de om care s-ar pierde cu firea în 
timpul unei interogări în cadrul unui proces? 

Charles şi Theresa schimbară priviri între ei. 

— Cred că un procuror sâcâitor ar putea s-o facă să spună că 
negrul e alb. 

— Asta s-ar putea să fie un lucru folositor, zise Poirot. 

leşi din încăpere, iar eu l-am urmat. În hol, Poirot îşi luă 
pălăria, se duse la uşa din faţă, o deschise şi o închise iute la 
loc, făcând-o să se trântească zgomotos. Apoi se apropie în 
vârful picioarelor de uşa întredeschisă a salonului şi-şi lipi 
urechea de crăpătură, fără pic de ruşine. Nu ştiu la ce şcoală 
studiase Poirot, dar era clar că acolo nu existau reguli nescrise 
împotriva trasului cu urechea. Eram îngrozit, dar neputincios. 
Îi făceam de zor semne, dar el nu mă băga în seamă. 

Apoi, vocea profundă, vibrantă a Theresei Arundell rosti trei 
cuvinte: 

— Eşti un prost! 

Se auzi zgomot de paşi pe coridor, iar Poirot mă prinse iute 
de braţ, deschise uşa din faţă şi ieşi, apoi o închise fără 
zgomot în urma sa. 

CAPITOLUL 15 -Domni şoara Lawson 

— Poirot, am zis eu, trebuie să ascultăm pe la uşi? 

— Linişteşte-te, prietene. Numai eu am ascultat. Tu nu te-ai 
aplecat să-ţi lipeşti urechea de crăpătura uşii. Dimpotrivă, ai 
stat drept, ca un soldat. 

— Cu toate acestea, am auzit ce s-a vorbit. 

— Adevărat. Domnişoara nu vorbea în şoaptă. 

— Pentru că era convinsă că am părăsit apartamentul. 


— Da, am săvârşit o mică înşelătorie. 

— Nu-mi plac lucrurile de felul ăsta. 

— Atitudinea ta morală este ireproşabilă. Dar hai să nu mai 
discutăm de pomană! Această conversaţie a avut loc într-o 
anumită situaţie. O să spui că n-am respectat regulile jocului. 
Iar eu o să-ţi răspund că asasinatul nu-i un joc. 

— Dar nu-i vorba despre nici o crimă. 

— Nu fi aşa convins de asta. 

— Poate că a existat o intenţie. Dar crima şi tentativa de 
crimă nu-s acelaşi lucru. 

— Din punct de vedere moral, sunt acelaşi lucru. Dar eşti 
sigur că ne ocupăm doar de o tentativ ă de asasinat? 

M-am uitat la el. 

— Domnişoara Arundell a murit din cauze complet naturale. 

— Repet întrebarea: Eşti sigur? 

— Toată lumea spune că aşa stau lucrurile. 

— Toată lumea? Ei, haide! 

— Aşa a spus doctorul, am insistat eu. Doctorul Grainger. Ar 
trebui să ştie care-i adevărul. 

— Da, ar trebui să ştie, spuse nemulţumit Poirot. Hastings, 
adu-ţi aminte că tot timpul sunt deshumate cadavre şi că de 
fiecare dată certificatul de deces a fost semnat cu bună- 
credinţă de medicul care se ocupase de caz. 

— Da, dar în acest caz domnişoara Arundell a murit după o 
lungă suferinţă. 

— Da, aşa se pare. 

Vocea lui Poirot îi trăda nemulţumirea. M-am uitat atent la 
el. 

— Poirot, i-am zis eu, o să încep o propoziţie cu „eşti sigur”. 
Eşti sigur că nu te laşi cuprins de zelul profesional? Vrei să fie 
o crimă, ca urmare, crezi că trebuie să fie o crimă. 

Umbra sprâncenelor sale deveni mai profundă. Poirot dădu 
încet din cap. 

— Hastings, ai spus un lucru inteligent. Ai pus degetul pe 
rană. Crimele sunt meseria mea. Sunt ca un mare chirurg care 
s-a specializat în... Să zicem apendicită sau o operaţie mai 
rară. La el vine un pacient, iar medicul îl priveşte doar din 


punctul de vedere al specializării sale. Există vreun motiv să 
creadă că omul suferă de cutare lucru? Şi eu sunt tot aşa. Îmi 
spun: „Există posibilitatea să fie o crimă?” Şi, după cum vezi, 
prietene, în cazul acesta cam e posibil. 

— N-aş zice că posibilitatea e prea mare, am remarcat eu. 

— Hastings, femeia a murit! Nu poţi nega acest fapt. A 
murit! 

— Avea sănătatea şubredă. Trecuse de şaptezeci de ani. Mie 
mi se pare totul normal. 

— Şi ţi se pare normal că Theresa Arundell a strigat atât de 
tare la fratele ei că e un prost? 

— Ce legătură are crima cu asta? 

— Are. Spune-mi, ce crezi despre afirmaţia domnului Charles 
Arundell, că mătuşa sa i-a arătat noul testament? 

M-am uitat prudent la el. 

— Tu ce crezi? L-am întrebat eu. 

De ce trebuie ca Poirot să fie întotdeauna cel care pune 
întrebările? 

— Aş zice că-i o declaraţie foarte interesantă, da, foarte 
interesantă. La fel a fost şi reacţia domnişoarei Theresa 
Arundell la această declaraţie. Confruntarea dintre ei a fost 
sugestivă — foarte sugestivă. 

— Hmm, am zis eu în doi peri. 

— Asta lasă să se întrevadă două direcţii distincte de 
investigare. 

— Mi se par doi borfaşi, am zis eu. În stare de orice. Fata 
arată uluitor de bine. Cât despre tânărul Charles, e un ticălos 
simpatic. 

Poirot tocmai chema un taxi. Acesta opri lângă trotuar, iar 
Poirot îi spuse şoferului adresa. 

— Bayswater, Clanroyden Mansions, numărul 17. 

— Deci următoarea pe listă e Lawson, am comentat eu. După 
aceea mergem la familia Tanios? 

— Exact, Hastings. 

— Acolo ce rol o să jucăm? Am întrebat eu, în timp ce taxiul 
se îndrepta către Clanroyden Mansions. Biograful generalului 
Arundell, un viitor cumpărător al Littlegreen House sau ceva 


mai subtil? 

— O să mă prezint drept Hercule Poirot. 

— Ce dezamăgitor! Am exclamat eu. 

Poirot se mulţumi să-mi arunce o privire şi plăti şoferului. 

Numărul 17 se afla la etajul al doilea. O servitoare cu mutră 
obraznică ne deschise uşa şi ne conduse într-o încăpere care 
părea de-a dreptul caraghioasă în comparaţie cu cea pe care 
abia o părăsiserăm. 

Apartamentul 'Theresei Arundell era gol, aproape pustiu. Cel 
al domnişoarei Lawson era atât de umplut cu mobilă şi cu tot 
felul de lucruri, încât abia te puteai mişca fără să te temi că 
aveai să răstorni ceva. 

Uşa se deschise şi intră o doamnă între două vârste, destul de 
zveltă. Domnişoara Lawson arăta cam aşa cum mi-o 
închipuisem. Avea o figură pe care i se citeau înverşunarea şi 
prostia, păr încărunţit, nepieptănat, şi un pince-nez pus un pic 
cam strâmb pe nas. Stilul ei de conversaţie era spasmodic şi 
consta din gâfâieli. 

— Bună dimineaţa - hmm - nu cred... 

— Domnişoara Wilhelmina Lawson? 

— Da, da, acesta e numele meu... 

— Mă numesc Poirot, Hercule Poirot. Ieri am vizitat 
Littlegreen House. 

— Oh, da. 

Gura domnişoarei Lawson rămase puţin deschisă. Femeia 
făcu nişte încercări zadarnice de a-şi aranja părul ciufulit. 

— Nu vreţi să luaţi loc? Ne invită ea. Aici, vă rog. Oh, 
doamne, masa asta vă stă în drum. Sunt cam înghesuită aici. E 
aşa de greu! Apartamentul ăsta! E atât de mititel! Dar atât de 
central! Şi îmi place să fiu în centru. Dumneavoastră nu vă 
place? 

Cu un gâfâit, femeia se aşeză pe un scaun victorian ce părea 
inconfortabil, se aplecă, respirând greu şi cu ochelarii strâmbi, 
şi se uită plină de speranţă la Poirot. 

— Am fost la Littlegreen House în calitate de cumpărător, 
spuse Poirot. Dar trebuie să vă mărturisesc un lucru strict 
secret... 


— Oh, da, gâfâi domnişoara Lawson, aparent plăcut 
impresionată. 

— Un lucru strict secret, continuă Poirot, şi anume, că am 
fost acolo cu alt scop... Poate ştiţi că domnişoara Arundell mi- 
a scris, cu puţin înaintea morţii sale... Făcu o pauză, apoi 
continuă: Sunt un detectiv particular bine-cunoscut. 

Pe chipul uşor înroşit al domnişoarei Lawson expresiile se 
schimbau cu repeziciune. M-am întrebat pe care dintre ele 
avea să o considere Poirot ca relevantă pentru ancheta sa. 
Panică, emoție, surpriză, uluire... 

— Oh, zise ea, apoi adăugă, după o pauză: Oh! Apoi întrebă, 
surprinzător: Era despre bani? 

Până şi Poirot fu uşor surprins. Zise, la nimereală: 

— Vă referiţi la banii care... 

— Da, da. La banii care au fost luaţi din sertar. 

Poirot răspunse calm: 

— Domnişoara Arundell nu v-a spus că mi-a scris în legătură 
cu banii? 

— Nu. Nu aveam idee. De fapt, sunt foarte surprinsă... 

— Credeţi că nu ar fi spus nimănui? 

— Nu cred aşa ceva. Vedeţi, a ştiut foarte bine... 

Se opri din nou. Poirot zise iute: 

— A ştiut foarte bine cine i-a luat. Asta aţi vrut să spuneţi, 
nu-i aşa? 

Domnişoara Lawson dădu din cap şi continuă, abia 
respirând: 

— N-aş fi crezut că dorea... Adică a spus... Părea să 
considere... 

Din nou, Poirot o întrerupse în mijlocul frazei incoerente: 

— Că-i o problemă de familie? 

— Exact. 

— Eu sunt specializat în probleme de familie, zise Poirot. 
Sunt foarte, foarte discret. 

Domnişoara Lawson dădu viguros din cap. 

— Oh! Sigur, asta e altceva. Nu-i ca poliţia. 

— Nu, nu. Nu sunt ca poliţia. Nici pe departe. 

— Oh. Draga domnişoară Arundell era o femeie mândră. 


Sigur, au mai fost şi înainte probleme cu Charles, dar 
întotdeauna au fost trecute sub tăcere. Cred că o dată a fost 
nevoit să plece în Australia. 

— Chiar aşa, spuse Poirot. Deci faptele au fost următoarele: 
Domnişoara Arundell avea o sumă de bani într-un sertar... 

Se opri. Domnişoara Lawson se grăbi să-i completeze 
afirmaţia: 

— Da, de la bancă. Pentru salarii şi pentru cheltuieli. 

— Şi cât de mulţi bani au lipsit? 

— Patru bancnote de o liră. Nu, nu, greşesc, trei de o liră şi 
două de zece şilingi. Ştiu că trebuie să fii foarte precis în 
asemenea probleme. 

Domnişoara Lawson se uită la Poirot cu sinceritate şi, fără să- 
şi dea seama, strâmbă şi mai mult pince-nez-ul. Ochii ei 
bulbucaţi păreau că se holbează la el. 

— Mulţumesc, domnişoară Lawson. Văd că aveţi un excelent 
simţ al afacerilor. 

Domnişoara Lawson se umflă un pic în pene şi scoase un râs 
dispreţuitor. 

— Domnişoara Arundell bănuia — şi nu mă îndoiesc că avea 
dreptate — că nepotul ei Charles era responsabil pentru acest 
furt, continuă Poirot. 

— Da. 

— Deşi nu exista nici o dovadă care să arate cine luase 
banii? 

— Oh, trebuie să fi fost Charles! Doamna Tanios n-ar fi făcut 
aşa ceva, iar soţul ei era un străin şi nu avea de unde să ştie în 
ce loc erau păstraţi banii — niciunul dintre ei nu ştia. Şi nu 
cred că Theresa Arundell ar fi visat să facă aşa ceva. Avea o 
grămadă de bani şi era întotdeauna minunat îmbrăcată. 

— Ar fi putut să fie una dintre servitoare, sugeră Poirot. 

Domnişoara Lawson păru îngrozită de o asemenea idee. 

— Oh, nu, nici Ellen, nici Annie n-ar fi visat să facă un 
asemenea lucru. Ambele sunt cele mai corecte femei şi sunt 
convinsă că sunt absolut cinstite. 

Poirot aşteptă un minut, două, apoi zise: 

— Mă întreb dacă puteţi să-mi daţi o idee — sunt sigur că 


puteţi — pentru că, dacă domnişoara Arundell a avut încredere 
în cineva, atunci dumneavoastră sunteţi aceea... 

Domnişoara Lawson murmură, zăpăcită: 

— Oh, nu ştiu dacă aşa stau lucrurile... 

Dar se vedea limpede că era flatată. 

— Simt că puteţi să mă ajutaţi. 

— Oh, sunt sigură, dacă pot — orice îmi stă în putinţă... 

— E ceva secret, continuă Poirot. 

Pe figura domnişoarei Lawson apăru o expresie ca de 
bufniţă. Cuvintele magice „ceva secret” păreau să fie un soi de 
„Sesam, deschide-te”. 

— Aveţi idee care-i motivul pentru care domnişoara Lawson 
şi-a modificat testamentul? 

— Testamentul? Oh, testamentul ei... 

Domnişoara Lawson păru uşor surprinsă. 

Poirot spuse, privind-o atent: 

— Nu-i adevărat că a întocmit un nou testament cu puţin 
timp înainte de moartea sa, prin care v-a lăsat toată averea? 

— Da, dar eu n-am ştiut nimic despre asta. Nimic! Protestă 
domnişoara Lawson. A fost pentru mine cea mai mare 
surpriză. O surpriză minunat ă, bineînţeles. Draga domnişoară 
Arundell a fost atât de bun ă. Şi nu a făcut niciodată vreo 
aluzie. Nici cea mai mică! Am fost atât de surprinsă când 
domnul Purvis a citit testamentul, încât n-am ştiut unde să mă 
uit sau dacă să râd ori să plâng! Vă asigur, domnule Poirot, că 
şocul, ştiţi, şocul... Amabilitatea — minunata amabilitate a 
dragii domnişoare Arundell. Sigur, am sperat la ceva — poate 
un legat mic, mic, deşi, bineînţeles, nu exista nici un motiv ca 
să-mi lase ceva. Nu am fost cu dânsa mult timp. Dar asta a 
fost, a fost ca într-un basm. Nici acum nu-mi vine să cred, 
dacă înţelegeţi ce vreau să spun. Şi uneori — da, uneori — nu 
mă simt în largul meu. Adică, vreau să spun... Îşi scăpă pe jos 
pince-nez-ul, îl ridică, îşi făcu de lucru cu el şi continuă, şi 
mai incoerentă: Uneori mă simt... Ei bine, sângele apă nu se 
face, şi nu mă simt în largul meu pentru că domnişoara 
Arundell a lăsat toţi banii cuiva care nu face parte din familie. 
Adică nu pare ceva drept, nu-i aşa? Nici un pic. Şi-i o avere 


atât de mare! Nimeni n-a avut nici cea mai mică idee! Dar, ei 
bine, nu te simţi în largul tău, iar eu n-am fost niciodată o 
femeie rea! Adică nici n-am visat s-o influențez în vreun fel pe 
domnişoara Arundell! Şi nici nu cred că aş fi reuşit. Sincer 
vorbind, întotdeauna mi-a fost un pic frică de ea. Era atât de t 
ăioas ă, ştiţi, gata oricând să se repead ă la tine. Şi uneori era 
chiar grosolană. „Nu fi atât de tâmpită”, se răstea ea. Şi aveam 
şi eu sentimentele mele, şi uneori mă simţeam jignită... Ca să 
descopăr apoi că mă iubise tot timpul — nu-i minunat? Sigur, 
după cum am spus, au fost o grămadă de r ăut ăţi, iar uneori 
te simţeai — adică pentru unii oameni ar fi fost tare greu... 

— Vreţi să spuneţi că aţi prefera să renunţaţi la bani? Întrebă 
Poirot. 

Pentru o clipă, am zărit o licărire a unei expresii complet 
diferite care ieşi la iveală în ochii de-un albastru-deschis, 
decoloraţi, ai domnişoarei Lawson. Mi-am imaginat că, pentru 
un moment, în locul femeii cumsecade şi proaste stătea una 
vicleană şi inteligentă. 

Domnişoara Lawson zise, râzând uşor: 

— Sigur, există şi o altă latură... Adică orice lucru are două 
laturi. Vreau să spun că domnişoara Arundell a vrut ca eu să 
primesc banii. Adică, dacă nu i-aş lua, aş acţiona împotriva 
dorin ţei sale. Şi asta n-ar fi drept, nu-i aşa? 

— E o întrebare grea, spuse Poirot, clătinând din cap. 

— Da, m-aş fi gândit mult la subiectul ăsta. Doamna Tanios — 
Bella — e o femeie drăguță... Şi copiii ei dragi! Adică sunt 
convinsă că domnişoara Arundell n-ar fi vrut ca şi ea... 

Vedeţi, simt că draga domnişoară Arundell dorea ca eu să-mi 
folosesc discre ţia. Nu voia să lase nici un ban direct către 
Bella, pentru că-i era teamă că bărbatul acela are să pună 
mâna pe ei. 

— Ce bărbat? 

— Soţul ei. Ştiţi, domnule Poirot, sărmana fată e sub papucul 
lui. Face tot ce-i spune el. Îndrăznesc să spun că Bella ar fi în 
stare s ă omoare pe cineva, dacă i-ar cere el. Şi-i e teamă de 
el. Sunt convinsă că-i e teamă de el. Am văzut-o o dată sau de 
două ori arătând pur şi simplu îngrozit ă. Asta nu-i drept, 


domnule Poirot, nu puteţi să spuneţi că-i drept. 

Poirot nu răspunse. În loc de asta întrebă: 

— Ce fel de om e doctorul Tanios? 

— Ei bine, spuse domnişoara Lawson, ezitând, e un bărbat 
foarte plăcut. 

Se opri, plină de îndoieli. 

— Dar nu aveţi încredere în el? 

— Ei bine, nu, nu am. Nu ştiu, spuse nesigură domnişoara 
Lawson, dacă am foarte multă încredere în vreun bărbat. Auzi 
lucruri atât de groaznice! Şi prin ce trec s ărmanele lor soţii! E 
cu adevărat îngrozitor! Sigur, doctorul Tanios pretinde că-i 
foarte îndrăgostit de soţia sa şi se poartă admirabil cu ea. 
Manierele lui sunt cu adevărat încânt ătoare. Dar eu n-am 
încredere în străini. Sunt atât de pref ăcu ţi! Şi sunt convinsă 
că draga domnişoară Arundell nu voia ca banii ei să ajungă în 
mâinile lui. 

— E greu şi pentru domnişoara Theresa Arundell, şi pentru 
domnul Charles Arundell să fie lipsiţi de moştenirea lor, zise 
Poirot. 

Pe figura domnişoarei Lawson apăru o pată de culoare. 

— Cred că Theresa are exact atât de mulţi bani cât e bine 
pentru ea să aibă! Răspunse ea tăios. A cheltuit sute de lire 
doar pe haine. Iar lenjeria ei... E imorală. Când te gândeşti că 
atât de multe fete drăguţe, de familie bună, trebuie să-şi 
câştige traiul muncind... 

Poirot îi încheie amabil fraza: 

— Credeţi că nu i-ar strica să muncească un pic? 

Domnişoara Lawson se uită la el cu solemnitate. 

— l-ar face foarte bine, zise ea. Lucrul ăsta ar putea s-o ajute 
să-şi mai vină în fire. Dificultăţile ne învaţă multe lucruri. 

Poirot dădu din cap, încet. O privea foarte atent. 

— Şi Charles? 

— Charles nu merită nici un bănuţ, spuse tăios domnişoara 
Lawson. Dacă domnişoara Arundell l-a exclus din testament, 
atunci a făcut-o dintr-un motiv foarte bun — ca urmare a 
amenințărilor lui mârşave. 

— Ameninţări? Zise Poirot, ridicând din sprânceană. 


— Da, ameninţări. 

— Ce ameninţări? Când a ameninţat-o Charles pe 
domnişoara Arundell? 

— Păi să vedem - da, bineînţeles, a fost de Paşte. De fapt, în 
Duminica Pa ştelui, ceea ce face ca lucrurile să fie şi mai rele! 

— Ce-a zis Charles? 

— Charles i-a cerut bani, iar domnişoara Arundell a refuzat 
să-i dea! Iar el i-a spus că nu face un lucru înţelept. A zis că, 
dacă păstrează aceeaşi atitudine ar putea — şi acum a urmat 
expresia aceea, una americană, foarte vulgară — oh, da, a zis 
că ar putea s-o lichideze! 

— A ameninţat-o că o lichidează? 

— Da. 

— Şi domnişoara Arundell ce a zis? 

— A zis: „Charles, o să descoperi că pot să am grijă de mine 
însămi”. 

— Frați în cameră cu ei? 

— Nu chiar în cameră, spuse domnişoara Lawson, după o 
scurtă pauză. 

— Bine, bine, zise iute Poirot. Şi Charles ce-a spus, ca 
răspuns? 

— A zis: „Nu fi prea sigură de asta”. 

— Domnişoara Arundell a luat ameninţarea în serios? 
Întrebă încet Poirot. 

— Ei bine... Nu ştiu... Nu mi-a spus nimic despre asta... 
Oricum n-ar fi făcut aşa ceva. 

Poirot întrebă, liniştit: 

— Ştiaţi, bineînţeles, că domnişoara Arundell a făcut un nou 
testament. 

— Nu, nu. V-am spus, a fost o surpriză totală. N-am visat 
vreodată... 

Poirot o întrerupse: 

— N-aţi ştiut conţinutul testamentului. Dar aţi cunoscut f 
aptul că a fost întocmit un nou testament? 

— Ei bine... Am bănuit... Adică faptul că a trimis după 
avocat pe când zăcea... 

— Exact. Era după căzătură, nu-i aşa? 


— Da, Bob - Bob e câinele — lăsase mingea în capătul de sus 
al scărilor, iar domnişoara Arundell a alunecat pe ea şi a 
căzut. 

— Un accident urât. 

— Oh, da, ar fi putut să-şi rupă uşor un picior sau un braţ. 
Aşa a spus doctorul. 

— La fel de uşor ar fi putut să moară. 

— Da, într-adevăr... 

Răspunsul ei păru normal şi cinstit. 

Poirot zise, zâmbind: 

— L-am văzut pe jupânul Bob la Littlegreen House. 

— Oh, da, cred că l-aţi văzut. E un căţeluş drăguţ. 

Nimic nu mă enervează mai mult decât să aud spunându-se 
despre un terrier agitat că e un căţeluş drăguţ. Mi-am zis că 
nu-i de mirare că Bob o dispreţuia pe domnişoara Lawson şi că 
refuza să facă orice îi cerea ea. 

— E inteligent? Continuă Poirot. 

— Oh, da, da! 

— Cât de mâhnit ar fi fost dacă ar fi ştiu că a fost cât pe-aci 
să-şi omoare stăpâna? 

Domnişoara Lawson nu răspunse. Se mulţumi să clatine din 
cap şi să ofteze. 

— Credeţi că-i posibil ca acea căzătură să o fi determinat pe 
domnişoara Arundell să-şi refacă testamentul? 

Mi-am spus că mergeam pe gheaţă subţire, dar domnişoara 
Lawson păru să considere întrebarea foarte normală. 

— Ştiţi, zise ea, mă întreb dacă nu cumva aveţi dreptate. 
Căzătura i-a provocat un şoc, sunt sigură de asta. Bătrânilor 
nu le place să creadă că există posibilitatea să moară. Dar un 
accident ca acela te face să te gânde şti. Sau poate a avut 
premoni ţia că moartea nu era departe. 

— Avea o sănătate destul de bună, nu-i aşa? Întrebă Poirot, 
pe un ton normal. 

— Oh, da. Chiar foarte bună. 

— Boala ei trebuie să fi apărut subit... 

— Oh, da. A fost ceva şocant. În seara aceea m-au vizitat 
nişte prietene... Spuse domnişoara Lawson, apoi tăcu. 


— Prietenele dumneavoastră, domnişoarele Tripp. Le-am 
întâlnit. Sunt încântătoare. 

Faţa domnişoarei Lawson se înroşi de plăcere. 

— Da, nu-i aşa? Nişte femei atât de culte! Cu preocupări atât 
de ample! Şi foarte spirituale! V-au povestit, poate, despre 
şedinţele noastre. Mă aştept să fiţi sceptic, dar aş vrea să vă 
pot explica bucuria inexprimabilă de a lua legătura cu cei care 
au decedat! 

— Sunt sigur că-i aşa. Sunt convins. 

— Ştiţi, domnule Poirot, mama mea mi-a vorbit — nu numai 
o dată. E o mare bucurie să ştii că în continuare cei dragi se 
gândesc la tine şi veghează asupra ta. 

— Da, da, înţeleg, spuse Poirot, amabil. Domnişoara 
Arundell credea şi dânsa? 

Figura domnişoarei Lawson se înnegură un pic. 

— Voia să fie convinsă, spuse ea, nesigură. Dar nu cred că 
privea întotdeauna problema din unghiul potrivit. Era sceptică 
şi neîncrezătoare — şi o dată sau de două ori a atras un gen de 
spirit foarte nedorit. Şi am primit mesaje foarte neclare — sunt 
convins ă că toate acestea erau din cauza atitudinii 
domnişoarei Arundell. 

— Cred că erau într-adevăr din cauza domnişoarei Arundell, 
o aprobă Poirot. 

— Dar în ultima seară, continuă domnişoara Lawson — poate 
că Isabel şi Julia v-au spus deja — a avut loc un fenomen clar. 
Începutul unei materializări. Ectoplasma - ştiţi ce-i 
ectoplasma? 

— Da, da. Sunt la curent cu natura acesteia. 

— Ştiţi, ea iese din gura mediumului, sub formă de panglic 
ă, şi capătă o form ă. Acum sunt convins ă, domnule Poirot, că 
domnişoara Arundell era un medium, dar fără să ştie. In seara 
aceea am văzut limpede o panglică luminoas ă care ieşea din 
gura dragei domnişoare Arundell! Apoi capul ei a fost învăluit 
într-o ceaţă luminoasă. 

— Foarte interesant! 

— Apoi, din nefericire, domnişoara Arundell s-a simţit brusc 
rău şi a trebuit să întrerupem şedinţa. 


— Când aţi trimis după doctor? 

— A fost primul lucru pe care l-am făcut în dimineaţa 
următoare. 

— Doctorul a considerat că era ceva grav? 

— Ei bine, a trimis o asistentă medicală în seara următoare, 
dar cred că spera să se vindece. 

— Scuzaţi-mă, dar nu au fost chemate rudele? 

Domnişoara Lawson se înroşi. 

— Au fost anunţate cât de curând a fost posibil — adică 
atunci când doctorul Grainger a declarat că domnişoara 
Arundell era în pericol. 

— Care a fost cauza crizei? Ceva ce a mâncat? 

— Nu, nu cred că a fost ceva deosebit. Doctorul Grainger a 
spus că n-a fost atât de atentă la dietă pe cât ar fi trebuit să 
fie. Cred că şi-a închipuit că boala fusese provocată de o 
răceală. Vremea fusese foarte înşelătoare. 

— Theresa şi Charles Arundell au fost acolo în weekendul 
acela, nu-i aşa? 

Domnişoara Lawson strânse din buze şi zise: 

— Au fost. 

— Vizita nu a fost un succes, presupuse Poirot, privind-o 
atent. 

— N-a fost, zise femeia şi adăugă, cu răutate: Domnişoara 
Arundell ştia de ce veniseră. 

— Adică? Întrebă Poirot, uitându-se atent la ea. 

— Pentru bani! Se răsti domnişoara Lawson. Şi n-au obţinut 
nimic. 

— Nu? Făcu Poirot. 

— Cred că şi doctorul Tanios tot după asta umbla, continuă 
domnişoara Lawson. 

— Doctorul Tanios. N-a fost în acelaşi weekend, nu-i aşa? 

— Ba da, a venit duminică. A stat doar o oră. 

— Se pare că toată lumea umbla după banii sărmanei 
domnişoare Arundell, se hazardă Poirot. 

— Ştiu, nu-i frumos să-i bănuieşti, nu-i aşa? 

— Nu, zise Poirot. Trebuie să fi fost un şoc pentru Charles şi 
pentru Theresa Arundell în weekendul acela, când au aflat că 


domnişoara Arundell îi dezmoştenise. 

Domnişoara Lawson se uită la el. 

— Nu-i aşa? Întrebă Poirot. Nu i-a informat care-i situaţia? 

— În privinţa asta nu ştiu nimic. N-am auzit nimic. Din câte 
ştiu, n-a fost nici un zvon, nimic. Atât Charles, cât şi sora lui 
păreau chiar veseli când au plecat. 

— Ah! Probabil că am fost informat greşit. Domnişoara 
Arundell îşi păstra testamentul în casă, nu-i aşa? 

Domnişoara Lawson îşi scăpă pince-nez-ul şi se aplecă să-l 
ridice. 

— Nu ştiu nimic. Nu, cred că se afla la domnul Purvis. 

— Cine era executorul testamentar? 

— Domnul Purvis. 

— După deces a venit acolo şi a căutat prin hârtiile 
domnişoarei Arundell? 

— Da. 

Poirot se uită la ea cu mare atenţie şi puse o întrebare 
neaşteptată: 

— Vă place domnul Purvis? 

Domnişoara Lawson era tulburată. 

— Să-mi placă domnul Purvis? Ei bine, e greu de spus, nu-i 
aşa? Adică sunt sigură că-i un bărbat de ştept — că e un avocat 
priceput, vreau să zic. Dar are maniere aspre! Adică nu-i 
foarte plăcut să vorbeşti cu el — nu prea reuşesc să explic ceea 
ce vreau să spun — e destul de politicos şi, în acelaşi timp, 
aproape grosolan, dacă înţelegeţi ce vreau să zic. 

— O situaţie dificilă pentru dumneavoastră, spuse 
compătimitor Poirot. 

— Da, chiar aşa... 

Domnişoara Lawson oftă şi clătină din cap. 

Poirot se ridică în picioare. 

— Mulţumesc foarte mult, domnişoară, pentru amabilitatea 
şi ajutorul dumneavoastră. 

Domnişoara Lawson se ridică şi ea. Părea uşor agitată. 

— Sunt convinsă că nu aveţi pentru ce să-mi mulţumiţi — 
chiar deloc. Sunt bucuroasă că am putut să fac ceva — dacă 
mai pot să fac ceva... 


Poirot se întoarse de la uşă. Coborî glasul. 

— Cred, domnişoară Lawson, că trebuie să aflaţi ceva. 
Charles şi Theresa Arundell speră să anuleze testamentul. 

Obrajii domnişoarei Lawson se colorară subit. 

— Nu pot face asta, zise ea tăios. Aşa spune avocatul meu. 

— Ah! Exclamă Poirot. Deci aţi consultat un avocat. 

— Bineînţeles. De ce n-aş face-o? 

— Nu există nici un motiv să n-o faceţi. E un lucru foarte 
înțelept. O zi bună, domnişoară. 

Când am ieşit din Clanroyden Mansions în stradă, Poirot 
trase puternic aer în piept. 

— Hastings, mon ami, femeia asta sau e exact ceea ce pare, 
sau e o actriţă foarte bună. 

— Nu crede că moartea domnişoarei Arundell nu a fost 
naturală. Ai văzut? Am zis eu. 

Poirot nu-mi răspunse. Există momente când e complet surd. 
Chemă un taxi. 

— Hotelul Durham, Bloomsbury, zise el şoferului. 

CAPITOLUL 16 -Doamna Tanios 

— Doamnă, un domn vrea să vă vadă. 

Femeia care scria la una dintre mesele din salonul hotelului 
Durham întoarse capul şi se ridică, după care veni nesigură 
către noi. 

Doamna Tanios putea să aibă orice vârstă peste treizeci de 
ani. Era o femeie înaltă, slabă, cu păr negru, cu ochi 
bulbucaţi, de o nuanţă deschisă a culorii „agrişe fierte”, şi cu 
figură îngrijorată. Pe cap avea cocoţată o pălărie la modă, 
într-un unghi care nu mai respecta tendinţele modei. Purta o 
rochie de bumbac, cu aspect deprimant. 

— Nu cred că... Începu ea. 

Poirot făcu o plecăciune. 

— Tocmai venim de la verişoara dumneavoastră, domnişoara 
Theresa Arundell. 

— Oh, de la Theresa! Da? 

— Puteţi să-mi acordaţi câteva minute de conversaţie în 
particular? 

Doamna Tanios se uită în jur, cu un aer absent. Poirot îi 


sugeră o canapea de piele, din capătul îndepărtat al încăperii. 

În timp ce ne îndreptam într-acolo, o voce stridentă strigă: 

— Mamă, unde te duci? 

— O să fiu în apropiere. Continuă-ţi scrisoarea, dragă! 

Copilul, o fetiţă slabă, cu înfăţişare bolnăvicioasă, de vreo 
şapte ani, reveni la ceea ce părea a fi o sarcină foarte 
laborioasă. Limba îi ieşise printre buze, în strădania de a-şi 
face compunerea. 

Capătul încăperii era destul de pustiu. Doamna Tanios se 
aşeză, iar noi am urmat-o. Femeia se uită întrebător la Poirot. 
Acesta zise: 

— Vreau să discutăm în legătură cu moartea mătuşii 
dumneavoastră, răposata domnişoară Emily Arundell. 

Fie începusem să-mi închipui lucruri, fie în ochii aceia 
bulbucaţi, de culoare deschisă, apăruse brusc un semn de 
alarmă. 

— Da? 

— Domnişoara Arundell şi-a modificat testamentul cu foarte 
puţin timp înainte să moară, zise Poirot. Conform noului 
testament, totul a fost lăsat domnişoarei Wilhelmina Lawson. 
Doamnă Tanios, vreau să ştiu dacă vă veţi alătura verilor 
dumneavoastră, domnişoara Theresa şi domnul Charles 
Arundell, în încercarea de a contesta acest testament. 

— Oh! Exclamă doamna Tanios şi trase adânc aer în piept. 
Dar nu cred că-i posibil! Adică soţul meu a consultat un 
avocat, şi acesta crede că-i mai bine să nu încercăm aşa ceva. 

— Doamnă, avocaţii sunt oameni prudenţi. Sfatul lor este, de 
obicei, să eviţi cu orice preţ litigiile — şi nu mă îndoiesc că de 
obicei au dreptate. Dar există momente în care merită să rişti. 
Eu nu sunt avocat, şi de aceea văd lucrurile altfel. Domnişoara 
Arundell — mă refer la Domnişoara Theresa Arundell — e 
pregătită să lupte. Sunteţi şi dumneavoastră? 

— Eu... Oh! Chiar nu ştiu, spuse ea, răsucindu-şi nervoasă 
degetele. Trebuie să mă consult cu soţul meu. 

— Sigur, trebuie să vă consultaţi cu soţul dumneavoastră 
înainte să se decidă ceva concret. Dar care sunt simţămintele 
dumneavoastră în această privinţă? 


— Chiar nu ştiu, zise doamna Tanios, care arăta mai 
îngrijorată ca niciodată. Depinde de soţul meu. 

— Dar dumneavoastră ce credeţi, doamnă? 

Doamna 'Tanios se încruntă, apoi spuse încet: 

— Nu-mi place prea mult ideea. Mi se pare un lucru oarecum 
indecent. 

— De ce, doamnă? 

— La urma urmei, mătuşa Emily a decis să-şi lase banii cuiva 
din afara familiei sale. Cred că ar trebui să acceptăm acest 
lucru. 

— Asta înseamnă că nu vă simţiţi lezată? 

— Oh, ba da! Spuse ea, şi obrajii i se îmbujorară. Cred că a 
fost un lucru incorect. Foarte incorect. Şi neaşteptat. Nu se 
potrivea cu ceea ce făcea mătuşa Emily. Şi a fost foarte 
incorect faţă de copii. 

— Credeţi că a fost ceva care nu se potrivea cu ceea ce făcea 
de obicei domnişoara Emily Arundell? 

— Cred că a fost un lucru neobişnuit din partea ei! 

— Nu-i posibil să nu fi acţionat conform voinţei sale? Nu 
credeţi că se poate să fi fost influenţată? 

Doamna Tanios se încruntă din nou. Apoi spuse, aproape 
fără voia sa: 

— Necazul e că n-o văd pe mătuşa Emily influenţată de 
cineva. Era o bătrână foarte hotărâtă. 

Poirot dădu din cap, aprobator. 

— Da, ceea ce spuneţi e adevărat. Iar domnişoara Lawson 
nu-i ceea ce se numeşte „o fire puternică”. 

— Nu, e o făptură drăguță — mai degrabă proastă — dar 
foarte, foarte amabilă. De aceea mă simt în parte... 

— Da, doamnă? O îndemnă Poirot, când femeia se opri. 

Doamna Tanios îşi răsuci din nou nervoasă degetele, în timp 
ce răspunse: 

— Ei bine, ar fi o răutate să încercăm să anulăm testamentul, 
sunt convinsă că nu-i în nici un caz vina domnişoarei Lawson 
— sunt sigură că nu-i capabilă de intrigi şi de planuri 
mârşave... 

— Doamnă, şi de data asta sunt de acord cu dumneavoastră. 


— De aceea am impresia că a apela la justiţie ar fi... Da, ar fi 
ceva nedemn şi răutăcios, iar, pe de altă parte, ar fi foarte 
costisitor, nu-i aşa? 

— Da, va fi costisitor. 

— Şi, probabil, inutil. Dar trebuie să discutaţi cu soţul meu 
despre asta. Are o minte mai pricepută la afaceri decât mine. 

Poirot aşteptă un minut, două, apoi zise: 

— Ce motiv credeţi că se află în spatele modificării 
testamentului? 

Obrajii doamnei Tanios se îmbujorară iute, în timp ce 
aceasta murmura: 

— N-am nici cea mai mică idee. 

— Doamnă, v-am spus că nu sunt avocat. Însă 
dumneavoastră nu m-aţi întrebat ce profesie am. 

Femeia îl privi întrebător. 

— Sunt detectiv. Şi, cu puţin timp înainte să moară, 
domnişoara Emily Arundell mi-a trimis o scrisoare. 

Doamna Tanios se aplecă spre el, cu mâinile împreunate. 

— O scrisoare? Întrebă ea, iute. Despre soţul meu? 

Poirot o privi un timp, apoi zise încet: 

— Regret, dar nu am permisiunea să vă răspund la această 
întrebare. 

— Atunci înseamnă că era despre soţul meu, zise ea, cu voce 
un pic ridicată. Ce spunea? Vă asigur, domnule... Nu vă ştiu 
numele... 

— Mă numesc Poirot. Hercule Poirot. 

— Vă asigur, domnule Poirot, că tot ce se spune în scrisoarea 
aceea despre soţul meu e complet fals! Ştiu şi cine a inspirat 
scrisoarea aceea! Şi acesta e un alt motiv pentru care nu vreau 
să am nimic de-a face cu orice acţiune juridică întreprinsă de 
Theresa şi de Charles! Theresa nu l-a plăcut niciodată pe soţul 
meu. L-a bârfit! Ştiu că l-a bârfit! Mătuşa Emily era pornită 
împotriva soţului meu pentru că nu-i englez şi era înclinată să 
creadă bârfele pe care le spunea Theresa despre el. Dar nu 
sunt adev ărate, domnule Poirot, vă dau cuvântul meu! 

— Mamă, am terminat scrisoarea. 

Doamna Tanios se întoarse iute. Zâmbi cu afecţiune şi luă 


scrisoarea pe care i-o întindea fetiţa. 

— Foarte drăguță, scumpa mea, foarte drăguță! Şi ce desen 
frumos cu Mickey Mouse! 

— Mamă, acum ce să fac? 

— Vrei să cumperi o carte poştală frumoasă, cu o poză pe 
ea? Uite banii. Du-te la domnul de pe hol şi alege una pe care 
să i-o trimiţi lui Selim. 

Copilul plecă. Mi-am amintit ce spusese Charles Arundell. 
Evident, doamna Tanios era o mamă şi o soţie devotată. Şi 
mai era, după cum spusese el, ca o urechelniţă. 

— Doamnă, este singurul dumneavoastră copil? 

— Nu, am şi un băieţel. În acest moment este cu tatăl lui. 

— Nu v-au însoţit în timpul vizitelor dumneavoastră la 
Littlegreen House? 

— Oh, da, uneori, dar, vedeţi, mătuşa mea era bătrână, şi 
copiii o cam deranjau. Dar ea era foarte drăguță şi le trimitea 
întotdeauna cadouri frumoase de Crăciun. 

— Să vedem... Când aţi întâlnit-o ultima oară pe domnişoara 
Emily Arundell? 

— Cred că am văzut-o cu zece zile înainte să moară. 

— Dumneavoastră, soţul dumneavoastră şi cei doi veri ai 
dumneavoastră aţi fost acolo împreună, da? 

— Oh, nu, asta a fost cu un weekend înainte, de Paşte. 

— lar dumneavoastră şi soţul dumneavoastră aţi fost acolo şi 
în weekendul următor? 

— Da. 

— Iar domnişoara Arundell era sănătoasă şi binedispusă 
atunci? 

— Da, părea a fi ca de obicei. 

— Nu zăcea în pat? 

— Zăcuse, în urma unei căzături, dar, când am fost în vizită, 
a coborât să ne vadă. 

— A pomenit ceva despre faptul că întocmise un testament 
nou? 

— Nu, nimic. 

— lar modul în care s-a comportat cu dumneavoastră a fost 
neschimbat? 


De data asta urmă o pauză un pic mai lungă înainte ca 
doamna Tanios să răspundă: 

— Da. 

Am fost convins că, în clipa aceea, şi eu, şi Poirot am avut 
aceeaşi părere. 

Doamna Tanios minţea! 

Poirot tăcu un moment, apoi zise: 

— Poate că ar trebui să vă explic că, atunci când am întrebat 
dacă modul în care s-a comportat domnişoara Arundell cu 
dumneavoastră a rămas neschimbat, nu am folosit 
„dumneavoastră” la plural. Mă refeream la dumneavoastră 
personal. 

Doamna Tanios răspunse iute: 

— Oh! Înţeleg. Mătuşa Emily a fost amabilă cu mine. Mi-a 
dat o mică broşă cu perle şi un diamant şi le-a dăruit câte zece 
şilingi fiecărui copil. 

Acum nu mai exista nici o reţinere în comportarea ei. 
Cuvintele îi curgeau libere de pe buze. 

— În privinţa soţului dumneavoastră... Nu a fost nici o 
schimbare în atitudinea ei faţă de el? 

Reţinerea reveni. Doamna Tanios nu-l privi în ochi pe Poirot 
când răspunse: 

— Nu, sigur că nu, de ce ar fi trebuit să se schimbe? 

— Din moment ce aţi sugerat că e posibil ca verişoara 
dumneavoastră Theresa Arundell să fi încercat să-i spună tot 
felul de lucruri răutăcioase mătuşii dumneavoastră... 

— I-a spus! Sunt sigură că i-a spus! Zise iute doamna Tanios. 
Aveţi dreptate. A existat o schimbare. Mătuşa Emily a fost 
mult mai distantă cu el. Şi se purta foarte ciudat. El îi 
recomandase un amestec special pentru digestie şi o scutise de 
efortul de a şi-l procura, se dusese la farmacist şi îl 
comandase. Mătuşa i-a mulţumit, dar fără nici o convingere, 
iar mai târziu am văzut-o golind sticla în chiuvetă! 

Indignarea îi era evidentă. 

Lui Poirot îi sticleau ochii. 

— O comportare foarte ciudată, zise el, având grijă ca vocea 
lui să nu pară emoţionată. 


— Şi extrem de nerecunoscătoare, spuse cu sinceritate soţia 
doctorului Tanios. 

— După cum spuneaţi, doamnele în vârstă manifestă uneori 
neîncredere faţă de străini, zise Poirot. Sunt convins că ele 
cred că doctorii englezi sunt singurii doctori din lume. 
Originea insulară contează mult. 

— Da, cred că da, spuse doamna Tanios, care arăta mai 
potolită. 

— Când vă întoarceţi în Smyrna, doamnă? 

— Peste câteva săptămâni. Soţul meu... Ah, iată-l pe soţul 
meu, împreună cu Edward. 

CAPITOLUL 17 -Doctorul Tanios 


Trebuie să mărturisesc că prima vedere a doctorului Tanios 
mi-a provocat un şoc. În mintea mea îl înzestrasem cu tot felul 
de atribute macabre. Îmi imaginasem un străin cu barbă 
neagră, oacheş şi cu înfăţişare sinistră. 

În loc de asta am văzut un bărbat rotofei, vesel, cu păr 
castaniu şi cu ochi căprui. E adevărat că avea barbă, dar era o 
chestie banală, castanie, care-l făcea să semene a artist. 

Vorbea perfect engleza. Vocea sa avea o tonalitate plăcută şi 
se potrivea cu buna dispoziţie care i se citea pe chip. 

— Iată-ne, spuse el, zâmbindu-i soţiei sale. Edward a fost 
foarte emoţionat de prima sa călătorie cu metroul. Până astăzi 
a mers numai cu autobuzul. 

Edward nu semăna cu tatăl lui, dar atât el, cât şi sora sa 
aveau o înfăţişare evidentă de străini, şi înţelegeam ce voise să 
spună domnişoara Peabody când îi descrisese drept nişte copii 
gălbejiţi. 

Prezenţa soţului său păru s-o facă nervoasă pe doamna 
Tanios. Bâlbâindu-se un pic, i-l prezentă pe Poirot. Pe mine 
mă ignoră. 

Doctorul Tanios reacţionă de îndată auzind numele. 

— Poirot? Domnul Hercule Poirot? Cunosc foarte bine acest 
nume! Ce vă aduce la noi, domnule Poirot? 

— E o problemă legată de o doamnă recent decedată. 
Domnişoara Emily Arundell, îi răspunse Poirot. 


— Mătuşa soţiei mele? Ce-i cu ea? 

Poirot zise încet: 

— Au apărut unele probleme în legătură cu moartea sa... 

Doamna Tanios interveni brusc: 

— Jacob, e vorba despre testament. Domnul Poirot a discutat 
cu Theresa şi cu Charles... 

Ceva din încordarea ei i se transmise şi doctorului Tanios. 
Acesta se aşeză pe un scaun. 

— Ah, testamentul! Un testament nedrept — dar presupun că 
asta nu-i treaba mea. 

Poirot îi relată pe scurt discuţia avută cu cei doi Arundell 
(trebuie să mărturisesc că nu a fost o relatare prea adevărată) 
şi sugeră cu prudenţă posibilitatea de a anula testamentul. 

— Domnule Poirot, propunerea dumneavoastră mă 
interesează. Sunt de aceeaşi părere. Trebuie făcut ceva. 
Deocamdată m-am mulţumit să consult un avocat în privinţa 
acestui subiect, dar sfatul lui n-a fost încurajator. Deci... Zise 
el şi ridică din umeri. 

— Avocaţii sunt oameni prudenţi, i-am spus asta şi soţiei 
dumneavoastră. Nu le place să rişte. Dar eu sunt altfel. 
Dumneavoastră? 

Doctorul Tanios izbucni în râs — un râs zdravăn, vesel. 

— Oh, eu risc. Prea des chiar, nu-i aşa, Bella dragă? 

Îi zâmbi soţiei, iar aceasta îi răspunse la zâmbet dar am avut 
impresia că a făcut-o în mod mecanic. 

Apoi doctorul îşi îndreptă din nou atenţia către Poirot. 

— Nu sunt avocat, zise el. Dar în mintea mea e limpede că 
testamentul a fost întocmit când bătrâna doamnă nu era 
conştientă de ceea ce făcea. Tipa aceea, Lawson, e atât 
deşteaptă, cât şi vicleană. 

Doamna Tanios se foi, stânjenită. Poirot se uită iute la ea. 

— Nu sunteţi de acord, doamnă? 

Femeia răspunse fără vlagă: 

— A fost întotdeauna amabilă. Şi n-aş zice că-i deşteaptă. 

— A fost amabilă cu tine pentru că nu reprezentai nici un 
pericol pentru ea, dragă Bella, spuse doctorul Tanios. Eşti uşor 
de păcălit. 


O zisese ca pe o glumă, dar soţia sa se înroşi. 

— În privinţa mea, lucrurile stau altfel, continuă el. Femeia 
nu mă plăcea. Şi nu s-a jenat să mi-o arate. Să vă dau un 
exemplu! Bătrâna doamnă a căzut pe scări când eram acolo. 
Am insistat să revenim în următorul weekend, ca să vedem 
cum se simţea. Domnişoara Lawson s-a străduit din răsputeri 
să ne împiedice. N-a reuşit, iar asta a supărat-o, mi-a fost 
foarte clar. Motivul era limpede. O voia pe b ătrân ă numai 
pentru ea. 

Din nou, Poirot se întoarse către soţia doctorului. 

— Sunteţi de acord, doamnă? 

Doctorul nu-i lăsă acesteia timp să răspundă. 

— Bella e prea bună la suflet, zise el. N-o să reuşiţi s-o faceţi 
să considere că cineva a avut intenţii rele. Dar sunt sigur că 
am dreptate. Să vă mai spun ceva, domnule Poirot. Secretul 
influenţei domnişoarei Lawson asupra bătrânei domnişoare 
Arundell este spiritismul! Aşa s-a făcut totul. 

— Credeţi? 

— Sunt sigur, amice! Am văzut o grămadă de lucruri de 
genul ăsta. Prinde la oameni. Ai fi uimit dacă ai şti! Prinde 
mai ales printre cei de vârsta domnişoarei Arundell. Pun pariu 
că aşa i s-a făcut sugestia. Un spirit — probabil cel al tatălui ei 
defunct — i-a ordonat să modifice testamentul şi să lase banii 
muierii ăleia, Lawson. Era bolnavă, credulă... 

Doamna Tanios se foi uşor. Poirot se întoarse către ea. 

— Credeţi că-i posibil? 

— Vorbeşte, Bella, zise doctorul Tanios. Spune-ne care-i 
punctul tău de vedere! Se uită la ea încurajator. Privirea pe 
care i-o aruncă ea fu una ciudată. Femeia ezită, apoi zise: 

— Cunosc atât de puţine despre aceste lucruri. Cred că ai 
dreptate, Jacob. 

— Se pare că am dreptate, domnule Poirot. 

Poirot dădu din cap. 

— S-ar putea, zise el. Aţi fost în Market Basing, în weekendul 
de dinaintea morţii domnişoarei Arundell? 

— Am fost acolo de Paşte şi în weekendul de după Paşte. 

— Nu, nu, mă refer la weekendul următor, în data de 26. 


Cred că aţi fost acolo duminică... 

— Oh, Jacob, ai fost? Întrebă doamna Tanios, uitându-se la 
el cu ochii mari. 

Bărbatul se întoarse iute. 

— Da, nu-ţi aminteşti? Am dat o fugă până acolo în timpul 
după-amiezii. Ţi-am povestit despre asta. 

Atât eu, cât şi Poirot ne-am uitat la ea. Femeia îşi înfundă 
nervoasă pălăria pe cap. 

— Sunt convins că îţi aminteşti, Bella, continuă soţul ei. Ce 
memorie groaznică ai! 

— Sigur, îşi ceru ea scuze, cu un zâmbet slab pe faţă. E 
adevărat, am o memorie groaznică. Şi cu aproape două luni în 
urmă! 

— Cred că domnişoara Theresa Arundell şi domnul Charles 
Arundell au fost şi dânşii acolo, zise Poirot. 

— Tot ce se poate, răspunse doctorul Tanios. Nu i-am 
întâlnit. 

— Deci n-aţi stat prea mult acolo? 

— Oh, nu, cam o jumătate de oră. 

Privirea întrebătoare a lui Poirot părea să-l facă să nu se 
simtă în largul lui. 

— Trebuie să mărturisesc că sperasem să capăt un împrumut, 
zise doctorul, făcând cu ochiul. Dar n-am reuşit. Mătuşa soţiei 
mele nu mă plăcea prea mult. Păcat, eu o plăceam. Era o 
bătrână corectă. 

— Pot să vă întreb ceva direct, domnule doctor? 

În ochii acestuia se citea oare o teamă apărută din senin? 

— Sigur, domnule Poirot. 

— Care-i părerea dumneavoastră despre Charles şi Theresa 
Arundell? 

Doctorul păru oarecum uşurat. 

— Charles şi Theresa? Spuse el, uitându-se la soţia sa cu un 
zâmbet plin de afecţiune. Bella, draga mea, te superi dacă sunt 
sincer în legătură cu familia ta? 

Femeia clătină din cap, zâmbind slab. 

— După opinia mea, sunt putrezi până în măduva oaselor, 
amândoi! Amuzant e că-l plac mai mult pe Charles. E o 


canalie, însă una plăcută. N-are nici un fel de simţ moral, dar 
nu-i pasă de asta. Unii oameni s-au născut aşa. 

— Şi Theresa? 

Doctorul ezită. 

— Nu ştiu. E o tânără uluitor de atrăgătoare. Dar nu ştie ce-i 
mila. Ar ucide cu sânge-rece pe oricine, dacă asta ar fi pe lista 
ei de priorităţi. Cel puţin asta e impresia mea. Probabil că aţi 
auzit că mama ei a fost judecată pentru asasinat. 

— Şi a fost achitată, replică Poirot. 

— Da, achitată, aşa cum aţi spus, zise imediat Tanios. Cu 
toate acestea, uneori te întrebi... 

— L-aţi cunoscut pe tânărul cu care e logodită? 

— Donaldson? Da, a venit într-o seară la cină. 

— Ce credeţi despre el? 

— Un tip deştept. Presupun că o să ajungă departe — dacă va 
avea ocazia. Ai nevoie de bani ca să te specializezi. 

— Vreţi să spuneţi că-i priceput în meseria sa. 

— Da, asta am vrut să spun. O minte strălucită, zise doctorul 
şi zâmbi. Încă nu-i un geniu. Cam afectat şi cam pedant. El şi 
Theresa alcătuiesc o pereche amuzantă. Atracția contrariilor. 
Ea e un fluture al societăţii, şi el e un sihastru. 

Cei doi copii începură să-şi bombardeze mama cu întrebări: 

— Mamă, nu mergem să mâncăm? Mi-e foame. O să 
întârziem. 

Poirot se uită la ceas şi exclamă: 

— Mii de scuze! V-am făcut să vă amânaţi ora prânzului. 

Doamna Tanios se uită la soţul său şi zise, nesigură: 

— Am putea să vă oferim... 

Poirot zise iute: 

— Sunteţi foarte amabilă, doamnă, dar am o întâlnire la 
prânz, la care am întârziat deja. 

Dădu mâna cu cei doi Tanios şi cu copiii lor. Am făcut 
acelaşi lucru. 

Am întârziat un minut, două în hol. Poirot voia să dea un 
telefon. L-am aşteptat lângă pupitrul portarului. Stăteam 
acolo, când am văzut-o pe doamna Tanios ieşind pe hol şi 
uitându-se înjur. Arăta preocupată, îngrijorată. Mă zări şi veni 


iute la mine. 

— Prietenul dumneavoastră, domnul Poirot, a plecat? 

— Nu, e în cabina telefonică. 

— Oh. 

— Vreţi să discutaţi cu el? 

Femeia dădu din cap. Nervozitatea ei spori. 

În momentul acela, Poirot ieşi din cabină şi ne văzu stând 
împreună. Veni iute spre noi. 

— Domnule Poirot, începu ea, grăbită, e ceva ce aş vrea să 
vă spun - ceva ce trebuie să vă spun... 

— Da, doamnă. 

— E important, foarte important. Vedeţi... 

Se opri. Doctorul Tanios, împreună cu cei doi copii, tocmai 
ieşise din salon. Veni şi ni se alătură. 

— Bella, ai mai schimbat câteva cuvinte cu domnul Poirot? 
Tonul său era vesel, iar zâmbetul de pe faţă părea chiar 
plăcut. 

— Da, spuse femeia, ezită o clipă, apoi adăugă: Da, asta e, 
domnule Poirot. Voiam să-i spuneţi Theresei că o vom sprijini 
în tot ce va hotărî. Trebuie ca familia să fie unită. 

Dădu din cap către noi, apoi îşi luă soţul de braţ şi plecă în 
direcţia sălii de mese. 

L-am prins pe Poirot de umăr. 

— Poirot, nu asta începuse să spună! 

Fl clătină din cap încet, privind perechea care se îndepărta. 

— S-a răzgândit, am continuat eu. 

— Da, mon ami, s-a răzgândit. 

— De ce? 

— Îmi doresc să fi ştiut, murmură el. 

— O să ne spună cu altă ocazie, am zis eu, plin de speranţă. 

— M-aş mira. Mă tem că n-o să ne mai spună... 

CAPITOLUL 18 „Un negrotei în stiva de lemne” 


Am prânzit într-un mic restaurant aflat în apropiere. Eram 
dornic să aflu ce credea Poirot despre diferiţii membri ai 
familiei Arundell. 

— Ei bine, Poirot? Am întrebat eu, nerăbdător. 


Poirot îmi aruncă o privire de reproş şi îşi îndreptă întreaga 
atenţie asupra meniului. În timp ce comanda, se rezemă de 
spetează, rupse batonul de pâine în două şi spuse, cu un ton 
uşor batjocoritor: 

— Ei bine, Hastings? 

— Ce crezi despre ei, acum, după ce i-ai văzut pe toţi? 

Poirot răspunse încet: 

— Ma foi, 421) sunt un grup tare interesant! De fapt, cazul 
acesta reprezintă un subiect de cercetare încântător! Este — 
cum se zice? 

— O cutie cu surprize. De fiecare dată când spun: „Am 
primit o scrisoare de la domnişoara Arundell, înainte să 
moară”, iese ceva la iveală. De la domnişoara Lawson am aflat 
de banii care lipseau. Doamna Tanios a întrebat imediat: „E 
vorba despre soţul meu?” De ce despre soţul ei? De ce ar fi 
trebuit ca domnişoara Arundell să-mi scrie mie, Hercule 
Poirot, despre doctoral Tanios? 

— Pe femeia aceea o preocupă ceva, am zis eu. 

— Da, ştie ceva. Dar ce? Domnişoara Peabody ne-a spus că 
Charles Arundell şi-ar omorî bunica pentru doi bănuţi. 
Domnişoara Lawson a spus că doamna Tanios ar omori pe 
oricine dacă soţul ei i-ar cere. Doctorul Tanios spune că 
Theresa şi Charles sunt putrezi până în măduva oaselor şi mi-a 
atras atenţia că mama lor a fost o ucigaşă, apoi, părând 
nepăsător, a zis că Theresa ar fi în stare să omoare pe oricine, 
cu sânge-rece. Toţi oamenii aceştia au o părere grozavă despre 
ceilalţi. Doctorul Tanios crede, sau spune că aşa crede, că a 
fost vorba despre o influenţă răuvoitoare. Soţia sa, înainte de 
sosirea lui, nu credea aşa. La început, aceasta nu voia să 
conteste testamentul. Ulterior, şi-a schimbat complet părerea. 
Vezi, Hastings, e o oală care fierbe şi clocoteşte, şi când şi 
când iese la suprafaţă câte un fapt semnificativ, care poate fi 
văzut. Există ceva în adânc, da, există ceva! Jur că există, pe 
onoarea mea de Hercule Poirot! 

Fără să vreau, am fost impresionat de sinceritatea sa. 

După un timp, am zis: 

— Poate că ai dreptate, dar totul e prea vag, prea învăluit în 


ceaţă. 

— Dar eşti de acord cu mine că există ceva? 

— Da, am spus eu, ezitând. Cred că da. 

Poirot se aplecă peste masă şi mă privi drept în ochi. 

— Da, te-ai schimbat. Nu mai eşti amuzat, superior, 
privindu-mă de sus cum îmi satisfac plăcerile mele teoretice. 
Dar ce te-a convins? Nu a fost raţionamentul meu excelent — 
non, ce n 'est pas ga! Dar ceva — ceva independent — a produs 
acest efect asupra ta. Spune-mi, prietene, ce te-a convins subit 
să iei problema în serios? 

— Cred că doamna Tanios, am zis eu încet. Arăta... Arăta. 
Speriat ă. 

— Speriată de mine? 

— Nu, nu de tine. De altceva. La început vorbea atât de 
liniştită şi cu bun-simţ — arăta un resentiment normal faţă de 
conţinutul testamentului, dar altfel părea resemnată şi dornică 
să lase lucrurile aşa cum sunt. Părea atitudinea normală a unei 
femei de familie bună, dar apatice. Apoi a intervenit o 
schimbare subită — graba cu care a acceptat punctul de vedere 
al doctorului Tanios. Modul în care a ieşit pe hol după noi — 
aproape furi şându-se. 

Poirot dădu încurajator din cap. 

— Şi încă un lucru, pe care poate nu l-ai remarcat... 

— Eu remarc totul. 

— Mă refer la chestia cu vizita soţului ei a Littlegreen House 
în ultima duminică. Pot să jur că nu ştia nimic despre asta — că 
a fost o surpriză deplină pentru ea - şi, cu toate acestea, s-a 
lăsat dirijată foarte iute, a acceptat că soţul ei îi spusese 
despre vizită şi că ea uitase. Nu-mi place chestia asta, Poirot. 

— Ai dreptate, Hastings, a fost un lucru semnificativ. 

— Mi-a lăsat o impresie urâtă, de teamă. 

Poirot dădu încet din cap. 

— Ai avut aceeaşi senzaţie? 

— Da, senzaţia asta plutea efectiv în aer, zise el, făcu o 
scurtă pauză, apoi continuă: Şi, cu toate acestea, ţi-a plăcut 
Tanios, nu-i aşa? L-ai considerat un om agreabil, cu suflet 
deschis, binedispus, plăcut. Atrăgător în ciuda prejudecăţilor 


tale de insular legate de argentinieni, portughezi şi greci. Un 
om important prin natura lui. 

— Da, am recunoscut eu. În tăcerea care a urmat, l-am privit 
atent pe Poirot. Apoi am zis: La ce te gândeşti, Poirot? 

— Reflectam la diferiţi oameni, la tânărul arătos Norman 
Gale, la sincera şi inimoasa Evelyn Howard, la încântătorul 
doctor Sheppard, la liniştitul şi vrednicul de încredere 
Knighton... 

Pentru o clipă, n-am înţeles de ce făcea referire la oameni 
care aveau legătură cu cazurile din trecut. 

— Ce-i cu ei? Am întrebat eu. 

— Erau toţi personalităţi încântătoare... 

— Doamne, Poirot, chiar crezi că Tanios... 

— Nu, nu. Nu sări direct la concluzii, Hastings! Subliniam 
doar faptul că reacţiile personale faţă de oameni reprezintă un 
ghid deosebit de nesigur. Nu trebuie să te laşi condus de 
simțăminte, ci de fapte. 

— Hmm, am zis eu, faptele nu-s punctul nostru forte... Nu, 
nu, Poirot, n-o lua de la început! 

— Nu te teme, prietene, o să fiu scurt. Pentru început, 
trebuie să spunem că suntem destul de convinşi că avem de-a 
face cu un caz de tentativă de crimă. Eşti de acord? 

— Da, am spus eu încet. 

Până acum fusesem un pic cam sceptic în legătură cu unele 
reconstrucţii fanteziste (credeam eu) ale lui Poirot în legătură 
cu evenimentele din noaptea de marţi a Paştelui. Dar mă 
văzusem nevoit să recunosc că deducţiile sale erau cât se 
poate de logice. 

— Très bien. Nu putem avea o tentativă de crimă fără un 
criminal. Unul dintre cei prezenţi în seara aceea era un asasin 
— în intenţie, dacă nu şi în faptă. 

— Exact. 

— Atunci avem un punct de plecare — un ucigaş. Am făcut 
ceva investigaţii — am tulburat apele, cum ai spune tu -— şi ce 
am obţinut? Câteva acuzaţii foarte interesante, apărute 
aparent întâmplător, în cursul discuţiei... 

— Crezi că nu au apărut întâmplător? 


— Imposibil de spus în acest moment. Modul aparent inocent 
în care domnişoara Lawson a scos la iveală faptul că Charles 
şi-a ameninţat mătuşa poate să fie sau să nu fie cu adevărat 
inocent. Remarca doctorului Tanios despre Theresa Arundell 
poate să nu aibă în spate nici o intenţie răutăcioasă, poate să 
fie doar opinia sinceră a unui medic. Pe de altă parte, 
domnişoara Peabody este probabil sinceră în opinia sa despre 
înclinațiile lui Charles Arundell — dar, la urma urmei, e doar o 
părere. Şi aşa mai departe. Există o expresie: „un negrotei în 
stiva cu lemne” (22). Eh bien, asta am găsit. În stiva noastră 
cu lemne nu-i un negrotei, ci un asasin. 

— Poirot, aş vrea să ştiu ce crezi tu. 

— Hastings, Hastings, eu nu-mi permit să „cred” — adică nu 
în sensul în care foloseşti tu cuvântul. Pentru moment, am 
făcut doar nişte aprecieri. 

— Cum ar fi? 

— Am meditat asupra motivului. Care ar fi fost motivele 
pentru uciderea domnişoarei Arundell? Cel mai evident este 
că ştigul. Cine ar fi câştigat în urma morţii domnişoarei 
Arundell, dacă aceasta ar fi murit în marţea Paştelui? 

— Toţi — cu excepţia domnişoarei Lawson. 

— Exact. 

— Deci, oricum, o persoană e automat în afara oricărei 
bănuieli. 

— Da, zise gânditor Poirot. Aşa se pare. Dar lucrul interesant 
este că persoana care n-ar fi câştigat nimic dacă decesul s-ar fi 
petrecut în marțea Paştelui a câştigat totul atunci când decesul 
a avut loc, două săptămâni mai târziu. 

— Despre ce vorbeşti, Poirot? Am întrebat eu, uşor zăpăcit. 

— Despre cauză şi efect, prietene, despre cauză şi efect. 

M-am uitat la el, plin de îndoieli. El continuă: 

— Să gândim logic! Ce s-a întâmplat cu exactitate, după 
accident? 

ÎI urăsc pe Poirot când este în această dispoziţie. Orice spui 
trebuie să fie greşit! Am răspuns, foarte atent: 

— Domnişoara Arundell a zăcut în pat. 

— Exact. Şi a avut o grămadă de timp în care să analizeze 


totul. În continuare ce s-a întâmplat? 

— Ţi-a scris ţie. 

Poirot dădu din cap. 

— Da, mi-a scris mie. Iar scrisoarea nu a fost expediată. 
Păcat că s-a întâmplat aşa. 

— Bănuieşti că-i ceva suspect în faptul că scrisoarea n-a fost 
expediată? 

Poirot se încruntă. 

— Hastings, trebuie să-ţi mărturisesc că nu ştiu. Presupun — 
ținând seama de lucrurile de care sunt aproape sigur — că 
scrisoarea a fost pur şi simplu rătăcită. Cred — dar nu pot să 
fiu sigur — că nimeni n-a bănuit că a fost scrisă o asemenea 
misivă. Continuă! Ce s-a întâmplat mai apoi? 

Am meditat. 

— Vizita avocatului, am sugerat eu. 

— Da, domnişoara Arundell a trimis după avocat, şi acesta a 
sosit în scurt timp. 

— Iar ea a făcut un testament nou, am continuat eu. 

— Exact. A întocmit un testament nou şi foarte surprinzător. 
Ţinând seama de acest testament, trebuie să analizăm cu 
multă atenţie o declaraţie făcută de Ellen. Ellen a spus — dacă 
îţi aminteşti — că domnişoara Lawson era deosebit de 
preocupată ca să nu ajungă la urechile domnişoarei Arundell 
ştirea că Bob lipsise toată noaptea din casă. 

— Da, oh, înțeleg, ba nu, nu înţeleg. Sau am început să 
pricep ce sugerezi... 

— Mă îndoiesc, zise Poirot. Dar, dacă aşa stau lucrurile, 
atunci sper că-ţi dai seama de importan ţa extraordinar ă a 
acestei declaraţii. 

Şi mă privi pătrunzător. 

— Sigur, sigur, am spus eu în grabă. 

— Apoi s-au întâmplat alte lucruri, continuă Poirot. Charles 
şi Theresa au venit în weekend, iar domnişoara Arundell i-a 
arătat noul testament lui Charles — sau aşa zice el. 

— Nu-l crezi? 

— Cred doar declaraţii care sunt verificate. Domnişoara 
Arundell nu i l-a arătat Theresei. 


— Pentru că a crezut că o să-i spună Charles. 

— Dar el nu i-a spus. De ce nu i-a spus? 

— I-a spus, conform afirmațiilor lui Charles. 

— Theresa a susținut foarte ferm că nu i-a spus — o discuţie 
în contradictoriu foarte interesantă şi foarte sugestivă. Iar, 
când am plecat, ea l-a făcut pe fratele ei prost. 

— Poirot, mă cam bagi în ceaţă, m-am văitat eu. 

— Să ne întoarcem la succesiunea evenimentelor. Doctorul 
Tanios a venit duminică — e posibil să fi venit fără ştirea soţiei 
sale. 

— Eu aş zice că e foarte clar că a venit fără ştirea soţiei. 

— Hai să zicem că e probabil aşa. Mai departe! Charles şi 
Theresa au plecat luni. Domnişoara Arundell e sănătoasă şi 
binedispusă. Cinează bine şi stă în întuneric cu surorile Tripp 
şi cu Lawson. Către sfârşitul şedinţei de spiritism se 
îmbolnăveşte. Cade la pat şi moare după patru zile, 
domnişoara Lawson moşteneşte toţi banii ei, iar căpitanul 
Hastings zice că a murit de moarte naturală! 

— În timp ce Hercule Poirot spune că a fost otrăvită în 
timpul cinei, fără nici o dovadă! 

— Am ceva dovezi, Hastings. Gândeşte-te la discuţia noastră 
cu domnişoarele Tripp. Şi la declaraţia care a reieşit din aşa- 
numita conversaţie cu domnişoara Lawson. 

— Te referi la faptul că au servit curry la cină? Curry putea 
ascunde gustul unui medicament. La asta te referi? 

Poirot zise încet: 

— Da, probabil că şi acel curry are o anumită semnificaţie. 

— Dar, dacă ipoteza ta e adevărată - în ciuda oricăror dovezi 
medicale - atunci ar fi putut s-o omoare doar domnişoara 
Lawson sau una dintre servitoare. 

— Mă întreb dacă-i aşa. 

— Sau una din surorile Tripp? Aiurea! Nu cred aşa ceva! Toţi 
oamenii ăştia sunt evident nevinovaţi. 

Poirot ridică din umeri. 

— Hastings, ţine minte: prostia — sau neghiobia — pot merge 
mână în mână cu viclenia. Şi nu uita de tentativa iniţială de 
asasinat. Nu a fost opera unei minţi deosebit de deştepte sau 


de complexe. A fost o încercare foarte simpl ă, sugerată de 
Bob şi de obiceiul său de a lăsa mingea la capătul de sus al 
scării. Ideea de a întinde o sfoară de-a curmezişul scărilor a 
fost simplă şi uşor de pus în practică — şi un copil s-ar fi putut 
gândi la aşa ceva. 

M-am încruntat. 

— Vrei să spui... 

— Vreau să spun că trebuie să căutăm un singur lucru — 
dorinţa de a ucide. Nimic mai mult de atât. 

— Dar otrava trebuie să fi fost una foarte sofisticată, ca să ° 
nu lase nici o urmă, l-am contrazis eu. A fost ceva ce nu putea 
fi procurat cu uşurinţă de o persoană obişnuită. La naiba, 
Poirot, nu pot să cred aşa ceva! Nu poţi să ştii că-i aşa! E o 
simplă ipoteză. 

— Greşeşti, prietene. Ca rezultat al diferitelor noastre 
conversații din dimineaţa aceasta, am în prezent un punct de 
pornire. O indicație evident subţire, dar de necombătut. 
Singura chestie e că... Mi-e teamă. 

— Teamă? De ce? 

Poirot spuse foarte serios: 

— Să deranjez câinele care doarme. E un proverb de-al 
vostru, nu-i a şa? Să la şi câinele adormit s ă doarm ă. Asta 
face în prezent uciga şul nostru — doarme fericit la soare... 

Hastings, nu ştim noi doi oare cât de des se întâmplă ca un 
ucigaş să ucidă a doua, chiar şi a treia oară, odată ce 
încrederea îi e tulburată? 

— Ți-e teamă că o să se întâmple aşa ceva? Poirot dădu din 
cap. 

— Da. Dacă există un ucigaş în stiva de lemne - şi cred că 
există. Da, Hastings, cred că există. 

CAPITOLUL 19 -Vizita la domnul Purvis 


Poirot ceru nota şi plăti. 

— Unde ne ducem în continuare? L-am întrebat eu. 

— Ne ducem unde ai sugerat tu să mergem ceva mai 
devreme, în timpul dimineţii. În Harchester, să discutăm cu 
domnul Purvis. De aceea am telefonat din hotelul Durham. 


— I-ai telefonat lui Purvis? 

— Nu, am sunat-o pe Theresa Arundell. I-am cerut să-mi 
scrie o scrisoare de introducere către acesta. Pentru a-l aborda 
cu o oarecare şansă de reuşită, trebuie să fim acreditaţi de 
familie. Ea mi-a promis să o trimită prin cineva la 
apartamentul meu. Probabil că scrisoarea ne aşteaptă deja. 

Am găsit nu numai scrisoarea, ci şi pe Charles Arundell, care 
ne-o adusese personal. 

— Aveţi o locuinţă drăguță, domnule Poirot, remarcă el, 
privind prin salonul apartamentului. 

În acel moment, privirea mea descoperi un sertar neînchis 
complet. Prin deschizătură ieşea o fâşie mică de hârtie. 

Ar fi fost de-a dreptul incredibil ca Poirot să fi închis un 
sertar într-un asemenea mod. M-am uitat gânditor la Charles. 
Fusese singur în încăpere, așteptând sosirea noastră. Nu mă 
îndoiam că-şi petrecuse timpul scotocind prin hârtiile lui 
Poirot. Ce canalie era tânărul ăla! Eram roşu de indignare. 

Charles era în cea mai veselă dispoziţie. 

— lată, spuse el, oferind o scrisoare. Totul e în regulă, şi sper 
că veţi avea mai mult noroc cu bătrânul Purvis decât am avut 
noi. 

— Presupun că v-a dat puţine speranţe. 

— A fost complet descurajator... După părerea lui, 
neruşinata de Lawson are toate drepturile. 

— Dumneavoastră şi sora dumneavoastră nu v-aţi gândit 
niciodată să apelaţi la simţămintele doamnei? 

Charles rânji. 

— Da, eu m-am gândit. Dar se pare că nu-i nimic de făcut. 
Elocvenţa mea a fost zadarnică. Imaginea patetică a oii negre 
dezmoştenite — o oaie nu chiar atât de neagră cum a fost 
descrisă (sau asta am încercat să sugerez) — n-a emoţionat-o pe 
femeia aia! Ştiţi, se pare că nu mă place chiar deloc! Nu ştiu 
de ce, zise el, râzând. Majoritatea femeilor bătrâne se 
înamorează uşor de mine. Consideră că n-am fost înţeles cum 
trebuia şi că nu mi s-a oferit niciodată vreo şansă. 

— Un punct de vedere foarte folositor. 

— Oh, a fost extrem de folositor până acum. Dar, după cum 


am spus, cu Lawson n-a ţinut. Cred că-i pornită împotriva 
bărbaţilor. Probabil că în zilele frumoase de demult, de 
dinainte de război, obişnuia să se lege cu lanţuri de garduri, 
fluturând steagul sufragetelor. 

— Ah, zise Poirot, clătinând din cap. Dacă metodele mai 
simple dau greş... 

— Trebuie să recurgem la crimă, zise vesel Charles. 

— Aha, zise Poirot. Dacă tot veni vorba despre crimă, tinere, 
e adevărat că v-aţi ameninţat mătuşa, că aţi spus că o „veţi 
lichida” — sau aţi folosit o altă expresie cu acelaşi înţeles? 

Charles se aşeză pe un scaun, îşi întinse picioarele în faţă şi 
se uită urât la Poirot. 

— Cine v-a zis asta? Întrebă el. 

— Nu contează. E adevărat? 

— Ei bine, există o fărâmă de adevăr în spusele astea... 

— Hai, vreau să aud povestea, adică povestea adevărat ă. 

— Oh, o veţi asculta, domnule. Nu-i nimic melodramatic în 
ea. Am încercat să storc nişte bani — dacă înţelegeţi ce vreau 
să spun. 

— Înţeleg. 

— Ei bine, lucrurile n-au mers conform planului. Mătuşa 
Emily mi-a dat de înţeles că orice încercare de a o despărţi de 
banii ei are să fie lipsită de succes. Nu mi-am pierdut 
stăpânirea de sine, dar i-am spus-o de la obraz: „Uite ce-i, 
mătuşă Emily, ştii, te comporti tu aşa, dar o să sfârşeşti prin a 
fi lichidată!” M-a întrebat, destul de dispreţuitoare, ce vreau 
să zic. „Uite ce vreau să zic, i-am spus eu. În jurul tău se 
învârt prietenii şi rudele, cu limba scoasă, toţi săraci lipiţi 
pământului, toţi plini de speranţe. Iar tu ce faci? Stai pe 
grămada de bani şi refuzi să-i împărţi cu ei. Aşa ajung unii 
oameni să fie omorâţi. După părerea mea, dacă o să ajungi să 
fii lichidată, vina are să fie numai a ta.” S-a uitat la mine peste 
ochelari, aşa cum făcea ea de obicei. S-a uitat chiar urât. Şi 
mi-a răspuns sec: „Oh! Asta-i părerea ta?” „Da, i-am răspuns 
eu. Te sfătuiesc s-o laşi mai moale.” „îţi mulţumesc pentru 
sfatul tău binevoitor, Charles, a zis ea. Dar o să descoperi că 
pot să-mi port singură de grijă.” „Fă cum îţi place, mătuşă 


Emily”, i-am spus eu. Rânjeam cu gura până la urechi, şi cred 
că mătuşa nu era chiar atât de furioasă cum încerca să pară. 
„Să nu spui că nu te-am avertizat.” „O să ţin minte”, a zis ea. 

Charles făcu o pauză. 

— Aşa că v-aţi mulţumit cu câteva bancnote de o liră pe care 
le-aţi găsit într-un sertar, zise Poirot. 

Charles se uită la el, apoi izbucni în râs. 

— Îmi ridic pălăria în faţa dumneavoastră, spuse el. Sunteţi 
un adevărat copoi! Cum aţi aflat asta? 

— Deci e adevărat? 

— Foarte adevărat! Eram lefter. Trebuia să fac rost de nişte 
bani. Am găsit un teanc frumos de bancnote într-un sertar, şi 
m-am servit cu câteva. Am fost foarte modest — nu credeam că 
mica mea sustragere are să fie observată. Şi, chiar dacă ar fi 
fost, probabil că mătuşa ar fi bănuit servitoarele. 

Poirot zise sec: 

— Consecințele ar fi fost foarte grave pentru servitoare, dacă 
s-ar fi crezut aşa ceva. 

Charles ridică din umeri. 

— Fiecare pe cont propriu, murmură el. 

— Şi le diable să-l ia pe cel care rămâne la urmă, zise Poirot. 
Asta-i deviza dumneavoastră, nu-i aşa? 

Charles se uită curios la el. 

— Nu ştiu dacă bătrâna a descoperit ceva. Cum aţi reuşit să 
aflaţi despre asta — şi despre conversaţia cu lichidatul? 

— Mi-a spus domnişoara Lawson. 

— Mâţa aia şireată! Exclamă el, părând — sau aşa am avut 
impresia — un pic tulburat. Nu mă place, n-o place nici pe 
Theresa, adăugă el imediat. Nu credeţi că mai ascunde şi 
altceva în mânecă? 

— Ce-ar putea să ascundă? 

— Oh, nu ştiu. Doar că mi se pare că-i o diavoliță bătrână şi 
rea, zise el, apoi continuă, după o pauză: O urăşte pe Theresa. 

— Domnule Arundell, ştiaţi că doctorul Tanios a venit s-o 
vadă pe mătuşa dumneavoastră în duminica dinaintea morţii 
acesteia? 

— A fost în duminica în care noi eram acolo? 


— Da. Nu l-aţi văzut? 

— Nu. În timpul după-amiezii am ieşit să ne plimbăm. 
Presupun că a venit atunci. Mi se pare ciudat că mătuşa Emily 
n-a pomenit de vizita lui. Cine v-a spus? 

— Domnişoara Lawson. 

— lar Lawson? Pare să fie o adevărată mină de informaţii, 
exclamă Charles, apoi adăugă, după un timp: Ştiţi, Tanios e un 
tip drăguţ. ÎI plac. E un individ zâmbitor şi vesel. 

— Da, are charismă, zise Poirot. 

Charles se ridică în picioare. 

— În locul lui aş fi omorât-o pe îngrozitoarea aia de Bella cu 
mulţi ani în urmă! Nu vi se pare că-i genul de femeie care-i 
însemnată de soartă să fie victimă? Să ştiţi că n-o să fiu 
surprins când are să fie găsită, bucăţi, într-un cufăr, la 
Margate sau în altă parte! 

— Nu-i un lucru frumos să spuneţi că soţul ei, un doctor bun, 
ar fi în stare de aşa ceva, îi spuse Poirot, sever. 

— Nu, zise gânditor Charles. Şi nu cred că Tanios e în stare 
să omoare nici măcar o muscă. Are suflet prea bun. 

— Dar dumneavoastră? Aţi ucide dacă ar ieşi ceva bani din 
asta? 

Charles izbucni în râs — un râs sincer, răsunător. 

— Intenţionaţi să mă şantajaţi, domnule Poirot? Nu aveţi cu 
ce. Vă asigur că n-am pus — se opri brusc, apoi continuă — 
stricnină în supa mătuşii Emily. 

Flutură nepăsător din mână şi plecă. 

— Ai încercat să-l sperii, Poirot? Am întrebat eu. Dacă ai 
încercat, nu cred că ai reuşit. N-a avut nici o reacţie de om 
vinovat. 

— Nu? 

— Nu. Părea netulburat. 

— Pauza pe care a făcut-o a fost ciudată, zise Poirot. 

— O pauză? 

— Da. O pauză înaintea cuvântului stricnină. Ca şi cum ar fi 
fost gata să spună altceva, apoi s-a răzgândit. 

Am ridicat din umeri. 

— Probabil că s-a gândit care ar putea să fie otrava cu un 


nume cât mai impresionant. 

— Posibil... Posibil... Dar să lăsăm astea. Cred că o să 
rămânem peste noapte la George, în Market Basing. 

După zece minute, am fost văzuţi mergând în viteză prin 
Londra, îndreptându-ne din nou spre zona de la ţară. 

Am ajuns în Harchester pe la ora patru şi ne-am dus direct la 
birourile firmei Purvis, Purvis, Charlesworth şi Purvis. 


Domnul Purvis era un bărbat mare şi solid, cu părul alb şi 
cam roşu la faţă. Arăta un pic a moşier. Atitudinea lui era 
curtenitoare, dar rezervată. 

Citi scrisoarea pe care o aduseserăm noi, apoi ne privi peste 
birou. O privire pătrunzătoare şi oarecum cercetătoare. 

— Sigur, vă cunosc după nume, domnule Poirot, spuse el 
politicos. Înţeleg că domnişoara Arundell şi fratele ei v-au 
angajat în această problemă, dar nu-mi pot imagina cum vă 
propuneţi să le fiţi de folos. 

— Domnule Purvis, să spunem că fac o investigaţie completă 
a tuturor circumstanțelor. 

Avocatul zise sec: 

— Domnişoara Arundell şi fratele ei au aflat deja părerea 
mea din punct de vedere juridic. Circumstanţele au fost foarte 
clare, şi nu permit nici o interpretare greşită. 

— Perfect, perfect, zise iute Poirot. Dar sunt sigur că nu veţi 
obiecta dacă le vom repeta, ca să pot privi limpede situaţia. 

Avocatul îşi plecă uşor capul. 

— Vă stau la dispoziţie. 

Poirot începu: 

— Cred că domnişoara Arundell v-a scris, dându-vă 
instrucţiuni, în ziua de şaptesprezece aprilie, nu-i aşa? 

Domnul Purvis consultă nişte hârtii aflate pe masă, în faţa sa. 

— Da, e corect. 

— Puteţi să-mi explicaţi ce v-a transmis? 

— Mi-a cerut să pregătesc un testament. Urmau ca în acesta 
să fie legate pentru servitori şi pentru trei, patru organizaţii de 
caritate. Restul averii sale avea să fie transferat în întregime 
domnişoarei Wilhelmina Lawson. 


— Mă scuzaţi, domnule Purvis, dar aţi fost surprins? 

— Recunosc că da, am fost surprins. 

— Domnişoara Arundell făcuse anterior un testament? 

— Da, făcuse unul cu cinci ani în urmă. 

— Acel testament lăsa averea ei — cu excepţia unor mici 
legate — nepoților şi nepoatelor sale? 

— Partea principală a averii sale urma să fie împărţită în 
mod egal între copiii fratelui ei Thomas şi fiica Arabellei 
Biggs, sora sa. 

— Ce s-a întâmplat cu acel testament? 

— La cererea domnişoarei Arundell, l-am adus cu mine 
atunci când am vizitat-o la Littlegreen House, în data de 21 
aprilie. 

— Domnule Purvis, v-aş fi foarte recunoscător dacă mi-aţi 
descrie amănunţit tot ce s-a petrecut cu acea ocazie. 

Avocatul tăcu un minut, două, apoi spuse, foarte sigur pe el: 
— Am sosit la Littlegreen House la ora trei după-amiaza. Mă 
însoțea unul dintre funcţionarii mei. Domnişoara Arundell m-a 

primit în salon. 

— Cum vi s-a părut că arăta? 

— Mi s-a părut sănătoasă, în ciuda faptului că mergea 
folosindu-se de un baston. Am înţeles că acest lucru era ca 
urmare a căzăturii care avusese loc recent. Dar, după cum am 
spus, starea generală a sănătăţii sale părea bună. Mi s-a părut 
uşor nervoasă şi surescitată. 

— Domnişoara Lawson o însoțea? 

— Era cu dânsa atunci când am sosit. Dar ne-a lăsat imediat 
singuri. 

— Şi apoi? 

— Domnişoara Arundell m-a întrebat dacă făcusem ceea ce 
îmi ceruse şi dacă am adus testamentul cel nou cu mine, ca să- 
| semneze. I-am răspuns că dorinţa îi fusese îndeplinită. Eu... 
Avocatul ezită un moment, apoi continuă, băţos: Trebuie să vă 
spun că, atât cât mi-a fost cu putinţă să fac asta, am mustrat-o 
pe domnişoara Arundell. I-am arătat că noul testament putea 
fi considerat foarte incorect faţă de familia sa, care, la urma 
urmei, era sânge din sângele ei. 


— Şi care a fost răspunsul ei? 

— M-a întrebat dacă banii erau sau nu ai ei şi dacă putea să 
facă întocmai ce voia cu ei. I-am răspuns că aşa era. „Foarte 
bine”, a spus ea. I-am amintit că o cunoştea pe domnişoara 
Lawson de scurt timp şi am întrebat-o dacă era sigură că 
nedreptatea pe care o făcea familiei sale era justificată. 
Replica ei a fost: „Dragă prietene, ştiu perfect ce fac”. 

— Aţi spus că părea surescitată. 

— Cred că pot afirma acest lucru, dar înţelegeţi-mă bine, 
domnule Poirot, era în deplinătatea facultăţilor mintale. Era, 
în adevăratul sens al cuvântului, capabilă să-şi administreze 
averea. Deşi familia domnişoarei Arundell se bucură de toată 
simpatia mea, sunt obligat să susţin acest lucru în faţa oricărui 
tribunal. 

— Am înţeles perfect. Vă rog să continuaţi. 

— Domnişoara Arundell a citit testamentul existent. Apoi a 
întins mâna după cel pe care îl întocmisem. Trebuie să ştiţi că 
prefer să prezint mai întâi o schiţă, însă domnişoara Arundell 
insistase să aduc un testament gata să fie semnat. Acest lucru 
nu era dificil de făcut, din moment ce prevederile sale erau 
atât de simple. Domnişoara Arundell l-a citit, a dat din cap şi 
a spus că voia să-l semneze de îndată. Am simţit că era de 
datoria mea să emit un ultim protest. M-a ascultat cu răbdare, 
dar mi-a spus că se decisese deja. Am chemat funcţionarul, iar 
acesta şi grădinarul au fost martori. Servitoarele, bineînţeles, 
erau neeligibile, întrucât erau beneficiare ale testamentului. 

— lar după aceea v-a încredinţat testamentul, ca să fie 
păstrat în siguranţă? 

— Nu, l-a pus într-un sertar al biroului său, sertar pe care l-a 
încuiat. 

— Ce s-a întâmplat cu testamentul iniţial? L-a distrus? 

— Nu, l-a încuiat împreună cu celălalt. 

— După moartea sa, unde a fost găsit testamentul? 

— În acelaşi sertar. Ca executor testamentar, aveam cheile, şi 
am căutat prin hârtiile şi documentele financiare. 

— Ambele testamente erau în sertar? 

— Da, exact aşa cum le aşezase acolo. 


— Aţi întrebat-o care erau motivele pentru o acţiune atât de 
surprinzătoare? 

— Da. Dar n-am primit un răspuns satisfăcător. M-a asigurat 
doar că ştia ce făcea. 

— Dar aţi fost surprins de modul în care a procedat? 

— Foarte surprins. Trebuie să spun că domnişoara Arundell 
păruse întotdeauna ataşată de familie. 

Poirot rămase tăcut un timp, apoi întrebă: 

— Presupun că n-aţi discutat cu domnişoara Lawson despre 
acest subiect? 

— Bineînţeles că nu. Un asemenea lucru ar fi fost foarte 
nelalocul lui. 

Domnul Purvis păru foarte scandalizat de o asemenea idee. 

— Domnişoara Arundell a spus ceva care să dea de înţeles că 
domnişoara Lawson ştia că testamentul fusese întocmit în 
favoarea sa? 

— Dimpotrivă. Am întrebat-o dacă domnişoara Lawson avea 
idee de ce făcuse, iar domnişoara Arundell s-a răstit la mine că 
aceasta nu ştia nimic. Eu consideram că ar fi fost 
recomandabil ca domnişoara Lawson să nu aibă idee de ce se 
întâmplase. M-am străduit să-i sugerez acest lucru, şi 
domnişoara Arundell a părut să fie de părerea mea. 

— Domnule Purvis, de ce v-a preocupat acest lucru? 

Bătrânul domn îl privi cu demnitate. 

— În opinia mea, e mai bine ca asemenea lucruri să nu fie 
discutate. Ar fi putut să ducă la dezamăgiri ulterioare. 

— Aha! Exclamă Poirot şi trase aer în piept. Înţeleg din 
spusele dumneavoastră că v-a trecut prin minte că domnişoara 
Arundell ar putea să se răzgândească în viitorul apropiat? 

Avocatul îşi plecă uşor capul. 

— Da. Mi-am imaginat că domnişoara Arundell a avut vreo 
confruntare violentă cu familia sa. M-am gândit că era posibil, 
după ce avea să se potolească, să se căiască pentru că luase o 
decizie pripită. 

— În acest caz ce ar fi putut să facă? 

— Mi-ar fi dat instrucţiuni să pregătesc un nou testament. 

— N-ar fi putut să aleagă soluţia mai simplă de a distruge 


ultimul testament, caz în care testamentul mai vechi ar fi 
devenit valabil? 

— Acesta e un lucru discutabil. Înţelegeţi, toate testamentele 
anterioare fuseseră definitiv revocate în momentul în care se 
făcuse un nou testament. 

— Dar domnişoara Arundell nu avea cunoştinţele juridice 
necesare ca să se poată gândi la aşa ceva. E posibil să fi crezut 
că, dacă distrugea ultimul testament, cel anterior redevenea 
valabil. 

— E posibil. 

— Dacă ar fi murit fără testament, banii ei ar fi revenit 
familiei? 

— Da. Jumătate doamnei Tanios, iar jumătate se împărțea 
între Charles şi Theresa Arundell. Însă adevărul e că nu s-a 
răzgândit. A murit fără să-şi schimbe decizia. 

— Din cauza asta am intervenit eu, spuse Poirot. 

Avocatul se uită întrebător la el. 

Poirot se aplecă spre el şi zise: 

— Să presupunem că domnişoara Arundell voia, pe patul de 
moarte, s ă distrug ă testamentul. Să presupunem că a crezut 
că l-a distrus — dar că, în realitate, a distrus primul testament. 

Domnul Purvis clătină din cap. 

— Ambele testamente erau intacte. 

— Atunci să presupunem că a distrus un testament fals — 
având impresia c ă a distrus documentul adev ărat. Amintiţi- 
vă că era foarte bolnavă, putea fi cu uşurinţă înşelată. 

— Trebuie să aduceţi dovezi în sprijinul acestei afirmaţii, 
zise tăios avocatul. 

— Oh! Fără îndoială, fără îndoială că trebuie! 

— Îmi permiteţi să vă întreb dacă aveţi vreun motiv să 
credeţi că s-a întâmplat ceva de genul acesta? 

Poirot se trase puţin înapoi. 

— În acest moment nu-mi pot permite să susţin aşa ceva.. 

— Normal, zise domnul Purvis, fiind de acord cu o frază 
care-i era familiară. 

— Dar pot să vă spun, strict confidenţial, că există anumite 
lucruri ciudate în toată treaba asta! 


— Adevărat? Nu mai spuneţi! 

Domnul Purvis îşi frecă mâinile, ca şi cum s-ar fi bucurat 
anticipând ce avea să urmeze. 

— Doream să aflu — şi am aflat — dacă în opinia 
dumneavoastră era posibil ca domnişoara Arundell să-şi 
schimbe părerea şi să devină mai înţelegătoare faţă de familia 
sa, continuă Poirot. 

— Asta este doar o părere personală, îi atrase atenţia 
avocatul. 

— Înţeleg, dragă domnule. Şi cred că nu lucraţi pentru 
domnişoara Lawson. 

— Am sfătuit-o pe domnişoara Lawson să consulte un jurist 
independent, spuse domnul Purvis, cu glas inexpresiv. 

Poirot îi strânse mâna şi îi mulţumi pentru amabilitate şi 
pentru informaţiile pe care ni le dăduse. 

CAPITOLUL 20 -A doua vizit ă la Littlegreen House 


În drum spre Market Basing — o distanţă de vreo 
cincisprezece kilometri — am analizat situaţia. 

— Poirot, ai vreun motiv pentru sugestia pe care ai făcut-o? 

— Te referi la faptul că domnişoara Arundell putea să fi 
crezut că testamentul acela ciudat fusese distrus? Nu, mon 
ami, sincer vorbind, nu am. Dar eram obligat — sper că ţi-ai 
dat seama - să fac o sugestie de vreun fel sau altul. Domnul 
Purvis e un om perspicace. Dacă nu-i dădeam un indiciu de 
felul celui pe care i l-am servit, s-ar fi întrebat ce rol joc în 
afacerea asta. 

— Poirot, ştii de cine-mi aminteşti? 

— Nu, mon ami. 

— De un jongler cu o mulţime de mingi, de culori diferite. 
Toate se află în aer simultan! 

— Mingile colorate diferit sunt diferitele minciuni pe care le- 
am spus, nu-i aşa? 

— Cam aşa ceva. 

— Şi crezi că într-o zi va veni momentul în care nu le voi 
mai putea controla? 

— Nu poţi s-o ţii aşa veşnic, i-am atras eu atenţia. 


— E adevărat. Va veni marele moment când voi prinde 
mingile una câte una, voi face o plecăciune şi voi ieşi din 
scenă. 

— În aplauzele răsunătoare ale spectatorilor. 

Poirot se uită bănuitor la mine. 

— Da, aşa va fi. 

— N-am aflat prea multe de la domnul Purvis, am remarcat 
eu, schimbând vorba. 

— Nu, cu excepţia faptului că am primit confirmarea ideilor 
noastre de bază. 

— Şi a fost confirmată declaraţia domnişoarei Lawson cum 
că n-a ştiut nimic de testament, despre care a aflat abia după 
moartea bătrânei doamne. 

— Eu n-am băgat de seamă să fi fost confirmat ceva de genul 
ăsta. 

— Purvis a sfătuit-o pe domnişoara Arundell să nu-i spună 
nimic domnişoarei Lawson, iar domnişoara Arundell i-a 
răspuns că nu intenţiona să facă aşa ceva. 

— Da, asta a fost foarte limpede. Dar există gaura cheii, 
prietene, şi chei care descuie sertare... 

— Chiar crezi că domnişoara Lawson a tras cu urechea şi a 
scotocit prin casă? Am întrebat eu, destul de şocat. 

Poirot zâmbi. 

— Mon cher, domnişoara Lawson n-a fost educată într-o 
şcoală cu renume. Ştim că a ascultat o conversaţie pe care n-ar 
fi trebuit s-o audă - mă refer la cea în care Charles şi mătuşa 
sa au discutat despre lichidarea rudelor supărătoare. 

Am recunoscut adevărul spuselor sale. 

— Vezi, Hastings, domnişoara Lawson ar fi putut să asculte o 
parte din conversaţia dintre domnul Purvis şi domnişoara 
Arundell. Avocatul are o voce răsunătoare. Cât despre 
scotocit, continuă Poirot, oamenii fac asta mai mult decât 
bănuieşti tu. Oamenii timizi şi speriaţi, precum domnişoara 
Lawson, capătă deseori unele obiceiuri puţin onorabile, care 
reprezintă pentru ei o mângâiere şi o recreere. 

— Fii serios, Poirot! Am protestat eu. El dădu din cap de mai 
multe ori. 


— Da, aşa stau lucrurile, chiar aşa. 

Am ajuns la George şi am luat două camere. Apoi ne-am 
îndreptat către Littlegreen House. 

Când am sunat, Bob răspunse imediat provocării. Goni prin 
hol, lătrând furios, şi se repezi la uşa din faţă. 

„O să vă sfâşii ficatul şi bojocii, mârâi el. O să vă sfâşii 
mădularele! O să vă învăţ eu să mai încercaţi să intraţi în casa 
asta! Aşteptaţi până o să-mi înfig colții în voi!” La gălăgie se 
adăugă un murmur. 

— Gata, băiete. Gata, fii căţel bun. Vino încoace! 

Bob, tras de zgardă, fu întemnițat în camera de zi, împotriva 
voinţei sale. 

„întotdeauna strică distracţia omului, mormăi el. E prima 
oară, după mult timp, când am şi eu ocazia să sperii pe 
cineva. Mi-e poftă să-mi înfig şi eu dinţii într-un crac de 
pantalon. N-aveţi decât să vă purtaţi singuri de grijă, dacă nu 
vreţi să vă apăr eu.” 

Uşa camerei de zi fu închisă în urma lui, iar Ellen trase 
zăvorul şi deschise uşa din faţă. 

— Oh, dumneavoastră sunteţi, domnule! Exclamă ea. 
Deschise uşa larg. Pe figura ei se întinse o expresie de plăcută 
emoție. 

— Poftiți înăuntru, domnule, vă rog! 

Am intrat în hol. De dincolo de uşa din stânga se auzea 
zgomot puternic de adulmecat, întrerupt de mârâituri. Bob se 
străduia să ne „identifice” corect. 

— Poți să-i dai drumul, am sugerat eu. 

— O să-i dau, domnule. E cumsecade cu adevărat, dar face 
atâta gălăgie şi se repede la oameni, că îi sperie. Însă e un 
câine de pază minunat. 

Ellen deschise uşa, iar Bob ţâşni ca o ghiulea. 

„Cine-i aici? Cine sunt ei? Oh, iată-vă! Vai de mine, nu-mi 
amintesc... Adulmecare prelungită. Sigur! Ne-am mai 
întâlnit!” 

— Salut, bătrâne, i-am zis eu. Ce mai faci? 

Bob dădu din coadă, de ochii lumii. 

„Bine, mulţumesc. Să vedem... Spuse el, reluându-şi 


cercetările. Ai vorbit în ultimul timp cu un spaniel, după cum 
miros. Cred că-s nişte câini tâmpiţi. Ce-i asta? O pisică? 
Interesant. Aş fi vrut să fie cu noi, aici. Avem puţine ocazii să 
ne distrăm. Hmm... Un bullterrier nu prea rău...” 

După ce diagnostică foarte corect o vizită pe care o făcusem 
unor prieteni canini, îşi îndreptă atenţia către Poirot, inhală o 
porţie zdravănă de benzină şi plecă, total nemulţumit. 

— Bob! L-am chemat eu. 

Îmi aruncă o privire peste umăr. 

„E în regulă. Ştiu ce fac. Mă întorc într-o clipă.” 

— Casa e închisă. Sper că veţi scuza... Zise Ellen şi se grăbi 
în camera de zi, unde începu să deschidă jaluzelele. 

— E excelent, spuse Poirot, urmând-o şi aşezându-se. 

Pe când mă pregăteam să mă alătur lui, Bob reapăru dintr-o 
zonă misterioasă, cu mingea în gură. Urcă iute scările şi se 
întinse pe treapta de sus, cu mingea între labe. Dădea încet 
din coadă. 

„Hai, zise el. Hai! Să ne jucăm!” 

Interesul meu pentru munca de detectiv dispăru pentru 
moment; ne-am jucat câteva minute, apoi, cu un sentiment de 
vinovăţie, m-am grăbit să intru în camera de zi. 

Poirot şi Ellen păreau să fi ajuns departe în discuţia lor 
despre boli şi medicamente. 

— Câteva pilule mici, albe, asta-i tot ce obişnuia să ia, 
domnule. Două sau trei după fiecare masă. Asta era 
recomandarea dată de doctorul Grainger. Oh, da, avea 
întotdeauna grijă să le ia. Erau nişte chestii mititele. Şi mai 
erau nişte chestii în care domnişoara Lawson avea multă 
încredere. Capsule erau, capsulele de ficat ale doctorului 
Loughbarrow. Puteţi vedea reclame pentru ele pe toate 
panourile. 

— Domnişoara Arundell lua şi capsulele acelea? 

— Da. Domnişoara Lawson a convins-o să înceapă să le ia, 
iar domnişoara Emily credea că-i făceau bine. 

— Doctorul Grainger ştia? 

— Oh, domnule, lui nu-i păsa. „Ia-le, dacă ai impresia că-ţi 
fac bine”, a zis el. Iar ea i-a spus: „O să râzi, dar chiar mi-au 


făcut bine. Mult mai bine decât doctoriile tale”. Iar doctorul 
Grainger a râs şi a spus că autosugestia face mai mult decât 
orice medicament care a fost inventat vreodată. 

— Nu mai lua nimic altceva? 

— Nu. Soţul domnişoarei Bella, doctorul cel străin, a adus o 
sticlă cu ceva, dar, cu toate că domnişoara Emily i-a mulțumit 
foarte politicos, a turnat doctoria în chiuvetă, ştiu foarte bine 
asta! Şi cred că a procedat corect. Nu ştii cum sunt chestiile 
astea străine. 

— Doamna Tanios a văzut-o când a vărsat medicamentul, 
nu-i aşa? 

— Da, şi mi-e teamă că sărmana doamnă s-a simţit jignită. Şi 
mie mi-a părut rău, pentru că nu mă îndoiesc că a fost un gest 
drăguţ din partea doctorului. 

— Fără îndoială. Fără îndoială. Presupun că doctoriile care 
rămăseseră în casă au fost aruncate când a murit domnişoara 
Arundell? 

Ellen păru un pic surprinsă de întrebare. 

— Oh, da, domnule. Asistenta medicală a aruncat o parte 
dintre ele, apoi domnişoara Lawson a luat toată grămada din 
dulapul cu doctorii din baie şi le-a zvârlit. 

— Acolo erau păstrate capsulele de ficat ale doctorului 
Loughbarrow? 

— Nu, erau păstrate în dulapul din colţul sufrageriei, ca să 
fie la îndemână pentru a fi luate după masă, aşa cum era 
recomandat. 

— Ce asistentă a îngrijit-o pe domnişoara Arundell? Poţi să- 
mi dai numele şi adresa ei? 

Ellen răspunse că putea şi-i dădu informaţiile imediat. 

Poirot continuă s-o întrebe despre ultima boală a 
domnişoarei Arundell. 

Ellen dădu detalii încântată, descriind boala, durerile, 
apariţia gălbinării şi delirul final. Nu ştiu dacă Poirot a 
obţinut vreo satisfacţie din această înşiruire. Ascultă destul de 
răbdător şi uneori strecură câte o mică întrebare pertinentă, 
de obicei despre domnişoara Lawson şi despre perioada de 
timp pe care o petrecea în camera bolnavei. Mai era teribil de 


interesat de dieta administrată femeii bolnave, pe care o 
compara cu cea a unei rude (inexistente) a sa, decedată. 

Văzând că le face atâta plăcere să stea de vorbă, am ieşit din 
nou în hol. Bob se dusese să doarmă pe palier, cu mingea sub 
bărbie. 

L-am fluierat, iar câinele a sărit sus, devenind imediat alert. 
Dar, de data asta, probabil pentru că se simţise jignit, amână 
să-mi trimită mingea, prinzând-o de multe ori în ultima clipă. 

„Eşti dezamăgit? Poate că de data asta o să ţi-o dau.” 

Când m-am întors din nou în camera de zi, Poirot discuta 
despre vizita surpriză a doctorului Tanios, din duminica de 
dinaintea morţii bătrânei doamne. 

— Da, domnule, domnul Charles şi domnişoara Theresa 
ieşiseră să se plimbe. Ştiu că doctorul Tanios nu era aşteptat. 
Stăpâna stătea culcată, şi a fost foarte surprinsă când i-am 
spus cine venise. „Doctorul Tanios? A spus ea. E şi doamna 
Tanios cu el?” I-am răspuns că nu, domnul venise singur. 
Atunci mi-a zis că avea să coboare într-un minut. 

— Doctorul a rămas mult timp? 

— Nici măcar o oră, domnule. Nu părea prea încântat când a 
plecat. 

— N-ai idee care fusese... Hmm... Scopul vizitei? 

— Nici cea mai vagă idee, domnule. 

— N-ai auzit nimic? 

Ellen se înroşi brusc la față. 

— Nu, domnule. N-am ascultat niciodată la uşi, indiferent ce 
făceau alţii, oameni care ar fi trebuit să ştie cum să se poarte! 
— Oh, m-ai înţeles greşit, se grăbi să se scuze Poirot. M-am 
gândit că se poate să fi adus ceai când domnul era acolo şi că 
e posibil să fi auzit despre ce discutau el şi stăpâna dumitale. 

Ellen se linişti. 

— Îmi pare rău, domnule, v-am înţeles greşit. Nu, doctorul 
Tanios n-a rămas la ceai. 

Poirot o privi şi-i făcu cu ochiul. 

— Nu-i posibil să ştie domnişoara Lawson pentru ce-a venit 
doctorul Tanios? 

— Domnule, dacă nu ştie dânsa, atunci nu ştie nimeni, pufni 


Ellen. 

— Nu îmi mai aduc aminte, se prefăcu Poirot, dormitorul 
domnişoarei Lawson nu-i chiar lângă cel al domnişoarei 
Arundell? 

— Nu, domnule. Camera domnişoarei Lawson e chiar în 
dreapta scării. Pot să v-o arăt, domnule. 

Poirot acceptă oferta. Când urcă pe scară, se ţinu aproape de 
perete şi, când ajunse la capătul acesteia, scoase o exclamaţie 
şi se aplecă, examinându-şi cracul pantalonilor. 

— Ah, m-am agăţat, da, e un cui aici, în plinta de lemn. 

— Da, domnule, este. Cred că a ieşit de la locul lui. Mi-am 
agăţat şi eu rochia o dată, de două ori. 

— E aşa de mult timp? 

— De ceva vreme. L-am observat prima oară când stăpâna 
zăcea — asta a fost după accident, domnule şi am încercat să-l 
scot, dar n-am reuşit. 

— Cred că de el a fost cândva legată o sfoară. 

— Da, domnule, îmi amintesc că de el era prinsă o bucăţică 
de sfoară. Nu-mi dau seama la ce folosea. 

Glasul lui Ellen nu exprima nici o bănuială. Pentru ea era 
doar un lucru care se întâmplă în mod normal în case şi 
pentru care nu merită să te osteneşti să găseşti o explicaţie. 

Poirot pătrunse în încăperea de la capătul scării. Aceasta era 
de dimensiuni moderate. Avea două ferestre chiar în faţa 
noastră. Într-un colţ se găsea o comodă, iar între ferestre se 
afla un şifonier cu o oglindă lungă. Patul era în dreapta, după 
uşă, în faţa ferestrelor. Pe peretele din stânga se vedeau un 
scrin şi un lavoar cu o placă de marmură deasupra. 

Poirot se uită gânditor prin cameră, apoi ieşi pe palier. Merse 
pe coridor, trecu pe lângă alte două dormitoare şi ajunse în 
dormitorul cel mare, care îi aparținuse lui Emily Arundell. 

— Asistenta medicală primise cămăruţa de alături, îi explică 
Ellen. 

Poirot dădu din cap, gânditor. 

În timp ce coboram treptele, întrebă dacă putea să se plimbe 
prin grădină. 

— Oh, da, domnule, bineînţeles. Acum arată foarte frumos. 


— Grădinarul mai e angajat? 

— Angus? Da, Angus mai este încă aici. Domnişoara Lawson 
vrea ca totul să arate frumos, crede că astfel se va vinde mai 
bine. 

— Cred că-i un lucru înţelept. Nu-i bine să laşi un loc să fie 
năpădit de buruieni. 

Grădina era foarte liniştită şi frumoasă. Marginile ei late erau 
pline de lupini, nemţişori şi maci mari, stacojii. Bujorii 
îmbobociseră. Tot plimbându-ne, am ajuns la o magazie, unde 
trebăluia un bătrân solid, zdrenţăros. Acesta ne salută 
respectuos, iar Poirot începu să discute cu el. 

O menționare a faptului că-l văzuserăm pe domnul Charles 
în ziua aceea îl făcu pe bătrân să devină prietenos, chiar 
guraliv. 

— Întotdeauna a fost un tip nemaipomenit! Îi ştiu de pe 
vremea când venea aici cu o jumătate de plăcintă de agrişe, în 
timp ce bucătăreasa căuta de zor prăjitura. Şi se întorcea în 
casă cu o figură atât de nevinovată, că toată lumea spunea că 
plăcinta trebuie să fi fost furată de pisică, deşi n-am văzut 
niciodată o pisică mâncând plăcintă cu agrişe. Da, domnul 
Charles e un tip nemaipomenit! 

— A fost aici prin aprilie, nu-i aşa? 

— Da, a fost aici, în două weekenduri. Chiar înainte să 
moară coniţa. 

— L-ai văzut des? 

— Da. De fapt, un tânăr domn nu prea are ce să facă aici. 
Obişnuia să o tulească până la George, să tragă una mică. 
Apoi zăbovea pe aici şi mă întreba de una, de alta... 

— Despre flori? 

— Da, despre flori şi despre buruieni, zise bătrânul şi chicoti. 

— Buruieni? 

Glasul lui Poirot trăda o oarecare curiozitate. Poirot întoarse 
capul şi se uită la rafturi. Privirea i se opri pe o cutie de tablă. 

— Probabil că voia să afle cum le stârpeşti. 

— Chiar aşa! 

— Presupun că asta foloseşti, zise Poirot şi întoarse cutia, 
apoi îi citi eticheta. 


— Asta, răspunse Angus. O chestie foarte uşor de folosit. 

— E o substanţă periculoasă? 

— Nu, dacă o foloseşti cum se cuvine. Sigur, e arsenic. Am şi 
glumit un pic pe seama asta cu domnul Charles. A zis că, dacă 
ar avea o nevastă şi n-ar plăcea-o, ar veni la mine şi ar lua un 
pic din chestia asta, ca să scape de ea! Iar eu i-am zis că s-ar 
putea să fie ea cea care ar vrea să scape de el! Asta l-a făcut să 
râdă. Da, a fost o poantă bună! 

Am râs şi noi, de ochii lumii. Poirot ridică apoi capacul 
cutiei. 

— E aproape goală, murmură el. 

Bătrânul aruncă o privire. 

— Da, s-a consumat mai mult decât am crezut. Nu ştiam că 
am folosit atât de mult. Ar trebui să mai comand. 

— Da, spuse Poirot, zâmbind. Cred că nu ajunge să-mi dai şi 
mie, ca să scap de nevasta mea. 

Am râs din nou, apreciind gluma. 

— Domnule, presupun că nu sunteţi căsătorit. 

— Nu sunt. 

— Ah, de aceea vă permiteţi să glumiţi despre aşa ceva! Cei 
necăsătoriți nu ştiu ce necaz înseamnă asta! 

— Presupun că soţia dumitale... Zise Poirot şi tăcu, din 
delicateţe. 

— E vie, chiar foarte vie. 

Angus părea uşor deprimat din cauza asta. 

L-am lăudat pentru grădină şi ne-am luat rămas-bun. 

CAPITOLUL 21 — Farmacistul, asistenta medical ă, doctorul 


Cutia cu erbicid declanşă în mintea mea gânduri complet 
noi. Erau primele circumstanţe clare care dădeau de bănuit de 
care ne izbeam. Interesul manifestat de Charles, surpriza 
evidentă a bătrânului grădinar descoperind cutia aproape 
goală — totul părea să ne conducă în această direcţie. 

Ca de obicei când eu sunt aţâţat, Poirot nu avea chef de 
vorbă. 

— Hastings, chiar dacă a dispărut o parte din erbicid, nu 
există nici o dovadă că l-ar fi luat Charles. 


— Dar a discutat mult cu grădinarul despre el! 

— N-ar fi fost un lucru înţelept, dacă voia să fure din otravă. 
Dacă ţi s-ar cere să numeşti iute o otravă, care-i prima care ți- 
ar veni în minte? Mă întrebă el. 

— Cred că arsenicul. 

— Da. Deci înţelegi ce-a însemnat pauza aceea clară pe care 
a făcut-o Charles azi, înainte de a rosti cuvântul stricnină. 

— Adică? 

— Voia să spună „să-i pun arsenic în supă” şi s-a oprit. 

— Aha! Şi de ce s-a oprit? 

— Exact. De ce? Hastings, trebuie să-ţi spun că încercarea de 
a găsi un răspuns la acest „de ce?” aparte m-a făcut să mă duc 
în grădină, în căutarea unei surse de erbicid. 

— Şi ai găsit-o. 

— Şi am găsit-o. 

Am clătinat din cap. 

— Lucrurile încep să meargă rău pentru tânărul Charles. Ai 
discutat îndelung cu Ellen despre boala bătrânei doamne. 
Simptomele bolii seamănă cu cele provocate de otrăvirea cu 
arsenic? 

Poirot îşi frecă nasul. 

— Greu de spus. Au existat dureri abdominale, greţuri... 

— Sigur, asta e! 

— Nuss chiar atât de convins. 

— Atunci, ce otravă se poate să le fi provocat? 

— Eh bien, prietene, nu prea seamănă a otrăvire, ci a boală 
de ficat şi a deces provocat de această boală. 

— Oh, Poirot, am strigat eu, nu poate fi vorba despre o 
moarte naturală! Trebuie să fie o crimă! 

— Ia uite, se pare că am făcut schimb de roluri. 

Se opri brusc şi intră într-o farmacie. După o discuţie 
îndelungată despre tulburările sale interne, Poirot cumpără o 
cutioară cu pastile împotriva indigestiei. Pe când se pregătea 
să părăsească prăvălia, atenţia lui Poirot fu atrasă de o cutie 
arătoasă cu pastile de ficat ale doctorului Loughbarrow. 

— Da, domnule, e un preparat foarte bun, spuse farmacistul, 
un bărbat de vârstă medie, cu chef de vorbă. Veţi descoperi că 


sunt foarte eficiente. 

— Îmi amintesc că domnişoara Arundell lua aşa ceva. 
Domnişoara Emily Arundell. 

— Da, domnule, lua. Domnişoara Arundell de la Littlegreen 
House. O doamnă în vârstă, foarte drăguță, de modă veche. O 
serveam eu, de obicei. 

— Cumpăra multe medicamente? 

— Nu, domnule. Nu atât de multe precum alte doamne în 
vârstă. Domnişoara Lawson, doamna sa de companie, cea care 
a moştenit toţi banii... 

Poirot dădu din cap. 

— Era o adeptă a acestor pilule. Şi a altora. Pilule, tablete 
împotriva indigestiei, amestecuri pentru digestie, amestecuri 
pentru sânge. Îi făcea cu adevărat plăcere să fie în mijlocul 
sticluţelor, spuse farmacistul şi zâmbi. Îmi doresc să fie mai 
mulţi ca dânsa. Oamenii nu mai iau doctorii ca altădată. Dar, 
în schimb, vindem o grămadă de produse cosmetice. 

— Domnişoara Arundell lua în mod regulat aceste tablete? 

— Da, cred că le-a luat vreo trei luni, înainte să moară. 

— O rudă a sa, doctorul Tanios, a comandat aici într-o zi un 
amestec, nu-i aşa? 

— Da, sigur, domnul grec care s-a căsătorit cu nepoata 
domnişoarei Arundell. Da, un amestec foarte interesant. Unul 
cum nu mai văzusem până atunci. 

Farmacistul vorbea de parcă ar fi descoperit un trofeu 
botanic rar. 

— Domnule, când ai de-a face cu ceva nou, simţi o 
schimbare. Îmi amintesc că era o combinaţie foarte 
interesantă de medicamente. Sigur, domnul era medic. Un om 
foarte amabil, era o plăcere să discuţi cu el. 

— Soţia sa a făcut cumpărături aici? 

— O fi făcut, dar nu-mi amintesc. Oh, da, a venit pentru un 
somnifer — da, îmi amintesc, era cloral. E cam greu pentru noi 
să avem de-a face cu medicamente de acest fel. Vedeţi, 
majoritatea medicilor nu prescriu cantităţi mari. 

— Cine scrisese reţeta? 

— Cred că soţul ei. Sigur, era totul în regulă, dar, ştiţi, 


trebuie oricum să fim atenţi. Poate nu aţi aflat, dar, dacă un 
doctor face o greşeală când scrie o reţetă, iar noi eliberăm 
medicamentul, fiind de bună-credinţă, şi lucrurile merg prost, 
atunci cei care vor fi învinovăţiţi vom fi noi, nu doctorul. 

— Mi se pare foarte incorect! 

— Recunosc că-i un lucru îngrijorător. Dar nu pot să mă 
plâng. Să bat în lemn, dar n-am avut nici un fel de necazuri. 

Şi lovi puternic în tejghea cu încheietura degetului. 

Poirot decise să cumpere o cutie cu capsule de ficat ale 
doctorului Loughbarrow. 

— Mulţumesc, domnule. De ce mărime? De 25, de 50 sau de 
100? 

— Presupun că acelea mai mari sunt mai bune, dar... 

— Luaţi de 50, domnule. Domnişoara Arundell lua tot de 
mărimea asta. Opt şilingi şi şase penny. 

Poirot fu de acord, plăti şi primi pachetul. 

Apoi am părăsit magazinul. 

— Deci doamna Tanios a cumpărat un somnifer! Am 
exclamat eu, în timp ce ieşeam în stradă. O doză care ar fi 
putut să omoare pe oricine. 

— Cu mare uşurinţă. 

— Crezi deci că domnişoara Arundell... 

Mi-am amintit cuvintele domnişoarei Lawson: „îndrăznesc să 
spun că Bella ar fi în stare să omoare pe cineva, dacă i-ar cere 
el”. 

Poirot clătină din cap. 

— Cloralul este un narcotic şi un somnifer. E folosit pentru 
înlăturarea durerilor şi pentru dormit. Poate să creeze 
dependenţă. 

— Crezi că doamna Tanios nu mai putea trăi fără el? 

Poirot clătină din cap, mirat. 

— Nu, nu cred aşa ceva. Dar mi se pare ceva curios. Îmi vine 
în minte o singură explicaţie. Asta ar însemna... 

Se întrerupse şi se uită la ceas. 

— Hai să vedem dacă putem s-o găsim pe asistenta medicală 
Carruthers, care a îngrijit-o pe domnişoara Arundell în timpul 
ultimei sale boli. 


Asistenta Carruthers se dovedi a fi o femeie de vârstă medie, 
ce părea a avea mult bun-simţ. 

Poirot jucă de data asta alt rol, inventând o altă rudă. De 
data asta era vorba despre o mamă în vârstă, căreia îi căuta o 
asistentă medicală cumsecade. 

— Înţelegeţi-mă, o să vă vorbesc foarte deschis. Mama mea e 
o persoană dificilă. Am avut asistente excelente, femei tinere, 
foarte competente, dar simplul fapt că erau tinere acţiona 
împotriva lor. Mamei mele nu-i plac femeile tinere, le insultă, 
e grosolană şi certăreaţă, e împotriva ferestrelor deschise şi a 
ceea ce înseamnă igienă în ziua de azi. E foarte dificilă. 

Şi oftă plin de tristeţe. 

— Ştiu, răspunse asistenta Carruthers, plină de înţelegere. 
Uneori e foarte obositor. Trebuie să dai dovadă de mult tact. 
Nu foloseşte la nimic să-l contrazici pe pacient. Mai bine să 
cedezi cât se poate de mult. Iar dacă el simte că nu vrei să-l 
obligi să facă un lucru anume, atunci deseori se relaxează şi se 
lasă îndrumat ca un mieluşel. 

— Aha, văd că sunteţi exact ce căutam eu. Le înţelegeţi pe 
doamnele în vârstă. 

— Am avut de-a face cu câteva, spuse asistenta Carruthers, 
zâmbind. Trebuie să dai dovadă de răbdare şi de bună 
dispoziţie. 

— O atitudine înţeleaptă. Am auzit că aţi îngrijit-o pe 
domnişoara Arundell. Nu cred că dânsa a fost o bătrână cu 
care să te descurci uşor. 

— Oh, nu ştiu ce să zic. Era încăpăţânată, dar n-a fost deloc 
dificilă. Însă n-am avut de-a face cu dânsa mult timp. A murit 
în a patra zi. 

— Chiar ieri a discutat cu nepoata dumneaei, domnişoara 
Theresa Arundell, abia ieri. 

— Interesat! Am spus întotdeauna că lumea-i mică! 

— Asta înseamnă că o cunoaşteţi. 

— Sigur, a fost aici după moartea mătuşii sale şi a rămas 
pentru funeralii. Şi, bineînţeles, am văzut-o şi înainte, când 
fusese pe aici. O fată foarte frumoasă. 

— Da, foarte frumoasă, dar prea slabă. Mult prea slabă. 


Asistenta Carruthers, conştientă că ea era destul de plinuţă, 
se umflă un pic în pene. 

— Sigur, zise ea, nu trebuie să fii prea slab. 

— Sărmana fată, continuă Poirot. Îmi pare rău pentru ea. 
Entre nous, zise el, confidenţial, testamentul mătuşii sale a 
fost pentru ea o lovitură puternică. 

— Cred că a fost, spuse asistenta Carruthers. Ştiu că a 
provocat multă bârfa. 

— Nu-mi pot imagina ce-a putut-o determina pe domnişoara 
Arundell să-şi dezmoştenească familia. Mi s-a părut ceva ieşit 
din comun. 

— Sunt de acord cu dumneavoastră. A fost ceva ieşit din 
comun. Şi, bineînţeles, oamenii spun că trebuie să fie ceva în 
spatele a toate astea. 

— Aveţi idee care a fost motivul? Bătrâna domnişoară 
Arundell a spus ceva? 

— Nu. Mie nu mi-a zis nimic. 

— Dar altcuiva? 

— Ei bine, presupun că i-a menţionat ceva domnişoarei 
Lawson, pentru că am auzit-o pe domnişoara Lawson spunând: 
„Da, dragă, dar e la avocat”. Iar domnişoara Arundell a zis: 
„Sunt sigură că e în sertarul de la parter”. Şi domnişoara 
Lawson a răspuns: „Nu, i l-ai trimis domnului Purvis. Nu-ţi 
aminteşti?” Apoi pacienta mea a avut iarăşi o criză de greață, 
domnişoara Lawson a plecat în timp ce eu îmi îngrijeam 
bolnava, dar m-am întrebat deseori dacă atunci discutaseră 
despre testament. 

— Probabil că da. 

Asistenta Carruthers continuă: 

— Dacă aşa stau lucrurile, presupun că domnişoara Arundell 
era îngrijorată şi probabil că voia să-l modifice — dar era atât 
de bolnavă, sărmana de ea, că nu se mai putea gândi la nimic. 

— Domnişoara Lawson lua parte la îngrijirea bolnavei? 
Întrebă Poirot. 

— Oh, Doamne, nu, femeia aia nu era bună de nimic. Era 
prea agitată. Reuşea doar să-mi enerveze pacienta. 

— Deci vă ocupați singură de tot? C'est formidable ça. {23} 


— Servitoarea — cum se numea — Ellen, mă ajuta. Ellen era 
foarte bună. Era obişnuită cu boala şi era obişnuită s-o 
îngrijească pe bătrână. Ne înţelegeam foarte bine. De fapt, 
doctorul Grainger trimisese vineri o asistentă pentru a sta pe 
timp de noapte, dar domnişoara Arundell a murit înainte de 
sosirea acelei asistente. 

— Poate că domnişoara Lawson a ajutat la pregătirea 
mâncării pentru bolnavă... 

— Nu, nu făcea nimic. Nici nu era nimic de pregătit. Eu 
aveam grijă de supa Valentine, de brandy, de produsul Brand, 
de glucoză şi de restul. Tot ce făcea domnişoara Lawson era să 
umble prin casă plângând şi încurcând pe toată lumea. 

În tonul asistentei se simţea sarcasmul. 

— Înţeleg că nu aveţi o părere prea grozavă despre modul în 
care domnişoara Lawson îşi făcea treaba, zise Poirot, zâmbind. 

— În opinia mea, doamnele de companie sunt de obicei nişte 
amărâte. Vedeţi dumneavoastră, ele n-au nici un fel de preg 
ătire. Sunt nişte amatoare. Şi, de obicei, sunt femei care nu-s 
bune de nimic altceva. 

— Credeţi că domnişoara Lawson era foarte ataşată de 
domnişoara Arundell? 

— Aşa se pare. A fost foarte afectată când a murit bătrâna 
doamnă. După părerea mea, mai mult decât rudele, încheie 
asistenta Carruthers, pufnind. 

— Asta înseamnă că domnişoara Arundell a ştiut ce-a făcut 
atunci când şi-a lăsat banii cum şi i-a lăsat, zise Poirot, dând 
cu înțelepciune din cap. 

— Era o bătrână foarte perspicace, spuse asistenta. Recunosc 
că nu erau prea multe lucruri pe care să nu le fi observat sau 
pe care nu le ştia. 

— A menţionat în vreun fel câinele, pe Bob? 

— E ciudat că pomeniţi de asta! A vorbit mult despre el — 
când delira. Ceva în legătură cu mingea lui şi despre căzătura 
pe care o suferise. Bob e un câine drăguţ — îmi plac foarte 
mult câinii. Sărmanul băiat a fost foarte trist când i-a murit 
stăpâna! Câinii sunt animale minunate, nu-i aşa? Aproape 
oameni. 


Şi am plecat, fiind de acord cu natura omenească a câinilor. 

— Asta-i evident o persoană care n-are nici un fel de 
bănuieli, remarcă Poirot, după ce am plecat. 

Părea uşor descurajat. 

Am avut parte de o cină proastă la George — Poirot bombăni 
mult, mai ales în legătură cu supa. 

— Hastings, e atât de uşor să faci o supă bună! Le pot au 
feu... 424) 

Am reuşit cu destul de multă greutate să evit o discuţie 
despre gătit. 

După cină, am avut parte de-o surpriză. 

Stăteam în holul hotelului, singuri. Mai fusese un bărbat la 
cină — după aspect, un comis-voiajor — dar plecase. Leneveam 
răsfoind paginile unui exemplar străvechi din Stock Breeder & 
Gazette sau ale unui periodic de felul acela, când am auzit 
brusc pe cineva care menţionase numele lui Poirot. 

— Unde este? E aici? Bine, pot să-l găsesc şi singur. 

Uşa se deschise cu violenţă, şi doctorul Grainger, cu faţa 
roşie, cu sprâncenele încruntate, evident enervat, pătrunse în 
încăpere. Se opri să închidă uşa, apoi înaintă către noi, foarte 
hotărât. 

— Aici sunteţi! Domnule Hercule Poirot, ce naiba urmăriţi 
de aţi venit şi mi-aţi spus o grămadă de minciuni? 

— E una dintre mingile jonglerului? Am murmurat eu, cu 
răutate. 

Poirot zise, cu vocea sa cea mai mieroasă: 

— Dragă domnule doctor, daţi-mi voie să vă explic... 

— Să vă dau voie? Să vă dau voie? Nu, la naiba, vă oblig să- 
mi explicati! Sunteţi un detectiv, asta sunteţi! Un detectiv care 
adulmecă şi care-şi vâră nasul peste tot! Care a venit la mine 
şi mi-a turnat o grămadă de minciuni, vezi doamne scrie 
biografia generalului Arundell! Tâmpit am fost să cred o 
asemenea poveste de doi bani! 

— Cine v-a spus cine sunt? 

— Cine mi-a spus? Domnişoara Peabody mi-a spus. S-a 
lămurit imediat cu cine avea de-a face. 

— Da, domnişoara Peabody, zise Poirot, gânditor. Aş fi 


crezut că... 

Doctorul Grainger îl întrerupse, furios: 

— Domnule, aştept explicaţia dumitale! 

— Desigur. Explicaţia mea e foarte simplă. Tentativă de crim 
ă. 

— Poftim? Ce-i asta? 

Poirot zise liniştit: 

— Domnişoara Arundell a avut un accident, nu-i aşa? A 
căzut pe scări, cu puţin timp înaintea morţii sale. 

— Da, şi ce-i cu asta? A alunecat pe mingea aia afurisită a 
câinelui. 

— Nu, domnule doctor, zise Poirot, clătinând din cap. N-a 
alunecat. De-a curmezişul scării a fost întinsă o sfoar ă, ca să 
se împiedice de ea. 

Doctorul Grainger se uită la Poirot. 

— Atunci de ce nu mi-a spus nimic? Întrebă el. Nu mi-a spus 
o vorbă despre asta. 

— Probabil că ar fi un lucru de înţeles — dacă frânghia ar fi 
fost pusă acolo de un membru al familiei sale. 

— Hmm... Înţeleg, zise Grainger, aruncând o privire 
pătrunzătoare spre Poirot. Apoi se lăsă să cadă pe un scaun. Ei 
bine? Cum aţi ajuns să fiţi amestecat în povestea asta? 

— Domnişoara Arundell mi-a scris, cerând păstrarea celui 
mai strict secret. Din nefericire, scrisoarea a ajuns cu 
întârziere. 

Poirot îi dădu o serie de amănunte alese cu grijă şi-i povesti 
despre descoperirea cuiului înfipt în plintă. 

Doctorul ascultă, cu un aer foarte serios. Furia îi dispăruse. 

— Înţelegeţi că mă aflu într-o poziţie dificilă, încheie Poirot. 
Vedeţi dumneavoastră, am fost angajat de o moartă. Dar acest 
lucru nu m-a făcut să consider că obligaţia mea e lipsită de 
sens. 

Sprâncenele doctorului Grainger erau lipite, iar medicul 
părea căzut pe gânduri. 

— Nu aveţi idee cine a întins frânghia de-a curmezişul 
scării? Întrebă el. 

— Nu am nici o dovadă. N-aş zice că n-am idee. 


— E o poveste urâtă, zise Grainger, încruntat. 

— Da. Deci puteţi înțelege că la început n-am fost sigur dacă 
a existat sau nu o continuare. 

— Poftim? 

— Se pare că domnişoara Arundell a murit din cauze 
naturale, dar puteţi fi sigur de asta? S-a încercat o dată 
uciderea ei. Cum să fim siguri că n-a existat şi o a doua 
tentativă? Care, de data asta, a dat roade. 

Grainger clătină din cap, gânditor. 

— Domnule doctor, sunteţi sigur — vă rog să nu vă înfuriaţi — 
că moartea domnişoarei Arundell a fost una naturală? Am 
găsit astăzi anumite dovezi... 

Îi povesti apoi amănunţit discuţia pe care o avusese cu 
bătrânul Angus, îi spuse despre interesul manifestat de Charles 
Arundell față de erbicide, şi, în cele din urmă, despre surpriza 
bătrânului când văzuse cutia goală. 

Grainger ascultă foarte atent. După ce Poirot termină, spuse 
foarte calm: 

— Vă înţeleg. Multe cazuri de otrăvire cu arsenic au fost 
diagnosticate ca gastroenterite acute şi au fost eliberate 
certificate de deces — mai ales atunci când nu existau 
circumstanţe care să trezească suspiciuni. Oricum, otrăvirea 
cu arsenic prezintă unele dificultăţi — şi poate lua multe forme 
diferite. Poate fi acută, subacută, nervoasă sau cronică. Pot 
apărea senzaţii de vomă şi dureri abdominale — aceste 
simptome pot totuşi lipsi complet, persoana poate să cadă 
brusc la pământ şi să moară la scurt timp după aceea - pot 
exista cazuri de narcotism sau de paralizie. Simptomele 
variază foarte mult. 

Poirot zise: 

— Eh bien, dacă ţinem seama de fapte, care-i părerea 
dumneavoastră? 

Doctorul Grainger rămase tăcut un minut, două, apoi zise 
încet: 

— Dacă ţinem seama de tot, şi fără nici o prejudecată, atunci 
sunt de părere că în cazul domnişoarei Arundell nu se poate 
identifica vreo formă de otrăvire cu arsenic. Sunt convins că 


dânsa a murit din cauza atrofierii ficatului. După cum ştiţi, am 
îngrijit-o mulţi ani, şi a suferit şi înainte de crize similare celei 
care i-a provocat moartea. Aceasta este opinia mea de 
specialist, domnule Poirot. Şi nu se va schimba. 

Încordarea păru să dispară când Poirot, părând să se scuze, 
scoase la iveală cutia cu capsule de ficat, pe care le cumpărase 
la farmacie. 

— Cred că domnişoara Arundell lua aşa ceva, zise el. 
Presupun că nu pot fi vătămătoare în nici un fel... 

— Chestia asta? Nu face nici un rău. Aloe, podofilină — care-i 
ceva uşor şi nevătămător, zise Grainger. Domnişoarei Arundell 
îi plăcea să ia chestia asta. Pe mine nu mă deranja. 

Doctorul se ridică. 

— l-aţi prescris şi dumneavoastră anumite medicamente? 
Întrebă Poirot. 

— Da, nişte pastile uşoare pentru ficat, de luat după masă, 
zise doctorul, cu ochii scânteind. Putea să înghită o cutie 
întreagă, fără să-şi facă vreun rău. Domnule Poirot, eu nu-mi 
otrăvesc pacienţii. 

Apoi, zâmbind, ne strânse mâinile amândurora şi plecă. 

Poirot desfăcu apoi cutia pe care o cumpărase la farmacie. 
Erau nişte capsule transparente, pline pe trei sferturi cu o 
pulbere de-un cafeniu-închis. 

— Seamănă cu un medicament împotriva răului de mare, pe 
care l-am luat cândva, am remarcat eu. 

Poirot deschise o capsulă, îi examină conţinutul şi îl gustă, 
atingându-l cu limba. Se strâmbă. 

— Mda, am zis eu, reaşezându-mă pe scaun şi căscând. Totul 
pare nevătămător, capsulele doctorului Loughbarrow, pilulele 
doctorului Grainger. Iar doctorul Grainger pare să respingă 
categoric teoria cu arsenicul. Încăpăţânatul meu Poirot, te-ai 
convins, în cele din urmă? 

— E adevărat că sunt căpos — asta-i expresia ta, mi se pare, 
zise gânditor prietenul meu. 

— Deci, în ciuda faptului că farmacistul, asistenta medicală 
şi doctorul sunt împotriva ta, crezi totuşi că domnişoara 
Arundell a fost ucisă? 


Poirot răspunse calm: 

— Asta cred. Nu, e mai mult decât o credinţă. Hastings, sunt 
sigur. 

— Cred că există o singură cale prin care se poate dovedi 
asta, am zis eu încet. Exhumarea. 

Poirot dădu din cap. 

— Acesta e pasul următor? 

— Prietene, trebuie să fiu foarte atent. 

— De ce? 

— Pentru că, zise el, în şoaptă, mi-e teamă să nu aibă loc a 
doua tragedie. 

— Vrei să spui... 

— Hastings, mi-e teamă. Mulţumeşte-te cu atât. 

CAPITOLUL 22 -Femeia de pe scar ă 


În dimineaţa următoare ne fu adus un bilet. Scrisul de mână 
era fără vlagă, nesigur, cu rânduri oblice, îndreptate în sus. 


DRAGĂ DOMNULE POIROT, 

Am auzit de la Ellen că aţi fost la Littlegreen House ieri. 

V-aş rămâne foarte obligată dacă aţi veni să mă vedeţi, la 
orice oră. 

A dumneavoastră sinceră, 

WILHELMINA LAWSON 

— Deci ea e aici, am remarcat eu. 

— Da. 

— Mă întreb de ce a venit. 

Poirot zâmbi. 

— Nu bănuiesc că există vreun motiv greu de înţeles. La 
urma urmei, casa îi aparţine. 

— Da, sigur, e adevărat. Ştii, Poirot, ăsta-i lucrul cel mai rău 
produs de joaca ta. Fiecare mărunţiş făcut de cineva poate fi 
interpretat în modul cel mai sinistru. 

— E adevărat că ţi-am transmis deviza mea: „bănuieşte pe 
oricine”. 

— Eşti şi tu în aceeaşi stare? 

— Nu, am trecut de faza asta. Eu bănuiesc o anumită 


persoană. 

— Care-i aceea? 

— Hastings, din moment ce e doar o bănuială şi nu am 
dovezi clare, o să te las să faci singur deducţii. Şi nu neglija 
analiza psihologică — e foarte importantă. Caracterul unei 
crime — care implică un anumit temperament al asasinului — 
este un indiciu esenţial. 

— Nu pot să ţin seama de caracterul unui asasin dacă nu ştiu 
cine-i asasinul! 

— Nu, nu, n-ai fost atent la ceea ce ţi-am spus. Dacă 
reflectezi suficient la caracter - la caracterul asasinatului — 
atunci o să-ţi dai seama cine este asasinul. 

— Poirot, chiar ştii cine este? Am întrebat eu, curios. 

— Nu pot să spun că ştiu, pentru că n-am dovezi. De aceea 
nu pot să-ţi spun mai multe în acest moment. Dar sunt sigur, 
da, prietene, în mintea mea sunt foarte sigur. 

— Ei bine, am spus eu râzând, să sperăm că individul nu 
vrea să-ţi vină de hac. Ar fi o tragedie! 

Poirot tresări un pic. Nu luă replica mea ca pe o glumă, aşa 
că murmură: 

— Ai dreptate. Trebuie să fiu atent, extrem de atent. 

— Ar trebui să porţi o cămaşă de zale, am zis eu, luându-l 
peste picior. Şi să-ţi angajezi un degustător, ca să te fereşti de 
otrăvuri. De fapt, ar trebui să ai o ceată de puşcaşi, care să te 
apere. 

— Mersi, Hastings, mă bizui pe inteligenţa mea. 

Apoi îi scrise un bilet domnişoarei Lawson, în care îi spunea 
că urma să vină la Littlegreen House la ora unsprezece. 

După aceea am luat micul dejun şi am ieşit în piaţă. Era zece 
şi un sfert, o dimineaţă caldă, somnoroasă. 

Mă uitam în vitrina unui magazin de antichităţi, la un set 
foarte frumos de scaune Hepplewhite, când am primit o 
lovitură foarte dureroasă în coaste, şi o voce stridentă, 
pătrunzătoare, zise: 

— Salut! 

M-am întors indignat şi m-am pomenit faţă în faţă cu 
domnişoara Peabody. Ţinea în mână instrumentul cu care mă 


atacase, o umbrelă zdravănă cu vârf ascuţit. 

Părea că nu-şi dădea seama de durerea pe care mi-o 
provocase, şi-mi zise, satisfăcută: 

— Ha! Mi-am spus că eşti tu. Nu greşesc prea des. 

Am răspuns destul de rece: 

— Hmm... Bună dimineaţa. Pot să fac ceva pentru 
dumneavoastră? 

— Poţi să-mi spui cum se descurcă prietenul dumitale cu 
cartea sa despre viaţa generalului Arundell. 

— N-a început încă s-o scrie, i-am răspuns eu. 

Domnişoara Peabody îşi permise un râs tăcut, dar aparent 
satisfăcut. Se scutura ca un jeleu. După ce-şi reveni, remarcă: 

— Nu, nu cred că o să înceapă s-o scrie. 

— Deci aţi descoperit mica noastră poveste, i-am replicat eu, 
zâmbind. 

— Drept ce mă luaţi? Credeţi că-s proastă? Întrebă 
domnişoara Peabody. Mi-am dat seama destul de repede ce 
voia prietenul tău. Voia să mă facă să vorbesc! Mie nu-mi 
pasă, îmi place să vorbesc. E greu să găseşti pe cineva care să 
te asculte. După-amiaza aia chiar a fost una plăcută. Se uită 
pătrunzător la mine. Ei, despre ce-i vorba? Ce-i cu toată 
povestea asta? 

Ezitam, neştiind ce să-i răspund, când Poirot ni se alătură. 
Făcu o plecăciune în grabă către domnişoara Peabody. 

— Bună dimineaţa, domnişoară. Încântat să vă întâlnesc. 

— Neaţa, zise aceasta. Cine sunteţi în dimineaţa asta, Parotti 
sau Poirot? 

— Aţi dat dovadă de multă agerime descoperindu-mi atât de 
iute deghizarea, spuse Poirot, zâmbind. 

— N-a fost prea greu. Nu-s mulţi ca dumneata. Nu ştiu dacă 
asta-i bine sau e rău. E greu de spus. 

— Domnişoară, prefer să fiu unic. 

— Pot să spun că dorinţa vă este îndeplinită, zise sec 
domnişoara Peabody. Domnule Poirot, v-am spus toate 
zvonurile care v-au interesat. Acum e rândul meu să pun 
întrebări. Despre ce-i vorba? Ei? Despre ce-i vorba? 

— Nu cumva puneţi o întrebare la care ştiţi deja răspunsul? 


— Mă întreb dacă nu-i aşa, spuse bătrâna, aruncându-i o 
privire. E ceva suspect cu testamentul? Sau e vorba despre 
altceva? Vreţi s-o dezgropaţi pe Emily? Despre asta e vorba? 

Poirot nu răspunse. 

Domnişoara Peabody dădu din cap încet şi gânditor, ca şi 
cum ar fi primit deja un răspuns. 

— Mă întrebam deseori cum ar fi dacă... Ştiţi, când citesc 
ziarele... Mă întrebam dacă va fi deshumat cineva în Market 
Basing... Nu credeam că are să fie tocmai Emily Arundell... 

Şi-i aruncă o privire pătrunzătoare lui Poirot. 

— Ştiţi, nu i-ar fi plăcut. Cred că v-aţi gândit la asta. 

— Da, m-am gândit. 

— Presupun că v-aţi gândit, nu sunteţi prost. Nici nu cred că 
sunteţi un tip care se vâră unde nu-i fierbe oala... 

Poirot făcu o plecăciune. 

— Mulţumesc, domnişoară. 

— Aşa ar spune majoritatea oamenilor, dacă s-ar uita la 
mustaţa dumitale. De ce aveţi o asemenea mustață? Vă place? 

M-am întors, zguduindu-mă de râs. 

— În Anglia, cultul mustăţii este neglijat în mod lamentabil, 
zise Poirot, mângâindu-şi podoaba hirsută. 

— Înţeleg. Ciudat, spuse domnişoara Peabody. Am cunoscut 
o femeie care avea guşă şi era mândră de ea! Nu-ţi vine să 
crezi, dar e adevărat! Vreau să spun că eşti norocos dacă te 
bucuri de ceea ce ţi-a dat Domnul. De obicei se întâmplă 
invers, spuse ea, clătinând din cap şi oftând. Nu m-am gândit 
niciodată că în locul ăsta uitat de lume o să aibă loc o crimă, 
continuă ea şi-l privi din nou fix pe Poirot. Care dintre ei a 
făcut-o? 

— Trebuie să strig aici, în stradă? 

— Asta înseamnă, probabil, că nu ştiţi. Sau ştiţi? Oh, asta e, 
sânge rău, sânge rău. Aş vrea să ştiu dacă femeia aia, Varley, 
şi-a otrăvit sau nu soţul. Asta ar însemna ceva. 

— Credeţi în ereditate? 

Domnişoara Peabody zise, brusc: 

— Aş prefera să fi fost Tanios. Unul din afară. Dar, din 
păcate, dorinţele nu-s cai de curse... Bine, îmi văd de drum. 


Văd că nu vreţi să-mi spuneţi nimic. Apropo, pentru cine 
lucraţi? 

Poirot răspunse, serios: 

— Lucrez pentru moartă, domnişoară. 

Îmi pare rău să spun că răspunsul domnişoarei Peabody la 
această remarcă fu un hohot strident de râs. Apoi, stăpânindu- 
se, zise: 

— Scuzaţi-mă. Parcă vorbea Isabel Tripp, de aia râdeam. Ce 
femeie îngrozitoare! Cred că Julia e şi mai rea. Se chinuieşte 
să arate ca o fetiţă. Să nu laşi niciodată o oaie să se îmbrace 
după moda mieilor. Bine, la revedere. L-aţi văzut pe doctorul 
Grainger? 

— Domnişoară, sunt supărat pe dumneavoastră. Mi-aţi 
dezvăluit secretul. 

Domnişoara Peabody ne oferi chicotitul ei ciudat, din fundul 
gâtului. 

— Bărbaţii sunt atât de limitați! A înghiţit țesătura aia de 
minciuni pe care i le-aţi turnat. Parcă înnebunise când i-am 
spus. A plecat fumegând de furie. Vă caută. 

— M-a găsit aseară. 

— Oh, îmi doresc să fi fost de faţă! 

— Îmi doresc să fi fost, domnişoară, spuse Poirot, amabil. 

Domnişoara Peabody râse şi se pregăti să plece. Mi se adresă 
peste umăr: 

— La revedere, tinere. Să nu cumperi scaunele alea. Sunt 
false. 

Şi o luă din loc, chicotind. 

— E o bătrână foarte deşteaptă, zise Poirot. 

— Deşi nu-ţi admiră mustaţa? 

— Gustul e una, mintea e alta, răspunse Poirot, rece. 

Am intrat în magazin şi am petrecut douăzeci de minute 
plăcute uitându-ne prin jur. Am ieşit cu buzunarele 
nevătămate şi ne-am îndreptat către Littlegreen House. 

Ellen, mai roşie la faţă decât de obicei, ne primi şi ne 
conduse în salon. Se auziră paşi coborând pe scări, şi 
domnişoara Lawson intră în încăpere. Abia de mai respira şi 
părea enervată. Avea părul legat cu o basma de mătase. 


— Sper, domnule Poirot, că mă scuzaţi că arăt aşa. Am 
căutat prin nişte dulapuri încuiate, atât de multe lucruri, 
bătrânii sunt înclinați s ă strâng ă — draga domnişoară 
Arundell nu făcea excepţie — şi se strânge atât de mult praf în 
păr... Uimitor ce lucruri adună oamenii — dacă vă vine să 
credeţi, două duzini de pachete cu ace de cusut, da, două 
duzini. 

— Vreti să spuneţi că domnişoara Arundell a cumpărat două 
duzini de pachete cu ace de cusut? 

— Da, şi le-a pus deoparte şi a uitat de ele; bineînţeles, acum 
acele sunt ruginite — păcat. Le dădea drept cadou de Crăciun 
servitoarelor. 

— Era cam uitucă? 

— Da, uita foarte des. Mai ales unde punea lucrurile. Ştiţi, ca 
un câine care îngroapă un os. Aşa obişnuiam să vorbim între 
noi. „Acum nu te duce să-l îngropi ca un câine”, îi ziceam eu. 
Femeia râse, apoi scoase o batistuţă din buzunar şi începu 
brusc să se smiorcăie. Oh, Doamne, bâigui ea printre lacrimi. 
Mi se pare atât de groaznic să râd aici. 

— Sunteţi prea sensibilă, zise Poirot. Luaţi lucrurile prea în 
serios. 

— Domnule Poirot, aşa îmi zicea şi mama mea. „Pui prea 
mult lucrurile la suflet, Minnie”, îmi spunea ea. E un mare 
handicap să fii sensibil, domnule Poirot. Mai ales când trebuie 
să-ţi câştigi existenţa. 

— Da, aşa e, dar acum asta ţine de trecut. Acum sunteţi 
propria stăpână. Vă puteţi distra, puteţi călători — nu mai aveţi 
griji sau temeri. 

— Cred că aveţi dreptate, zise domnişoara Lawson, părând 
însă nesigură. 

— Vă asigur că-i adevărat. Dacă tot veni vorba de faptul că 
domnişoara Arundell uita, acum înţeleg de ce scrisoarea 
adresată mie n-a ajuns decât după mult timp la mine. 

Îi explică apoi circumstanţele în care fusese găsită scrisoarea. 
Pe obrajii domnişoarei Lawson apărură pete roşii. Femeia zise 
tăios: 

— Ellen ar fi trebuit să-mi spună mie. Să vă trimită 


scrisoarea fără să-mi spună o vorbă a fost o mare 
impertinenţă! Ar fi trebuit să mă consulte mai întâi. O mare 
impertinenţă, zic eu! Să nu aud o vorbă despre toată 
povestea... Neplăcut! 

— Oh, dragă doamnă, sunt convins că a fost de bună- 
credinţă. 

— Eu cred că a fost foarte ciudat. Foarte ciudat. Servitorii fac 
cele mai bizare lucruri. Ellen ar trebui să ţină minte că acum 
eu sunt stăpâna casei. 

Şi se îndreptă, plină de sine. 

— Ellen a fost foarte devotată stăpânei sale, nu-i aşa? Întrebă 
Poirot. 

— Oh, sunt de acord că nu-i bine să faci tărăboi după ce 
faptul e consumat, dar în acelaşi timp cred că trebuie să i se 
spună lui Ellen că nu-i cazul să mai facă aşa ceva fără să 
întrebe mai întâi. 

Se opri, cu câte o pată roşie pe fiecare obraz. 

Poirot rămase tăcut un timp, apoi zise: 

— Aţi vrut să mă vedeţi. Cum aş putea să vă fiu de folos? 

Supărarea domnişoarei Lawson dispăru la fel de iute cum 
apăruse. Începu să fie din nou agitată şi incoerentă. 

— Ei bine, de fapt, vedeţi, mă întrebam... Domnule Poirot, 
ca să spun adevărul, am venit ieri aici şi, bineînţeles, Ellen mi- 
a spus că aţi fost aici, şi mă întrebam... Ei bine, pentru că n-a 
ţi men ţionat că o să veniţi — ei bine, mi s-a părut ciudat, nu 
vedeam de ce... 

— Nu vedeaţi de ce am venit aici, termină Poirot fraza în 
locul ei. 

— Eu, ei bine, nu, aşa e. Nu puteam să pricep. 

Femeia se uită la Poirot, roşie la faţă, dar întrebătoare. 

— Trebuie să vă fac o mărturisire, zise Poirot. Cred că v-am 
lăsat să înţelegeţi greşit unele lucruri. Aţi presupus că 
scrisoarea pe care am primit-o de la domnişoara Arundell se 
referea la o sumă mică de bani, care a fost furată — după toate 
probabilitățile — de domnul Charles Arundell. 

Domnişoara Lawson dădu din cap. 

— Dar, vedeţi, lucrurile nu stau aşa. De fapt, prima oară am 


auzit de banii furaţi de la dumneavoastră. Domnişoara 
Arundell mi-a scris în legătură cu accidentul ei. 

— Cu accidentul ei? 

— Da, am înţeles că a căzut pe scări. 

— Oh, dar... Domnişoara Lawson părea tulburată. Se uită 
pierdută la Poirot, apoi continuă: Dar, îmi pare rău, sunt 
sigură că-i o prostie din partea mea... Dar de ce v-ar fi scris 
dumneavoastr ă? Înţeleg — de fapt, cred că dumneavoastră mi- 
aţi spus — că sunteţi detectiv. Nu sunteţi şi medic? Sau 
vindecător? 

— Nu, nu sunt doctor, nici vindecător. Dar, la fel ca 
doctorul, mă ocup uneori de aşa-numitele decese accidentale. 

— De decese accidentale? 

— De aşa-numitele decese accidentale, am spus. E adevărat 
că domnişoara Arundell n-a murit, dar ar fi putut să moară. 

— Oh, Doamne, da, doctorul aşa a spus, dar nu înţeleg... 

Domnişoara Lawson părea zăpăcită. 

— S-a presupus că accidentul a fost cauzat de mingea 
micului Bob, nu-i aşa? 

— Da, da, de vină a fost mingea lui Bob. 

— Oh, nu, n-a fost mingea lui Bob. 

— Dar, domnule Poirot, scuzaţi-mă, am văzut-o chiar eu 
acolo — atunci când am alergat cu toţii la faţa locului. 

— Da, se poate s-o fi văzut. Dar mingea n-a fost cauza 
accidentului. Domnişoară Lawson, cauza accidentului a fost o 
sfoară de culoare închisă, întinsă deasupra treptei de sus a sc 
ării, la câţiva centimetri deasupra acesteia. 

— Dar câinele nu putea... 

— Exact, spuse iute Poirot. Un câine nu putea să facă aşa 
ceva — nu-i suficient de inteligent, sau, dacă vreţi, nu-i 
suficient de r ău. Un om a pus sfoara în locul acela... Faţa 
domnişoarei Lawson devenise de-un alb cadaveric. Femeia îşi 
ridică mâna tremurătoare către faţă. 

— Oh, domnule Poirot... Nu pot să cred, vreţi să ziceţi — e 
groaznic, chiar groaznic. Vreţi să spuneţi că lucrul acesta a 
fost făcut inten ţionat? 

— Da, a fost făcut intenţionat. 


— Dar e groaznic! E aproape ca şi cum... ca şi cum ai ucide 
pe cineva. 

— Dacă ar fi avut succes, ar fi ucis pe cineva. Cu alte 
cuvinte, ar fi fost un asasinat! 

Domnişoara Lawson scoase un uşor strigăt ascuţit. 

Poirot continuă, cu acelaşi ton grav: 

— În plinta de lemn a fost bătut un cui, ca sfoara să poată fi 
legată de el. Cuiul a fost acoperit cu lac, ca să nu se vadă. 
Spuneţi-mi, vă amintiţi să fi simţit miros de lac, fără să ştiţi de 
unde provenea? 

Domnişoara Lawson exclamă: 

— Oh, ce extraordinar! Să te gândeşti la aşa ceva! Da, sigur! 
Iar eu nu mi-am închipuit, nici n-am visat — şi cum aş fi putut? 
Cu toate acestea, mi se păruse ciudat, în momentul acela... 

Poirot se aplecă spre ea. 

— Deci puteţi să ne ajutaţi, domnişoară. Ne puteţi ajuta încă 
o dată. C'est épatant! (25) 

— Cum să crezi că a fost asta? Oh, bine, totul se potriveşte. 

— Vă rog să-mi spuneţi, aţi simţit miros de lac, da? 

— Da. Sigur. Nu ştiam ce este. Am crezut, vai de mine, că-i 
vopsea -— nu, mai degrabă vopsea pentru podele; apoi, 
bineînţeles, am crezut că mi-am imaginat. 

— Când a fost asta? 

— Să vedem... Când a fost? 

— A fost în timpul weekendului de Paşte, când casa era plină 
cu oaspeţi? 

— Da, atunci s-a petrecut — dar încerc să-mi amintesc exact 
în ce zi a fost... Să vedem, n-a fost duminică. Nu, şi n-a fost 
nici marţi — aceasta a fost seara în care doctorul Donaldson a 
venit la cină. Iar în ziua de miercuri au plecat cu toţii. Nu, 
bineînţeles, a fost luni — ziua în care băncile erau închise. 
Stăteam întinsă, trează — destul de îngrijorată. Am considerat 
întotdeauna că ziua în care firmele sunt închise este una 
îngrijorătoare! Exista friptură rece de vită doar cât să ajungă 
la cină, şi mi-era teamă că domnişoara Arundell avea să se 
supere din cauza asta. Vedeţi, eu am comandat bucata de 
carne de sâmbătă, şi ar fi trebuit să comand şapte livre, dar m- 


am gândit că şi cinci livre ar fi suficiente, dar domnişoara 
Arundell se simţea ofensată dacă se făcea economie — era atât 
de ospitalieră... Domnişoara Lawson se opri ca să tragă adânc 
aer în piept, apoi se grăbi să continue: Deci zăceam întinsă, 
trează şi întrebându-mă ce-o să spună despre pregătirile 
pentru a doua zi, apoi, gândindu-mă la una, la alta, am aţipit; 
şi apoi ceva m-a făcut să mă trezesc — un soi de ciocănit sau 
de bocănit — şi m-am ridicat în şezut pe pat şi apoi am 
adulmecat. Sigur, am fost întotdeauna îngrozită de foc — 
uneori am impresia că simt miros de foc de două, trei ori pe 
noapte... ar fi groaznic dacă ai fi prins în capcan ă; şi era un 
miros, am adulmecat puternic, dar nu era fum, sau ceva de 
genul ăsta. Şi mi-am spus că semăna mai degrabă a vopsea sau 
a ulei pentru podele — dar, bineînţeles, nu poţi să simţi un 
asemenea miros în miez de noapte. Dar era destul de puternic, 
şi m-am ridicat şi am tot adulmecat, apoi am văzut-o în 
oglindă... 

— Aţi văzut-o? Pe cine? 

— În oglinda mea, ştiţi, e cel mai bine aşa. Am lăsat uşa un 
pic crăpată, ca s-o aud pe domnişoara Arundell, dacă mă 
strigă, şi s-o pot vedea, dacă avea să coboare pe scară. Singura 
lumină rămasă era aprinsă pe coridor. Aşa am văzut-o 
îngenunchind pe scară — pe Theresa, vreau să spun. Era 
îngenunchiată cam pe treapta a treia, şi tocmai îmi spuneam 
„Ce ciudat, mă întreb dacă nu-i bolnav ă”, când s-a ridicat şi a 
plecat, aşa că am crezut că doar se împiedicase. Sau poate se 
oprise să ridice ceva. Dar, bineînţeles, nu m-am mai gândit la 
treaba asta. 

— Bocănitul care v-a trezit trebuie să fi fost bocănitul 
ciocanului care lovea cuiul, cugetă Poirot. 

— Da, cred că da. Dar, domnule Poirot, ce groaznic — cu 
adevărat groaznic. Am simţit întotdeauna că Theresa era cam 
s ălbatic ă, dar să faci aşa ceva... 

— Sunteţi sigură că a fost Theresa? 

— Oh, vai, da. 

— N-ar fi putut să fie doamna Tanios sau una dintre 
servitoare? 


— Oh, nu, a fost Theresa. 

Domnişoara Lawson clătină din cap şi murmură de mai 
multe ori pentru sine: 

— Oh, vai, oh, vai. 

Poirot se uita la ea într-un fel pe care n-am putut să-l înţeleg. 

— Permiteţi-mi să fac un experiment, zise el deodată. Să 
mergem sus şi să încercăm să reconstituim această mică scenă. 

— Reconstituire? Oh, nu ştiu — adică nu văd... 

— O să vă arăt, spuse Poirot, punând capăt bâlbâielilor ei 
într-un mod autoritar. 

Domnişoara Lawson ne conduse la etaj, destul de tulburată. 

— Sper că încăperea e curată — sunt atâtea de făcut, ba una, 
ba alta, pălăvrăgi ea, incoerentă. 

Într-adevăr, camera era destul de înţesată cu diferite obiecte, 
acest lucru fiind, evident, rezultatul golirii dulapurilor de 
către domnişoara Lawson. Cu incoerenţa ei obişnuită, 
domnişoara Lawson reuşi să arate care îi fusese poziţia, iar 
Poirot putu să verifice faptul că o parte a scării era reflectată 
în oglinda de pe perete. 

— Acum, domnişoară, sugeră el, dacă vreţi să fiţi atât de 
bună să mergeţi şi să repetaţi mişcările pe care le-aţi văzut... 

Domnişoara Lawson, murmurând încă „Oh, vai...”, reuşi să-şi 
joace rolul. Poirot îl jucă pe al privitorului. 

După încheierea spectacolului, Poirot se duse pe palier şi 
întrebă ce bec rămăsese aprins. 

— Acesta — cel de aici. Chiar în faţa uşii camerei domnişoarei 
Arundell. 

Poirot se întinse, deşurubă becul şi-l examină. 

— Un bec de patruzeci de waţi, după câte văd. Nu-i foarte 
puternic. 

— Nu, folosea doar ca în coridor să nu fie complet întuneric. 

Poirot se întoarse la capul scării. 

— Mă veţi scuza, domnişoară, dar, din cauză că lumina era 
foarte slabă şi având în vedere felul în care cade umbra, e 
posibil să nu fi văzut foarte bine. Sunteţi sigură că a fost 
Theresa Arundell şi nu o siluetă feminină oarecare în halat? 

Domnişoara Lawson fu indignată. 


— Nu, domnule Poirot! Sunt foarte sigură. O ştiu pe Theresa 
destul de bine. Oh, ea a fost. Halatul ei negru şi broşa aceea 
mare, sclipitoare, pe care o poartă, cu inițialele ei — am văzut 
foarte bine. 

— Deci nu există nici o îndoială. Aţi văzut inițialele? 

— Da, T. A. Ştiu broşa. Theresa o poartă deseori. Oh, da, aş 
putea să jur că a fost Theresa - şi o să jur, dacă-i nevoie! 

Din ultimele două propoziţii reieşeau atâta fermitate şi 
hotărâre, încât domnişoara Lawson mai că era de 
nerecunoscut. 

Poirot se uită la ea. Din nou, privirea sa avea ceva ciudat. 
Părea distantă, evaluatoare - şi plină de hotărâre. 

— Aţi fi gata să juraţi, da? Zise el. 

— Dacă... Dacă... Dacă e necesar. Dar presupun că... va fi 
necesar? 

Din nou, Poirot îi aruncă privirea aceea evaluatoare. 

— Asta depinde de rezultatul exhumării, zise el. 

— Exhumare? 

Poirot întinse mâna şi o prinse. Tulburată, domnişoara 
Lawson fusese gata să cadă pe scări, cu capul înainte. 

— S-ar putea să se pună problema exhumării, zise el. 

— Oh, dar... Ce neplăcut! Adică, sunt sigură că familia se va 
opune din răsputeri acestei idei — din răsputeri. 

— Probabil că se va opune. 

— Sunt sigură că nici nu vrea să audă de aşa ceva! 

— Ah, dar e vorba despre un ordin de la Ministerul de 
Interne. 

— Dar, domnule Poirot — de ce? Adică, nu-i ca şi cum... Nu-i 
ca şi cum... 

— Ca şi cum ce? 

— Nu-i ca şi cum s-ar fi întâmplat ceva... Rău? 

— Credeţi că nu s-a întâmplat? 

— Nu, sigur că nu. Nu se poate să fie! Adică, doctorul şi 
asistenta, şi tot... 

— Nu vă enervaţi, zise Poirot, calm şi liniştitor. 

— Oh, dar nu mă pot stăpâni! Săraca domnişoară Arundell! 
Iar Theresa n-a fost aici în casă atunci când domnişoara 


Arundell a murit. 

— Nu, a plecat luni, înainte ca domnişoara Arundell să se 
îmbolnăvească, nu-i aşa? 

— A plecat dimineaţa devreme. Vedeţi, ea nu putea să aibă 
nimic de-a face cu toată povestea asta. 

— Să sperăm că nu, spuse Poirot. 

— Oh, vai, exclamă domnişoara Lawson, împreunându-şi 
degetele. N-am cunoscut ceva mai groaznic ca asta! Nu mai 
ştiu unde mi-e capul! 

Poirot se uită la ceas. 

— Trebuie să plecăm. Ne întoarcem la Londra. Domnişoară, 
mai rămâneţi aici ceva timp? 

— Nu, nu... Nu mi-am făcut nici un plan. Mă întorc şi eu 
astăzi... Venisem aici doar pentru o noapte — să aranjez un pic 
lucrurile. 

— Înţeleg. La revedere, domnişoară, şi scuzaţi-mă dacă v-am 
supărat. 

— Oh, domnule Poirot. Supărată? Sunt de-a dreptul bolnav 
ă. Oh, vai, oh, vai, ce lume hain ă. Ce lume groaznic de haină! 

Poirot îi întrerupse lamentările apucând-o ferm de mână. 

— Da. Sunteţi gata să juraţi că aţi văzut-o pe Theresa 
Arundell îngenuncheată pe scări în noaptea de luni a Paştelui? 

— Oh, da, pot să jur. 

— Şi puteţi să juraţi că aţi văzut o aureolă în jurul capului 
domnişoarei Arundell, în timpul şedinţei de spiritism? 

Domnişoara Lawson rămase cu gura căscată. 

— Oh, domnule Poirot, nu glumiţi cu asemenea lucruri! 

— Nu glumesc. Sunt foarte serios. 

Domnişoara Lawson spuse cu demnitate: 

— N-a fost chiar o aureolă. A fost mai degrabă începutul 
unei manifestări. O panglică dintr-un material luminos. Cred 
că începuse să se transforme într-o faţă. 

— Foarte interesant. Au revoir, domnişoară, şi vă rog să 
păstraţi toate acestea doar pentru dumneavoastră. 

— Oh, sigur, sigur. Nici nu mă gândeam să fac altfel... 
Ultimul lucru pe care l-am văzut din domnişoara Lawson a 
fost figura ei ca de oaie, care ne privea din pragul uşii de la 


intrare. 
CAPITOLUL 23 -Doctorul Tanios ne sun ă 


De îndată ce am părăsit casa, comportamentul lui Poirot se 
schimbă. Părea foarte sumbru şi încruntat. 

— Dep&chons nous, (26) Hastings, zise el. Trebuie să ne 
întoarcem la Londra cât mai curând posibil. 

— De acord, am spus eu, iuțind pasul, ca să merg la fel de 
repede ca el, apoi m-am uitat la figura sa serioasă. Ce 
bănuieşti, Poirot? Aş dori să-mi spui şi mie. Crezi că pe trepte 
a fost Theresa Arundell? 

Poirot nu-mi răspunse, ci preferă să-mi pună el o întrebare. 

— N-ai avut impresia — gândeşte-te bine înainte să-mi 
răspunzi — n-ai avut impresia că în declaraţia domnişoarei 
Lawson a existat ceva gre şit? 

— Ce vrei să spui? În ce fel greşit? 

— Dacă aş fi ştiut, nu te-aş fi întrebat. 

— În ce fel greşit? 

— Tocmai asta e. Nu pot să fiu mai exact. Dar, în timp ce 
femeia aia vorbea, am avut, cumva, un sentiment de 
irealitate... ca şi cum ar fi existat ceva, ceva mărunt, care era 
greşit — da, acesta era sentimentul: ceva care era imposibil... 

— Domnişoara Lawson era convinsă că a fost Theresa. 

— Da, da. 

— Dar, la urma urmei, se poate ca lumina să nu fi fost foarte 
bună. Nu văd cum de poate să fie atât de sigură. 

— Nu, nu, Hastings, nu mă ajuţi deloc. Era vorba despre 
ceva mărunt — ceva legat de... Da, sunt sigur de asta, legat de 
dormitor. 

— De dormitor? Am repetat eu, încercând să-mi amintesc 
fiecare detaliu din încăpere. Nu, am spus eu, în cele din urmă. 
Nu pot să te ajut. 

Poirot clătină din cap, supărat. 

— De ce ai revenit la povestea aceea legată de spiritism? Am 
întrebat eu. 

— Pentru că e ceva important. 

— Ce-o fi important? „Extinderea în formă de panglică” 


luminoasă a domnişoarei Lawson? 

— Îţi aminteşti cum au descris domnişoarele Tripp şedinţa de 
spiritism? 

— Ştiu că ele au văzut o aureolă în jurul capului bătrânei, 
am răspuns eu şi am început să râd, fără să vreau. Nu pot să 
cred că bătrâna a fost o sfântă. Domnişoara Lawson pare să fi 
fost terorizată de ea. Mi-a fost milă de biata femeie, când 
povestea cum stătea întinsă în pat, trează, speriată de moarte 
de gândul că ar fi putut avea probleme pentru că nu 
comandase o halcă mai mare de carne de vită. 

— Da, a fost o chestie foarte interesantă. 

— Ce-o să facem când o să ajungem la Londra? Am întrebat 
eu, după ce ne-am întors la hotel, şi Poirot a cerut nota de 
plată. 

— Trebuie să ne ducem imediat s-o vedem pe Theresa 
Arundell. 

— Şi o să afli adevărul? Theresa n-o să nege totul? 

— Mon cher, nu-i un delict să îngenunchezi pe treapta unei 
scări! Poate se aplecase să ridice un ac cu gămălie, ca să-i 
aducă noroc — sau ceva de genul ăsta. 

— Şi mirosul de lac? 

N-am mai putut vorbi, pentru că în clipa aceea apăru 
chelnerul cu nota de plată. 

În drum spre Londra am discutat foarte puţin. Nu-mi place să 
vorbesc în timp ce şofez, iar Poirot era atât de ocupat să-şi 
apere mustăţile cu fularul, ferindu-le de efectele dezastruoase 
ale vântului şi ale prafului, încât nu mai avea timp de vorbit. 

Am ajuns acasă pe la ora două fără douăzeci. 

George, servitorul imaculat şi foarte englez al lui Poirot, 
deschise uşa. 

— Domnule, vă aşteaptă un oarecare doctor Tanios. E aici de 
o jumătate de oră. 

— Doctorul Tanios? Unde e? 

— În salon, domnule. Şi a mai fost o doamnă, care voia să vă 
vadă. Părea foarte nefericită când a aflat că lipsiţi de acasă. 
Asta s-a întâmplat înainte să primesc mesajul dumneavoastră 
telefonic, aşa că n-am putut să-i spun când urma să vă 


întoarceţi la Londra. 

— Descrie-o pe doamnă! 

— Era înaltă cam de 1,70 metri, cu păr negru şi ochi de-un 
albastru-deschis. Purta o haină şi o fustă cenuşii, cu o pălărie 
împinsă foarte mult spre ceafă, în loc să fie trasă pe ochiul 
drept. 

— Doamna Tanios, am spus eu în şoaptă. 

— Părea să fie foarte emoţionată, domnule. Spunea că-i 
foarte important să dea de dumneavoastră cât mai iute. 

— La ce oră a fost aici? 

— Pe la zece şi jumătate, domnule. 

Poirot clătină din cap, în timp ce se îndrepta către salon. 

— Asta-i a doua oară când nu reuşesc să aud ce voia să-mi 
spună doamna Tanios. Ce zici, Hastings? E oare mâna sorții? 

— A treia oară o să fie cu noroc, l-am consolat eu. 

Poirot clătină din cap, neîncrezător. 

— O să existe o a treia oară? M-aş mira. Hai să auzim ce are 
de spus soţul ei! 

Doctorul Tanios stătea într-un fotoliu, citind una dintre 
cărţile de psihologie ale lui Poirot. Sări în picioare şi ne 
salută. 

— Scuzaţi deranjul. Sper că nu v-aţi supărat că v-am obligat 
să mă primiţi, aşteptându-vă. 

— Du tout, du tout. Vă rog să luaţi loc. Permiteţi-mi să vă 
ofer un pahar cu sherry. 

— Mulţumesc. De fapt, domnule Poirot, am o scuză. Sunt 
îngrijorat, foarte îngrijorat, în privinţa soţiei mele. 

— În privinţa soţiei dumneavoastră? Îmi pare rău. Ce 
problemă aveţi? 

— Aţi văzut-o în ultimul timp? Întrebă Tanios. 

Păruse o întrebare obişnuită, dar privirea care însoţise 
întrebarea nu fusese deloc obişnuită. 

Poirot răspunse foarte natural: 

— Nu, n-am văzut-o de ieri, când am întâlnit-o împreună cu 
dumneavoastră. 

— Ah... Am crezut că v-a căutat. 

Poirot era ocupat să toarne sherry în trei pahare. Răspunse, 


părând cufundat în gânduri: 

— Nu. Avea vreun motiv să mă caute? 

— Nu, nu, spuse doctorul Tanios, primind băutura. 
Mulţumesc. Mulţumesc foarte mult. Nu, nu există nici un 
motiv aparte, dar, sincer vorbind, sunt foarte preocupat în 
legătură cu starea sănătăţii soţiei mele. 

— Ah, nu se simte bine? 

— Sănătatea ei trupească este în regulă, spuse încet Tanios. 
Îmi doresc să pot spune acelaşi lucru despre mintea ei. 

— Poftim? 

— Mă tem, domnule Poirot, că e în pragul unei crize 
nervoase de proporții. 

— Dragă domnule doctor, îmi pare rău să aflu aşa ceva. 

— Această stare a evoluat de ceva timp. În ultimele două 
luni, atitudinea ei faţă de mine s-a schimbat complet. E 
nervoasă, se sperie uşor, îşi închipuie tot felul de lucruri 
ciudate — de fapt, sunt mai mult decât închipuiri, sunt iluzii. 

— Adevărat? 

— Da. Suferă de ceea ce se numeşte mania persecuției — o 
afecţiune bine-cunoscută. 

Poirot scoase un sunet plin de compătimire. 

— Îmi înţelegeţi deci teama. 

— Bineînţeles. Bineînţeles. Dar nu înţeleg de ce aţi venit la 
mine. Cum pot eu să vă ajut? 

Doctorul Tanios păru un pic stânjenit. 

— M-am gândit că soţia mea a venit la dumneavoastră — sau 
poate să vină - cu o poveste extraordinară. Ar putea să susţină 
într-un mod convingător că viaţa ei e în pericol din cauza mea 
— sau ceva de genul ăsta. 

— Dar de ce ar veni la mine? 

Doctorul Tanios zâmbi — un zâmbet fermecător — jovial, dar 
trist. 

— Domnule Poirot, sunteţi un detectiv celebru. Am văzut — 
mi-am dat seama imediat — că soţia mea a fost foarte 
impresionată când v-a întâlnit ieri. În starea în care se află 
acum, simplul fapt că a întâlnit un detectiv poate să producă o 
impresie profundă asupra ei. Mi se pare foarte probabil să vă 


caute şi să vi se destăinuie. Astfel se manifestă aceste 
afecţiuni. Există tendinţa de a fi pornit împotriva celor mai 
apropiaţi şi mai dragi. 

— Ce lucru trist! 

— Da... Ţin foarte mult la soţia mea, spuse doctorul, iar în 
glas i se simţea o tandreţe profundă. Am considerat 
întotdeauna că a dat dovadă de mare curaj măritându-se cu 
mine — un bărbat de altă naţionalitate — şi acceptând să 
meargă într-o ţară îndepărtată, să-şi părăsească toţi prietenii şi 
anturajul. 

În ultimele zile am fost înnebunit de-a binelea... Văd doar o 
singură soluţie... 

— Da? 

— Odihnă şi linişte — şi tratament psihiatric adecvat. Ştiu o 
casă splendidă, condusă de un om de înaltă clasă. Vreau s-o 
duc acolo — e în Norfolk. Odihnă deplină şi izolare de 
influenţe din exterior — de asta are nevoie. Sunt convins că, 
după o lună, două petrecute acolo, sub tratament competent, 
se va vedea o schimbare în bine. 

— Înţeleg, zise Poirot. 

Rostise cuvântul foarte normal, fără să lase să se vadă ce 
simţea. 

Tanios îi aruncă din nou o privire. 

— De aceea, v-aş fi recunoscător dacă m-aţi anunţa imediat 
dacă ar veni la dumneavoastră. 

— Bineînţeles că vă voi telefona. Locuiţi tot la hotelul 
Durham? 

— Da. Acum o să mă întorc acolo. 

— Soţia dumneavoastră nu-i la hotel? 

— A ieşit, după micul dejun. 

— Fără să vă spună unde se duce? 

— Fără să scoată o vorbă. Nu-i stă deloc în fire. 

— Şi copiii? 

— I-a luat cu ea. 

— Înţeleg. 

Tanios se ridică. 

— Mulţumesc foarte mult, domnule Poirot. Cred că nu-i 


nevoie să vă spun că nu trebuie să-i acordaţi nici o atenţie, 
dacă o să vă povestească vreo scorneală, despre intimidări şi 
persecuții. Din nefericire, asta este o consecinţă a bolii. 

— Ce lucru trist, zise Poirot, plin de compasiune. 

— Da... Deşi ştiu, vorbind din punct de vedere medical, că 
aceste manifestări sunt simptomele unei boli mintale 
cunoscute, nu poţi să nu fii îndurerat când o persoană 
apropiată şi dragă se întoarce împotriva ta, iar afecțiunea ei se 
transformă în ură. 

— Aveţi compasiunea mea cea mai profundă, zise Poirot, 
strângând mâna oaspetelui. Apropo, spuse Poirot, făcându-l pe 
doctorul Tanios să se întoarcă din uşă. 

— Da? 

— l-aţi prescris vreodată cloral soţiei dumneavoastră? 

Tanios tresări. 

— Eu... Nu. Sau poate i-am prescris. Dar nu în ultimul timp. 
Pare să aibă aversiune faţă de orice fel de somnifere. 

— Aha! Presupun că din cauză că nu are încredere în 
dumneavoastră. 

— Domnule Poirot! 

Tanios se întoarse furios. 

— Presupun că asta-i o manifestare a bolii, zise blând Poirot. 

— Da, da, bineînţeles. 

— Probabil că-i foarte bănuitoare în legătură cu tot ce-i daţi 
să mănânce sau să bea. Probabil că bănuieşte că vreţi s-o 
otrăviţi. 

— Vai de mine, domnule Poirot, dar aveţi perfectă dreptate! 
Se pare că ştiţi ceva despre aceste cazuri. 

— E normal, în profesia mea întâlneşti din când în când şi 
aşa ceva. Dar să nu vă mai rețin. S-ar putea să vă găsiţi soţia 
aşteptându-vă la hotel. 

— Adevărat. Sper s-o găsesc. Mi-e foarte teamă. 

Şi doctorul ieşi în grabă din încăpere. 

Poirot se duse iute la telefon. Răsfoi paginile cărții de 
telefoane şi căută un număr. 

— Alo, alo, hotelul Durham? Puteţi să-mi spuneţi dacă 
doamna Tanios e în hotel? Cum? TANIOS. Da, exact. Da? Da? 


Oh, înţeleg. 

Şi puse receptorul în furcă. 

— Doamna Tanios a părăsit hotelul devreme. S-a întors la 
ora unsprezece, a aşteptat într-un taxi până i-a fost adus 
bagajul şi a plecat cu maşina. 

— Tanios ştie că şi-a luat bagajele? 

— Cred că n-a aflat încă. 

— Unde s-o fi dus? 

— Mi-e imposibil să-ţi spun. 

— Crezi că o să se întoarcă aici? 

— E posibil. N-am de unde să ştiu. 

— Poate că o să-ţi scrie. 

— Da... 

— Ce putem face? 

Poirot clătină din cap. Părea îngrijorat şi deprimat. 

— În acest moment, nimic. Să prânzim iute, apoi ne vom 
duce s-o vedem pe Theresa Arundell. 

— Crezi că ea a fost pe scară? 

— Mi-e imposibil să-ţi spun. Sunt sigur de un singur lucru — 
domnişoara Lawson nu putea să-i vadă faţa. A zărit doar o 
siluetă înaltă, într-un halat de culoare închisă. 

— Şi broşa. 

— Dragă prietene, o broşă nu face parte din anatomia cuiva. 
Poate fi desprinsă de persoana aceea. Poate fi pierdută, sau 
împrumutată, sau chiar furată. 

— Cu alte cuvinte, nu vrei să crezi că Theresa Arundell e 
vinovată. 

— Vreau să aud ce are de spus în privinţa asta. 

— Şi dacă doamna Tanios se întoarce? 

— O să iau măsuri în acest sens. 

George ne aduse o omletă. 

— Ascultă, George. Dacă se întoarce doamna aceea, cere-i să 
aştepte. Dacă doctorul Tanios vine în timp ce doamna e aici, 
să nu-l laşi cu nici un chip să intre. Dacă întreabă dacă soţia 
lui e aici, să-i spui că nu este. Ai înţeles? 

— Am înţeles perfect, domnule. 

Poirot atacă omleta. 


— Afacerea se complică de la sine, zise el. Trebuie să păşim 
cu mare grijă. Dacă nu, asasinul va lovi din nou. 

— Dacă o face, îl vei prinde. 

— Se poate, dar prefer să salvez viaţa unui nevinovat mai 
degrabă decât să obţin condamnarea unui vinovat. Trebuie să 
ne mişcăm cu mare, mare grijă. 

CAPITOLUL 24 -Dezmin ţirea Theresei 


Am găsit-o pe Theresa Arundell pregătindu-se să plece. 

Arăta extraordinar de atrăgătoare. O pălărioară la modă, 
foarte scumpă, îi era trasă şmechereşte pe un ochi. Mi-am dat 
seama — amuzându-mă pentru o clipă — că Bella Tanios 
purtase cu o zi înainte o imitație ieftină a acestei pălării, şi o 
purtase — după cum ne atrăsese George atenţia — pe ceafă, nu 
trasă spre ochiul drept. Mi-am amintit că o împinsese şi mai 
mult spre ceafă, pe părul ei ciufulit. 

Poirot zise, politicos: 

— Domnişoară, puteţi să ne acordaţi un minut, două, sau 
asta v-ar face să întârziaţi prea mult? 

Theresa izbucni în râs. 

— Oh, nu mai contează! Oricum am întârziat trei sferturi de 
oră. N-are decât să fie o oră întreagă. 

Ne conduse în salon. Spre surprinderea mea, doctorul 
Donaldson se ridică de pe un scaun de lângă fereastră. 

— Rex, l-ai întâlnit deja pe domnul Poirot. 

— Ne-am întâlnit la Market Basing, răspunse Donaldson, sec. 

— Pretindeaţi că scrieţi o carte despre bunicul meu cel beţiv, 
spuse Theresa. Rex, îngeraşul meu, ne laşi, te rog, singuri? 

— Mulţumesc, Theresa, dar cred că, din toate punctele de 
vedere, ar fi mai bine să fiu de faţă la această discuţie. 

Urmă un scurt duel din priviri. Privirea Theresei era 
poruncitoare, cea a lui Donaldson — impenetrabilă. Tânăra avu 
o scurtă izbucnire de furie. 

— Bine, atunci rămâi, fir-ar să fie! 

Doctorul Donaldson păru netulburat. 

Se aşeză din nou pe scaunul de lângă fereastră, rezemându-şi 
cartea de braţul scaunului. Am remarcat că era o carte despre 


glanda pituitară. 

Theresa se aşeză pe scăunelul ei favorit şi se uită 
nerăbdătoare la Poirot. 

— Ei, l-aţi văzut pe Purvis? Cum a fost? 

Poirot spuse, cu glas evaziv: 

— Domnişoară, există oarecare... Posibilităţi. 

Tânăra se uită la el gânditoare. Apoi aruncă iute o privire 
către doctor. Cred că intenţionase să fie un avertisment pentru 
Poirot. 

— Dar cred că ar fi mai bine să vă povestesc mai târziu, când 
planurile mele vor fi avansat ceva mai mult, continuă Poirot. 

Pentru o clipă, pe figura Theresei apăru un zâmbet slab. 

— M-am întors astăzi de la Market Basing, povesti mai 
departe Poirot. Cât am fost acolo, am discutat cu domnişoara 
Lawson. Spuneti-mi, domnişoară, în noaptea de 13 aprilie 
(noaptea de luni a Paştelui), aţi îngenunchiat pe trepte, după 
ce toată lumea s-a dus la culcare? 

— Dragul meu Hercule Poirot, ce întrebare ieşită din comun! 
De ce aş fi făcut aşa ceva? 

— Domnişoară, întrebarea nu-i de ce aţi îngenunchiat, ci dac 
ă a ţi îngenunchiat. 

— Nu-s sigură. Cred că-i puţin probabil să fi făcut aşa ceva. 

— Domnişoară, înţelegeţi-mă, domnişoara Lawson a spus că 
a ţi îngenunchiat. 

Theresa ridică din umerii ei atrăgători. 

— Contează? 

— Contează foarte mult. 

Tânăra se uită la el. Poirot, într-un mod foarte politicos, o 
privi şi el. 

— E ţicnită, zise Theresa. 

— Pardon? 

— E complet ţicnită, spuse Theresa. Rex, nu eşti de aceeaşi 
părere? 

Doctorul Donaldson îşi drese glasul. 

— Domnule Poirot, scuzaţi-mă, dar care-i scopul acestei 
întrebări? 

Prietenul meu îşi întinse mâinile în lături. 


— E foarte simplu! Cineva a înfipt un cui într-o anumită 
poziţie, în capul scării. Cuiul a fost acoperit uşor cu lac 
cafeniu, ca să nu poată fi deosebit de scândura plintei. 

— E vorba despre un nou fel de vrăjitorie? Întrebă Theresa. 

— Nu, domnişoară, e ceva mai banal şi mai simplu. În seara 
următoare, cea de marţi, cineva a legat de cui, până la 
balustradă, o bucată de sfoară. Rezultatul a fost că, atunci 
când domnişoara Arundell a ieşit din camera ei, şi-a prins 
piciorul în sfoară şi a căzut pe scări. 

Theresa replică tăios: 

— A fost mingea lui Bob! 

— Pardon, n-a fost mingea. 

Urmă o perioadă de tăcere, care fu întreruptă de Donaldson. 
Doctorul spuse cu glasul său liniştit, fără inflexiuni: 

— Scuzaţi-mă, dar ce dovezi aveţi în sprijinul acestei 
afirmaţii? 

Poirot răspunse calm: 

— Am ca dovezi cuiul, cuvintele scrise chiar de domnişoara 
Arundell şi, în cele din urmă, ceea ce a văzut domnişoara 
Lawson cu ochii ei. 

Theresa îşi regăsi glasul: 

— Individa a zis că eu am făcut-o? 

Poirot îi răspunse doar plecându-şi un pic capul. 

— Minte! N-am nimic de-a face cu asta! 

— Aţi îngenunchiat pe scară din alt motiv? 

— N-am îngenunchiat deloc pe scară! 

— Fiţi atentă, domnişoară. 

— N-am fost acolo! N-am ieşit din camera mea, după ce m- 
am dus la culcare, în niciuna din serile cât am fost acolo. 

— Domnişoara Lawson v-a recunoscut. 

— Probabil că a văzut-o pe Bella Tanios sau pe una dintre 
servitoare. 

— Spune că aţi fost dumneavoastră. 

— E o mincinoasă ordinară! 

— V-a recunoscut halatul şi broşa pe care o purtaţi. 

— O broşă? Ce broşă? 

— O broşă cu inițialele dumneavoastră. 


— Oh, ştiu care! Ce mincinoasă atentă la detalii! 

— Negaţi că v-a văzut pe dumneavoastră? 

— Dacă va fi cuvântul meu împotriva cuvântului ei... 

— Sunteţi o mincinoasă mai bună decât ea, nu-i aşa? 

Theresa replică liniştită: 

— Probabil că-i adevărat. Dar în acest caz spun adevărul. Nu 
am pregătit nici o capcană, nici nu mi-am spus rugăciunea, 
nici n-am ridicat de pe jos bani de aur sau de argint, nici n-am 
făcut altceva pe scară. 

— Aveţi broşa despre care a pomenit domnişoara Lawson? 

— Probabil că da. Vreţi s-o vedeţi? 

— Dacă sunteţi amabilă, domnişoară. 

Theresa se ridică şi ieşi din încăpere. Urmă o tăcere 
stânjenitoare. Doctorul Donaldson îl privea pe Poirot aşa cum 
îmi imaginez că se uita de obicei la un specimen ieşit din 
comun. 

Theresa se întoarse. 

— Iat-o! 

Aproape că-i aruncă podoaba lui Poirot. Era o broşă mare, 
destul de bătătoare la ochi, din oţel inoxidabil sau cromat, cu 
literele T. A. Înconjurate de un cerc. Am fost silit să recunosc 
că era destul de mare şi de ţipătoare ca să poată fi zărită cu 
uşurinţă în oglinda domnişoarei Lawson. 

— Acum n-o mai port. M-am plictisit de ea, zise Theresa. 
Londra a fost potopită de chestii din acestea. Orice slujnicuţă 
are aşa ceva. 

— Dar când aţi cumpărat-o era scumpă? 

— Oh, da. La început, broşele astea erau ceva destul de 
exclusivist. 

— Când a fost asta? 

— Cred că la ultimul Crăciun. Da, cam atunci. 

— Aţi împrumutat-o cuiva? 

— Nu. 

— Aţi avut-o cu dumneavoastră când aţi fost la Littlegreen 
House? 

— Cred că da. Da, am avut-o. Îmi amintesc că am avut-o. 

— Aţi pierdut-o cumva? Cât timp aţi stat acolo, a existat 


vreun moment când n-a mai fost în posesia dumneavoastră? 

— Nu, nici vorbă. Am purtat-o pe un pulover verde. Ţin bine 
minte. Şi am purtat acelaşi pulover în fiecare zi. 

— Şi noaptea? 

— Era prinsă de pulover. 

— Iar puloverul? 

— Oh, ce naiba, puloverul era pe un scaun! 

— Sunteţi sigură că n-a luat nimeni broga şi n-a pus-o la loc 
a doua zi? 

— O să spunem asta la tribunal, dacă vreţi — dacă vi se pare 
că-i cea mai potrivită minciună. Dar sunt aproape convinsă că 
nu s-a întâmplat aşa ceva. Mi se pare o idee drăguță că mi s-a 
înscenat ceva — dar nu cred că-i adevărată. 

Poirot se încruntă. Apoi se ridică, prinse cu grijă broşa de 
reverul hainei şi se apropie de oglinda aflată pe masa din 
celălalt capăt al încăperii. Rămase în faţa oglinzii, apoi se 
dădu încet înapoi, privind şi de la distanţă. 

După care mormăi: 

— Ce imbecil sunt! Bineînţeles! 

Se întoarse şi-i înmână broşa Theresei, cu o plecăciune. 

— Aveţi dreptate, domnişoară. Broşa a rămas tot timpul în 
posesia dumneavoastră. Am fost tare greu de cap. 

— Îmi place când oamenii sunt modeşti, spuse Theresa, 
prinzându-şi superficial broşa, apoi se uită în sus spre el. Mai 
e ceva? Ar trebui să plec. 

— Nu mai e nimic ce nu poate fi discutat mai târziu. 

Theresa se îndreptă spre uşă. Poirot continuă, cu glas liniştit: 

— Mai e problema exhumării, dacă e adevărat... 

Theresa înlemni. Broşa căzu pe podea. 

— Poftim? 

Poirot spuse foarte clar: 

— Se poate să fie nevoie ca trupul domnişoarei Emily 
Arundell să fie exhumat. 

Theresa rămase locului, cu pumnii strânşi. Zise, într-o şoaptă 
furioasă: 

— Asta-i o ispravă a dumitale? Nu se poate face asta fără o 
cerere din partea familiei! 


— Greşiţi, domnişoară. Se poate face în urma unui ordin al 
Ministerului de Interne. 

— Doamne! Exclamă Theresa. 

Se întoarse şi se plimbă încet prin cameră. 

Donaldson spuse calm: 

— Nu văd de ce trebuie să fii tulburată, Tessa. Ca persoană 
din afară, îndrăznesc să spun că ideea nu-i foarte plăcută, 
dar... 

Theresa îl întrerupse: 

— Rex, nu fi prost! 

Poirot întrebă: 

— Ideea vă deranjează, domnişoară? 

— Sigur că mă deranjează! Nu-i un lucru decent. Sărmana 
mătuşă Emily! De ce naiba trebuie să fie exhumată? 

— Presupun că există vreo îndoială privind cauza decesului, 
spuse Donaldson, uitându-se întrebător la Poirot. Mărturisesc 
că sunt surprins, continuă el. Cred că nu încape nici o îndoială 
că domnişoara Arundell a murit dintr-o cauză naturală, după 
o boală de lungă durată. 

— Mi-ai povestit cândva despre un iepure şi despre boli de 
ficat, zise Theresa. Uitasem, dar, dacă infectezi un iepure cu 
sânge de la o persoană care suferă de atrofierea ficatului 
provocată de hepatită, apoi injectezi sângele iepurelui altui 
iepure, după care injectezi sângele celui de-al doilea iepure 
unui om, acesta se îmbolnăveşte de ficat. Cam aşa ceva. 

— A fost doar o ilustrare a terapeuticii cu ser, spuse răbdător 
Donaldson. 

— Păcat că în povestea aceea există prea mulţi iepuri, zise 
Theresa, cu un zâmbet nepăsător. Niciunul dintre noi nu 
creşte iepuri, spuse ea, apoi se întoarse spre Poirot şi întrebă, 
cu voce schimbată: Domnule Poirot, e adev ărat? 

— E destul de adevărat, dar, domnişoară, există căi de a 
evita o asemenea neplăcere. 

— Atunci evitaţi-o! Spuse ea, aproape în şoaptă, 
implorându-1. Evitaţi-o cu orice pre ţ! 

Poirot se ridică în picioare. 

— Acestea sunt dispoziţiile dumneavoastră? Întrebă Poirot, 


pe-un ton oficial. 

— Acestea sunt dispoziţiile mele. 

— Dar, Tessa, o întrerupse Donaldson. 

Theresa se întoarse către logodnicul ei. 

— Taci din gură! Era mătuşa mea! De ce să fie dezgropată 
mătuşa mea? Nu ştii că asta înseamnă articole în ziare, bârfe 
şi neplăceri generale? Întrebă ea, apoi se răsuci către Poirot. 
Trebuie să opriţi asta! Vă dau carte blanche {27}. Faceţi ce 
vreţi, dar opri ţi exhumarea! 

Poirot se înclină, foarte oficial. 

— Voi face tot ce pot. Au revoir, domnişoară, au revoir, 
domnule doctor. 

— Oh, plecaţi, strigă Theresa. Şi luaţi-l şi pe St Leonards 
(28) cu dumneavoastră. Îmi doresc să nu fi văzut niciodată pe 
vreunul din voi! 

Am părăsit încăperea. De data asta, Poirot nu-şi mai lipi 
urechea de crăpătura uşii, dar zăbovi — da, zăbovi. 

Şi nu zăbovi de pomană. Vocea Theresei se auzi limpede şi 
provocatoare: 

— Rex, nu te uita la mine aşa! Apoi adăugă, cu voce 
schimbată: Dragule... 

Vocea pedantă a doctorului Donaldson îi răspunse: 

— Omul ăsta înseamnă necazuri. 

Poirot rânji brusc şi mă conduse la uşa din faţă. 

— Hai, St Leonards, îmi zise el. C'est drôle, ça! {29} Eu am 
considerat gluma una deosebit de proastă. 

CAPITOLUL 25 - Am stat şi am meditat 


În timp ce mergeam grăbit în urma lui Poirot, îmi spuneam 
că nu mai exista nici o îndoială. Domnişoara Arundell fusese 
ucisă, iar Theresa ştia acest lucru. Ea era criminala sau exista 
altă explicaţie? 

Theresei îi era frică. Dar îi era frică pentru ea sau pentru 
altcineva? Acest altcineva putea fi doctorul cel liniştit şi 
pedant, calm şi rezervat? 

Bătrâna doamnă murise de o boală reală provocată în mod 
artificial? 


Până la un punct, totul se potrivea - ambițiile lui Donaldson, 
faptul că doctorul crezuse că Theresa avea să moştenească 
bani după moartea mătuşii sale. Chiar şi faptul că fusese la 
cină, în seara accidentului. Era uşor să lase o fereastră 
deschisă şi să se întoarcă în miez de noapte, ca să lege sfoara 
ucigaşă de-a curmezişul ferestrei. Cum rămânea însă cu 
plasarea cuiului la locul potrivit? 

Nu, acest lucru trebuie să fi fost făcut de Theresa. Theresa, 
logodnica şi complicea lui. Dacă lucraseră împreună, toată 
treaba părea destul de limpede. În acest caz, Theresa fusese 
cea care pusese sfoara la locul ei. Prima tentativă, cea care 
eşuase, fusese opera ei. A doua, cea care avusese succes, era 
capodopera mai ştiinţifică a lui Donaldson. 

Da, toate se potriveau. 

Cu toate acestea, existau lucruri nelămurite. De ce povestise 
Theresa despre modul în care se poate provoca o boală de 
ficat unui om? Se comportase ca şi cum nu-şi dăduse seama de 
adevăr... Dar, în cazul acesta... Am simţit că mintea mea o ia 
razna, şi mi-am întrerupt supoziţiile ca să întreb: 

— Poirot, unde mergem? 

— Ne întoarcem în apartamentul meu. E posibil s-o găsim 
acolo pe doamna Tanios. 

Gândurile mele o apucară pe alt drum. 

Doamna Tanios! Aici era un alt mister. Dacă Donaldson şi 
Theresa erau vinovaţi, unde era locul doamnei Tanios şi al 
soţului ei zâmbitor? Ce voia să-i povestească femeia aceea lui 
Poirot şi de ce încerca Tanios s-o împiedice? 

— Poirot, am spus eu umil, m-am împotmolit. Nu-i aşa că nu 
sunt implicaţi toţi? 

— Crimă săvârşită de o bandă? De o bandă compusă dintr-o 
familie? Nu, de data asta nu avem de-a face cu aşa ceva. În 
povestea asta se vede semnul unei singure minţi. Psihologia e 
foarte limpede. 

— Vrei să spui că a săvârşit-o fie Theresa, fie Donaldson, dar 
nu amândoi? Individul a convins-o să bată cuiul, sub un 
pretext nevinovat? 

— Dragă prietene, din momentul în care am auzit povestea 


domnişoarei Lawson, mi-am dat seama că există trei 
posibilităţi. 1) Domnişoara Lawson spunea adevărul. 2) 
Domnişoara Lawson inventase toată povestea dintr-un motiv 
cunoscut doar de ea. 3) Domnişoara Lawson credea în ceea ce 
povestea, dar identificarea ei se baza pe broşă - şi, după cum 
am atras deja atenţia, o broşă poate fi despărțită de 
proprietarul ei. 

— Da, dar Theresa a insistat că broga a fost tot timpul în 
posesia ei. 

— Şi are dreptate. Ignorasem un fapt mărunt, dar foarte 
semnificativ. 

— Aşa ceva nu te caracterizează, am spus eu, foarte serios. 

— N'est ce pas? Dar fiecare greşeşte. 

— Bine, şi care e faptul semnificativ? Am întrebat eu, în timp 
ce coteam spre intrarea în Mansions. 

— O să-ţi arăt. 

Am ajuns la apartament. 

George ne deschise uşa. Ca răspuns la întrebarea plină de 
îngrijorare a lui Poirot, valetul clătină din cap. 

— Nu, domnule. Doamna Tanios n-a venit. Nici n-a telefonat. 


Poirot se duse în salon. Se plimbă de colo-colo câteva 
minute, apoi ridică telefonul. Sună întâi la hotelul Durham. 

— Da... Da, vă rog. Ah, domnule doctor Tanios, vă vorbeşte 
Hercule Poirot. Soţia dumneavoastră s-a întors? Oh, nu s-a 
întors. Vai de mine! Spuneţi că şi-a luat bagajele... Şi copiii... 
Nu aveţi idee unde a plecat... Da, sigur... Oh, perfect! Vă pot 
ajuta în vreun fel, din punct de vedere profesional? Am 
oarecare experienţă în aceste probleme... Astfel de lucruri pot 
fi rezolvate discret. Nu, sigur că nu... Da, sigur că-i adevărat... 
Sigur, sigur. Vă respect dorinţele în această privinţă. 

Puse receptorul în furcă, gânditor. 

— Nu ştie unde este soţia sa. Cred că-i sincer. Îngrijorarea 
din glasul său e reală. Nu vrea să meargă la poliţie, şi e de 
înţeles. Da, înţeleg acest lucru. Dar nu vrea nici serviciile 
mele. Asta nu-i la fel de logic. Vrea s-o găsească, dar nu vrea 
s-o găsesc eu. Da, e clar că nu vrea s-o găsesc eu... Pare 
convins că-i în stare să rezolve singur problema. Nu crede că 
soţia sa poate să rămână ascunsă mult timp, pentru că dispune 
de prea puţini bani. Şi are şi copiii cu ea. Da, cred că are s-o 
descopere destul de repede. Dar, Hastings, cred că trebuie să 
fim ceva mai iuți decât el. E important să fim. 

— Crezi că-i adevărat că e un pic ţicnită? 

— Cred că-i într-o stare de mare încordare şi de nervozitate. 

— Dar nu într-un asemenea hal încât să trebuiască internată 
într-un ospiciu? 

— Nu, sunt sigur că nu. 

— Ştii, Poirot, nu prea înțeleg toate astea. 

— Hastings, scuză-mă pentru ce-o să spun, dar tu nu înţelegi 
nimic! 

— Par să fie atâtea probleme secundare... 

— Bineînţeles că există probleme secundare. Prima sarcină a 
unei minţi ordonate e să separe problema principală de 
problemele secundare. 

— Poirot, spune-mi dacă ţi-ai dat seama că există opt 
suspecți, nu şapte. 

— Am luat în considerare această posibilitate din momentul 


în care Theresa Arundell a menţionat că l-a văzut ultima oară 
pe doctorul Donaldson atunci când acesta a cinat la 
Littlegreen House, în data de 14 aprilie, răspunse sec Poirot. 

— Nu văd... Am zis eu şi m-am întrerupt. 

— Ce nu vezi? 

— Dacă Donaldson a plănuit să scape de domnişoara 
Arundell prin mijloace ştiinţifice — să zicem inoculându-i o 
boală — atunci nu văd de ce a mai recurs la un dispozitiv 
grosolan cum e o sfoară întinsă de-a curmezişul scării. 

— En vérité, uneori mă faci să-mi pierd răbdarea! Hastings, 
una dintre metode este foarte ştiinţifică şi necesită cunoştinţe 
de specialitate. Nu-i aşa? 

— Ba da. 

— Iar cealaltă este o metodă simplă, casnică — „cum ar face 
mama” — după cum spun reclamele. Nu-i aşa? 

— Exact aşa. 

— Atunci gândeşte, Hastings, gândeşte! Stai pe scaun, 
închide ochii, foloseşte-ţi celulele cenuşii! 

M-am supus. Adică m-am tolănit pe fotoliu, am închis ochii 
şi m-am străduit să îndeplinesc a treia parte a ordinului lui 
Poirot. Dar rezultatul nu păru să lămurească prea mult 
lucrurile. Am deschis ochii şi am descoperit că Poirot mă 
privea cu atenţia amabilă pe care o arăta o doică faţă de un 
copil pe care-l îngrijea. 

— Eh bien? 

Am făcut o încercare disperată să răspund aşteptărilor lui 
Poirot. 

— Mi se pare că genul de persoană care a întins prima 
capcană diferă de genul persoanei capabile să plănuiască un 
asasinat ştiinţific. 

— Exact. 

— Şi mă îndoiesc că o minte obişnuită cu lucrurile complexe 
ale ştiinţei se va gândi la ceva atât de copilăresc precum 
plănuirea unui accident — ar fi ceva prea ciudat. 

— Un raţionament foarte limpede. 

Îmboldit, am continuat: 

— Deci singura soluţie logică pare să fie următoarea: cele 


două tentative de crimă au fost plănuite de doi oameni 
diferiţi. Avem de-a face cu o crimă săvârşită de două persoane 
complet diferite. 

— Nu crezi că-i vorba despre o coincidenţă? 

— Ai spus cândva că într-un caz de asasinat se descoperă 
aproape întotdeauna o coincidenţă. 

— Da, e adevărat. Recunosc. 

— Atunci, asta e. 

— Şi cine sugerezi că-i vinovatul? 

— Donaldson şi Theresa Arundell. Un doctor e cel mai 
indicat pentru asasinatul final, încununat de succes. Pe de altă 
parte, ştim că Theresa Arundell a fost implicată în prima 
tentativă. Cred că-i posibil să fi acţionat independent. 

— Hastings, îţi place foarte mult să spui „ştim”. Te asigur că, 
indiferent de ceea ce ştii tu, eu nu ştiu că Theresa a fost 
implicată. 

— Dar povestea domnişoarei Lawson... 

— Povestea domnişoarei Lawson e povestea domnişoarei 
Lawson. Doar atât. 

— Dar ea a spus... 

— A spus, a spus... Întotdeauna eşti dispus să consideri drept 
fapte dovedite şi acceptate ceea ce au spus oamenii. Ascultă, 
mon cher, nu ţi-am spus atunci că ceva nu mi se pare în regulă 
în povestea domnişoarei Lawson? 

— Da, îmi amintesc că ai spus asta. Dar nu-ţi dădeai seama 
despre ce era vorba. 

— Ei bine, acum mi-am dat seama. O clipă, şi o să-ţi arăt 
ceea ce eu, ca un imbecil ce sunt, n-am văzut de îndată. 

Se duse la birou, trase un sertar şi scoase o foaie de carton. O 
tăie cu foarfeca şi-mi ceru să nu mă uit la ce făcea. 

— Hastings, ai răbdare, într-o clipă o să facem experimentul 
nostru. 

M-am supus şi am privit în altă parte. 

Peste un minut, două, Poirot scoase un strigăt de satisfacţie. 
Puse jos foarfeca, aruncă bucăţile de carton la coşul de gunoi 
şi traversă camera, îndreptându-se spre mine. 

— Nu te uita. Continuă să priveşti în altă parte, până o să-ţi 


prind ceva de reverul hainei. 

I-am făcut pe plac. Poirot termină ce avea de făcut, apoi mă 
puse să mă ridic în picioare şi mă conduse prin încăpere, către 
dormitorul alăturat. 

— Acum, Hastings, priveşte-te în oglindă. Porţi o broşă la 
modă, cu inițialele tale, numai că, bien entendu, broşa nu-i 
făcută din oţel inoxidabil sau crom, nici din aur sau platină, ci 
din umilul carton! 

M-am uitat la mine şi am zâmbit. Poirot e deosebit de 
îndemânatic. Purtam o imitație foarte asemănătoare a broşei 
Theresei Arundell — un cerc tăiat din carton şi care înconjura 
inițialele mele, A. H. 

— Eh bien, zise Poirot, eşti mulţumit? Ai o broşă foarte 
frumoasă, cu inițialele tale. 

— O treabă foarte reuşită, am recunoscut eu. 

— E adevărat că nu luceşte şi nu reflectă lumina, dar eşti de 
acord că broşa asta poate fi văzută bine de la oarecare 
distanţă? 

— Nu mă îndoiesc. 

— Foarte bine. Îndoiala nu-i punctul tău forte. Pe tine te 
caracterizează mai mult credința. Hastings, Fii bun şi scoate-ţi 
haina. 

M-am mirat un pic, dar am făcut ce mi-a cerut. Poirot îşi 
scoase propria haină şi o îmbrăcă pe a mea, apoi se întoarse 
un pic într-o parte. 

— Acum priveşte, zise el, cum broşa — broşa cu inițialele tale 
— a devenit a mea. 

Poirot se roti. M-am uitat la el, fără să pricep pentru 
moment. Apoi am înţeles. 

— Ce prost sunt! Sigur! Pe broşă scrie H. A., nu A. H. 

Poirot radia, în timp ce-şi punea haina şi mi-o înapoia pe a 
mea. 

— Exact — şi acum îţi dai seama ce mi s-a părut greşit în 
povestea domnişoarei Lawson. Aceasta a declarat că a văzut 
limpede inițialele Theresei pe broşa pe care o purta femeia de 
pe scară. Dar ea a văzut-o pe Theresa în oglindă. Deci, dacă a 
văzut inițialele, trebuia să le vadă inversate. 


— Păi probabil că aşa le-a văzut, l-am contrazis eu, dar şi-a 
dat seama că sunt inversate. 

— Mon cher, ţi-ai dat seama imediat? Ai exclamat: „Ha! 
Poirot, ai greşit, scrie H. A., nu A. H.”. Nu, nu ţi-ai dat seama. 
Şi asta cu toate că, după părerea mea, eşti mult mai inteligent 
decât domnişoara Lawson. Să nu-mi spui că o femeie aiurită 
ca ea, trezită brusc, pe jumătate adormită încă, îşi dă seama 
că A. T. E, de fapt, T. A. Nu, nu se potriveşte deloc cu 
mentalitatea domnişoarei Lawson. 

— Înseamnă că era convinsă că trebuia să fie Theresa, am zis 
eu încet. 

— Prietene, te apropii. Îşi aminteşti că i-am sugerat că nu 
putea să vadă figura cuiva de pe scară. Ce-a făcut de îndată? 

— Şi-a amintit de broşa Theresei şi a introdus-o în poveste — 
uitând că, dacă ar fi zărit-o în oglindă, povestea i-ar fi fost 
dezminţită. 

Telefonul sună strident. Poirot traversă camera, ducându-se 
să răspundă. 

— Da. Da... Sigur. Da, foarte bine. Cred că după-amiază. Da, 
la ora două e foarte bine. Puse receptorul în furcă şi se 
întoarse spre mine, zâmbind. 

— Doctorul Donaldson doreşte să discute cu mine. Vine aici 
mâine după-amiază, la ora două. Progresăm, mon ami, 
progresăm. 

CAPITOLUL 26 -Doamna Tanios refuz ă s ă vorbească 


Când m-am întors, a doua zi de dimineaţă, după micul dejun, 
Poirot lucra, la biroul său. 

A ridicat mâna, salutându-mă, apoi şi-a văzut de treabă. 
După aceea strânse hârtiile şi le introduse într-un plic, pe 
care-l sigilă cu grijă. 

— Ei, bătrâne, ce mai faci? L-am întrebat eu, vesel. Ai scris o 
relatare a acestui caz, care să fie păstrată în siguranţă, pentru 
eventualitatea că te lichidează cineva în cursul zilei de azi? 

— Hastings, să ştii că nu greşeşti prea mult. 

Părea foarte serios. 

— Criminalul nostru chiar are să devină periculos? 


— Un criminal e întotdeauna periculos, spuse Poirot cu 
gravitate. 

— Mă uimeşte cât de des e ignorat acest lucru. 

— Ceva nou? 

— A sunat doctorul Tanios. 

— Încă n-a găsit-o pe soţia sa? 

— Nu. 

— Atunci e bine. 

— Mă întreb dacă aşa stau lucrurile. 

— Ce naiba, Poirot, doar nu crezi că a fost ucisă! 

Poirot clătină din cap a îndoială. 

— Mărturisesc că aş vrea să ştiu unde e, murmură el. 

— Ei, o să apară ea. 

— Hastings, optimismul tău nu încetează niciodată să mă 
încânte. 

— Pentru numele lui Dumnezeu, doar nu-ţi închipui că o să 
fie găsită făcută bucăţi sau dezmembrată, într-un cufăr! 

Poirot spuse încet: 

— Mi se pare că teama doctorului Tanios este oarecum 
exagerată — dar numai atât. Primul lucru pe care trebuie să-l 
facem e să discutăm cu domnişoara Lawson. 

— Vrei să-i atragi atenţia asupra micii greşeli în legătură cu 
broşa? 

— Evident că nu. Acest mic amănunt îl voi păstra ca un as în 
mânecă, până când o să sosească momentul potrivit. 

— Atunci, ce vrei să-i spui? 

— Asta, mon ami, o să auzi cu urechile tale. 

— Presupun că alte minciuni. 

— Hastings, uneori eşti jignitor. Cine te aude o să creadă că- 
mi face plăcere să mint. 

— Eu chiar cred că-ţi place. De fapt, sunt sigur că-ţi place. 

— E adevărat că uneori mă admir singur, în legătură cu 
ingeniozitatea mea, îmi mărturisi cu naivitate Poirot. 

Nu m-am putut stăpâni să nu izbucnesc în râs. Poirot se uită 
la mine cu reproş. Am plecat către Clanroyden Mansions. 

Am fost conduşi în aceeaşi încăpere plină până la refuz de 
mobilă, iar domnişoara Lawson veni în grabă, 


comportamentul ei fiind mai incoerent decât de obicei. 

— Oh, vai, bună dimineaţa, domnule Poirot. O asemenea... 
Mi-e teamă că-s nearanjată. Dar totul a luat-o razna în 
dimineaţa asta. De când a venit Bella... 

— Ce-aţi spus? Bella? 

— Da, Bella Tanios. A apărut acum o jumătate de oră... cu 
copiii... Sărmana, era complet epuizată. Chiar nu ştiu ce să fac 
cu ea. Vedeţi, şi-a părăsit soţul. 

— L-a părăsit? 

— Aşa spune. Sigur, nu mă îndoiesc că are motive, sărmana 
de ea. 

— Vi s-a confesat? 

— Ei, nu chiar aşa. De fapt, n-a spus nimic. Doar repetă că l- 
a părăsit şi că nimic n-o s-o convingă să se întoarcă la el. 

— Este un pas foarte important. 

— Sigur că e! De fapt, dacă el ar fi fost englez, aş fi sfătuit- 
0... Dar el nu-i englez... Iar ea arată atât de ciudat, sărmana, 
atât de... de, de speriat ă. Ce i-o fi făcut individul? Am 
impresia că turcii sunt uneori de-o cruzime îngrozitoare. 

— Doctorul Tanios e grec. 

— Da, sigur, ăştia-s ceilalţi — adică de obicei grecii sunt 
masacrați de turci... Sau e vorba de armeni? Oricum, tot aia e, 
nici nu vreau să mă gândesc la aşa ceva. Nu cred că Bella ar 
trebui să se întoarcă la el, dumneavoastră ce credeţi, domnule 
Poirot? Oricum, ea zice că n-o să se întoarcă... Bella nu vrea 
ca soţul ei să descopere unde se află ea. 

— Lucrurile stau chiar atât de rău? 

— Da, vedeţi, din cauza copiilor. Bella se teme că individul 
are să-i ia cu el la Smyrna. Sărmana, e într-o situaţie teribilă. 
Vedeţi, nu are bani — nici un ban. Nu ştie unde să se ducă şi ce 
să facă. Ar vrea să-şi câştige existenţa, dar vedeţi, domnule 
Poirot, asta nu-i o treabă prea uşoară. 

Eu ştiu din propria experienţă. Iar ea nu-i pregătit ă în nici 
un domeniu. 

— Când şi-a părăsit soţul? 

— Ieri. A petrecut noaptea într-un mic hotel de lângă 
Paddington. S-a gândit la mine pentru că nu i-a venit în minte 


un alt loc în care să se ducă, sărmana de ea. 

— Intenţionaţi s-o ajutaţi? Frumos din partea 
dumneavoastră. 

— Domnule Poirot, vedeţi, simt că-i de datoria mea. Dar, 
bineînţeles, e foarte greu. Acesta e un apartament foarte mic şi 
nu-i spaţiu... Şi trebuie şi una, şi alta... 

— Puteţi s-o trimiteţi la Littlegreen House. 

— Cred că aş putea... Dar, vedeţi, soţul ei ar putea să se 
gândească la asta. Pentru moment, i-am rezervat camere la 
hotelul Wellington, din Queen's Road. O să locuiască acolo 
sub numele de doamna Peters. 

— Înţeleg, zise Poirot, care tăcu un timp, apoi zise: Aş vrea s- 
o văd pe doamna Tanios. Vedeţi, m-a căutat ieri, la locuinţa 
mea, dar eu eram plecat. 

— Oh, a făcut asta? Nu mi-a spus. O s-o anunţ. 

— Dacă sunteţi atât de bună... 

Domnişoara Lawson se grăbi să iasă din încăpere. I-am auzit 
glasul. 

— Bella, Bella, draga mea, vrei să vii să discuţi cu domnul 
Poirot? 

N-am auzit răspunsul doamnei Tanios, dar aceasta apăru în 
cameră după un minut, două. 

Am fost şocat văzând-o cum arată. Avea cearcăne sub ochi, 
obrajii îi erau complet lipsiţi de culoare, dar cel mai mult m-a 
impresionat faptul că femeia părea copleşită de groază. 

Tresărea la cel mai mic zgomot şi părea să fie într-o 
permanentă stare de alarmă. 

Poirot o salută foarte politicos. Se duse în întâmpinarea ei, îi 
strânse mâna, îi pregăti un scaun, îi dădu o pernă. O trată pe 
femeia aceea palidă şi speriată ca pe o regină. 

— Acum, doamnă, haideţi să discutăm un pic. Aţi venit ieri 
să mă vedeţi, nu-i aşa? Femeia dădu din cap. 

— Regret foarte mult că n-am fost acasă. 

— Da, da, îmi doream să fi fost acasă. 

— Aţi venit pentru că voiaţi să-mi spuneţi ceva? 

— Da, eu... 

— Eh bien, sunt aici, la dispoziţia dumneavoastră. Doamna 


Tanios nu răspunse. Rămase liniştită, răsucind un inel în jurul 
degetului său. 

— Da, doamnă? 

Încet, aproape împotriva voinţei sale, femeia clătină din cap. 

— Nu, spuse ea, nu îndrăznesc. 

— Doamnă, nu îndrăzniţi? 

— Nu. Dacă el ar afla, ar... Oh, mi s-ar întâmpla ceva! 

— Doamnă, dar e absurd... 

— Oh, nu-i absurd, nu-i absurd deloc. Dumneavoastră nu-l 
cunoaşteţi... 

— Vă referiţi la soţul dumneavoastră, doamnă? 

— Da, bineînţeles. 

Poirot rămase tăcut un timp, apoi zise: 

— Doamnă, soţul dumneavoastră a fost ieri să mă vadă. Pe 
figura ei apăru iute o expresie alarmată. 

— Oh, nu! Nu i-aţi spus... Sigur că nu i-aţi spus. Nu puteaţi. 
Nu ştiaţi unde eram. E]... A zis că-s nebun ă? 

Poirot răspunse cu grijă: 

— A spus că sunteţi... Extrem de nervoasă. 

Femeia clătină din cap, fără să se lase înşelată. 

— Nu, a spus că-s nebună — sau că o să înnebunesc. Vrea să 
mă facă să tac, să nu pot să spun tuturor. 

— Ce să spuneţi? 

Dar femeia clătină din cap. Îşi răsucea nervoasă degetele şi 
murmură: 

— Mi-e frică... 

— Dar, doamnă, după ce îmi veţi spune, veţi fi în siguranţă! 
Secretul va fi dezvăluit! Acest lucru vă va proteja în mod 
automat. 

Bella Tanios nu răspunse. Continuă să-şi răsucească inelul. 

— Puteţi să vă daţi seama singură de asta, adăugă blând 
Poirot. 

Femeia scoase un soi de geamăt. 

— De unde să ştiu... Oh, e groaznic! El vorbeşte atât de 
conving ător! Şi e doctor. Oamenii îl vor crede pe el, nu pe 
mine. Ştiu că aşa va fi. Nimeni n-o să mă creadă. Cum să mă 
creadă? 


— Nu-mi daţi nici o şansă? 

Doamna Tanios îl privi tulburată. 

— De unde să ştiu? S-ar putea să fiţi de partea lui. 

— Eu nu sunt de partea nimănui, doamnă. Eu am fost 
întotdeauna de partea adevărului. 

— Nu ştiu, zise doamna Tanios, disperată. Oh, nu ştiu! 

Apoi continuă, cuvintele ei răsunând tot mai tare, 
îngrămădindu-se unul peste altul. 

— A fost groaznic... de ani de zile. Am văzut lucruri care se 
întâmplau iar şi iar. Şi nu puteam să spun nimic, nu puteam să 
fac nimic. Din cauza copiilor. A fost ca un coşmar îndelungat. 

Iar acum asta! Dar n-o să mă mai întorc la el. N-o să-l las să 
aibă copiii. O să mă duc undeva unde să nu mă găsească. 
Minnie Lawson o să mă ajute. A fost atât de drăguță... 
Extraordinar de drăguță. Nimeni nu putea să fie mai drăguţ. 
Se opri, îi aruncă o privire lui Poirot şi întrebă: Ce-a spus 
despre mine? A spus că sufăr de o manie? 

— Doamnă, a spus că v-aţi schimbat faţă de el. 

Femeia dădu din cap. 

— Şi a spus că sufăr de o manie. A spus asta, nu-i aşa? 

— Sincer vorbind, doamnă, a zis. 

— Vedeţi, asta e. Aşa o să spună. Iar eu n-am nici o dovadă — 
nici o dovadă palpabilă. 

Poirot se aplecă spre ea. Când vorbi, o făcu schimbându-şi 
complet atitudinea. 

Folosi un ton banal, de afaceri, fără nici o emoție, de parcă 
ar fi discutat nişte probleme seci, economice. 

— Bănuiţi că soţul dumneavoastră a ucis-o pe domnişoara 
Emily Arundell? 

Răspunsul ei fu imediat: o izbucnire spontană. 

— Nu bănuiesc. Ştiu. 

— Atunci, doamnă, e de datoria dumneavoastră să vorbiţi. 

— Ah, dar nu-i uşor, nu, nu-i uşor. 

— Cum a omorât-o? 

— Nu ştiu exact, dar a omorât-o. 

— Nu cunoaşteţi ce metodă a folosit? 

— Nu... A fost ceva... Ceva ce a făcut în ultima duminică. 


— Duminica în care s-a dus s-o vadă pe domnişoara 
Arundell? 

— Da. 

— Dar nu ştiţi ce-a fost? 

— Nu. 

— Scuzaţi-mă, doamnă, dar atunci cum puteţi să fiţi sigură? 

— Pentru că... Începu ea, apoi se opri, după care spuse încet. 
Sunt sigură. 

— Pardon, doamnă, dar ascundeţi ceva. Ceva ce nu mi-aţi 
spus încă? 

— Da. 

— Atunci, spuneţi-mi! 

Bella Tanios se ridică brusc. 

— Nu. Nu. Nu pot să fac asta. Copiii. E tatăl lor. Nu pot. Pur 
şi simplu nu pot. 

— Dar, doamnă... 

— V-am spus, nu pot. 

Vocea ei devenise aproape un țipăt. Uşa se deschise, iar 
domnişoara Lawson intră, cu capul plecat într-o parte, 
emoţionată şi totodată încântată. 

— Pot să intru? Cum a fost mica voastră discuţie? Bella, 
draga mea, poate că ar trebui să bei o ceaşcă de ceai, nişte 
supă sau chiar un pic de brandy... 

Doamna Tanios clătină din cap. 

— Mă simt bine, zise ea şi zâmbi fără vlagă. Trebuie să mă 
întorc la copii. I-am lăsat să desfacă bagajele. 

— Dragii de ei, zise domnişoara Lawson. Îmi plac atât de 
mult copiii! 

Doamna Tanios se întoarse brusc spre ea. 

— Nu ştiu ce m-aş face fără tine, zise ea. Ai fost minunată. 

— Draga mea, nu plânge! Totul o să fie bine. O să te duci să 
te întâlneşti cu avocatul meu — un om atât de înţelegător, atât 
de drăguţ, şi el o să te sfătuiască în ce fel poţi să obţii 
divorţul. Divorțul e atât de simplu acum, toată lumea spune 
asta. Oh, vai de mine, asta-i soneria. Mă întreb cine o fi. 

Domnişoara Lawson ieşi în grabă. Se auzi un murmur de voci 
pe hol. Domnişoara Lawson reapăru. Se strecură înăuntru şi 


închise cu grijă uşa în urma sa. Spuse, într-o şoaptă 
emoţionată, formulând cuvintele cu mişcări exagerate din 
buze: 

— Oh, vai de noi, Bella, e soţul tău! Nu ştiu cum... 

Doamna Tanios făcu un salt către uşa din cealaltă parte a 
încăperii. Domnişoara Lawson dădu violent din cap. 

— Da, dragă, du-te acolo, şi poţi să te strecori afară, când o 
să-l conduc aici. 

— Să nu-i spui că am fost aici, şopti doamna Tanios. Să nu-i 
spui că m-ai văzut. 

— Nu, nu, sigur că n-o să-i spun. 

Doamna Tanios se strecură pe uşă. Eu şi Poirot am urmat-o 
în grabă. Ne-am pomenit într-o sufragerie micuță. 

Poirot traversă încăperea, până la uşa dinspre hol, o 
întredeschise şi ascultă. Apoi se întoarse. 

— Drum liber. Domnişoara Lawson l-a condus în cealaltă 
cameră. 

Ne-am furişat pe hol şi am ieşit pe uşa din faţă. Poirot o 
închise după el, cu cât mai puţin zgomot posibil. 

Doamna Tanios începu să fugă pe scări, împiedicându-se şi 
ținându-se de balustradă. Poirot o sprijini. 

— Du calme, du calme. Totul va fi bine. 

Am ajuns în holul de la intrare. 

— Veniţi cu mine, spuse doamna Tanios, cu un glas ce 
inspira milă; părea gata să se prăbuşească. 

— Sigur că vin, o asigură Poirot. 

Am traversat strada, am cotit după un colţ şi ne-am pomenit 
în Queen's Road. Hotelul Wellington era o clădire mică, 
discretă, printre casele de tot soiul din jurul său. 

Când am intrat, doamna Tanios se prăvăli pe o canapea de 
pluş. Îşi duse mâinile în dreptul inimii care o luase razna. 

Poirot o bătu pe umăr, liniştitor. 

— Da, am scăpat ca prin minune. Doamnă, trebuie să mă 
ascultați cu atenţie. 

— Nu pot să vă spun nimic în plus, domnule Poirot. N-ar fi 
drept. Ştiţi ce gândesc, ce cred. Trebuie să vă mulţumiţi cu 
atât. 


— Doamnă, v-am cerut să mă ascultați. Să presupunem — e 
doar o presupunere - că ştiu deja faptele acestui caz. Să 
presupunem că tot ce mi-aţi fi spus dumneavoastră erau 
lucruri pe care eu le ghicisem deja. Asta ar însemna altceva, 
nu-i aşa? 

Femeia se uită la el cu îndoială. Ochii ei erau plini de durere 
şi-l priveau cu mare atenţie. 

— Credeţi-mă, doamnă, nu încerc să vă momesc să-mi 
spuneţi ceea ce nu vreţi să-mi destăinuiţi. Dar ar fi altceva, 
nu-i aşa? 

— Da, cred că da. 

— Bine. Atunci o să vă spun că eu, Hercule Poirot, cunosc 
adev ărul. Vă rog să mă credeţi pe cuvânt de onoare. Luaţi 
asta, zise el şi-i dădu plicul plin cu hârtii pe care-l sigilase în 
dimineaţa aceea. Faptele sunt aici. După ce le veţi citi, dacă 
veţi fi satisfăcută, sunaţi-mă. Numărul meu e pe hârtia 
aceasta. 

Doamna Tanios acceptă plicul, aproape împotriva voinţei 
sale. 

Poirot continuă: 

— Încă ceva. Trebuie să părăsiţi de îndată hotelul. 

— De ce? 

— Vă veţi duce la hotelul Coniston, de lângă Euston. Să nu 
spuneţi nimănui unde mergeţi. 

— Dar Minnie Lawson nu o să-i spună soţului meu unde 
sunt. 

— Chiar credeţi asta? 

— Oh, nu, ea e de partea mea! 

— Da, doamnă, dar soţul dumneavoastră e un om foarte 
deştept. Nu-i va fi greu să tragă de limbă o doamnă între două 
vârste. E esenţial — înțelegeţi, esen ţial — ca soţul 
dumneavoastră să nu ştie unde sunteţi. 

Femeia dădu din cap, supusă. 

Poirot îi întinse o foaie de hârtie. 

— Aveţi aici adresa. Împachetaţi şi duceţi-vă acolo cu copiii, 
cât mai curând posibil. Înţelegeţi? 

Doamna Tanios dădu din cap. 


— Înţeleg. 

— Doamnă, trebuie să vă gândiţi la copii, nu la 
dumneavoastră. Vă iubiţi copiii. 

O atinsese în punctul sensibil. 

În obraji îi apăru un pic de culoare, capul i se trase înapoi. 
Nu mai arăta ca o sclavă speriată, ci ca o femeie arogantă, 
aproape frumoasă. 

— Atunci, ne-am înţeles, zise Poirot. Îi strânse mâna, apoi 
am plecat. Dar nu ne-am dus departe. Adăpostiţi într-o 
cafenea, am băut cafea şi am supravegheat intrarea hotelului. 
Peste cinci minute l-am văzut pe doctorul Tanios mergând pe 
stradă. Acesta nici măcar nu privi spre hotelul Wellington. 
Trecu pe lângă clădire, cufundat în gânduri, cu capul plecat, 
apoi se îndreptă către staţia de metrou. 

După zece minute, i-am văzut pe doamna Tanios şi pe copii 
urcând în taxi cu bagajele şi plecând. 

— Bien, zise Poirot. Noi ne-am făcut treaba. De acum, 
lucrurile sunt la mila zeilor. 

CAPITOLUL 27 -Vizita doctorului Donaldson 


Donaldson sosi fix la ora două. Era calm şi pedant, ca de 
obicei. 

Personalitatea doctorului începuse să mă intrige. Iniţial, îl 
considerasem un tânăr mai degrabă insipid. Mă întrebasem ce 
putuse să vadă în el o persoană plină de viaţă şi de pasiune, 
precum Theresa. Dar acum începusem să-mi dau seama că 
Donaldson nu era deloc banal. În spatele manierelor lui 
pedante, se simţea forţă. 

După ce se terminară saluturile, Donaldson zise: 

— lată motivul vizitei mele. Domnule Poirot, nu înţeleg 
foarte exact care-i funcţia dumneavoastră oficială în această 
problemă. 

Poirot răspunse prudent: 

— Cred că ştiţi ce profesie am... 

— Sigur, mi-am dat osteneala să fac unele cercetări în 
privinţa dumneavoastră. 

— Domnule doctor, sunteţi un om grijuliu. 


— Îmi place să fiu sigur de ceea ce fac, răspunse sec 
Donaldson. 

— Aveţi o minte de om de ştiinţă! 

— Trebuie să recunosc că, în privinţa asta, şi dumneavoastră 
sunteţi la fel. Este evident că în meseria dumneavoastră 
sunteţi foarte priceput. Şi mai aveţi reputaţia că sunteţi un om 
scrupulos şi cinstit. 

— Mă măguliţi, murmură Poirot. 

— De aceea nu-mi pot explica nicicum ce legătură aveţi 
dumneavoastră cu toată treaba asta. 

— Şi totuşi, e ceva atât de simplu! 

— Nu-i chiar atât de simplu, zise Donaldson. La început v-aţi 
prezentat drept autor de biografii. 

— O înşelătorie scuzabilă, nu credeţi? Nu poţi să umbli 
anunțând peste tot că eşti detectiv — deşi acest lucru are 
foloasele lui. 

— Îmi imaginez, spuse Donaldson, din nou cu un ton sec. În 
continuare aţi căutat-o pe domnişoara Theresa Arundell şi i-aţi 
spus că testamentul mătuşii sale poate fi anulat. 

Poirot se mulţumi să dea din cap, aprobându-l. 

— Bineînţeles că acest lucru este ridicol, zise Donaldson, 
tăios. Ştiţi foarte bine că testamentul este valid din punct de 
vedere legal şi că nu se mai poate face nimic. 

— Credeţi că aşa stau lucrurile? 

— Domnule Poirot, nu-s prost. 

— Nu, domnule doctor, nu sunteţi. 

— Ştiu câte ceva — nu foarte mult, dar suficient — despre 
legislaţie. Testamentul nu poate fi anulat. De ce aţi pretins că 
se poate? Evident, dintr-un motiv al dumneavoastră — motiv 
pe care domnişoara Theresa Arundell nu-l înțelege, pentru 
moment. 

— Păreţi foarte sigur de reacţiile domnişoarei. 

Pe faţa tânărului apăru un zâmbet uşor. Apoi doctorul zise, 
în mod neaşteptat: 

— Ştiu mult mai multe despre Theresa decât crede ea. Nu mă 
îndoiesc că ea şi Charles cred că v-au angajat într-o treabă 
dubioasă. Charles e un tip aproape complet amoral. Theresa 


are o moştenire genetică de proastă calitate, şi educaţia ei a 
fost nepotrivită. 

— Aşa vorbiţi despre logodnica dumneavoastră — de parcă ar 
fi un cobai? 

Donaldson îl privi prin pince-nez-ul său. 

— Nu văd de ce aş ascunde adevărul. O iubesc pe Theresa 
Arundell, şi o iubesc pentru ceea ce este, nu pentru nişte 
calităţi imaginare. 

— Vă daţi seama că Theresa Arundell vă este devotată şi că 
motivul pentru care vrea să facă rost de bani are la bază 
dorinţa ei ca dumneavoastră să vă satisfaceţi ambițiile? 

— Bineînţeles că-mi dau seama. V-am spus deja că nu-s 
prost. Dar nu am intenţia să-i permit Theresei să se vâre într-o 
afacere discutabilă, din cauza mea. În multe privinţe, Theresa 
e încă un copil. Eu sunt în stare să-mi continui cariera prin 
propriile eforturi. Nu zic că o moştenire substanţială n-ar fi de 
dorit. Ar fi chiar foarte bine-venită. Dar n-ar folosi decât ca să- 
mi scurteze drumul. 

— Aveţi deplină încredere în priceperea dumneavoastră? 

— Probabil că vi se pare că-s înfumurat, dar am toată 
încrederea, răspunse calm Donaldson. 

— Atunci să lămurim lucrurile! Recunosc că am câştigat 
încrederea domnişoarei Theresa printr-un truc. Am lăsat-o să 
creadă că voi fi oarecum necinstit. Pentru bani. Ea a crezut 
acest lucru fără nici o greutate. 

— Theresa crede că toţi oamenii ar face orice pentru bani, 
zise tânărul doctor, pe tonul folosit atunci când cineva spune 
un adevăr evident. 

— Adevărat. Aceasta pare să fie atitudinea sa — şi a fratelui 
său. 

— Probabil că Charles ar face orice pentru bani. 

— Văd că nu vă faceţi iluzii în legătură cu viitorul 
dumneavoastră cumnat. 

— Nu. Găsesc că-i interesant ca obiect de studiu. Cred că-i 
vorba despre o nevroză cu rădăcini adânci — dar să nu 
discutăm despre meseria mea. Să revenim la ceea ce 
începuserăm. M-am întrebat de ce aţi acţionat în felul acela, şi 


am găsit un singur răspuns. Este evident că bănuiţi că Theresa 
sau Charles sunt implicaţi în moartea domnişoarei Arundell. 
Nu, vă rog să nu vă osteniţi să mă contraziceţi! Cred că 
menţionarea exhumării a fost doar o metodă de a vedea ce 
reacţie veţi obţine. De fapt, până acum aţi făcut ceva pentru a 
obţine ordinul de exhumare din partea Ministerului de 
Interne? 

— Sincer vorbind, nu. 

Donaldson dădu din cap. 

— Aşa am presupus şi eu. Bănuiesc că aţi luat în consideraţie 
şi posibilitatea ca decesul domnişoarei Arundell să se 
dovedească a fi fost provocat de cauze naturale. 

— Da, am luat în consideraţie şi faptul că ar putea să pară 
astfel. 

— Dar dumneavoastră sunteţi deja lămurit? 

— Pe deplin. Dacă dumneavoastră aţi avea un caz, să zicem 
de tuberculoză, care arată a tuberculoză, acţionează ca o 
tuberculoză şi în care sângele dă o reacţie pozitivă — eh bien, 
atunci veţi considera că-i vorba despre tuberculoză, nu-i aşa? 

— Aşa priviţi lucrurile? Atunci, ce mai aşteptaţi? 

— Aştept o ultimă dovadă. 

Telefonul sună. La un gest al lui Poirot, am ridicat receptorul 
şi am răspuns. Am recunoscut vocea. 

— Căpitanul Hastings? Aici doamna Tanios. Spuneţi-i 
domnului Poirot că are perfectă dreptate. Dacă va veni aici 
mâine-dimineaţă la ora zece, îi voi da ceea ce doreşte. 

— Mâine la ora zece? 

— Da. 

— Bine, o să-i spun. 

Poirot mă întrebă din priviri. Am dat din cap. 

Poirot se întoarse către Donaldson. Gesturile sale se 
schimbaseră. Erau energice şi sigure. 

— Daţi-mi voie să lămuresc lucrurile, zise el. Am 
diagnosticat acest caz al meu ca fiind un asasinat. Arăta ca un 
asasinat, avea toate reacţiile caracteristice unui asasinat — de 
fapt, era un asasinat. Nu există nici o îndoială. 

— Atunci, unde era îndoiala? Pentru că-mi dau seama că 


exista o îndoială. 

— Îndoiala consta în identitatea asasinului — dar acum nu 
mai există nici o îndoială. 

— Adevărat? Ştiţi cine este? 

— Să spunem că voi avea mâine dovada clară. 

Sprâncenele doctorului Donaldson se ridicară, într-o expresie 
uşor ironică. 

— Ah! Exclamă el. Mâine! Domnule Poirot, uneori până 
mâine e o distanţă lungă! 

— Dimpotrivă, zise Poirot, am descoperit întotdeauna că 
mâine îi succede lui azi cu o regularitate monotonă. 

Donaldson zâmbi, apoi se ridică. 

— Domnule Poirot, mă tem că vă pierdeţi timpul. 

— Absolut deloc. Întotdeauna e bine să-i înţelegi pe ceilalţi. 

Doctorul Donaldson făcu o uşoară plecăciune şi părăsi 
încăperea. 

CAPITOLUL 28 -Alt ă victim ă 

— Tipul ăsta e un om deştept, zise gânditor Poirot. 

— E destul de greu să-ţi dai seama ce-i în mintea lui. 

— Da. E un pic inuman. Dar e extrem de perspicace. 

— Doamna Tanios a sunat mai devreme. 

— Aşa am presupus şi eu. 

I-am repetat mesajul. Poirot dădu aprobator din cap. 

— Bine. Totul se potriveşte perfect. Hastings, încă douăzeci 
şi patru de ore, şi vom şti exact cum stăm. 

— Sunt un pic zăpăcit. Ce bănuim, de fapt? 

— Hastings, eu nu ştiu pe cine bănuieşti tu. Cred că-i 
bănuieşti pe toţi, pe rând. 

— Uneori cred că-ţi place să mă aduci în această stare. 

— Nu, nu, nu m-aş amuza astfel. 

— N-aş zice. 

Poirot clătină din cap, oarecum absent. L-am privit cu 
atenţie. 

— S-a întâmplat ceva? L-am întrebat eu. 

— Prietene, sunt întotdeauna nervos către sfârşitul unui caz. 
Dacă totuşi ceva nu merge bine... 

— E posibil să se întâmple ceva rău? 


— Nu cred, zise Poirot, apoi tăcu un timp, încruntat. Cred că 
am luat toate măsurile. 

— Atunci, ce-ar fi să uităm de crimă şi să mergem la un 
spectacol? 

— Ma foi, Hastings, asta-i o idee bună! 

Am petrecut o seară foarte plăcută, însă am făcut greşeala de 
a-l duce pe Poirot la o piesă cu escroci. Dau tuturor cititorilor 
mei următorul sfat: nu duceţi niciodată un soldat la o piesă cu 
militari, un marinar la o piesă despre marină, un scoţian la o 
piesă cu scoțieni, un detectiv la un film cu suspans sau un 
actor la orice fel de piesă! Duşul criticii distrugătoare, în 
fiecare caz, e ceva îngrozitor. Poirot nu încetă să se plângă de 
greşelile de psihologie, iar lipsa de ordine şi de metodă a 
detectivului din piesă fură cât pe-aci să-l înnebunească. Ne-am 
despărţit în seara aceea în timp ce Poirot îmi explica modul în 
care toată povestea putea fi lămurită în prima jumătate a 
primului act. 

— Poirot, în cazul acesta n-ar mai fi existat piesa, i-am atras 
eu atenţia. 

Poirot fu silit să recunoască faptul că aşa stăteau lucrurile. 

Era nouă şi câteva minute când am intrat în salon, a doua zi 
de dimineaţă. Poirot era la masa pentru micul dejun şi, ca de 
obicei, deschidea scrisorile. 

Sună telefonul, iar eu am răspuns. 

O voce de femeie care respira greu zise: 

— Sunteţi domnul Poirot? Oh, dumneavoastră sunteţi, 
domnule căpitan Hastings? 

Se auzi un soi de geamăt şi un suspin. 

— Sunteţi domnişoara Lawson? Am întrebat eu. 

— Da, da, s-a întâmplat ceva teribil! 

Am strâns puternic receptorul. 

— Despre ce-i vorba? 

— Ştiţi, a părăsit hotelul Wellington - despre Bella vorbesc. 
M-am dus acolo ieri, după-amiază târziu, şi mi s-a spus că a 
plecat. Fără să-mi spună o vorbă! Foarte extraordinar! Mă face 
să cred că se poate ca, la urma urmei, doctorul Tanios să fi 
avut dreptate. El vorbea atât de dr ăgu ţ despre ea şi părea 


atât de deprimat, iar acum se pare că avea dreptate... 

— Domnişoară Lawson, ce s-a întâmplat? E vorba doar de 
faptul că doamna Tanios a părăsit hotelul fără să vă spună? 

— Oh, nu, nu-i asta. Oh, vai de mine, nu. Dacă ar fi numai 
asta, ar fi în regulă. Deşi cred că-i ciudat, ştiţi... Doctorul 
Tanios a spus că se teme că ea nu era prea bine... Nu era 
bine... Dacă înţelegeţi ce vreau să spun. Mania persecuției, 
zicea el. 

— Da. (S-o ia naiba pe femeia asta!) Dar ce s-a întâmplat? 

— Oh, vai, e groaznic! A murit în somn. O supradoză de 
somnifere. Şi s ărmanii copii! Totul e înfiorător de trist. De 
când am auzit, n-am făcut altceva decât să plâng! 

— Cum aţi auzit? Povestiţi-mi! 

Am observat, cu coada ochiului, că Poirot încetase să 
deschidă scrisori. Asculta conversaţia — partea pe care o 
rosteam eu. Nu voiam să-i cedez locul. Dacă făceam asta, 
probabil că domnişoara Lawson ar fi început din nou cu 
lamentările. 

— M-au sunat. De la hotel. Îi zice Coniston. Se pare că au 
găsit numele şi adresa mea în poşeta ei. Oh, vai, domnule 
Poirot... Adică domnule căpitan Hastings, nu-i groaznic? 
Sărmanii copii rămaşi fără mamă! 

— Sunteţi sigură că-i un accident? Am întrebat eu. Nu 
credeau că-i o sinucidere? 

— Oh, ce idee înfiorătoare, domnule căpitan! Oh, vai, nu 
ştiu, nu-s sigură. Credeţi că ar putea să fie? Sigur, părea foarte 
deprimată. Dar nu avea de ce. Adică, n-ar fi fost nici o 
problemă cu banii. Aveam de gând să-i împart cu ea — chiar 
aveam. Draga domnişoară Arundell ar fi dorit să fac asta. Sunt 
sigură! Mi se pare atât de groaznic să-şi fi luat singură viaţa — 
dar poate că n-a făcut-o... Cei de la hotel păreau să creadă că 
a fost un accident. 

— Ce-a luat? 

— O chestie de dormit. Cred că veronal. Nu, cloral. Da, asta 
a fost. Cloral. Vai, domnule căpitan Hastings, credeţi că... 

Fără nici un comentariu, am pus receptorul jos. M-am întors 
către Poirot. 


— Doamna Tanios... 

Poirot ridică mâna şi mă opri. 

— Da, da, ştiu ce vrei să-mi spui. E moartă, nu-i aşa? 

— Da. O supradoză de somnifere. Cloral. 

Poirot se ridică. 

— Hai, Hastings, trebuie să ne ducem imediat acolo! 

— De asta te temeai aseară? Când ai spus că eşti întotdeauna 
nervos către sfârşitul unui caz? 

— Da, mă temeam de o altă moarte. 

Figura lui Poirot era aspră. Am discutat foarte puţin în timp 
ce ne îndreptam spre Euston. O dată sau de două ori, Poirot 
clătină din cap. 

Am spus, timid: 

— Ce crezi? Se poate să fi fost un accident? 

— Nu, Hastings, nu. N-a fost un accident. 

— Cum naiba a aflat individul unde s-a dus nevastă-sa? 

Poirot se mulţumi să clatine din cap, fără să răspundă. 
Hotelul Coniston era o clădire insipidă, lângă gara Euston. 
Poirot, cu cartea sa de vizită şi cu o atitudine sfidătoare, reuşi 
să ajungă în biroul directorului. 

Faptele erau foarte simple. 

Doamna Peters, cum îşi spusese ea, sosise împreună cu cei 
doi copii pe la douăsprezece şi jumătate. Prânziseră la ora 
unu. 

La ora patru venise un bărbat, cu un bilet pentru doamna 
Peters. Biletul îi fusese trimis în cameră. Câteva minute mai 
târziu, femeia coborâse, cu cei doi copii şi o valiză. Copiii 
plecaseră apoi cu vizitatorul. Doamna Peters se dusese la 
recepţie şi explicase că dorea doar o cameră. 

Nu păruse supărată sau deprimată în mod deosebit, 
dimpotrivă, păruse calmă şi liniştită. Cinase apoi pe la şapte şi 
jumătate, iar la scurt timp după aceea se dusese în camera sa. 

Când camerista venise, în dimineaţa următoare, o găsise 
moartă. 

S-a trimis după un doctor, iar acesta a declarat că decedase 
de câteva ore. Pe masa de lângă pat a fost găsit un pahar gol. 
Era evident că luase un somnifer şi, din greşeală, luase o doză 


prea mare. Hidratul de cloral era un medicament oarecum 
nesigur, zisese doctorul. Nu existau semne care să indice o 
sinucidere. Nu fusese lăsată nici o scrisoare. În timp ce căutau 
cum să anunţe rudele, cei de la hotel au găsit numele şi adresa 
domnişoarei Lawson şi au luat legătura prin telefon cu 
aceasta. 

Poirot întrebă dacă fuseseră găsite scrisori sau hârtii. De 
exemplu, scrisoarea adusă de bărbatul care venise după copii. 

Directorul hotelului îi spuse că nu fuseseră găsite nici un fel 
de hârtii, dar că în cămin era un teanc de foi carbonizate. 

Poirot dădu gânditor din cap. 

Din câte se părea, doamna Peters nu avusese nici un vizitator 
şi nu venise nimeni în camera sa — cu excepţia bărbatului 
care-i luase pe cei doi copii. 

L-am întrebat eu însumi pe portar cum arăta bărbatul acela, 
dar acesta îmi făcu o descriere foarte vagă. Un bărbat de 
înălţime medie — crede că avea părul blond — mai degrabă cu 
aspect de militar... Un tip banal. Nu, era sigur că bărbatul nu 
avea barbă. 

— N-a fost Tanios, i-am şoptit eu lui Poirot. 

— Dragă Hastings, chiar crezi că doamna Tanios, după ce s-a 
ostenit atât să îndepărteze copiii de tatăl lor, i-ar fi dat 
acestuia fără să se opună sau să protesteze? Ah, asta nu! 

— Atunci cine a fost bărbatul acela? 

— Evident, era cineva în care doamna Tanios avea încredere 
sau, mai degrabă, cineva trimis de o a treia persoană, în care 
doamna Tanios avea încredere. 

— Un bărbat de înălţime medie, am mormăit eu. 

— Hastings, nu trebuie să fii preocupat de înfăţişarea lui. 
Sunt sigur că bărbatul care a venit după copii e un personaj 
lipsit de importanţă. Adevărata forţă motrice a rămas în 
umbră. 

— Iar biletul a fost trimis de această a treia persoană? 

— Da. 

— Cineva în care doamna Tanios avea încredere? 

— Evident. 

— Iar biletul a fost ars? 


— Da, a primit instrucţiuni să-l ardă. 

— Ce s-a întâmplat cu rezumatul cazului, pe care i l-ai dat? 

Figura lui Poirot arăta neobişnuit de încruntată. 

— Şi acela a fost ars. Dar nu contează. 

— Nu contează? 

— Nu. Pentru că, vezi tu, totul se află în mintea lui Hercule 
Poirot, spuse el, apoi mă luă de braţ. Hastings, hai să mergem! 
Grija noastră nu-i pentru cei morţi, ci pentru cei vii. Cu ei 
vom avea de-a face. 

CAPITOLUL 29 -Anchet ă la Littlegreen House 


Era ora unsprezece, în dimineaţa următoare. 

Şapte oameni se adunaseră la Littlegreen House. 

Hercule Poirot stătea lângă şifonier. Charles şi Theresa 
şedeau pe canapea, Charles pe braţul canapelei, cu mâna pe 
umărul Theresei. Doctorul Tanios stătea pe un fotoliu. Avea 
ochii roşii şi purta o banderolă neagră la un braţ. 

Pe un scaun cu spetează de lângă masa cea rotundă stătea 
proprietara casei, domnişoara Lawson. Şi ea avea ochii roşii. 
Părul ei era mai zburlit decât de obicei. Doctorul Donaldson 
stătea chiar în faţa lui Poirot. Chipul său era inexpresiv. 

Interesul meu crescu, pe măsură ce priveam pe rând fiecare 
figură. 

În decursul colaborării mele cu Poirot asistasem la multe 
scene asemănătoare. Un mic grup de oameni, toţi părând 
calmi, cu chipul ascuns sub o mască. Şi îl văzusem pe Poirot 
scoțând masca de pe o figură şi arătând ce se afla sub ea — 
figura unui asasin. 

Da, în privinţa aceasta nu era nici un dubiu. Unul dintre 
oamenii ace ştia era un asasin! Dar care? Nici măcar acum nu 
eram sigur. 

Poirot îşi drese glasul — un pic cam pompos, după cum îi era 
obiceiul — şi începu să vorbească. 

— Doamnelor şi domnilor, ne-am adunat aici ca să 
investigăm decesul lui Emily Arundell, din data de 1 mai. 
Există patru posibilităţi: să fi murit de moarte naturală, să fi 
murit ca urmare a unui accident, să-şi fi luat singură viaţa sau, 


ultima variantă, decesul ei să fi fost provocat de mâna unei 
persoane cunoscute sau necunoscute. În momentul morţii sale 
n-a avut loc nici o anchetă, pentru că s-a presupus că murise 
din cauze naturale, iar doctorul Grainger a eliberat un 
certificat medical care afirma acest lucru. În cazul în care apar 
bănuieli după ce înmormântarea a avut loc, se obişnuieşte ca 
trupul persoanei respective să fie exhumat. Există motive 
pentru care eu n-am susţinut acest lucru. Motivul principal 
este că exhumarea nu i-ar fi plăcut clientului meu. 

Doctorul Donaldson fu cel care îl întrerupse. Întrebă: 

— Clientul dumneavoastră? 

Poirot se întoarse către el. 

— Clientul meu este domnişoara Emily Arundell. Lucrez 
pentru dânsa. Dorinţa sa cea mai mare a fost să nu aibă loc 
nici un scandal. 

Trec peste următoarele zece minute, pentru că asta ar 
implica multe repetări inutile. Poirot le povesti despre 
scrisoarea pe care o primise, le-o arătă şi le-o citi cu voce tare. 
Continuă apoi explicând paşii pe care îi făcuse venind la 
Market Basing şi despre descoperirea modului în care fusese 
provocat accidentul. 

După care se opri, îşi mai drese glasul o dată, apoi continuă: 

— Vă voi conduce acum pe calea pe care am călătorit ca să 
ajung la adevăr. Vă voi arăta ceea ce cred eu că este 
reconstituirea adevărată a faptelor acestui caz. Pentru început, 
este necesar să descriem exact ce s-a petrecut în mintea 
domnişoarei Arundell. Cred că acest lucru e destul de uşor. 
Domnişoara a căzut, s-a presupus că această cădere a fost 
provocată de mingea câinelui, dar ea ştia c ă nu fusese a şa. În 
timp ce zăcea în pat, mintea sa activă şi perspicace a analizat 
circumstanţele căzăturii şi a ajuns la o concluzie foarte fermă. 
Cineva încercase în mod deliberat s-o rănească — poate chiar s- 
o omoare. După această concluzie, a început să analizeze cine 
putea fi persoana aceea. În casă fuseseră şapte persoane — 
patru oaspeţi, doamna sa de companie şi două servitoare. 
Dintre aceste şapte persoane doar una putea fi exonerată 
complet — pentru că această unică persoană nu obținea nici un 


folos. Domnişoara Arundell nu le-a bănuit în mod serios pe 
cele două servitoare; ambele erau cu dânsa de mulţi ani şi ştia 
că-i erau devotate. Rămâneau deci patru persoane, trei dintre 
ele membri ai familiei şi una rudă prin alianţă. Fiecare dintre 
aceste patru persoane beneficia - trei direct, una indirect — de 
pe urma mor ţii sale. Domnişoara Arundell se afla într-o 
situaţie dificilă, pentru că era o persoană ataşată de familie. În 
primul rând, nu dorea să spele rufele murdare în public. Pe de 
altă parte, nu era nici o persoană care să treacă pur şi simplu 
cu vederea o tentativă de crimă. A luat o decizie şi mi-a scris. 
A mai făcut şi un alt pas. Acest pas a fost făcut, cred eu, din 
două motive. Am impresia că unul a fost pica pe care o simţea 
faţă de întreaga sa familie. Îi bănuia pe toţi membrii acesteia, 
imparţial, şi era decisă să le arate ea tuturor! Al doilea motiv, 
mai raţional, a fost că dorea să se apere, şi descoperise cum 
putea să facă acest lucru. După cum ştiţi, i-a scris avocatului 
ei, domnul Purvis, şi i-a dat dispoziţie să redacteze un 
testament în favoarea singurei persoane din casă care — credea 
ea — nu putea să fie implicată în accident. Pot să vă spun că, 
ţinând seama de conţinutul scrisorii şi de acţiunile următoare 
ale domnişoarei Arundell, aceasta trecuse de la bănuieli vagi 
faţă de cele patru persoane la bănuieli clare faţă de una dintre 
aceste patru persoane. Sensul principal al scrisorii sale se 
reduce la insistența ca această afacere să rămână strict secretă, 
pentru că era implicată onoarea familiei. Cred că, ţinând cont 
de modul de gândire al domnişoarei Arundell, asta însemna că 
se referea la o persoană care purta numele s ău de familie şi 
că această persoană era un b ărbat. Dacă ar fi bănuit-o pe 
doamna Tanios, domnişoara Arundell ar fi fost la fel de 
dornică să-şi asigure protecţia, dar n-ar fi fost preocupată de 
onoarea familiei. Poate că ar fi simţit acelaşi lucru şi în 
legătură cu Theresa Arundell, dar nu la fel de intens ca în 
cazul lui Charles Arundell. Charles era un Arundell. Purta 
numele familiei. Motivele pentru care domnişoara îl bănuia 
erau foarte clare. Să începem cu faptul că nu-şi făcea iluzii în 
privinţa lui Charles. Fusese o dată gata să facă familia de 
ruşine. Ştia deci că acesta nu era un delincvent poten tial, ci 


unul real. Îi falsificase deja numele pe un cec. După fals, pasul 
următor era asasinatul! Şi mai avusese şi o conversaţie destul 
de sugestivă cu el, cu doar două zile înainte de accident. 
Charles îi ceruse bani şi, pentru că domnişoara Arundell 
refuzase, el remarcase — oh, în glumă — că proceda de parcă ar 
fi vrut să fie lichidată. La aceste cuvinte, domnişoara Arundell 
a răspuns că putea să-şi poarte singură de grijă. Ni s-a spus că 
nepotul ei i-a replicat: „Nu fi prea sigură de asta”. Iar la dou ă 
zile dup ă asta a avut loc sinistrul accident. Nu-i de mirare că, 
în timp ce zăcea şi medita la cele petrecute, domnişoara 
Arundell a ajuns la concluzia că Charles Arundell fusese cel 
care atentase la viaţa ei. Secvența evenimentelor e foarte 
limpede. Conversaţia cu Charles. Accidentul. Scrisoarea către 
mine, redactată într-un moment de mare încordare. Scrisoarea 
către avocat. În martea următoare, în ziua de 21, domnul 
Purvis a adus testamentul, iar ea l-a semnat. Charles şi 
Theresa Arundell au venit aici în weekendul următor, iar 
domnişoara Arundell a făcut imediat paşii necesari ca să se 
păzească. I-a spus lui Charles de testament. Nu numai că i-a 
spus, dar i l-a ar ătat! După opinia mea, acest lucru este foarte 
concludent. Domni şoara Arundell i-a explicat viitorului asasin 
c ă asasinatul nu-i va folosi la nimic! Probabil a crezut că 
Charles avea să transmită această informaţie şi surorii sale. El 
n-a făcut însă acest lucru. De ce? Presupun că avea un motiv 
foarte bun — se simţea vinovat. Credea că din vina lui fusese 
făcut un nou testament. Dar de ce se simţea vinovat? Pentru 
că încercase cu adevărat să-şi omoare mătuşa? Sau pentru că 
furase o sumă mică de bani? Faptul că n-a spus nimic poate fi 
determinat fie de un delict serios, fie de unul minor. N-a spus 
nimic, sperând că mătuşa avea să se potolească şi să se 
răzgândească. Am simţit că, în ceea ce privea starea de spirit a 
domnişoarei Arundell, reconstituisem evenimentele cu 
suficientă corectitudine. Trebuia ca în continuare să mă 
lămuresc dacă bănuielile ei fuseseră justificate. Exact cum 
făcuse şi ea, mi-am dat seama că bănuielile erau limitate la un 
cerc restrâns — ca să fiu exact, la şapte oameni. Charles şi 
Theresa Arundell, doctorul Tanios şi doamna Tanios, cele 


două servitoare şi domnişoara Lawson. Mai era şi o a opta 
persoană care trebuia luată în consideraţie — doctorul 
Donaldson, care cinase aici în noaptea aceea, dar n-am aflat 
de prezenţa dânsului decât ulterior. Cele şapte persoane pe 
care le-am luat în consideraţie se împărțeau în două categorii. 
Şase dintre ele beneficiau, într-o măsură mai mare sau mai 
mică, de pe urma morţii domnişoarei Arundell. Dacă una 
dintre aceste şase persoane comisese crima, motivul era câ 
ştigul. A doua categorie conţinea o singură persoană — 
domnişoara Lawson. Domnişoara Lawson nu câştiga nimic în 
urma morţii domnişoarei Arundell, dar, ca rezultat al 
accidentului, a câştigat considerabil mai târziu! Asta înseamnă 
că, dacă domnişoara Lawson a pregătit aşa-zisul accident... 

— N-am făcut aşa ceva, îl întrerupse domnişoara Lawson. E o 
ruşine! Aţi venit aici şi spuneţi asemenea lucruri! 

— Un pic de răbdare, domnişoară. Şi vă rog să fiţi amabilă şi 
să nu mă mai întrerupeţi. 

Domnişoara Lawson dădu furioasă din cap. 

— Insist să-mi susţin protestul! E ruşinos, asta e! Ruşinos! 

Poirot continuă, netulburat: 

— Spuneam că, dacă domnişoara Lawson ar fi pus la cale 
accidentul, atunci ar fi făcut acest lucru dintr-un motiv 
complet diferit — adică ar fi aranjat lucrurile astfel încât 
domnişoara Arundell s ă-şi b ănuiasc ă familia şi s ă se îndep 
ărteze de aceasta. Exista şi această posibilitate. Am investigat 
să văd dacă bănuiala era confirmată sau dacă lucrurile stăteau 
altfel şi am descoperit un fapt foarte clar. Dacă domnişoara 
Lawson dorea ca domnişoara Arundell să-şi bănuiască familia, 
atunci ar fi atras atenţia asupra faptului că Bob, câinele, 
lipsise din casă toată noaptea. Dar, dimpotrivă, domnişoara 
Lawson s-a străduit din greu să o împiedice pe domnişoara 
Arundell să afle acest lucru. De aceea, am concluzionat eu, 
domnişoara Lawson trebuie să fie nevinovată. 

Domnişoara Lawson zise tăios: 

— Speram să fie aşa! 

— Apoi am analizat problema morţii domnişoarei Arundell. 
Dacă are loc o tentativă de asasinare a unei persoane, de 


obicei urmează şi o a doua tentativă. Mi s-a părut semnificativ 
că domnişoara Arundell a murit la două săptămâni după 
primul incident. Am început să fac cercetări. Doctorul 
Grainger nu părea să creadă că era ceva neobişnuit în decesul 
pacientei sale. Acest lucru contravenea teoriei mele. Dar, 
investigând întâmplările serii dinainte de îmbolnăvirea sa, am 
descoperit un fapt semnificativ. Domnişoara Isabel Tripp a 
menţionat o aureolă care a apărut în jurul capului 
domnişoarei Arundell. Sora sa a confirmat această declaraţie. 
Sigur, puteau să fi inventat totul — ca să romanţeze totul — dar 
nu cred că incidentul era unul care să apară spontan. Când am 
întrebat-o pe domnişoara Lawson, aceasta mi-a oferit o 
informaţie interesantă. S-a referit la o panglică luminoasă care 
a ieşit din gura domnişoarei Arundell şi a format o ceaţă 
strălucitoare în jurul capului său. Evident, deşi fusese descris 
oarecum altfel de doi observatori diferiţi, faptul era acelaşi. 
Iar dacă îl lipseam de semnificaţia sa spiritistă, faptul 
respectiv era următorul: în noaptea respectiv ă, respira ţia 
domni şoarei Arundell era fosforescent ă! 

Doctorul Donaldson se fâţâi în scaun. 

Poirot dădu din cap spre el. 

— Da, începeţi să înţelegeţi. Nu există multe substanţe 
fosforescente. Prima şi cea mai obişnuită dintre toate mi-a 
oferit exact ceea ce căutam. Vă voi citi un scurt extras dintr- 
un articol despre otrăvirea cu fosfor. „Respirația persoanei 
poate fi fosforescentă înainte ca aceasta să se simtă afectată în 
vreun fel.” Asta au văzut domnişoara Lawson şi domnişoarele 
Tripp în întuneric — respiraţia fosforescentă a domnişoarei 
Arundell — „o ceaţă strălucitoare”. Vă voi citi mai departe. 
„Apărând gălbinarea, se poate considera că organismul nu-i 
numai sub influenţa acţiunii toxice a fosforului, ci va suferi, în 
plus, de toate consecinţele dezastruoase apărute ca urmare a 
retenţiei secreției biliare în sânge, iar din acest punct de 
vedere nu-i nici o diferenţă între otrăvirea cu fosfor şi anumite 
afecţiuni ale ficatului — de exemplu, atrofia hepatică.” Vedeţi 
cât de deştept a fost conceput totul? Domnişoara Arundell 
suferea de ani buni de tulburări de ficat. Simptomele otrăvirii 


cu fosfor aveau să arate ca un alt atac al aceleia şi boli. Nu 
avea să fie nimic nou, nimic şocant. Oh! Totul fusese bine 
plănuit! Chibrituri străine, pastă împotriva paraziţilor? Nu-i 
greu să faci rost de fosfor, iar o doză foarte mică e ucigătoare. 
Doza medicală e de la 1/100 la 1/30 dintr-un dram 430). 
Voila! Cât de limpede, cât de minunat de limpede devine 
întreaga problemă! Bineînţeles, medicul e înşelat, mai ales 
dacă are simţul mirosului afectat — duhoarea de usturoi a 
respirației este simptomul distinct al otrăvirii cu fosfor. 
Medicul n-a avut nici o bănuială — de ce ar fi avut? Nu existau 
nici un soi de circumstanţe care să-i trezească vreo bănuială, 
şi n-a aflat niciodată singurul lucru care ar fi putut să-i indice 
ceva — sau, dacă l-ar fi auzit, l-ar fi considerat o aiureală 
spiritistă. Eram deci sigur (din dovada adusă de domnişoara 
Lawson şi de domnişoarele Tripp) că fusese săvârşită o crimă. 
Întrebarea era: „De către cine?” Am eliminat servitoarele — era 
evident că mintea lor n-ar fi conceput un asemenea soi de 
crimă. Am eliminat-o pe domnişoara Lawson, pentru că 
aceasta n-ar fi flecărit despre ectoplasma luminoasă, dacă ar fi 
avut vreo legătură cu crima. L-am eliminat pe Charles 
Arundell pentru c ă ştia — deoarece v ăzuse testamentul — c ă 
nu avea să câ ştige nimic în urma mor ţii m ătu şii sale. 
Rămâneau sora sa Theresa, doctorul Tanios, doamna Tanios şi 
doctorul Donaldson - despre care am aflat că cinase în această 
casă în seara incidentului cu mingea câinelui. În momentul 
acela aveam prea puţine lucruri care să-mi fie de ajutor. 
Trebuia să descopăr psihologia asasinatului şi personalitatea 
ucigaşului. Ambele delicte aveau, în mare, acelea şi 
caracteristici generale. Ambele fuseseră simple, puse la cale cu 
iscusinţă şi eficienţă. Necesitau un anumit nivel de cunoştinţe, 
dar nu foarte ridicat. Informaţiile despre otrăvirea cu fosfor 
pot fi aflate uşor şi, după cum v-am mai spus, substanţa în 
sine poate fi obţinută fără nici o greutate, mai ales în 
străinătate. M-am gândit mai întâi la cei doi bărbaţi. Amândoi 
erau medici, amândoi erau deştepţi. Oricare dintre ei putea să 
se fi gândit la fosfor şi la potrivirea sa în acest caz aparte, dar 
incidentul cu mingea câinelui nu se potrivea cu o minte 


masculină. Mie mi s-a părut că acest incident este, în esenţă, o 
idee a unei femei. M-am gândit mai întâi la Theresa Arundell. 
Era posibil. Era îndrăzneață, nemiloasă şi nu prea avea 
scrupule. Dusese o viaţă egoistă şi avidă. Avusese întotdeauna 
ce-şi dorise şi ajunsese să-şi dorească bani cu disperare — atât 
pentru ea, cât şi pentru bărbatul pe care-l iubea. Iar 
comportarea sa arăta că ştia că mătuşa sa fusese asasinată. A 
existat un schimb interesant de cuvinte între ea şi fratele său. 
Mi-a venit ideea că fiecare din ei îl b ănuia pe cel ălalt de crim 
ă. Charles s-a străduit s-o facă să spună că ştia de existen ţa 
testamentului. De ce? Evident: pentru că, dacă ar fi ştiut de 
testament, nu mai putea fi bănuită de asasinat. Pe de altă 
parte, Theresa nu crezuse declaraţia lui Charles cum că 
domnişoara Arundell îi arătase testamentul! Privise acest lucru 
ca o încercare din partea lui de a îndepărta de el orice 
bănuială. A mai exista un alt lucru semnificativ. Charles s-a 
ferit să folosească, la un moment dat, cuvântul „arsenic”. Mai 
târziu am descoperit că-l trăsese de limbă îndelung pe 
bătrânul grădinar, în legătură cu puterea unui anumit erbicid. 
Era clar ce avusese în minte. 

Charles Arundell îşi schimbă un pic poziţia. 

— M-am gândit la asta, zise el. Dar... Mda... Presupun că n- 
am avut curajul necesar. 

Poirot dădu din cap către el. 

— Exact, nu se potrivea cu psihologia dumneavoastră. 
Delictele dumneavoastră au fost întotdeauna delicte ale 
slăbiciunii. Furtul, falsul — da, acestea sunt căi uşoare, dar 
asasinatul — nu! Uciderea implică genul ăla de minte obsedată 
de o idee. Apoi reluă prezentarea. Am decis că Theresa 
Arundell avea suficientă tărie de caracter ca să-şi facă un 
asemenea plan, dar mai existau şi alte fapte care trebuiau 
luate în consideraţie. Nu suferise niciodată vreo înfrângere, 
trăise din plin şi egoist — dar acest fel de persoană nu-i genul 
de om care ucide, poate cu excepţia unui moment de furie 
subită. Dar — eram sigur de acest lucru — Theresa Arundell 
fusese cea care luase erbicidul din cutie. 

Atunci Theresa zise brusc: 


— O să vă spun adevărul. M-am gândit la asta. Am luat nişte 
erbicid dintr-o cutie de la Littlegreen House. Dar n-am putut 
să fac aşa ceva! Iubesc prea mult viaţa — sau să fii în viaţă; nu 
puteam să fac aşa ceva nimănui — să iau viaţa cuiva... Oi fi 
fiind eu rea şi egoistă, dar există lucruri pe care nu pot să le 
fac! Nu pot să ucid un om în carne şi oase! 

Poirot dădu din cap. 

— Nu puteţi, e adevărat. Şi, domnişoară, nu sunteţi atât de 
rea pe cât vă consideraţi. Sunteţi doar tânără şi nepăsătoare. 
Apoi continuă: Rămânea doar doamna Tanios. Am înţeles, de 
îndată ce-am văzut-o, că era speriată. Şi-a dat seama de acest 
lucru şi a transformat iute în avantaj această scăpare de 
moment. A realizat un portret foarte convingător al unei femei 
c ăreia îi e fric ă pentru so ţul ei. Ceva mai târziu, a schimbat 
tactica. A făcut-o foarte bine — dar schimbarea nu m-a înşelat. 
O femeie putea fi speriată pentru soţul ei sau îi putea fi frică 
de soţul ei — dar nu putea să fie speriată din ambele motive. 
Doamna Tanios a decis să joace al doilea rol — şi l-a interpretat 
foarte bine — ajungând să vină după mine în holul hotelului, 
pretinzând că voia să-mi spună ceva. Când soţul ei a urmat-o — 
ea ştia că aşa avea să se întâmple — s-a prefăcut că nu putea să 
vorbească de faţă cu el. Mi-am dat seama imediat că nu se 
temea de soţul ei, ci că nu putea să-l sufere. Şi atunci, 
adunând tot ce ştiam, am fost convins că ea era personajul pe 
care-l căutam. Nu era o femeie care cedase în faţa plăcerilor, 
ci una înfrântă. O fată banală, care dusese o existenţă banală, 
incapabilă să atragă bărbaţii pe care i-ar fi plăcut să-i atragă, 
care acceptase în cele din urmă un bărbat de care nu-i păsa, 
numai ca să nu rămână fată bătrână. Înţeleg că viaţa ei a 
devenit tot mai nesatisfăcătoare, iar traiul în Smyrna — un exil 
departe de tot ce iubea. Apoi a avut loc naşterea copiilor şi 
ataşamentul ei plin de patimă pentru aceştia. Soţul ei îi era 
devotat, dar doamna Tanios a ajuns, în secret, să-l displacă 
din ce în ce mai mult. Acesta jucase la bursă cu banii ei şi-i 
pierduse — un alt motiv de ranchiună faţă de el. Exista un 
singur lucru care-i lumina viaţa searbădă: speranţele legate de 
moartea mătuşii sale. Atunci ar fi avut bani, independenţă, 


mijloace ca să-şi educe odraslele aşa cum dorea — amintiţi-vă 
că educaţia însemna mult pentru ea, era fiică de profesor! 
Probabil că plănuise crima sau avea în minte ideea 
asasinatului înainte să vină în Anglia. Avea oarecare 
cunoştinţe de chimie, pentru că-l ajutase pe tatăl ei în 
laborator. Cunoştea natura bolii domnişoarei Arundell şi era 
conştientă că fosforul ar fi fost substanţa ideală pentru scopul 
ei. Dar, când a venit la Littlegreen House, i s-a oferit o metodă 
mai simplă. Mingea câinelui — o sfoară sau un fir întins de-a 
curmezişul treptei de sus a scării. O idee simplă, ingenioasă, 
feminină. A făcut acea tentativă — şi a dat greş. Nu cred că şi-a 
dat seama că domnişoara Arundell sesizase ce se întâmplase. 
Bănuielile domnişoarei Arundell fuseseră îndreptate doar 
împotriva lui Charles. Mă îndoiesc că modul său de 
comportare față de Bella suferise vreo schimbare. Şi astfel, 
liniştită şi hotărâtă, această femeie egoistă, nefericită şi 
ambițioasă şi-a dus la îndeplinire planul iniţial. Găsise un 
vehicul excelent pentru otravă, nişte capsule pe care 
domnişoara Arundell obişnuia să le ia după masă. Era joacă de 
copii să deschidă o capsulă, să pună fosforul înăuntru şi s-o 
închidă la loc. Capsula fu plasată printre celelalte. Domnişoara 
Arundell avea s-o înghită, mai devreme sau mai târziu. Nu 
avea să bănuiască nimeni că era vorba despre otravă. Chiar 
dacă, printr-un ghinion teribil, cineva şi-ar fi dat seama că 
domnişoara Arundell fusese otrăvită, Bella nu s-ar fi aflat 
atunci în apropiere de Market Basing. Cu toate acestea, Bella 
şi-a luat măsuri de precauţie. A obţinut o doză dublă de hidrat 
de cloral de la farmacie, falsificând numele soţului ei pe 
rețetă. Nu mă îndoiesc pentru ce era somniferul — să-l aibă la 
îndemână, dacă lucrurile mergeau rău. După cum v-am spus, 
am fost convins din primul moment în care am văzut-o că 
doamna Tanios era persoana pe care o căutam, dar nu aveam 
nici o dovadă. Trebuia să acţionez cu multă grijă. Mi-a fost 
teamă că doamna Tanios ar fi putut săvârşi încă o crimă, dacă 
ar fi bănuit că o suspectam. Mai mult, credeam că îi venise 
deja ideea acestei crime. Singura ei dorinţă era să se elibereze 
de soţul său. Prima ei crimă se dovedise a fi o cruntă 


dezamăgire. Banii, minunaţii şi îmbătătorii bani, ajunseseră 
toţi la domnişoara Lawson. Fusese o lovitură sub centură, dar 
doamna Tanios trebuia să acţioneze inteligent. Îşi puse-n gând 
să aibă grijă de conştiinţa domnişoarei Lawson - care, 
bănuiesc, nu se simţea tocmai împăcată. 

Se auziră suspine puternice. Domnişoara Lawson îşi scosese 
batista şi plângea, cu faţa ascunsă în ea. 

— A fost groaznic, spuse ea printre suspine. Am fost o 
nemernică! Atât de nemernică! Vedeţi, eram curioasă în 
privinţa testamentului — adică m-am întrebat de ce 
domnişoara Arundell făcuse unul nou. Şi, într-o zi, când 
domnişoara Arundell se odihnea, am reuşit să descui sertarul 
de la birou. Şi am descoperit că-mi lăsase totul miel Sigur, nu 
visasem că-i atât de mult. Câteva mii de lire — asta-i ce 
credeam că era. De ce nu? La urma urmei, rudelor ei nu le p 
ăsa de ea. Dar apoi, când era foarte bolnavă, a cerut 
testamentul. Mi-am dat seama — eram sigură — că avea să-l 
distrugă... Şi atunci am fost nemernică. I-am spus că îl 
trimesesem domnului Purvis. Sărmana de ea, era atât de 
uitucă... Nu-şi mai amintea ce făcea cu lucrurile. M-a crezut. 
A spus că trebuia să scriu să i-l aducă, şi i-am spus că aşa am 
să fac. Oh, vai de mine, vai de mine! Iar ea s-a simţit tot mai 
rău şi n-a putut să se mai gândească la nimic. Şi a murit. Iar 
când testamentul a fost citit şi am văzut că-i vorba de atâţia 
bani, m-am simţit groaznic. Trei sute şaptezeci şi cinci de mii 
de lire. N-am visat niciodată că era vorba despre o asemenea 
sumă, altfel n-aş fi făcut ce-am făcut. M-am simţit ca şi cum 
mi-a ş fi însu şit banii, dar n-am ştiut ce să fac. A doua zi, 
când Bella a venit la mine, i-am spus că urma să primească 
jumătate din ei. Eram sigură că aşa aveam să fiu din nou 
fericită. 

— Vedeţi? Zise Poirot. Doamna Tanios îşi îndeplinise planul. 
De aceea se împotrivea oricărei încercări de a contesta 
testamentul. Avea propriile planuri, iar ultimul lucru pe care 
şi-l dorea era să se certe cu domnişoara Lawson. Bineînţeles, a 
pretins că era imediat de acord cu dorinţa soţului ei, dar 
arătase limpede care erau adevăratele sale simţăminte. În 


momentul acela avea două obiective: să se despartă — ea şi 
copiii ei — de doctorul Tanios şi să-şi obţină partea ei de bani. 
Asta însemna că urma să aibă tot ce-şi dorise — o viaţă bogată 
şi îndestulată în Anglia, împreună cu copiii ei. Pe măsură ce 
timpul trecea, doamna Tanios nu mai era în stare să-şi 
ascundă repulsia faţă de soţul său. De fapt, nici nu încerca să 
şi-o ascundă. Acţiunile sale trebuie să-i fi părut de neînțeles 
doctorului. De fapt, aceste acţiuni erau destul de logice. 
Doamna Tanios juca rolul unei femei terorizate. Dacă aş fi 
avut vreo bănuială — iar ea era destul de convinsă că acest 
lucru avea să se întâmple — atunci ea dorea să mă facă să cred 
că soţul ei săvârşise crima. Şi în orice moment putea să aibă 
loc cea de-a doua crimă — pe care sunt convins că o plănuise 
deja. Ştiu că avea o doză letală de cloral. Mă temeam că avea 
să însceneze o falsă sinucidere, însoţită de o scrisoare de 
mărturisire din partea doctorului. Cu toate acestea, nu aveam 
nici o dovadă împotriva ei! Şi atunci, în cele din urmă, tocmai 
când mă cuprinsese disperarea, am găsit ceva! Domnişoara 
Lawson mi-a spus că o văzuse pe Theresa Arundell 
îngenunchiată pe scară, în noaptea de luni a Paştelui. Am 
descoperit curând că domnişoara Lawson nu putuse s-o vadă 
foarte limpede pe Theresa — nu atât de limpede ca să-i 
recunoască tr ăs ăturile. Dar fusese sigură de identificarea pe 
care o făcuse. Când am insistat, a menţionat o broşă cu 
inițialele Theresei — T. A. La cererea mea, domnişoara Theresa 
Arundell mi-a arătat broşa respectivă. În acelaşi timp, a negat 
cu hotărâre că ar fi fost pe scară în acel moment. La început 
am crezut că-i împrumutase cineva bijuteria, dar, când am 
privit broşa în oglindă, mi-am dat seama care era adevărul. 
Domnişoara Lawson văzuse, atunci când se trezise, o siluetă 
vagă, cu inițialele T. A. Care luceau în lumină. De aici trăsese 
concluzia că fusese Theresa. Dar în oglindă nu văzuse 
inițialele T. A., adevăratele iniţiale fuseseră A. T., pe care 
oglinda le inversase, după cum e normal. Bineînţeles! Mama 
doamnei Tanios fusese Arabella Arundell. Bella e o prescurtare 
a numelui Arabella. A. T. Vine de la Arabella Tanios. Nu era 
nimic ciudat în faptul că doamna Tanios avea o broşă 


asemănătoare. Asemenea bijuterii fuseseră ceva greu de 
procurat în perioada Crăciunului, dar până în primăvară 
ajunseseră un lucru banal. În plus, remarcasem deja faptul că 
doamna Tanios copia hainele şi pălăriile verişoarei sale 
Theresa — atât cât îi permiteau mijloacele sale reduse. Oricum, 
în mintea mea cazul fusese rezolvat. Ce trebuia să fac? Să 
obţin un ordin de la Ministerul de Interne, pentru exhumarea 
cadavrului? Nu mă îndoiam că aveam să reuşesc să-l obţin. 
Puteam dovedi că domnişoara Arundell fusese otrăvită cu 
fosfor, deşi aveam o mică îndoială în această privinţă. 
Cadavrul fusese îngropat de două luni, iar eu ştiam că 
existaseră cazuri de otrăviri cu fosfor la care nu fuseseră 
descoperite leziuni şi la care aspectul post-mortem fusese 
neconcludent. Şi chiar dacă s-ar fi găsit dovezi ale otrăvirii, 
puteam să fac legătura între doamna Tanios şi posesia sau 
achiziţionarea de fosfor? Mă îndoiam, pentru că îl procurase, 
mai mult ca sigur, din străinătate. În momentul acela, doamna 
Tanios a întreprins o acţiune decisivă. L-a părăsit pe soţul său, 
rămânând la mila domnişoarei Lawson. Şi şi-a acuzat soţul de 
crimă. Eram convins că, dacă nu acţionam, doctorul Tanios 
avea să fie următoarea victimă. Am avut grijă să-i despart, sub 
pretextul că mă preocupă siguranţa doamnei Tanios. Aceasta 
nu putea să mă refuze. De fapt, eu mă gândeam la siguranţa 
so ţului. Iar apoi... Apoi... Poirot se opri. Făcu o pauză lungă. 
Se albise la faţă. Fusese doar o măsură temporară. Trebuia să 
mă asigur că asasinul nu avea să mai ucidă. Trebuia să ofer 
protecţie unui nevinovat. Aşa că am pus pe hârtie 
reconstituirea cazului, aşa cum o făcusem eu, şi i-am dat-o 
doamnei Tanios. 

Urmă o tăcere îndelungată. 

Apoi doctorul Tanios exclamă: 

— Oh, Doamne, de aceea s-a sinucis! 

Poirot zise, blând: 

— Nu a fost cel mai bun lucru? Ea aşa a crezut. Vedeţi, 
trebuia să ţină seama de copii. 

Doctorul Tanios îşi îngropă faţa în mâini. Poirot se aplecă şi-i 
puse mâna pe umăr. 


— Trebuia să fie aşa. Credeţi-mă că a fost necesar. Altfel ar fi 
existat şi alte decese. În primul rând al dumneavoastră — apoi 
e posibil ca, în anumite circumstanţe, să fi urmat domnişoara 
Lawson. Şi aşa mai departe. Poirot tăcu. 

Tanios zise, cu glas tremurat: 

— A vrut să-mi dea... O pastilă de somnifer, într-o seară... 
Avea o expresie... Am aruncat pastila. Atunci am început să 
cred că-şi pierdea minţile... 

— Gândiţi-vă la asta. E adevărat, în parte. Dar nu în înţelesul 
juridic al termenului. Ea ştia care era sensul acţiunilor sale... 

— Oricum, a fost prea bună pentru mine, zise trist doctorul 
Tanios. 

Un epitaf ciudat, pentru o ucigaşă care îşi mărturisise 
faptele! 

CAPITOLUL 30 -Ultimul cuvânt 


Au rămas foarte puţine de spus. 

Theresa s-a căsătorit la scurt timp după aceea cu doctorul. 
Acum îi cunosc destul de bine şi am ajuns să-l apreciez pe 
Donaldson, să apreciez limpezimea viziunii sale şi forţa sa 
profundă, umanismul de care dă dovadă. Atitudinea sa a 
rămas la fel de seacă şi de pedantă ca întotdeauna, iar Theresa 
îl imită deseori, de faţă cu el. Ea e uluitor de fericită şi e 
dedicată complet carierei soţului său. Acesta şi-a creat deja un 
renume şi e o autoritate în domeniul glandelor endocrine. 

Domnişoara Lawson a făcut o criză gravă de conştiinţă şi a 
fost împiedicată cu forţa să nu renunţe la toţi banii. O 
înțelegere convenabilă pentru toate părţile a fost redactată de 
domnul Purvis, prin care averea domnişoarei Arundell a fost 
împărţită între domnişoara Lawson, cei doi Arundell şi copiii 
familiei Tanios. 

Charles şi-a dat gata partea în puţin mai mult de un an. Cred 
că acum este în Columbia Britanică. 

Să vă mai relatez doar două întâmplări. 

— Sunteţi un tip talentat, zise domnişoara Peabody, oprindu- 
ne într-o zi, când ieşeam pe poarta de la Littlegreen House. Aţi 


S Ay 


reuşit să înăbuşiţi totul! N-a avut loc nici o exhumare. Totul s- 


a făcut decent. 

— Se pare că nu-i nici o îndoială că domnişoara Arundell a 
decedat de o atrofie hepatică, zise blând Poirot. 

— Asta-i o concluzie foarte mulţumitoare, spuse domnişoara 
Peabody. Am auzit că Bella Tanios a luat o supradoză de 
somnifere. 

— Da, un lucru foarte trist. 

— Era o femeie nefericită, care voia întotdeauna ceea ce nu 
avea. Uneori oamenii care sunt aşa ajung cam ciudaţi. Am 
avut cândva o bucătăreasă. Aceeaşi chestie. O fată banală. Şi 
ştia asta. A început să trimită scrisori anonime. Oamenii se 
ţicnesc. Ah, cred că a fost mai bine aşa. 

— Să sperăm, doamnă, să sperăm. 

— Bine, zise domnişoara Peabody, pregătindu-se să-şi reia 
plimbarea. Vă mai spun o dată: aţi înăbuşit totul foarte 
frumos. Chiar foarte frumos, repetă ea, apoi plecă. 

În spatele meu se auzi un lătrat plângăcios. 

M-am întors şi am deschis poarta. 

— Hai, bătrâne! 

Bob sări afară. Ţinea o minge în gură. 

— Nu poţi să iei asta la plimbare. 

Bob oftă şi aruncă încet mingea dincolo de poartă. O privi cu 
grijă cum intra în curte. 

După care ridică privirea spre mine. 

„Stăpâne, dacă spui tu aşa, atunci înseamnă că aşa e bine.” 

Am tras adânc aer în piept. 

— Poirot, pe cuvântul meu, e bine să ai iarăşi un câine. 

— Pradă de război, zise Poirot. Dar, prietene, îţi reamintesc 
că domnişoara Lawson mi l-a făcut cadou pe Bob mie, nu ţie. 

— Tot ce se poate, am răspuns eu. Dar tu nu te pricepi la 
câini. Nu înţelegi psihologia câinelui. Iar eu şi Bob ne 
înțelegem perfect, nu-i aşa? 

„Ham!” zise Bob, aprobându-mă energic. 


SFÂRŞIT 


{1} Până la îngreţoşare (în limba latină, în original) {2} Placă 
micuță în formă de inimă sau triunghiulară pusă pe două 
suporturi şi având un instrument de scris prins vertical, despre 
care se spune că, în momentul în care placa este atinsă cu 
vârful degetelor, începe să scrie mesaje supranaturale sau 
gânduri ascunse, (n. Red.) 43) box (în engleză, în original) {4} 
Continuaţi (în limba franceă, în original) {5} Niciodată în 
viaţă. (în limba franceză, în orignal) 46) Ciudat, nu-i aşa? (în 
limba franceă, în original) {7} Da, prietene. (în limba 
franceză, în original) {8} De modă veche (în limba franceză, 
în original) 49) Gabbler — persoană care vorbeşte repede şi 
fără sens, incoerent (în limba engleză, în original) (10) Tonic 
pe bază de supă de pui (n.tr.) {11} Du-te, câine curajos! (în 
limba franceză, în original) {12} Joc de cuvinte intraductibil 
în limba română, pornind de la omonimia dintre ajar 
(„întredeschis) şi a jar („un vas”) (n. Red.) 413) Personajul 
face aluzie la elemente ale modei din anii 1890. (n.tr.) 414) 
Joc de cărţi pentru două, trei sau patru persoane, în care 
cărţile trebuie grupate în diverse combinaţii pentru a obţine 
puncte, acestea fiind trecute într-un tabel, (n. Red.) {15} 
Cum? (în limba franceză, în original) {16} Pentru noi, un 
biftec bun. (în limba franceză, în original) 417) Prostie (în 
limba franceză, în original) 418) Asta nu vă priveşte, domnule 
Hercule Poirot! (în limba franceză, în original) {19} Scandal 
(în limba franceză, în original) {20} Legislaţia engleză 
prevedea că un soţ nu poate depune mărturie împotriva 
perechii sale. (n.tr.) {21} Pe onoarea mea (în limba franceză, 
în original) {22} Sensul expresiei este: ceva important, dar 
bine ascuns, (n.tr.) 423) Asta-i formidabil. (în limba franceză, 
în original) 424) Oala pe foc (în limba franceză, în original) 
{25} E impresionant (în limba franceză, în original) (26) Să 
ne grăbim (în limba franceză, în original) 427) „Carte albă” 
(în limba franceză, în original), sensul expresiei este „va dau 
mână liberă”. (n.tr.) {28} Numele unui colegiu cu reguli 
foarte stricte; în acest caz, e vorba despre o persoană care a 


absolvit acest colegiu. (n.tr.) 429) Asta e bună! (în limba 
franceză, în original) {30} Măsură a greutăţii egală cu 0,0648 
grame (n.tr.) 


